EDGAR WALLACE 


ROMAN 


E 
„3 
A 
N 
T 

I 

O 
N 


EDGAR WALLACE 


RĂZBUNĂTORUL 


The RINGER nu The Avenger 
(London, 1925) 


EDITURA „EŞANTION” 
Cluj-Napoca — 1991 


ISBN 973-95296-0-I 


Traducerea în româneşte de: 

ELENA MOCANU 

Redactare, reactualizare şi corectare: 
ANTIŢA AUGUSTOPOULOS JUCAN 


Toate drepturile asupra prezentei ediții sînt 
rezervate editurii „EŞANTION” 


CAPITOLUL | 


Directorul poliţiei apăsă pe butonul de pe birou, şi 
îi zise poliţistului, care intră cîteva clipe mai tîrziu: 

— Spune domnului inspector Wembury că-l rog să 
poftească pînă la mine! 

Puse apoi intr-un dosar documentul pe care toc- 
mai îl citise. Cariera lui Alan Wembury, atît ca agent de 
poliţie cît şi ca militar, era strălucită. Devenit ofiţer în 
cursul războiului, dobîndise gradul de maior, fiind 
decorat apoi cu „Meritul militar”, pentru purtarea sa pe 
cîmpul de luptă. Acum îl aştepta o nouă distincţie. 

Uşa se deschise şi un bărbat înalt se ivi în prag. 
Ridicînd privirea, directorul zări o faţă slabă şi smeadă, 
cu doi ochi verzi şi surizători. 

— Bună dimineaţa, Wembury. 

— Bună dimineaţa, domnule director. 

Alan Wembury avea vreo treizeci şi ceva de ani. 
Atît ţinuta cît şi limbajul său ales trădau un contact 
îndelungat cu persoane culte şi distinse. 

— Te-am poftit la mine, fiindcă vreau să-ţi 
comunic o ştire, foarte plăcută. N 

Purta o vie simpatie acestui subaltern integru. In 
lunga sa carieră, nu mai acordase nimănui atîta 
încredere ca acestui tînăr detectiv. 

— Mă încîntă orice ştire nouă, rîse Alan. 

— Ai fost înaintat inspector regional şi începînd de 
luni vei lua în primire circumscripţia „R”, zise 
directorul. 

Alan nu-şi putu ascunde un gest de mirare, cu 
toată stăpînirea de sine ce-l caracteriza. 

Rangul de inspector regional era un pas 
important în cariera sa. Ajuns aici la o asemenea 
vîrstă, trebuia negreşit să devină într-o zi inspector 
principal la Scotland Yard şi apoi cine ştie ce alte dis- 
tincţii l-ar mai putea aştepta. 


— Sînt foarte surprins, domnule director, zise într- 
un tîrziu şi fireşte, vă sînt foarte recunoscător. Cred 
însă că mai degrabă alţii ar fi meritat această 
avansare. 

Colonelul Walford clătină capul. 

— Sentimentele d-tale îţi fac cinste, spuse el cu 
îngăduinţă, dar eu nu-ţi împărtăşesc părerea. 

Apoi adăugă: 

— Se fac schimbări importante la Scotland Yard. 
Bliss se întoarce din America, unde a fost detaşat la 
legația din Washington. Il cunoşti? 

Alan Wembury dădu din cap. Desigur, auzise 
despre aprigul Bliss, dar ştia destul de puţine lucruri 
despre el: că era un detectiv capabil, cît se poate de 
rău văzut de colegii şi subalternii săi de la Scotland 
Yard. 

— Circumscripţia „R” nu mai e aşa de agitată ca 
acum cîţiva ani, urmă directorul clipind şmechereşte 
din ochi, ceea ce pentru tine ar trebui să fie un fapt 
îmbucurător. 

— Avea deci un asemenea renume? întrebă Alan, 
pentru care Deptford era un teren aproape 
necunoscut. 

Colonelul Walford făcu un gest afirmativ. 

— Cînd afirm acest lucru, mă gîndesc la 
„Răzbunătorul”. Mă întreb dacă vestea morţii sale nu-i 
o legendă. Poliţia australiană pretinde că înecatul 
pescuit în portul Sidney nu era altul decit acest 
criminal extraordinar. 

— Răzbunătorul! exclamă Alan Wembury în timp 
ce gîndul îi zbura aiurea. 

Cine oare nu auzise de Răzbunătorul, cel care 
îngrozise cu faptele sale întreaga Londră? Ucisese fără 
milă şi fără nici un folos, mînat numai de pofta 
răzbunării personale. Oameni care aveau motiv să-l 
urască şi să se teamă de el, se culcau liniștiți, bătîndu- 
şi joc de ameninţări, ştiindu-şi casa bine păzită de 


poliţie. Dar a doua zi erau găsiţi ţepeni în patul lor. 
Răzbunătorul trecuse pe lîngă ei, nevăzut, neauzit de 
nimeni şi-i secerase în floarea vîrstei. 

— Cu toate că Răzbunătorul nu mai biîntuie în 
circumscripţia d-tale, totuşi trebuie să te fereşti de 
cineva în Deptford, spuse colonelul Walford, şi anume 
de... 

— Maurice Meister, completă Alan. 

Colonelul ridică, surprins, sprîncenele. 

— İl cunoşti? întrebă mirat. Nu-mi imaginam că 
faima lui de avocat să fie chiar atît de mare. 

Alan Wembury nu se grăbi să răspundă. 

— II cunosc prea puţin şi asta numai fiindcă, din 
întîmplare, este avocatul familiei Lenley. 

Pe faţa directorului îşi făcu loc umbra unui 
zîmbet. 

— Trebuie să-ți mărturisesc că nici nu ştiu măcar 
cine sînt aceşti Lenley de care vorbeşti cu atîta res- 
pect. Sau poate, se lumină deodată, e vorba de 
bătrînul George Lenley de Hertford mort, cu cîteva luni 
în urmă? 

Alan făcu un gest afirmativ. 

— Obişnuiam să vînez cu el, continuă şeful său, 
de data aceasta îngîndurat. Aparţinea acelei categorii 
de moşieri englezi, care ştiu să bea bine şi să călă- 
rească la fel. Mi s-a povestit c-a murit ruinat. A avut 
copii? 

— Doi, domnule director, răspunse Alan liniştit. 

— Şi Meister e avocatul lor? N-au fost bine sfătuiţi 
cînd şi-au pus averea în miinile unui individ ca Maurice 
Meister. 

Se uită pe fereastră spre malurile Tamisei. Dato- 
rită geamurilor duble, zgomotul străzii se auzea foarte 
slab. Afară sufla un vint de primăvară: crengile 
copacilor, înmugurite, îşi dădeau parcă mina de-a 
lungul malurilor: în curînd, splendoarea verde a 
frunzişului urma să le acopere. Un loc straniu, acest 


Scotland Yard şi, totuşi, ce inimi calde băteau înăuntrul 
zidurilor sale severe. Gîndul lui Walford zbura la orfanii 
rămaşi sub ocrotirea lui Meister. 

— Meister l-a cunoscut pe Răzbunător, zise 
deodată. 

Wembury făcu ochii mari. 

— L-a cunoscut pe Răzbunător? repetă el. 

— Nu ştiu în ce măsură; bănuiesc însă că 
îndeajuns ca să fie neliniştit, dacă Răzbunătorul mai e 
în viaţă. Acesta i-o încredinţase lui Meister pe Gwenda 
Milton, sora sa. Acum o jumătate de an, a fost scos din 
Tamisa corpul neînsufleţit al fetei. 

Alan îşi reaminti această dramă. 

_— Fusese secretara lui Meister, continuă colone- 
lul. Într-o zi, cînd vei avea timp, n-ar strica să treci pe 
la arhivă. Au rămas multe lucruri nedesluşite în 
această afacere. 

— In ce priveşte rolul lui Meister? 

Colonelul Walford dădu din cap. 

— Desluşirea acestei afaceri are puţină importan- 
tă dacă Răzbunătorul e mort; dacă trăieşte însă 
(Walford dădu din umerii săi laţi privind pe sub 
sprincene, în mod semnificativ, la tînărul detectiv), 
dacă trăieşte, există un motiv care o să-l readucă la 
Deptford şi la Meister. 

— Ce anume, domnule director? întrebă Wem- 
bury. 

Walford surise iarăşi enigmatic. 

— Cercetează actele şi vei regăsi cea mai veche 
dramă din lume: povestea unei femei încrezătoare şi a 
unui bărbat ticălos. 

Apoi făcu un gest de parcă vroia să-şi alunge din 
minte imaginea Răzbunătorului şi reveni la chestiunile 
administrative. 

— De luni într-o săptămînă îţi iei postul în primire. 
Poate doreşti să te abaţi între timp pînă acolo, spre a 
face cunoştinţă cu lucrările şi personalul cir- 


cumscripţiei d-tale. 

Alan ezită. 

— Dacă se poate, domnule director, aş dori un 
concediu de o săptămînă. 

Rostind aceste cuvinte, chipul i se înroşi. 

— Un concediu? Desigur! Vrei poate să duci ves- 
tea bună iubitei? 

Walford clipi şiret din ochi. 

— Nu, domnule director. 

Dar stînjeneala sa opuse acestor vorbe o 
dezminţire formală. 

— Aş dori numai să înştiinţez o domnişoară de 
avansarea mea, continuă, din ce în ce mai încurcat. E 
de fapt vorba de domnişoara Mary Lenley. 

Şeful surse. 

— Chiar atit de bine îi cunoşti pe aceşti Lenley? 
întrebă, mărind nedumerirea lui Alan. 

— Nu, domnule director; dar ea mi-a fost 
întotdeauna o prietenă foarte bună, zise cu sfială, de 
parcă n-ar fi fost în stare să vorbească în alt chip de 
ea. Am crescut într-o căsuţă pe moşia Lenley-lor. Tatăl 
meu era grădinar-şef la bătrinul moşier şi i-am 
cunoscut de cînd mă ştiu. Nimeni altcineva, în tot satul 
Lenley, nu mă aşteaptă, spuse cu tristeţe. Eu... 

Ezită, dar Walford îi veni în ajutor. 

— la-ţi concediul, băiete! Du-te unde te trage 
inima! Şi dacă domnişoara Lenley e tot atît de 
deşteaptă, pe cît e de frumoasă — judec după cum a 
fost cînd era copilă — atunci o să uite că-i o Lenley de 
la Lenley-Court, iar dumneata un Wembury din căsuţa 
grădinarului. Pentru că, în aceste timpuri democratice 
omul e prețuit după ceea ce este el însuşi, nu după 
ceea ce a fost tatăl său. Sper că eşti conştient de 
valoarea d-tale. Altfel — se opri, clipind iarăşi din ochi 
— ai comite o greşeală de neiertat. 

Alan părăsi biroul directorului, cu neplăcuta 
impresie că acesta ştia mult mai multe despre familia 


Lenley, decît era dispus să mărturisească. 


CAPITOLUL II 


Se pare că primăvara se făcuse simțită mai curînd 
în satul Lenley, decît în bătrîna şi ursuza Londră, care 
parcă se împotrivea dezmierdărilor anotimpului, pînă 
ce, în faţa năvalei brînduşelor, zarnacadelelor şi 
narciselor cu inima galbenă, avea să se declare învinsă 
de lumina diafană a soarelui. 

leşind din gară şi îndreptîndu-şi paşii spre sat, 
Alan zări, în spatele împrejmuirii, vestita potecă a 
zarnacadelelor, strălucind în splendoarea ei aurie. 
Dincolo de plopii înalţi, se întrezărea acoperişul co- 
nacului îmbătrînit şi cenuşiu. 

Vestea norocului său deja ajunsese acolo. Hangiul 
de la „Leul Roşu” îi ieşi grăbit în întîmpinare, cu o 
bucurie vădită, zugrăvită pe faţa rumenă. 

— Sînt fericit că te revăd, Alan, zise. Am aflat 
vestea avansării tale şi sîntem şi noi mîndri de ea. În 
curînd vei fi prefect de poliţie. 

Alan zîmbi, încîntat de acest entuziasm spontan. 
lubea satul acesta din vecintătatea conacului pentru 
că satul întruchipa căminul visurilor sale. Oare visul cel 
mare, visul suprem, pe care nu reuşise şi nu îndrăznise 
să-l ducă niciodată pînă la încheierea-i logică, firească, 
se va împlini? 

— Te duci la conac s-o vezi pe domnişoara Mary? 

Răspunsul afirmativ al detectivului, pesemne nu-i 
fu pe plac hangiului, pentru că îşi strînse buzele 
clătinînd din cap. 

— Lucrurile stau foarte prost acolo, Alan. Se zice 
că nici pentru domnul John, nici pentru domnişoara 
Mary n-a mai rămas nimic din toată moşia. Domnul 
John e bărbat şi poate să-şi croiască un drum în viaţă. 
Şi bine-ar fi să fie unul mai bun decit cel pe care a 
apucat. 

— Ce vrei să spui cu asta? întrebă Alan repede. 


Hangiul păru a-şi reaminti dintr-o dată că vechiul 
prieten, cu care vorbea, era în acelaşi timp şi agent de 
poliţie. Numaidecit deveni discret. 

— Se zvoneşte că ar fi făcut legătură cu dracul. 
Ştii dumneata cum vorbeşte lumea; totuşi ceva trebuie 
să fie la mijloc. Johnny n-a fost un băiat trist niciodată, 
acum însă e veşnic mohorit. Sărăcia îi e ca un ghimpe 
în suflet. Nu se poate împăca defel cu ea. 

— Atunci de ce mai stau la moşie? Nu pricep de 
ce John Lenley n-o vinde! 

— S-o vîndă! izbucni batjocoritor hangiul. Pînă şi 
ultima frunză, de pe cea din urmă creangă a fost 
ipotecată! Mai locuiesc aici doar pînă cînd avocatul 
londonez reuşeşte să aranjeze chestiunea succesiunii. 
Dealtfel, din cîte am auzit, se vor muta săptămîna 
viitoare la Londra. 

Avocatul londonez... Alan se încruntă. Desigur 
Maurice Meister. Era curios să cunoască omul pe 
seama căruia circulau zvonuri atît de ciudate. La 
Scotland Yard se şopteau lucruri care scrise ar putea fi 
numite pamflet, iar rostite, defăimare. Se refereau la 
anumite legături ale sale, nejustificabile nici chiar la un 
avocat specialist în chestiuni penale şi a cărui 
profesiune îl obliga să ia contact cu drojdia societăţii. 

— Opreşte-mi o cameră, domnule Griggs. Hama- 
lul îmi va aduce bagajele de la gară. Eu mă duc la 
conac să-l văd pe John Lenley. 

Rostea „John” dar inima şoptea „Mary”. Dacă pe 
cei din jur izbutea să-i înşele, nu izbutea să-şi înşele 
însă şi inima. 

Păşea pe drumul larg umbrit de stejari, şi de pre- 
tutindeni îi răsăreau în faţa ochilor semnele decăderii. 
Prin prundiş creştea iarba; frumoasele garduri vii, din 
tisă, ce împodobeau grădina în stil Tudor, şi înaintea 
cărora se oprea cu sfială, cînd era copil, erau acum 
tunse de o mînă stîngace. Pajiştea dinaintea casei era 
neîngrijită ca o barbă nepieptănată. De cum zări 


conacul inima i se strînse. 

Ferestrele aripii dinspre răsărit erau înnegrite — 
nici chiar jaluzelele lăsate nu le puteau masca starea; 
două geamuri sparte, după cum se vedea, de multă 
vreme rămăseseră neînlocuite. 

Cînd se apropie la numai cîţiva metri de porticulul 
întunecat, se ivi o tînără zveltă, care îndată ce-l 
recunoscu, îi alergă în întîmpinare. 

— O, Alan! 

După o clipă el ţinea amîndouă mîinile fetei în 
mîinile sale puternice, privindu-i chipul încîntător. N-o 
văzuse de un an. Acum o privea ţinîndu-şi răsuflarea. 
Cunoscuse o copilă, încîntătoare, e drept, dar totuşi 
copilă. Acum privea în ochii mari şi limpezi ca cristalul 
ai unei femei în plină transformare. Corpul ei subţire se 
dezvoltase armonios, iar faţa sa fermecătoare 
strălucea de o frumuseţe nouă. Alan încerca o senzaţie 
de spaimă; parcă-l cuprinsese un fel de disperare 
întunecînd pentru moment bucuria ce-i umpluse 
sufletul la vederea copilei. Dacă mai înainte distanţa 
dintre ei fusese nemăsurat de mare, acum, îi 
despărţea un adevărat abis. 

Zări parcă, pentru prima dată cu deznădejde 
imensitatea care o separa pe fiica moşierului Lenley de 
inspectorul Wembury. 

— O, Alan, cît mă bucur să te revăd. (Şi în ochii ei 
trişti luci un zîmbet). Nu-i aşa că ai o noutate pentru 
mine? Prea tîrziu, Alan! Am citit-o în gazeta de 
dimineaţă! 

El rise cu tristeţe: 

— Nu ştiam, că promovarea mea e un fapt de 
interes mondial. 

— Dar ai atitea să-mi povesteşti. 

Şi-i luă braţul cu dezinvoltură, aşa cum făcea în 
copilărie, cînd fiul grădinarului îi era tovarăş de joc, 
acel băiat sfios care dădea drumul zmeului ei de hîrtie, 
care arunca şi prindea mingea pentru dînsa. 


— N-am aproape nimic de povestit, răspunse 
Alan. Am fost înaintat peste capetele altora, mai 
pricepuţi decît mine şi nu ştiu dacă trebuie să mă 
bucur, sau să mă supăr. 

Păşind, împreună cu ea pe pajiştea neîngrijită, 
înregistra o senzaţie stranie, care aducea mult a 
ştrengărie. 

— Am fost oarecum norocos în vreo două cazuri 
de a căror elucidare a trebuit să mă ocup, dar nimic nu 
mă poate opri să cred că datorez avansarea faptului că 
sînt în grațiile directorului meu, decît calităţilor mele 
profesionale. 

— Prostii! rise ea. Ai fost înaintat pentru meritele 
tale! Asta-i tot! 

Mary îi surprinse o căutătură îndreptată spre 
casă. Numaidecit expresia ei se schimbă. 

— Bietul conac! rosti îngîndurată. Desigur că ai 
aflat cum stăm. Alan (oftă adînc). iți vine rău să te 
gîndeşti la toate astea. Johnny vrea să închirieze un 
mic apartament în oraş şi Maurice îmi va găsi de lucru. 

Alan o ţintui cu privirea. 

— De lucru? îngăimă. Nu cumva vrei să spui că 
eşti nevoită să munceşti pentru a-ţi cîştiga existenţa? 

— Ba chiar aşa e, dragul meu Alan. Sînt pe cale 
de a mă iniţia în tainele stenografiei şi ale 
dactilografiei. Voi fi secretara lui Maurice. 

— Secretara lui Meister! 

Parcă mai auzise aceste cuvinte... Şi deodată, ca 
prin vis, îşi aminti de altă secretară, al cărei corp 
fusese pescuit din Tamisa, iar cuvintele pline de 
semnificaţie ale colonelului Walford reveniră în minte. 

— Mi se pare, sau eşti rău dispus, Alan? Te supără 
gîndul că-mi voi cîştiga singură existenţa? 

— Nu, răspunse el, neizbutind să-şi ascundă sen- 
timentul de aversiune pe care i-l inspira proiectul ei. 
Dar trebuie să se fi salvat, totuşi, ceva din naufragiu. 

— Nimic, absolut nimic. Am un venit minim din 


proprietatea mamei, tocmai atît cît să nu rămîn 
muritoare de foame. Apoi, Johnny e băiat destoinic. În 
ultimul timp, a cîştigat o grămadă de bani Curios, nu-i 
aşa? N-aş fi crezut niciodată că Johnny se pricepe la 
afaceri, şi totuşi, iată-l reuşind. Peste cîţiva ani, 
cumpărăm Lenley din nou. 

Cuvinte curajoase care însă nu reuşiră să-l înşele 
pe Alan. 

O văzu privind pe deasupra capului său şi, cînd se 
întoarse, zări în spatele său doi oameni care se 
apropiau. 

Cu toată căldura unei frumoase zile de primăvară 
şi cu toate că Palatul de Justiţie se găsea la 40 de mile 
depărtare de  Lenley, domnul Meister purta 
îmbrăcămintea tradiţională a avocatului ajuns. Redin- 
gota, care-i scotea statura zveltă în relief, avea o 
croială ireproşabilă; un ac cu un opal frumos îm- 
podobea cravata neagră. Pe cap avea un joben elegant 
şi pe miini nişte mănuşi fără cusur. Obrazul slab şi 
palid, în contrast cu ochii negri, de nepătruns, 
manierele şi limbajul său îi dădeau un aer aristocratic. 

„Pare un duce, vorbeşte ca un don, şi cugetă ca 
un diavol”, era, poate cel mai măgulitor lucru ce se 
spusese cîndva despre Maurice Meister. 

Insoţitorul său, un tînăr înalt, de vreo douăzeci de 
ani, se încruntă cînd îl recunoscu pe vizitator. 

— Hallo! exclamă el prost dispus. 

Apoi, către însoţitorul său: 

— II cunoşti pe Wembury, nu-i aşa Maurice? E 
sergent de poliţie, sau cam aşa ceva. 

Maurice Meister surise, aproape imperceptibil. 

— Inspector regional, mi se pare, spuse, întinzînd 
o mînă lungă şi slabă. Înţeleg că vii pe la noi cu scopul 
de a mări spaima bieţilor mei clienţi. 

— Sper că vom fi în stare să-i aducem pe calea 
cea bună, spuse Alan zîimbitor. N 

Johnny Lenley îl țintui cu privirea. Incă din copi- 


lărie, nu-l putuse suferi, iar acum anumite motive 
făceau să renască vechea ură. 

— Ce te aduce la Lenley? întrebă ursuz. Nu ştiu să 
ai vreo rudă pe aici! 

— Se înţelege că are, interveni Mary. A venit să 
mă vadă pe mine, nu-i aşa, Alan? Regret că nu-l putem 
ruga să locuiască la noi; dar, din păcate, nu ne-a mai 
rămas aproape nimic din tot mobilierul. 

Ochii lui John Lenley scînteiară la aceste cuvinte. 

— Cred că nu e nevoie să faci paradă de sărăcie! 
o bruscă el. 

Meister se grăbi să schimbe subiectul convorbirii. 

— Din cîte ştiu, Wembury, deocamdată mai lu- 
crezi în West End. Care a fost ultimul d-tale caz? Nu-mi 
amintesc să-ţi fi citit numele în gazetă, în legătură cu 
vreo afacere penală. 

— N-avem obiceiul să înştiinţăm publicul de in- 
succesele noastre. Ultima mea însărcinare a fost an- 
chetarea furtului unui colier de perle de la lady 
Darnleigh din Park Lane, cu ocazia balului Ambasa- 
dorilor. 

In timp ce vorbea, o fixa pe Mary. Chipul ei era ca 
un magnet ce-i atrăgea privirea. Altfel, ar fi trebuit să 
observe mîna lui John Lenley, ridicîndu-se la gură spre 
a opri o exclamaţie involuntară, sau să surprindă 
căutătura grabnică, avertizatoare, pe care Meister i-o 
aruncă tînărului scăpătat. 

Urmă o clipă de tăcere. 

— Lady Darnleigh? întrebă Maurice cu glas tără- 
gănat. A, da, îmi amintesc... N-ai fost şi d-ta acolo în 
acea noapte, Johnny? 

John Lenley ridică din umeri, cu vădită neplăcere. 

— Am fost, desigur... Dar despre furt am aflat 
mult mai tîrziu. Totuşi... n-aţi putea găsi un subiect de 
conversaţie mai potrivit decît hoţii şi crime? 

Le întoarse spatele şi traversă pajiştea împleti- 
cindu-se. Mary îl urmări cu o privire îngrijorată. 


— Nu înţeleg de ce Johnny a devenit atît de iras- 
cibil în ultimul timp. Care să fie cauza, Maurice? 

Maurice Meister îşi examină atent ţigara, ce ardea 
în ţigareta de chihlimbar. 

— Johnny e tînăr şi nu trebuie să uiţi, dragă, că a 
avut de curînd multe necazuri. 

— Şi eu la fel, răspunse ea liniştit. Sau crezi, 
poate, că pe mine nu mă doare, că trebuie să părăsesc 
Lenley-Court? 

Glasul ei tremură o clipă, dar cu o putere de vo- 
inţă, pe care Alan ştiu s-o recunoască, şi s-o preţu- 
iască, ea se sili să suridă. 

— Sînt prea sentimentală, zise. Dacă nu mă stă- 
pînesc, o să încep îndată să pling pe umărul lui Alan. 
Hai, să mergem împreună la grădina de trandafiri, 
Alan. Şi cînd vei vedea în ce hal arată acum, o să 
plîngi, poate, cu mine... 


CAPITOLUL III 


John Lenley îi urmări cu privirea pe cei doi, pînă 
dispărură. Devenise livid de furie. 

— Aş vrea să ştiu ce l-a adus aici pe acest porc? 

Maurice Meister, care-l urmase, se uita cu dispreţ 
la el. 

— Dragul meu, eşti foarte tînăr şi foarte necopt. 
Ai primit educaţia unui gentilom şi te porţi ca un mojic. 

— Aşa! Nu cumva ar fi trebuit să-i întind mîna şi 
să-i urez şi bun sosit? Ştii din cine se trage acest 
individ? Tatăl său a fost grădinarul nostru! 

Maurice rîse pe înfundate. 

— Vai, ce snob eşti, Johnny! Şi cel puţin dacă ai 
învăţa să-ţi maschezi sentimentele. 

— Spun pe faţă ceea ce gîndesc, zise John scurt 

— Ca şi cîinele cînd îl calcă cineva pe coadă, 
răspunse Maurice. 

Şi dintr-o dată se răsti la el: 

— Măgarule! Dobitocule! Era cît pe ce să te tră- 
dezi! Oare ai realizat cu cine stai de vorbă, cine te 
pîndeşte pe furiş? Cel mai şiret detectiv din toată 
Anglia! Omul care l-a prins pe Hersey, omul care l-a 
dus la spînzurătoare pe Gostein şi care a spart banda 
lui Flack! 

— N-a observat nimic, spuse Johnny. Dar spune- 
mi ce-i cu perlele? Parc-ai primit astăzi o scrisoare, ce 
conţinea ceva în legătură cu ele... Sînt vindute? 

Mînia dispăru de pe faţa avocatului. Spuse cu 
mult calm: 

— Crezi cumva, dragul meu, că nişte perle în 
valoare de 150 de mii de lire sterline se pot vinde într- 
o săptămînă? 

John Lenley făcu o strimbătură. După o clipă de 
tăcere, rosti cu oarecare iritare în glas: 

— Curios că tocmai Wembury a făcut 


investigaţiile... Sînt sigur însă că lady Darnleigh nu 
bănuieşte nimic. 

— Nu fi prea sigur. Sînt suspectaţi toţi cei care au 
fost în seara aceea acolo, iar dumneata mai mult decît 
oricine, fiindcă se ştie că eşti ruinat. Dealtfel, cu o clipă 
înainte de plecare, un lacheu te-a văzut urcînd scara 
principală. 

— l-am spus că mă duc să-mi iau pardesiul, spuse 
Johnny repede. 

Faţa sa exprimă însă o mare nelinişte. 

— De ce i-ai spus lui Wembury că am fost şi eu la 
bal? 

Maurice începu să rîdă. 

— Fiindcă ştia. O slabă licărire a ochilor săi mi-a 
lămurit totul. Dealtfel, linişteşte-te! Persoana bănuită 
în momentul de faţă e un nenorocit de măcelar. Totuşi, 
nu poate fi, deocamdată, vorba de vînzarea colierului. 
Trebuie să aşteptăm prilejul de a-l trimite la Anvers. 

Mary nu-şi conduse musafirul la grădina de tran- 
dafiri, ci într-un boschet cu statui roase de vreme. Pe 
marginea unui heleşteu, unde creşteau flori de nufăr, 
era aşezată o bancă de marmură, crăpată. 

— Alan, zise, în timp ce se aşezau, trebuie să-ţi 
spun ceva. Să ştii, însă, că acum vorbesc cu prietenul 
meu, nu cu inspectorul de poliţie. 

— Se înţelege. Dar ce s-a întîmplat? 

Ea avu un moment de şovăire. 

— Johnny, zise în fine, vorbeşte într-un chip atît 
de ciudat, de parcă n-ar mai şti să deosebească binele 
de rău. Uneori pare numai o glumă, alteori, însă, am 
impresia că crede ce spune. Apoi, prietenii săi... 
Săptămîna trecută a fost aici un individ, un anume 
Hackitt. II cunoşti? 

— Sam Hackitt? întrebă Alan surprins. Cum să nu! 
E o veche cunoştinţă de-a mea... 

— Cu ce se ocupă? 

— Cu spargeri, răspunse Alan domol. 


Ea îşi muşcă buza. 

— Johnny m-a minţit, pretindea că-i un meseriaş 
care pleacă în Australia. 

— Mă tem, Mary, că în curînd vei veni în contact 
cu mulţi oameni ca Hackitt sau chiar mai răi decit el. 

— Faci aluzie la clienţii lui Maurice? Fii sigur că nu 
vor putea să mă strice şi pe mine! 

— De clienţii lui nu mă tem, zise Alan liniştit. Mi-e 
teamă de Maurice Meister. 

Ea-l privi ca pe un ieşit din minţi. 

— Teamă de Maurice? De un om atît de drăguţ! A 
fost cît se poate de bun cu Johnny şi cu mine. Ai auzit 
ceva rău despre el? 

— Nimic, mărturisi Alan, decît faptul că Scotland 
Yard nu-l vede cu ochi buni. 

Fetei îi veni să rîdă. 

— Fiindcă reuşeşte să-i scape pe necăjiţii aceia de 
borfaşi! O, Alan, îl tachină, niciodată nu m-aş fi 
aşteptat la aşa ceva din partea ta. 

Wembury îşi dădu seama că orice stăruinţă ar fi 
fost de prisos. Mai avea o singură miîngiiere. Dacă ea 
va lucra pentru Meister, precis, va locui în cir- 
cumscripţia lui. li destăinui ceea ce gîndea. 

— Ce urit o să-mi pară Deptford-ul după Lenley- 
Court, zise ea strimbîndu-se. Înseamnă un an sau doi, 
fără petreceri, fără baluri. Voi muri fată mare! 

— Am oarecare îndoieli, răspunse el, rîzînd. E însă 
adevărat că şansele de a întîlni o partidă strălucită la 
Deptford nu sînt tocmai mari. 

Şi amîndoi începură să ridă. 


Capitolul IV 


Maurice Meister îi spiona pe cei doi tineri din spa- 
tele unui gard de tisă. 

„Curios, îşi zise, că niciodată nu mi-am dat seama 
de frumuseţea Mary-ei Lenley”. Trebuia, se vede, să se 
lovească de dragostea făţişă a acestui agent de poliţie, 
ca să se trezească în el un interes pentru fata căreia îi 
promisese, sub impulsul, regretat mai pe urmă, o 
ocupaţie în biroul său... Un mugur, pe cale să devină o 
floare minunată. O observa în taină. Conturul 
obrazului, ţinuta capului, împodobit cu un păr negru ca 
abanosul, linia mlădioasă a trupului... Meister îşi lingea 
buzele uscate. Curios, că niciodată n-o privise pe Mary 
Lenley din acest punct de vedere. 

Lui îi plăceau femeile blonde. Gwenda Milton 
avusese un păr auriu, foarte bogat. Altfel, era o fată 
proastă, care-l plictisise repede. Dar această plictiseală 
marca începutul unei drame. Meister se infioră la 
amintirea acelei zile posomorite, cînd apăruse ca 
martor, făcînd declaraţii mincinoase, în afacerea 
aceea. 

Mary, care tocmai întorsese capul, îl zări şi îi făcu 
semn cu mîna. El se apropie cu paşi mărunți. 

„Ce ten admirabil, şi ce frumoşi sînt ochii ei 
căprui cu gene lungi”! îşi spuse avocatul. Cînd te 
gîndeşti că o cunoştea de mică şi că trăia de o săptă- 
mînă sub acelaşi acoperiş cu ea, fără să-i observe 
farmecul! 

— Am întrerupt o convorbire confidențială? în- 
trebă Meister. 

Mary clătină capul, dar nu convingător. Oare nu 
cumva îi spusese lui Wembury ceva despre postul ce i 
se oferise? Oricum nu va întîrzia s-o facă. Meister 
socoti că e mai bine să-i dea chiar el această veste 
detectivului. 


— Ai aflat că domnişoara Mary îmi face cinstea de 
a deveni secretara mea? 

— Da, răspunse Alan, înfruntînd privirea 
avocatului. Şi i-am spus, că va locui în circumscripţia 
mea aşa că voi putea avea grijă de dînsa. 

Vorbea chibzuit; fiecare cuvint avea un înţeles 
aparte, conținînd un avertisment şi o ameninţare 
totodată. Maurice Meister era prea ager la minte spre 
a trece cu vederea aşa ceva. Alan Wembury se 
declarase păzitorul fetei. In alte împrejurări acest 
amănunt l-ar fi înveselit poate. Cu o oră înainte ar fi 
privit spusele poliţistului ca pe o glumă hazlie. Acum 
însă... Privi spre Mary şi simţi cum îi creşte pulsul. 

— Foarte interesant, zise într-un tîrziu, cu glas 
răguşit. Extraordinar de interesant! 

Apoi, alergă înaintea poştaşului, care tocmai se 
ivise la intrarea grădinii. 

— Oare, Maurice e supărat pe dumneata? întrebă 
Mary. 

— Toată lumea se supără pe mine mai devreme 
sau mai tîrziu. Manierele mele trebuie să fi devenit de- 
a dreptul nesuferite. 

Ea începu să-i mîngiie mîna, aşezată lîngă braţul 
ei pe banca de piatră. 

— Alan, dragule, zise, jumătate în glumă, jumă- 
tate în serios, nu cred că aş putea să fiu vreodată 
supărată pe tine. Eşti cel mai drăguţ bărbat pe care-l 
cunosc. 

O clipă miinile lor se împreunară într-o strîngere 
caldă. Il văzură apoi pe Maurice, înapoindu-se cu 
telegrama nedeschisă. 

— Pentru dumneata, Wembury, zise rîzînd. lată ce 
înseamnă să fii un personaj important! Nu poţi părăsi 
biroul un minut, fără să nu ţi se telegrafieze. 

— Pentru mine? întrebă mirat, detectivul. 

Luă telegrama, o deschise şi citi: 


„Foarte urgent stop, întoarce-te numaidecit şi 
raportează Scotland Yard stop. Fii gata să-ți preiei 
miine circumscripţia stop. Poliția australiană comunică: 
Răzbunătorul părăsit Sidney patru luni în urmă şi 
probabil se găseşte acum la Londra”. 


Telgrama era semnată Walford. 

Alan îşi mută privirea de la telegramă la grădina 
înflorită, de la grădină la tînăra fată, care-l privea cu 
îngrijorare. 

— S-a întîmplat ceva? 

Alan făcu un gest negativ. 

Răzbunătorul în Anglia! 

Nervii săi se încordară la această ştire. Henry 
Arthur Milton, ucigaşul neîndurat al duşmanilor săi — 
iscusit, îndrăzneţ, neînfricat. 

Gîndurile lui Alan Wembury zburară la Scotland 
Yard şi la biroul directorului. La Gwenda Milton — care 
se sinucisese, aruncîndu-se în Tamisa. 

Să fi fost Meister cauza disperării, care a trimis 
tînărul ei suflet, atît de curînd, înaintea judecății lui 
Dumnezeu? Dacă da, atunci vai de Maurice Meister! 


CAPITOLUL V 


Răzbunătorul era la Londra! 

Alan Wembury se înfioară de cite ori îşi amin- 
teşte. 

Nu că s-ar teme sau că l-ar urî pe omul a cărui 
doborire i se cere, dar, cu siguranţă, unicul scop al 
întoarcerii Răzbunătorului este uciderea avocatului. 
Primejdie pentru Meister, înseamnă acum, în mod 
fatal, primejdie pentru Mary. Această concluzie în- 
tunecă, parcă, strălucitorul cer de primăvară, dînd 
fațadei aspre a Scotland Yard-ului o înfăţişare şi mai 
sinistră. 

Cînd Alan sosi la Scotland Yard, colonelul Walford 
era ocupat cu detaliile unui furt mărunt. 

— Ai primit telegrama mea? Regret din suflet că 
am fost nevoit să-ţi scurtez concediul. Vreau să pleci 
numaidecit la Deptford. Nu se ştie cu precizie ce 
anume l-a readus pe Răzbunător. Dealtfel, n-avem 
informaţii concrete despre el; presupunem numai, că-i 
aici. 

— Credeam... 

— Răzbunătorul are nevastă, urmă directorul. 
Puţini au cunoştinţă de acest fapt. S-a căsătorit cu ea 
acum un an sau doi. După dispariţia lui, ea a părăsit 
Anglia, fiind apoi identificată în Australia. Acum soţia 
lui s-a îmbarcat pentru Anglia. 

— Am înţeles. inseamnă că Răzbunătorul e aici 
sau va veni în curînd. 

— Ştirea că acest om este viu, că e la Londra şi 
încă în plină libertate, va provoca o furtună, căreia nici 
eu nu-i voi putea rezista. 

— Presupuneţi, atunci, că Răzbunătorul va fi mai 
tare decit mine? întrebă Alan cu un suris. 

— Nu, fu răspunsul surpinzător. Imi pun toată 
nădejdea în dumneata şi în doctorul Lomond. A propos, 


îl cunoşti? 

— Nu, domnule director. Cine-i? 

Colonelul întinse mîna spre o carte aflată pe 
biroul său. 

— E unul dintre puţinii detectivi amatori care în 
m-au impresionat. Acum paisprezece ani, a scris o 
carte referitoare la criminali, care merită să fie citită. A 
trăit mult timp în India şi în Tibet. Cred că 
subsecretarul de stat a fost foarte bine inspirat, cînd l- 
a convins să primească postul. 

— Ce fel de post, domnule director? 

— Postul de medic de poliţie la circumscripţia „R”, 
adică la noua d-tale circumscripție. In acest moment, 
el se află la prefectul de poliţie. Doctorul Lomond are 
un caracter de adevărat scoţian. 

— Oare ne va ajuta să-l prindem pe Răzbunător? 

— Am această presimţire, răspunse şeful. 

Cînd uşa se deschise, un om înalt şi gîrbovit intră 
cu paşi greoi. 

Alan îi dădu cam cincizeci de ani. Avea părul 
cărunt, o mustață mică, ce-i cădea peste gură şi ochi 
albaştri în care se citea voioşia. Hainele sale, dintr-o 
stofă groasă de lină, erau prost croite, iar pălăria 
înaltă, de fetru, părea să aparţină secolului trecut. 

— Domnule doctor, vi-l prezint pe inspectorul 
Wembury, care va conduce circumscripţia d-voastră. 

In următoarea secundă, degetele detectivului fură 
strivite într-o puternică strîngere de mînă. 

Un ceas mai tîrziu, Alan părăsi Scotland Yard-ul, 
împreună cu directorul. Deodată, acesta îi spuse: 

— Afacerea perlelor o vei trece lui Burton. Ai găsit 
vreun indiciu nou? 

— Nu, domnule director. 

Aproape uitase de existenţa acestui caz. 

Walford se încruntă. 

— După plecarea dumitale, mi-am spus: ce 
coincidenţă ciudată că mergi tocmai la Lenley-Court! 


După cum se ştie, tînărul Lenley a fost la lady 
Darnleigh, în noaptea în care s-a comis furtul. 

Văzind ce expresie luase faţa subalternului său, 
colonelul spuse repede: 

— Nu pretind că e amestecat în această afacere. 
Dar aş da orice, să putem lămuri misterul colierului. 
Lady Darnleigh are prea mulţi prieteni la Whitehall şi 
aproape zilnic primesc scrisori de la Ministrul de 
Interne, care îmi cere ştiri cu privire la cazul acesta. 

Alan îşi continuă drumul singur. Era neliniştit. 

A doua zi înmînă toate actele privitoare la cazul 
respectiv inspectorul Burton şi părăsi Scotland Yard-ul 
aproape cu un sentiment de uşurare. 

Toată săptămîna fu foarte ocupat. Făcu 
cunoştinţă cu Deptford, cu notorietăţile circumscripţiei. 
Mary, de la care aşteptase o scrisoare, nu-i scrisese. 
Nici măcar nu ştia dacă era în oraş, pînă cînd, într-o zi, 
pe şoseaua Lewisham, cineva îi făcu semn dintr-o 
maşină deschisă. Se întoarse şi o zări pe Mary. 

Subalternul însărcinat cu aflarea adresei celor doi 
Lenley îi raportă că aceştia închiriaseră un apartament 
într-un bloc modern, situat lîngă Malpas Road; era o 
clădire modestă, locuită mai ales de meseriaşi. Ce 
contrast tragic cu Lenley-Court şi cu splendoarea 
sălilor sale spaţioase! Tactul înnăscut îl opri de la o 
vizită stînjenitoare. 


CAPITOLUL VI 


— L-am văzut pe „polipul” tău, azi dimineaţă, 
anunţă Johnny. 

Venise acasă, să ia prînzul, şi Mary nu-l văzuse 
demult atît de bine dispus. Il privi cu ochii mari. 

— „Polipul” meu? 

— Wembury, traduse Johnny. Noi aşa le zicem. E 
un cuvînt din graiul pungaşilor şi înseamnă agent de 
poliţie. 

Pe faţa ei apăru o schimbare. 

„Noi” le zicem? repetă Mary. Vrei să spui „ei” 
le zic, Johnny. 

— Eşti o mică puritană, Mary. Noi, sau ei, nu-i 
totuna? Cu toţii sîntem, în fond, nişte hoţi. 

Mary găsi prudent să nu răspundă la această 
curioasă generalizare. 

— Unde l-ai văzut pe Alan? 

— De ce îi spui aşa? Omul e un poliţist iar tu-l 
tratezi, de parcă ar fi pe aceeaşi treaptă socială cu noi. 

Mary, care tocmai tăia cîteva felii de pîine, surise. 

— Vecinul nostru e lăcătuş, iar locatarii de sus, 
şase persoane, îşi cîştigă existenţa din venitul lor de 
cantonieri. Patru, sînt fete. 

El se răsuci, enervat, în scaunul său. 

— Stăm aici doar pentru scurtă vreme. Nu-ţi 
imaginezi cumva că mă voi mulţumi să locuiesc toată 
viaţa în această gaură mizerabilă. În orice caz, vrea să 
întrerupi relaţiile cu Wembury. Maurice, dealtfel, 
împărtăşeşte părerea mea. 

— Sînt hotărită să-l văd în continuare pe Alan, 
răspunse ea. Îmi pare rău că trebuie să te 
nemulţumesc şi să-mi atrag dezaprobarea lui Maurice. 
Ţin la Alan... 

— Ţineam la argatul meu, dar asta nu m-a 
împiedicat să-l concediez, o întrerupse Johnny. 


— Alan Wembury nu-i argatul tău. Poţi să mă 
consideri lipsită de gust, dar Alan corespunde întocmai 
concepţiei mele despre un bărbat bine. 

Johnny era cît pe ce să-i dea un răspuns aspru; 
totuşi se stăpini. 

A doua zi, pentru Mary Lenley, urma să înceapă o 
viaţă nouă. Atunci cînd Maurice îi propusese să-i 
devină secretară, ideea îi surîsese, dar în curînd, fără 
să înţeleagă de ce, o cuprinsese o mare nelinişte, care 
creştea cu cît se apropia termenul. 

In dimineaţa următoare, Johnny nici nu se trezise 
bine, cînd Mary era gata de plecare. El îşi făcu apariţia 
numai după ce se auzi strigat. 

— Aşadar, eşti gata să intri în rîndul 
muncitoarelor, mormăi Johnny căscînd. N-ar trebui să- 
ţi dau voie. Oricum, voi sta prin apropierea ta fără să 
te scap din ochi. 

Cîteva minute mai tîrziu, Mary cobora cu paşi 
repezi, întortocheata Tanners Hill, îndreptîndu-se spre 
un cartier de o murdărie înspăimîntătoare. În privinţa 
murdăriei, cît şi în cea a uriţeniei, puţine străzi puteau 
rivaliza cu Flanders Lane, dar casa lui Meister se 
deosebea în mod surprinzător de toate celelalte. Se 
afla la o oarecare distanţă de stradă, fiind înconjurată 
de un zid înalt, străpuns de o singură uşă neagră, ce 
răspundea în curte. În spate se ridica o vilă nu tocmai 
nouă, unde avocatul îşi avea locuinţa şi birourile. 

O femeie bătrină o conduse sus pe scara cu 
treptele roase, deschise o uşă grea, sculptată, şi o lăsă 
singură într-o încăpere, care urma să-i devină într-o zi 
foarte familiară. Era o cameră spațioasă ai cărei pereţi 
erau acoperiţi cu lambriuri de stejar. Pe vremea cînd 
boierimea trăia încă în casele în care astăzi se 
înghesuiesc săracii şi hoţii, aceasta fusese salonul unui 
negustor bogat din City. 

Camera era destul de simpatică. Pe pereţi atîrnau 
tablouri ieşite de sub penelul unor mari artişti, iar într- 


un colţ se afla un pian lung cu coadă, care atrase 
atenţia tinerei fete. 

Lîngă această încăpere era o anticameră, fără ie- 
şire directă, care slujea probabil ca birou, judecînd 
după dulapurile cu acte aşezate de-a lungul unuia 
dintre pereţi, precum şi după unicul pupitru, pe care se 
găsea o maşină de scris. 

Nici nu apucă bine să privească în jur, cînd se 
deschise uşa şi intră Meister, bine dispus şi zimbitor. 
Păşind repede spre ea, o prinse de amîndouă mîinile. 

— Dragă Mary, sînt încîntat! 

Entuziasmul său o făcu să rîdă. 

— Dar nu e vorba de o vizită, Maurice. Am venit 
să lucrez. 

— Vei avea destul de lucru, dragă Mary, 
contracte, depoziţii... 

Se uita împrejur, căutînd, parcă, inspiraţia. 

— O să-ţi dau să copiezi o mărturie, spuse, 
căutînd febril printre hirtiile de pe birou. 

Trecu multă vreme pînă cînd reuşi să găseasc un 
document cît de cît inofensiv. Căci clientela lui Maurice 
Meister era dintr-o specie cu totul aparte. Acestui om, 
care-şi făcuse un principiu din a nu las ca mîna lui 
dreaptă să ştie ce făcea cu cea stingă, îi era greu să se 
hotărască acum să-i înmîneze corespondenţa sa 
dubioasă. Numai după ce citi documentul cuvînt cu 
cuvînt, îl dădu noii sale secretare. 

— Ei bine, Mary, cum îţi place aici? Dar te rog, ia 
loc, draga mea. 

— Cum îmi place? Trăieşti într-un cartier oribil, 
Maurice. 

— Cartierul nu l-am făcut eu. L-am găsit aşa cum 
este, răspunse Maurice rizînd. Totuşi, crezi că te vei 
simţi bine la mine? 

— Cred că da. E plăcut să lucrezi pentru o 
persoană simpatică, pe care o cunoşti de atîta timp... 
Şi apoi Johnny e pe aproape Mi-a spus că va veni des 


să vadă ce fac. 

In timp ce ea vorbea, Maurice nu-şi putea 
desprinde privirea de pe trupul ei. Era mai frumoasă 
decît îşi închipuise. Avea acea drăgălăşenie fragedă 
care-i plăcea atît de mult. Deşi brună, părea mai 
delicată decît Gwenda Milton. Prin ochii ei vorbeau 
sufletul şi mintea; citeai în ele o pasiune latentă, un 
foc ce trebuia numai aţiţat. 

Simţind că privirea sa prea insistentă o supără, se 
grăbi să risipească ceața bănuielii, care o putea 
învălui. 

— Să-ţi arăt, mai bine, casa! zise el cu vioiciune. 

O conduse prin toate încăperile bătrinei clădiri, 
dar înaintea unei uşi de la etajul superior, şovăi o clipă. 
Băgă apoi cheia în broască şi deschise uşa. 

Dintr-o singură privire aruncată înăuntru, Mary 
zări o cameră, cum n-ar fi bănuit că poate exista în 
casa aceea sărăcăcioasă. Deşi praful se aşternuse pe 
mobile, îşi dădu seama că erau luxoase. Un covor de 
preţ acoperea podeaua; pe pereţi atîrnau tablouri 
alese cu îngrijire. Candelabrele de argint, ca toate 
celelalte obiecte din cameră, îi dădeau un aer de bo- 
găţie, ba chiar de risipă. Era un fel de salon-dormitor. 

— Ce cameră frumoasă! exclamă tînăra, după ce 
îşi învinse uimirea. 

El privi posomorit la cuibul care o cunoscuse pe 
Gwenda Milton, înainte de tragicul ei sfîrşit. 

— Dacă va fi curățată e demnă de o prinţesă... 
Dealtfel, draga mea, o pun în întregime la dispoziţia ta. 

— La dispoziţia mea? Ce idee absurdă Maurice? 
Stau cu Johnny, deci, nu poate fi vorba să locuiesc 
vreodată aici. 

El dădu din umeri. 

— Johnny? Da. Dar ai putea să întîrzii într-o 
seară... sau Johnny să fie plecat. Nu mi-ar face plăcere 
deloc să te ştiu singură în locuinţa aceea mizerabilă. 

Incuie uşa, coborînd în urma ei. 


— Bineînţeles că poţi să faci cum vrei, rosti cu 
aparentă nepăsare. Camera te aşteaptă, dacă vei avea 
vreodată nevoie de ea. 

Fata evită orice răspuns. Cineva — o femeie — 
locuise acolo, pentru că nu putea fi camera unui 
bărbat. Mary fu copleşită de o senzaţie neplăcută. 
Despre viaţa particulară a lui Maurice Meister nu ştia 
aproape nimic. Işi amintea vag că Johnny făcuse odată 
aluzie la o legătură de dragoste avută de avocat. Dar 
ea nu fusese curioasă, aşa că nu cunoştea amănuntele 
acelei aventuri. 


CAPITOLUL VII 


În după amiaza zilei cînd Mary Lenley se dusese 
pentru prima dată la serviciu, vaporul „Olimpic” fu 
remorcat pînă în docul portului Southampton. Cei doi 
oameni de la Scotland Yard, care însoţiseră nava de la 
Cherbourg şi făcuseră în taină un examen foarte 
amănunţit al pasagerilor, fură cei dintii care puseră 
piciorul pe pămînt, postîndu-se la capătul punţii de 
debarcare. Aşteptară o vreme, din cauza controlului 
paşapoartelor, dar, curînd, călătorii începură să 
coboare unul cîte unul pe dig. 

Deodată, unul dintre agenţi observă o faţă, pe 
care nu o văzuse în timpul călătoriei. Un om slab, de 
statură mijlocie, cu cioc şi mustață neagră, apăru pe 
puntea vasului, apropiindu-se încet. 

Cei doi detectivi se înţeleseră din priviri şi, cînd 
pasagerul ajunse pe dig, unul dintre ei îl acostă zicînd: 

— Scuzaţi-mă, domnule, dar nu v-am zărit pe 
vapor. 

O clipă bărbosul îl măsură cu privirea pe 
interlocutor. 

— Sînt eu vinovat dacă eşti orb? 

Agenţii erau în căutarea unui tîlhar care o luase la 
sănătoasa, după ce jefuise o bancă din New-York 

— Arătaţi-mi, vă rog, paşaportul d-voastră. 

Pasagerul şovăi, apoi băgă mîna în buzunarul 
interior al hainei, şi scoase, nu paşaportul, ci un 
portmoneu de piele. Trase afară un bilet. Detectivul îl 
luă şi citi: 


Inspector Central Bliss C.I.D. 
Scotland Yard. Detaşat la legația din Washington. 


— Vă rog să mă scuzaţi! 
Agentul restitui legitimaţia, cu o atitudine com- 


plet schimbată. 

— Nu v-am recunoscut, domnule inspector. N- 
aveaţi barbă, cînd aţi părăsit Scotland Yard. 

— Pe cine căutaţi? întrebă Bliss cu glas aspru. 

Al doilea detectiv dădu o scurtă explicaţie. 

— Nu-i pe vapor, asta vă pot spune eu, răspunse 
Bliss îndepărtîndu-se cu o uşoară înclinare a capului. 

Nu-şi transportă geamantanul în vamă, ci îl puse 
jos şi, rezemat de zidul clădirii, supraveghea debar- 
carea pasagerilor. Deodată zări femeia pe care o cău- 
tase cu privirea. 

Zveltă, vioaie, curajoasă — aceasta fu prima 
impresie pe care şi-o făcu inspectorul Bliss. N-avusese, 
dealtfel, niciodată ocazia, să-şi revizuiască părerea. 
Tenul ei smead era fără pată. Sub delicata linie a 
sprincenelor, doi ochi negri, priveau îndrăzneţ, 
atotştiutori. lată o fată, de care nu-ţi poţi bate joc. Un 
produs încîntător al zilelor noastre. Imbrăcată cu un 
lux, poate nu îndeajuns de discret, purta nişte inele 
scumpe pe degete, iar la urechile mici, cercei de 
dimensiune respectabilă. Trecînd pe lîngă el, lăsă în 
urma ei un parfum ametitor. 

Se îmbarcase la Cherbourg şi i se păru o 
coincidenţă ciudată că voiajaseră împreună, pe acelaşi 
vapor, fără ca ea să-l fi recunoscut. Urmărind-o în 
clădirea vămii o observă cum îşi croia drum printre 
munţii de cufere şi geamantane, pînă la indicatorul 
„M”. Examinarea propriului său gemantan fu repede 
terminată. Il dădu unui hamal, spunîndu-i să-i ocupe un 
loc în trenul ce aştepta în gară. Apoi se îndreptă spre 
colţul unde tînăra femeie, pierdută acum în mulţimea 
de călători, indica bagajele sale unui vameş. 

De două ori întoarse capul, de parcă i-ar fi simţit 
privirea, iar a doua oară ochii lor se întîlniră. Faţa ei 
căpătă o expresie de mirare, poate chiar de îngrijorare. 

Ocupată cu geamantanele, nu observă că Bliss se 
apropiase de ea; dar întorcînd capul, se trase brusc 


înapoi. 

— Doamna Milton, mi se pare? îi spuse inspecto- 
rul. 

larăşi privirea aceea. Exprima teamă, fără îndo- 
ială. 

— Desigur! Aşa mă numesc. 

Avea accentul dulce al persoanelor crescute în 
statele din sud. 

— Dar, cu cine am onoarea? 

— Numele meu e Bliss. Inspector central Bliss, de 
la Scotland Yard. 

Numele nu-i spunea nimic, dar cînd auzi profesia, 
doamna Milton se îngălbeni. După o clipă, însă, obrajii 
ei îşi redobîndiră culoarea normală. 

— Vai ce interesant! Şi eu cu ce vă pot servi? 

— AŞ dori să văd paşaportul dumneavoastră. 

Fără a spune un cuvint, ea-l scoase dintr-o mică 
geantă şi i-l înmînă. Bliss întorcînd repede filele, 
examină ştampilele de îmbarcare. 

— Aţi fost în Anglia de curînd? 

— Desigur! spuse ea cu un surîs. Chiar săptămîna 
trecută. Am avut, însă, o treabă la Paris. lar acum m- 
am înapoiat prin Cherbourg, fiindcă îmi era tare dor să- 
i aud vorbind pe americani. 

El continua examinarea ştampilelor. 

— Sidney, Genova, Domodossola, — călătoriţi 
mult doamnă Milton, dar mai puţin rapid decît soţul 
dumneavoastră. 

Pe faţa ei frumoasă se ivi un suris. 

— Sînt prea ocupată, spre a vă povesti viaţa mea, 
sau a vă face descrierea călătoriilor mele. Poate aveţi 
însă nevoie de mine într-o chestie mai importantă? 

— Nu, de la dumneavoastră nu vreau nimic, dar 
sper să-l întîlnesc odată şi odată pe soțul 
dumneavoastră. 

Ochii ei se micşorară. 

— Nădăjduiţi, poate, să ajungeţi şi dumneavoas- 


tră în cer? întrebă batjocoritor. Credeam că aţi aflat de 
moartea lui Arthur. 

O clipă dinţii lui albi sclipiră. 

— Cerul nu-i tocmai locul unde l-aş căuta. 

li restitui paşaportul şi se îndepărtă. Ea-l urmări 
cu privirea pînă ce dispăru. 

Oare Răzbunătorul ajunsese deja în Anglia? se 
întrebă femeia. Tresări la acest gînd. Căci ea, Cora Ann 
Milton, îl iubea pe bărbatul îndrăzneţ care ucidea 
numai de dragul de-a ucide, iar acum el era un fugar, 
un rătăcitor pe pămînt, cu mîinile tuturor îndreptate 
spre el şi cu o sută de copoi poliţieneşti pe urmele lui. 


CAPITOLUL VIII 


Cînd Johnny Lenley veni în acea după-amiază, la 
Meister, vederea surorii sale, trudind din greu la 
maşina de scris, îi fu extrem de penibilă. Işi dădu 
seama, parcă, pentru prima dată, de halul de sărăcie-n 
care ajunseseră. 

incleştîndu-şi dinţii, străbătu camera şi bătu la 
uşa biroului particular al lui Meister. 

— Cine-i acolo? întrebă avocatul. 

Johnny încercă să deschidă uşa, dar era încuiată. 
Auzi închizîndu-se uşa grea a unei case de bani, apoi, 
zăvorul fu tras şi Meister se ivi în prag. 

— Ce fel de secrete ai? mormăi Johnny, în timp ce 
intra. 

Meister închise uşa după el, invitîndu-l să se aşe- 
ze. 

— Tocmai am examinat nişte perle destul de 
interesante, spuse semnificativ, şi fireşte că nu trebuie 
atrasă atenţia întregii lumi asupra unor obiecte furate. 

— Ai primit vreo ofertă pentru ele? întrebă Johnny 
repede. 

Maurice răspunse afirmativ. 

— Doresc să le trimit, chiar în noaptea asta, la 
Anvers. 

Descuie casa de bani, care era aşezată într-un 
colţ al camerei, scoase o cutie de carton, ridică 
capacul şi apăru un minunat colier de perle. 

— Valorează cel puţin 20.000 de lire, asigură 
Johnny, cu ochi strălucitori. 

— Adică cel puţin cinci ani de muncă silnică, 
replică Meister brutal, şi sincer vorbind, sînt cam 
îngrijorat. 

— ingrijorat? Dar pentru ce? Nimeni n-o să 
bănuiască că domnul Meister, eminentul avocat, 
tăinuieşte perlele contesei Darnleigh. 


Johnny chicoti. 

— Zău, te-ai prezenta bine pe banca de acuzare 
de la Old Bailey! Şi ce tărăboi ar mai face gazetele de 
seară, pe seama senzaţionalei arestări şi demascări a 
domnului Maurice Meister! 

Pe faţa lui Maurice nu se clinti nici un muşchi; dar 
ochii săi negri, căpătară un luciu sinistru. 

— Foarte amuzant, zise calm. Niciodată n-aş fi 
crezut că posezi o imaginaţie atit de bogată! 

Inainte de a aşeza perlele în cutie, le examină din 
nou, ţinîndu-le în lumină. 

— Pe Mary ai văzut-o? întrebă cu prefăcută 
indiferenţă. 

— E groaznic s-o văd muncind, dar n-am încotro, 
Maurice... 

— Ce doreşti? 

— Ai avut în serviciul tău o fată. Se numea 
Gwenda Milton. 

— Ei, şi? 

— S-a sinucis, nu-i aşa? Ştii, poate, de ce? 

Maurice Meister îl privea acum drept în faţă. 

— Juraţii au fost de părere... 

Dar Johnny îl întrerupse brusc: 

— Părerea juraţilor o cunosc. A mea e cu totul 
alta. 

Se apropie de Maurice şi-i puse mîna pe umăr, 
vrînd parcă să-şi sublinieze cuvintele. 

— Mary Lenley nu-i Gwenda Milton Nu e sora unui 
criminal fugar, şi pretind pentru ea un tratament ceva 
mai bun decît cel de care a avut partea cealaltă. 

— Nu te înţeleg, zise avocatul, furios. 

— Ba mă înţelegi, şi încă foarte bine. Să ştii că 
dacă i se întîmplă Mary-ei ceva, vei avea motive să-ţi 
fie teamă de mine mai mult chiar decît de Răzbunător. 

Pentru o clipă numai, pleoapele lui Maurice se 
lăsară în jos 

— Eşti cam isteric, Johnny. Ce să i se întîmple 


Mary-ei? lar în ceea ce-l priveşte pe Răzbunător şi pe 
sora sa, ei nu mai sînt în viaţă. 

Luă cutia de pe masă şi ridică din nou capacul, 
părînd complet adiîncit în contemplarea perlelor. 

— Ca hoţ de bijuterii... 

Nu-şi termină fraza, pentru că în clipa aceea se 
auzi o bătaie în uşă. 

— Cine-i acolo? întrebă Meister repede 

— Inspectorul regional Wembury. 


CAPITOLUL IX 


Maurice Meister puse grabnic cutia în casa de 
bani, pe care o încuie, apoi deschise uşa. Cu toate că 
avocatul avea nervi de oţel, era tras la faţă şi extrem 
de palid. Johnny, deasemenea, părea surescitat, dar 
izbuti să se stăpînească într-o oarecare măsură 

— Hallo, Wembury! rise silit. Peste tot dau de d- 
ta. 

Atitudinea celor doi oameni exprima frică, teroa- 
re, groază năprasnică Ce aveau de ascuns? Alan era 
uimit de starea lor, care trăda o vinovăţie tainică. 

— Am aflat că Lenley e aici, şi deoarece voiam să- 
i vorbesc... 

— Mie? întrebă Johnny speriat. Nu înţeleg despre 
ce! 

Wembury îşi dădea bine seama că Meister îl pri- 
vea stăruitor. De ce se temeau? Prin uşa rămasă 
întredeschisă, o zări, cu inima strînsă, pe Mary, care 
bătea la maşină, tăcută. g 

— O cunoşti pe lady Darnleigh, nu-i aşa? Intrebă 
Alan. 

Johnny confirmă. 

— Acum cîteva săptămîni a pierdut un colier de 
perle de mare valoare, urmă detectivul, şi eu am 
condus cercetările. Am trecut acest caz inspectorului 
Burton, dar azi dimineață m-a rugat printr-o scrisoare 
să elucidez ceva rămas neclarificat. 

Mary părăsise maşina de scris, şi se apropiase de 
el. 

— Ceva a rămas neclarificat? repetă Johnny 
mecanic Şi ce anume? 

Wembury  şovăi să-i adreseze întrebarea în 
prezenţa fetei. 

— Vrea să ştie ce te-a determinat să te duci în 
apartamentul contesei Darnleigh. 


— Am dat o explicaţie, dealtfel foarte firească, 
răspunse Johnny mînios. 

— Că ai avut impresia că pălăria şi pardesiul ţi-au 
rămas la primul etaj? Burton, însă, a fost informat că 
unul dintre lachei ţi-a comunicat, pe cînd urcai scara, 
că pălăriile şi pardesiele erau jos, la parter. 

John Lenley îi evită privirea. 

— Nu-mi amintesc. Eram destul de indispus în 
noaptea aceea. Cînd mi-am dat seama de eroare, am 
coborit imediat. Se presupune, oare că n-aş fi străin de 
furt? 

Glasul său tremura uşor. 

— Nimeni nu şi-a exprimat o asemenea bănuială, 
zise Wembury cu un surîs, dar datoria noastră este să 
ne informăm cît mai exact. 

— Pînă n-am aflat despre furt din ziare, nu ştiam 
nimic... 

— Ba nu, Johnny — interveni Mary, — cînd ai venit 
acasă mi-ai spus că s-ar fi... 

Fratele ei îi impuse tăcere din privire 

— A fost cu două zile mai tîrziu, draga mea, zise 
încet şi chibzuit. Ţi-am arătat ziarul care conţinea 
ştirea. Nu puteam să-ţi vorbesc în seara aceea, 
deoarece nici nu ne-am întîlnit. 

Alan se întrebă ce voise să spună fata, dar ea 
făcînd un efort uriaş, se stăpîni. Era foarte palidă şi 
ochii ei exprimau atita suferinţă încît Alan nici nu 
îndrăzni s-o privească 

— Desigur, Johnny, îmi amintesc... îmi amintesc, 
rosti cu greutate. 

Tăcerea care urmă fu penibilă. Alan privi în jos, la 
covorul uzat. 

— Bine, spuse, într-un tîrziu. Cred că asta o să-l 
satisfacă pe Burton. Imi pare rău că te-am deranjat. 

Se uită la Johnny, cu o privire severă. 

— De ce nu pleci în străinătate, Lenley, zise 
detectivul cu un vizibil efort Nu arăţi prea bine. 


Johnny tresări sub căutătura dură a lui Wembury. 

— Anglia mi-ajunge, răspunse morocănos. Ce eşti 
tu, Wembury? Medicul casei? 

Alan tăcu o clipă. 

— Da. Cred că această denumire mă 
caracterizează destul de bine. 

Şi, după un scurt salut, plecă. 

Mary se întoarse la maşina ei de scris, dar nu mai 
era în stare să lucreze. Cu un gest, Maurice îl conduse 
pe tînăr înapoi în biroul său, închizînd încet uşa. 

— Presupun că ai înţeles cuvintele lui Wembury. 

— Nefiind cititor de gînduri, n-am înţeles nimic, 
răspunse Johnny, pe jumătate amuzat, pe jumătate 
furios. Are un tupeu extraordinar tipul ăsta! Şi cînd te 
gîndeşti că-i fiu de grădinar... 

— Eu, în locul tău, aş uita toate astea, răspunse 
Maurice cu asprime. Aminteşte-ţi că te-ai trădat şi că, 
de astăzi înainte, vei fi supravegheat de poliţie. N-ar 
avea mare importanţă, dar şi eu voi fi supravegheat, 
ceea ce e foarte neplăcut. Se poate, totuşi, ca 
Wembury să nu-şi facă datoria, neînştiinţind Scotland 
Yard-ul. Dacă şi-o va face, însă, vei avea mari 
neplăceri. 

— Şi tu deasemenea, zise Johnny ursuz. Unde vor 
găsi perlele? La d-ta în casă! 

Maurice nu se arătă deloc speriat, ci chiar surise. 

— Cred că exageram primejdia care te ameninţă 
şi cred că cel expus sînt eu. Cei de la Scotland Yard nu 
mă văd cu ochi buni şi vor căuta să mă doboare cu 
orice preţ. 

Meister se uită la casa de bani. 

— Ce n-aş da să mă ştiu la o sută de mile 
depărtare de aceste afurisite de perle! Nu m-aş mira 
deloc decă Wembury s-ar întoarce înarmat cu un ordin 
de percheziţie domiciliară. Ce ne facem atunci? 

— Cel mai bun lucru ar fi să le trimitem, prin 
poştă, la Anvers, propuse Johnny. 


Meister surîse dispreţuitor. 

— Dacă sînt supravegheat, ceea ce e foarte 
verosimil, crezi că nu se vor gîndi să facă un control şi 
la poştă? Singurul lucru pe care îl putem face cu acest 
nenorocit de colier, e să-l ascundem undeva pentru o 
zi, două. 

Johnny îşi muşcă necăjit degetele. 

— Am să iau perlele cu mine. In locuinţa mea 
găsesc destule ascunzători pentru ele. 

— Nu-i o idee rea, zise încet avocatul Wembury n- 
o să caute niciodată la tine, deoarece o iubeşte pe 
Mary. 

Meister scoase cutia din casa de bani şi i-o înmînă 
tînărului, care o puse în buzunar. 

— Am s-o ascund în cufărul meu, sub pat. După o 
săptămînă o aduc înapoi. 

Cînd străbătu populata Flanders Lane, un om ieşi 
de pe o străduţă îngustă, urmărindu-l. Sergentul de 
stradă, abia îl observă cînd trecu, nebănuind că aici, în 
apropierea miinilor sale înmănuşate, era omul pe care 
îl căuta poliţia din trei continente, Henry Arthur Milton, 
cunoscut şi sub numele de Răzbunătorul. 


CAPITOLUL X 


După plecarea lui Johnny, Maurice Meister se 
plimbă multă vreme de colo pînă colo, în micul său 
sanctuar. 

O persoană, sau mai bine zise două persoane, 
puseseră stăpiînire pe gîndurile lui: John Lenley şi sora 
sa. 

Nu era prima dată cînd cineva îl ameninţa şi 
vorbele lui Johnny referitoare la Mary, avuseseră exact 
efectul contrar celui dorit. Avocatul deschise uşa încet 
şi privi prin crăpătură. Fata stătea la maşina de scris 
concentrată asupra paginii. 

Soarele de dimineaţă inundă fereastra scăldîndu-i 
faţa de o mare şi aleasă frumuseţe. Maurice o privi 
îngîndurat. Viaţa dobîndise un nou farmec pentru el; 
începuse o nouă etapă. Gîndul lui reveni la Johnny. 

Exista un mijloc sigur şi eficace de a scăpa de 
acest băiat lăudăros, ale cărui ameninţări constituiau 
poate, o primejdie mai mică decit siguranţa sa stupidă. 
Trebuia trimis într-un loc unde puterea să-i fie redusă. 

Maurice era un tip şiret. Lăsă să mai treacă un 
timp de la întrevederea cu Johnny, înainte de a se 
apropia de sora lui. Prînzul simplu ce i se servise fetei 
rămăsese neatins. Acum stătea la fereastră, privind 
îngîndurată afară. Glasul lui o făcu să tresară. 

— Ce-i cu tine, dragă? 

Vorbea cu afecțiunea unui părinte, aşa cum 
obişnuia în astfel de situaţii. Ea clătină obosită capul. 

— Nu ştiu, Maurice. Sînt necăjită din cauza lui 
Jonnny şi-a perlelor. 

— A perlelor? repetă el cu prefăcută mirare. 

— De ce a minţit Johnny? Primul lucru, pe care mi 
l-a spus în seara aceea, cînd s-a întors acasă, a fost că 
s-a comis un furt şi că au dispărut bijuteriile contesei 
Darnleigh. Nu crezi oare cumva... 


— Că s-ar fi implicat în această afacere? Ce idee! 
Contrazicerile lui se datorează probabil faptului că 
memoria îi e cam slăbită din pricina necazurilor 
îndurate. Nu e plăcut să te trezeşti deodată fără mij- 
loace de existenţă! 

Mary oftînd adînc se întoarse la pupitrul ei. 
Scoţind apoi o foaie dintr-un teanc de corespondenţă, 
întrebă: 

— Maurice, cine-i Răzbunătorul? Am găsit o 
telegramă nedeschisă printre scrisorile tale. 

El i-o smulse din miini. Constată că era expediată 
cu trei luni în urmă şi purta semnătura agentului său 
din Australia. Cuprindea următoarele: 


Omul scos din apă în portul Sidney identificat: nu 
e Răzbunătorul; presupus părăsit Australia. 


Mary observă cu uimire că faţa avocatului deve- 
nise galbenă ca ceara. Mina care ţinea hirtia tremura. 
După o clipă el rupse telegrama în bucățele şi 
petrecîndu-şi braţul de după umerii fetei, îi spuse: 

— Eu, în locul tău, nu m-aş necăji atît din cauza 
lui Johnny. E adevărat că s-a împrietenit cu fel de fel 
de indivizi, dar aceştia nu ar constitui o societate 
potrivită pentru tine. 

Braţul său nu se dezlipi de umerii fetei. Nu era 
prea speriată, dar se simţea stînjenită şi căută să se 
elibereze din această îmbrăţişare prea părintească. El 
lăsă braţul în jos, de parcă gestul său ar fi fost numai 
unul de protecţie, avînd aerul că nu observă mişcarea 
ei. 

— Nu poţi face ceva pentru el? se rugă Mary. 
Poate te-ar asculta. 

II prinsese acum de braţ, privindu-l în faţă. Pulsul 
avocatului se acceleră. Dacă Johnny urmează sfatul 
detectivului şi pleacă în străinătate cu colierul şi cu 
Mary? Nu i-ar fi greu să vindă perlele şi ar obţine 


pentru ele o sumă cu care-ar putea trăi ani de zile. lată 
care erau gîndurile lui Maurice în timp ce mîngiia 
obrazul fetei. 

— Voi vedea ce pot face pentru Johnny... Nu-ţi 
mai bate căpşorul drăgălaş cu asta. 

Meister avea o maşină mică de scris în biroul său 
particular, pe care o lua cu el cînd călătorea. Toată 
după-amiaza Mary îl auzi scriind anevoie... scrisoarea 
de trădare. 

Cînd inspectorul Wembury se întoarse în seara 
aceea la circumscripţia din Flanders Lane, găsi acolo o 
scrisoare. Era scrisă la maşină, nesemnată, şi fusese 
predată de un mesager aflat în serviciul unei mesagerii 
din West End. Avea următorul conţinut: 


„Colierul de perle al contesei Darnleigh a fost 
furat de John Lenley, din Malpas Mansions, nr.37. În 
momentul de față se află într-o cutie de carton în 
cufărul de sub patul său”. 


Alan Wembury citi scrisoarea cu inima strinsă 
pentru că nu vedea înaintea sa decit a singură cale: a 
datoriei. 


CAPITOLUL XI 


Wembury era conştient că nu avea obligaţia să ia 
în seamă denunţul, fiind vorba numai de o scrisoare 
anonimă, cum se primesc zilnic la poliţie. Dar mai ştia 
că atunci cînd astfel de informaţii corespund cu 
anumite ştiri aflate în atenţia poliţiei, sau cînd con- 
firmă o bănuială întemeiată, trebuiesc făcute cercetări. 

Trecu în biroul său, pentru a rezolva în linişte 
această problemă. Nimic mai simplu decît să însărci- 
neze pe altcineva cu efectuarea investigaţiilor, sau să 
ignore scrisoarea... Dar acesta ar fi fost un act de 
laşitate morală. 

Printr-o ferestruică, zări în biroul alăturat pe 
doctorul Lomond şi sub impulsul unei inspiraţii subite, 
îi făcu semn să vină la el. N-ar fi putut spune exact de 
ce-l alesese tocmai pe Lomond drept confident; 
adevărul era că în scurtul timp de cînd se cunoşteau, 
deveniseră aproape prieteni. 

Intrînd, doctorul se uită împrejur, pe sub 
sprîncenele stufoase. 

— Mi se pare, Wembury, că ai un necaz, zise, 
clipind din ochi. 

— Ai ghicit, răspunse Alan, invitîndu-l să se aşeze. 

În cîteva cuvinte, Alan îi destăinui totul. Lomond îl 
ascultă cu multă băgare de seamă. 

— Foarte penibil, zise clatinînd capul. Şi seamănă 
mult cu o dramă! După părerea mea, însă, trebuie să-l 
tratezi pe John Lenley ca pe un John oarecare şi să uiţi 
că e fratele domnişoarei cu acelaşi nume. Cred, 
dealtfel, că cel mai mult asta te doare, adăugă el şiret. 

Scoţind o tabacheră de argint din buzunar, 
bătrînul începu să-şi răsucească o ţigară, gînditor. 

— Acest John Lenley nu-i cumva prieten cu 
Meister? 

Alan se uită ţintă la el. Lomond pronunţase 


numele avocatului cu o intonaţie cu totul specială. 

— ÎI cunoşti? 

— In toată cariera mea am urmat un principiu, 
acela de a mă familiariza cu legendele locale, de cîte 
ori veneam într-o nouă localitate. Meister e o legendă. 
Pentru mine e cel mai interesant om din Deptford şi 
mă bucur că voi avea prilejul să-l întîlnesc. 

— Dar de ce oare prietenia lui Johnny cu Meister... 
începu Alan. 

Se opri, însă, brusc. Cunoştea prea bine 
însemnătatea fatală a acestei prietenii. 

Maurice Meister era mai mult decît o legendă, era 
un individ funest. Cunoştea codul penal de la un capăt 
la celălalt şi nu ignora niciuna din părţile slabe, pe care 
le conţin chiar şi legile cele mai bune. Reuşea astfel să 
scape pe cei mai mulţi dintre clienţii săi de la o 
condamnare sigură şi meritată. Oamenii bănuitori se 
întrebau de unde îşi procurau bani hoţii săraci, pentru 
plata onorariului. Alţii, răuvoitori, insinuau că Meister 
se despăgubea chiar din produsul furtişagurilor, 
profitînd de situaţia sa de avocat, spre a afla de la 
clienţii săi ascunzişurile respective. Numeroşi hoţi de 
bijuterii se opriseră din fuga lor la casa din Flanders 
Lane, spre a lăsa dovada culpei lor în mîna lui Meister. 
Funcţiona ca bancher al răufăcătorilor mari, dar îşi 
reclama tributul de la micii pungaşi. 

— Arată-mi scrisoarea anonimă, zise Lomond. 

O examină cu multă atenţie. 

— Scrisă de un diletant, spuse într-un tîrziu. 
Dactilografii diletanţi, uită să lase spaţiu între cuvinte, 
dar mai ales, schimbă distanţa dintre rînduri. 

Doctorul îşi ascuţi buzele ca şi cînd s-ar fi pregătit 
să şuiere. 

— Excluzi, oare, posibilitatea că ar fi scrisă chiar 
de Meister? 

— De Meister? (la aşa ceva Alan nu se giîndise). 
Dar de ce? Dacă Meister este implicat în acest furt, o 


să încredinţeze colierul lui John Lenley atrăgind atenţia 
asupra faptului că un prieten al său e hoţ? 

Lomond continua să privească scrisoarea. 

— Există, oare, un motiv pentru ca Meister să 
încerce să scape de acest tînăr? 

Alan clătină capul. 

— Nu-mi imaginez care ar putea fi. Părerea 
dumitale îmi pare cam excentrică, doctore. Inştiinţarea 
provine, probabil, de la un duşman de-al lui Lenley, 
care are un dar aparte de a-şi atrage numeroase 
duşmănii. 

— Meister... , murmură Lomond, ţinînd hiîrtia în 
lumină, pentru a-i examina filigranul. Poate vei avea 
prilejul să-ţi procuri o mostră a hirtiei pe care o 
întrebuinţează şi a caracterelor maşinii sale de scris. 

— Dar, pentru Dumnezeu, de ce doreşte să scape 
de Lenley? insistă Alan. Chiar dacă Johnny l-a insultat, 
să zicem, — e unul din obiceiurile sale urite — acesta 
nu constituie un motiv ca să-l trimită la muncă silnică. 

— Doreşte să scape de John Lenley, afirmă 
Lomond din nou. Aceasta este şi rămîne excentrica 
mea părere şi, dacă sînt un excentric, în acelaşi timp 
sînt şi un om care ştie să calculeze exact! 

După plecarea doctorului, Alan continuă să fie 
stăpînit de aceeaşi stare de nedumerire, şi căuta 
zadarnic, o soluţie. Zbirniitul telefonului îl trezi din 
visare; luă receptorul şi recunoscu glasul colonelului 
Walford. 

— Wembury, poţi să vii la Yard? Am ştiri noi cu 
privire la personajul despre care ţi-am vorbit 
săptămîna trecută. 

Alan uitase aproape complet de existenţa 
Răzbunătorului. Profită bucuros de prilej, ca să se 
sfătuiască cu directorul, care se dovedise în atitea 
rînduri nu numai un superior simpatic, ci şi un prieten 
adevărat. 

O jumătate de oră mai tîrziu, sună la uşa colone- 


lului şi acest lucru urmă să aibă o tragică însemnătate 
pentru Mary Lenley. 


CAPITOLUL XII 


John Lenley, deîndată ajunse acasă, ascunse cu 
multă grijă cutiuţa de carton, apoi, ca şi cînd nimic nu 
s-ar fi întîmplat plecă în vizită la o cunoştinţă a 
familiei. Intorcîndu-se, Mary găsi apartamentul gol. O 
durea capul, dar asta nu însemna nimic în comparaţie 
cu supărarea care-i rodea inima. Gătirea cinei, în 
aceste condiţii, devenise aproape o imposibilitate. 

Nu miîncase nimic de dimineaţă. Senzaţia de 
sfirşeală ce o încerca, urcînd treptele de piatră, pînă la 
etajul lor, îi amintea faptul într-un chip foarte neplăcut. 

încercă, deci, să mănînce ceva şi era tocmai pe 
punctul să-şi toarne a doua ceaşcă de ceai, cînd auzi o 
cheie răsucindu-se în broască şi apăru Johnny. Chipul îi 
era negru de supărare. 

— M-am dus să iau ceaiul la familia Hampton, 
zise, aruncîind o privire dispreţuitoare mîncărurilor 
sărăcăcioase ce-l aşteptau pe masă. Dar m-au tratat 
ca pe un lepros — şi cînd te gîndeşti cum au fost 
găzduiţi şi ospătaţi aceşti porci la Lenley Court, de 
nenumărate ori! 

Mary era adînc revoltată, căci întotdeauna îi 
considerase pe aceşti Hampton ca pe cei mai buni 
prieteni ai tatălui său. 

— Johnny, se poate oare, să se fi purtat aşa de 
urit, fiindcă sîntem... fiindcă n-avem bani? 

El mormăi ceva. In cele din urmă spuse: 

— O fi fost şi asta. Dar, mai bănuiesc şi alt motiv. 

Atunci ea înţelese şi inima i se strînse dureros. 

— Nu cumva, îngăimă, din cauza perlelor contesei 
Darnleigh? 

Johnny o săgetă cu privirea. 

— De ce întrebi?... N-au spus-o chiar direct. Au 
făcut numai aluzii la nestematele acelei cotoroanţe. 

— Dar din toate acestea nimic nu e adevărat, nu-i 


aşa? 

Glasul ei, care părea că vine din altă lume, era cu 
totul schimbat. 

— Nu înţeleg ce vrei să spui! răspunse el aspru, 
fără a îndrăzni s-o privească. 

Lucrurile din cameră începură să se învirtească în 
jurul ei, şi simţi nevoia să se sprijine de ceva. 

— Doamne! 

— Nu cumva mă crezi hoţ? 

Mary îşi reveni într-o oarecare măsură. 

— Priveşte în ochii mei, Johnny... Ştii ceva despre 
perlele acelea? 

Nu îndrăzni să-şi privească sora. 

— Ştiu doar că au fost furate! Ce vrei de la mine 
strigă, cuprins de un acces de mînie. Cum îndrăzneşti 
să-mi iei un interogatoriu, de parcă aş fi un hoţ! lată ce 
se întîmplă cînd ai de-a face cu oameni inculţi ca 
Wembury... 

— Ai furat perlele lady-ei Darnleigh? 

Mary era extrem de palidă Johnny făcu o încer- 
care zadarnică să reziste privirii surorii sale. 

— Eu... , începu. 

In aceeaşi clipă se auzi o bătaie în uşă. Se priviră 
speriaţi. 

— Cine să fie? glăsui Johnny, răguşit. 

Ea clătină capul. 

— Nu ştiu. 

Picioarele-i erau ca de plumb. Izbuti cu greu să 
ajungă pînă la intrare; se temea că are să leşine. 

Alan Wembury stătea înaintea uşii, cu o expresie 
pe care nu i-o cunoscuse niciodată. 

— Vrei să-mi vorbeşti, Alan? întrebă ea giîfiind. 

— Vreau să vorbesc cu Johnny. 

Glasul său era tot atît de slab ca şi al ei, aproape 
nu se înţelegea ce spune. 

Ea deschise uşa mai larg, lăsîndu-l să intre în 
sufragerie. Johnny stătea încă în acelaşi loc, lîngă 


măsuţa acoperită cu rămăşiţele cinei. Zgomotul uşii, 
care se închisese, avea pentru el o rezonanţă sinistră, 
asemeni clopotului, pentru osînditul la moarte. 

— Ce doreşti de la mine, Wembury? 

John Lenley vorbea cu multă greutate. Inima îi 
bătea atit de tare, că celălalt nu se putea să n-o audă. 
Cel puţin aşa i se părea lui. 

— Vin de la Scotland Yard (Glasul lui Alan era 
complet schimbat şi nefiresc). L-am văzut pe colonelul 
Walford şi i-am comunicat o ştire, primită azi după- 
amiază. l-am explicat... relaţiile mele cu familia ta, cît 
de mult o preţuiesc şi de ce şovăi să fac această 
treabă... 

— Ce fel de treabă? întrebi Johnny, după un 
moment de tăcere. 

— In momentul de faţă nu am nici o însărcinare. 
(Wembury îşi alegea cuvintele cu multă grijă). Miine, 
însă, voi veni cu un ordin de percheziţie domiciliară, 
pentru a căuta perlele lady-ei Darnleigh. 

Auzi geamătul fetei, dar nu întoarse capul. 

John stătea nemişcat; era palid ca un cadavru. Nu 
cunoştea procedurile poliţieneşti. Altfel, ar fi înţeles 
semnificaţia amănuntului dat de Alan, că nu se afla în 
posesia unui ordin de  percheziţie  domiciliară. 
Wembury observă această neştiinţă şi făcu o ultimă 
încercare deznădăjduită de a o scăpa pe fata iubită de 
consecinţele funeste ale nebuniei fratelui ei. 

— Neaviînd ordinul pomenit, nu sînt îndreptăţit să- 
ţi percheziţionez locuinţa. Abia miine dimineaţă voi fi 
în posesia acestui ordin. 

Dar, în aroganţa-i nebună, Lenley respinse prilejul 
ce i se oferea. Nu voia să aibă nici o obligaţie faţă de 
fiul grădinarului. 

— Perlele sînt într-un cufăr sub pat... O ştii, altfel 
n-ai fi venit. Nu primesc favoruri de la dumneata şi nici 
nu cred că mi le-ai acorda. Dacă îţi place să-l arestezi 
pe fiul al cărui tată era stăpînul casei în care te-ai 


născut, atunci n-ai decit să-ţi satisfaci această plăcere. 

John se duse în camera sa, iar peste cîteva clipe 
reveni cu o cutioară de carton, pe care o aşeză pe 
masă. Alan Wembury parcă încremenise în faţa tra- 
gediei care copleşise această familie. Nu îndrăznea să 
ridice ochii spre Mary, care stătea lîngă masă; chipul 
palid era întors către fratele ei, cu o expresie de 
nemărginită durere. Cînd îşi recapătă graiul exclamă: 

— Johnny, cum ai putut face una ca asta? 

El ridică nervos din umeri. 

— Lasă acum, Mary, răspunse apatic. Mi-am 
pierdut minţile. 

Cu o mişcare bruscă, o strînse în braţe şi în clipa 
în care îi sărută obrazul palid, simţi un fior zguduindu-l 
din cap pînă în picioare. Apoi se smulse din 
îmbrăţişare, şoptind cu voce stinsă: 

— Sînt gata. 

Şi părăsi camera. Ca arestat. 


CAPITOLUL XIII 


Atît Alan Wembury cît şi prizonierul său nu 
schimbară nici un cuvint pînă în apropierea 
circumscripţiei din Flanders Lane. Acolo Johnny întrebă 
fără a întoarce capul: 

— Cine m-a denunţat? 

Numai severa disciplină a celor doisprezece ani 
de carieră poliţienească îl opri pe Alan să-l denunțe pe 
trădător. 

— Am primit o informaţie, răspunse laconic, iar 
tînărul începu să rîdă. 

— M-ai supravegheat desigur după furt. Vei fi 
avansat de pe urma acestei afaceri, şi profit de ocazie 
ca să te felicit. 

In faţa sergentului de serviciu, deveni ceva mai 
amabil şi întrebă dacă Maurice Meister putea fi 
înştiinţat. In momentul în care intra în celulă se 
informă: 

— Cît voi primi pentru asta, Wembury? 

Alan clătină capul. In sinea lui era convins că 
nimic nu-l putea scăpa pe Johnny de munca silnică cu 
toate că era vorba de o primă infracţiune. 

Era aproape miezul nopţii şi ploua cu găleata, 
cînd Alan străbătu grăbit Flanders Lane, spre locuinţa 
lui Meister. Din partea opusă a străzii, pe deasupra 
zidului înconjurător, se puteau zări ferestrele etajului 
de sus. Una singură era luminată. Avocatul nu dormea 
încă. Vorbea, probabil, cu unul dintre ciudaţii săi 
clienţi, venit la el pe furiş şi pe căi nebănuite, ca să-i 
ceară ajutorul şi să-i arate obiecte de valoare, 
dobîndite în mod necinstit. Aceste case vechi, situate 
lîngă fluviu, erau împînzite de galerii subterane, şi 
numai cu cîteva săptămîni în urmă, cu ocazia unor 
demolări, se descoperise o încăpere, pe care 
proprietarul imobilului nici măcar nu o bănuise, în 


decursul celor douăzeci de ani cît locuise acolo. 

In timp ce traversa strada, Alan zări, deodată o 
figură ieşind din umbra întunecoasă a zidului care 
înconjura locuinţa avocatului. In mişcările acestui om 
era ceva tainic, care trezi detectivul din Alan. Îl strigă 
dar, spre surprinderea sa, în loc s-o rupă la fugă, 
precum se aştepta din partea unui locuitor al acelui 
cartier rău famat, omul se opri şi porni spre el. În 
lumina lămpii de buzunar a inspectorului, apăru un 
bărbat slab, cu o faţă smeadă şi bărboasă. 

Wembury nu-l mai văzuse pînă acum, dar acest 
fapt nu era de mirare. Majoritatea indezirabililor din 
Deptford îi erau încă total necunoscuţi. 

— Hallo! Cine eşti dumneata şi ce cauţi aici? îl 
întrebă. 

Celălalt îi răspunse tăios: 

— Aş putea să-ţi pun aceeaşi întrebare. 

— Sînt ofiţer de poliţie, spuse Alan. 

Străinul chicoti înfundat. 

— Atunci, zise, sîntem fraţi în nenorocire, pentru 
că şi eu sînt ofiţer de poliţie. Inspectorul Wembury? 

— Aşa mă numesc, spuse Alan 

— lar eu mă numesc Bliss, — inspector principal 
Bliss — de la Scotland Yard. 

Bliss? Alan îşi aminti că detectivul acesta, atît de 
antipatic multor colegi, trebuia să sosească în Anglia în 
ziua aceea sau în cea precedentă. 

— Cauţi pe cineva? îl întrebă Alan. 

O clipă Bliss evită răspunsul. 

— Nu ştiu exact ce şi pe cine caut. Deptford a fost 
cîndva circumscripţia mea şi am vrut să-mi împros- 
pătez amintirile. Dumneata te duci la Meister? 

De unde ştia că Meister locuia aici? In această 
casă se mutase abia după plecarea lui Bliss în Ame- 
rica. Şi ce interes special purta acestui avocat suspect? 

— Mi-a spus cineva că Meister trăieşte în Dept- 
ford, spuse repede Bliss, ca şi cînd ar fi citit gîndurile 


lui Alan. O decădere, fără îndoială. L-am cunoscut pe 
cînd locuia în Lincoln's Inn, unde avea o clientelă 
serioasă. 

Cu un salut scurt, se îndreptă în direcţia în care 
pornise cînd îl oprise Alan. Acesta, rămas în faţa uşii lui 
Meister, îl urmări cu privirea pe Bliss, pînă cînd 
dispăru. Intr-un tîrziu, sună, dar trebui să aştepte 
destul de mult: avu deci timp să se gîndească. Gîn- 
durile lui nu erau tocmai plăcute. Nu îndrăznea să şi-o 
imagineze pe Mary, singură şi cuprinsă de disperare, în 
locuinţa ei tristă. Nici pe băiatul pe care-l cunoscuse de 
mic, nu şi-l putea imagina stînd pe patul de scînduri, 
din celulă, cu capul rezemat în palme, gîndindu-se la 
viaţa sa distrusă. 

Deodată auzi nişte paşi, venind dinspre curte, şi 
glasul lui Meister întrebînd. 

— Cine-i acolo? 

— Wembury. 

Un zăngănit de lanţuri, un scîrţiit de zăvoare şi 
uşa se deschise. Cu toate că Meister purta un halat de 
casă, Wembury observă la lumina slabă a felinarului, 
că era complet îmbrăcat. Nu-şi scosese nici măcar 
jambierele. 

— Ce s-a întîmplat, domnule Wembury? 

Alan nu ştia dacă în casă mai locuiau şi alte 
persoane, care le-ar fi putut auzi convorbirea. Fără să 
aştepte vreo invitaţie din partea avocatului, urcă 
înaintea lui pe scară şi intră în cameră. Pianul deschis 
şi nişte note împrăştiate pe jos arătau că Meister 
tocmai cîntase 

— E ceva în legătură cu Johnny? întrebă, închizînd 
uşa. 

Era, poate numai o închipuire din partea lui Alan, 
dar vocea avocatului părea obosită şi răguşită. 

— Ce te face să presupui acest lucru? răspunse 
inspectorul. Da, într-adevăr, e vorba de John. L-am 
arestat acum o oră pentru furtul perlelor lady-ei 


Darnleigh. M-a rugat să-ţi comunic şi dumitale faptul. 

Maurice se uita în jos, tăcut şi aparent, foarte 
îngîndurat. 

— De unde ai primit dumneata informaţia pe a 
cărei bază a fost arestat Lenley? întrebă el Sau, poate, 
ştiai de mai mult timp... 

Alan îl fixă cu privirea şi această privire îl 
indispuse pe avocat. 

— Nu sînt dispus să-ţi raportez, doar dacă nu eşti 
şi dumneata la curent. l-am promis lui Lenley că te voi 
înştiinţa şi cu asta mi-am îndeplinit datoria. 

Privirea avocatului rătăcea pe obiectele din ca- 
meră. Nu se opri nici măcar o dată asupra lui Alan. 

— Perlele au fost găsite? întrebă în sfîrşit. 

Inspectorul aprobă printr-o mişcare a capului 

— Se aflau într-o cutie de carton... O brățară, fu- 
rată şi ea, nu a mai fost găsită. Am descoperit urma 
unei vechi etichete pe cutie şi cred că voi fi în stare să- 
| depistez pe proprietar. 

Spre marea lui mirare, la aceasta, Meister, răs- 
punse: 

— Cred că-ţi pot veni în ajutor. Nu e deloc exclus 
să fi fost chiar a mea, căci Johnny mi-a cerut una 
săptămîna trecută. Bineînțeles, nu ştiam ce 
întrebuințare vrea să-i dea. 

O clipă, Alan rămase pe ginduri. Sperase că va 
reuşi să-l implice cumva pe Meister în acest furt, mai 
ales că descoperise mai mult decît mărturisise. 
Eticheta, pe jumătate ştearsă, purta încă destul de 
citeţ adresa avocatului. Totuşi, Maurice nu observase. 
Era una dintre acele mici greşeli, pe care le comit chiar 
şi cei mai iscusiţi criminali. Din păcate avocatul poseda 
multă prezenţă de spirit, şi astfel distruse orice 
speranţă că-i va putea dovedi complicitatea. In afară 
de cazul în care Johnny ar fi decis să spună totul. Dar 
Johnny nu era omul care să-şi trădeze complicele. 

— Cît crezi că va primi? întrebă avocatul. 


— Te interesează sentinţa? D-ta pari foarte sigur 
de vinovăția lui. 

Maurice înălţă din umeri. 

— Probabil nu l-ai arestat fără o dovadă 
zdrobitoare. Bietul băiat! zise el. 

Brusc, Alan pricepu motivul acestei trădări rămas 
pînă atunci obscur: Mary! 

Wembury risese la ideea că Meister ar fi putut 
dori să scape de fratele fetei. Atunci nu putuse des- 
coperi nici un motiv serios. Acum însă cele mai urite 
perspective i se înfăţişară singure. Işi pironi privirea 
asupra avocatului. li cunoştea reputaţia dubioasă, 
povestea cu Gwenda Milton, şi cu altele, din viaţa-i, 
prea puţin onorabilă. Era oare Mary nevinovata cauză 
a faptei sale ticăloase? Pentru ca Meister să poată 
pune stăpînire pe ea, trebuia ca Johnny să fie îngropat 
de viu? De această dată, avocatul susţinu privirea 
detectivului fără să clipească. 


CAPITOLUL XIV 


— În ceea ce o priveşte pe domnişoara Lenley, 
zise Alan cu răceală, trăieşte, din fericire, în cir- 
cumscripţia mea şi are destulă încredere în mine, ca să 
mă înştiinţeze, în cazul în care ar avea vreo neplăcere. 

— Crezi, într-adevăr, domnule inspector, că ar 
apela la d-ta? răspunse avocatul cu un suris, iar în 
glasul său era ceva ce amintea de moliciunea unei 
pisici. Din cîte am înţeles ai avut ingrata misiune de a-i 
aresta fratele. Ţi se pare verosimil să vină tocmai la d- 
ta să se plingă de necazurile ei? 

Lui Alan i se strînse inima. De la arestare încoace, 
îl chinuise întrebarea: care va fi de acum înainte 
atitudinea fetei? Cum putea, oare, să rămînă 
prietenoasă faţă de cel care provocase ruina şi ruşinea 
fratelui ei? 

— Ei aparţin unei vechi familii, urmă Meister, şi au 
o oarecare mîndrie. Mă întreb dacă biata Mary îţi va 
ierta vreodată că i-ai arestat fratele. Va fi o mare 
nedreptate faţă de d-ta, se înţelege, dar femeile nu 
cunosc logica. Dealtfel voi face tot ce pot pentru 
domnişoara Lenley şi pentru Johnny să-i ajut. Voi avea, 
cu siguranţă, mai multe prilejuri să-i ajut decît d-ta. Pot 
să-l văd pe Johnny chiar în seara asta? 

Alan făcu un gest afirmativ. 

— Da. Aceasta e şi dorinţa lui, dar nu cred că vei 
putea face mare lucru. O eliberare pe cauţiune e 
exclusă, fiind vorba de un delict prea grav. 

Meister, dezbrăcîndu-şi halatul păşi grăbit spre 
uşa ce ducea în dormitor. 

— Nu te voi lăsa să aştepţi mult, zise ieşind. 

Rămas singur, Alan se plimbă de colo pînă colo, 
pe covorul uzat, cu mîinile la spate şi cu capul plecat. 

Era ceva respingător în atmosfera creată de acel 
pian şi, acele lambriuri, mobile şi perdele jerpelite. 


Erau multe uşi! Numără patru! Oare unde duceau ele, 
ce povesti ar fi putut mărturisi? 

Mai ales una, zăvorită şi ferecată, îi stîrni in- 
teresul. Tocmai era adiîncit în examinarea ei, cînd 
deodată, spre marea lui uimire zări un bec roşu 
aprinzîndu-se deasupra ei. Un semnal, fără îndoială... 
De la cine? Lumina se stinse, şi Meister intră, îmbrăcat 
cu pardesiul. 

— Ce înseamnă această lumină, domnule 
Meister? 

Avocatul privi împrejur. 

— Lumină? Ce fel de lumină? întrebă repede, pri- 
vind în direcţia indicată de detectiv. Te referi desigur, 
la becul roşu? Cum l-ai observat? 

— S-a aprins acum cîteva minute şi pe urmă s-a 
stins. 

Faţa avocatului căpătase o paloare neaşteptată. 

— Oare nu te înşeli? 

Apoi continuă: 

— Înlocuieşte soneria... Vreau să spun că dacă 
apeşi pe butonul roşu de la intrare se aprinde lumina. 
Nu pot suferi soneriile. 

Minţea şi îi era frică în acelaşi timp. Semnificaţia 
becului roşu era alta. Care anume? 

In cîteva clipe, Meister deveni nervos, neliniştit. 
Mîna, pe care o ducea mereu la gură, tremura. Uitîndu- 
se la el cu coada ochiului, într-un moment cînd se 
credea neobservat. Alan îl văzu scoţind o tabacheră de 
aur din buzunar, luînd o priză între police şi arătător şi 
trăgînd pe nas. 

— Cocaină, ghici inspectorul Wembury. 

Şi, văzînd efectul produs asupra dispoziţiei 
avocatului, devenit vesel, dintr-o dată înţelese că nu 
greşise. 

— Trebuie să te fi înşelat... Probabil un reflex de 
la lampa de masă, spuse Maurice. 

— Dar de ce n-ar putea fi cineva la uşa de la 


intrare? întrebă Alan rece. 

Meister comisese o greşeală, iar acum se străduia 
să o îndrepte. 

-— Se prea poate... Vrei să fii atit de bun şi să te 
uiţi d-ta, domnule inspector? lată cheia! 

Alan, luînd cheia din mîna avocatului, cobori 
scara, străbătu curtea şi deschise poarta exterioară. 
Nu era nimeni. Bănui, ba chiar fu sigur, că Meister îi 
ceruse acest serviciu numai fiindcă dorea să rămînă 
singur cîteva clipe, poate pentru a cerceta motivele 
acelui semnal. 

Urcînd scara, auzi zgomotul produs de un sertar 
care se închide; cînd intră în cameră, Maurice tocmai 
îşi punea mănuşile, cu un aer de nepăsare. 

— Nimeni? întrebă. Trebuie să fi fost doar o 
închipuire a d-tale, sau poate că un trecător ne-a jucat 
o farsă apăsînd pe buton. 

— Becul nu s-a mai aprins în timpul lipsei mele? 
întrebă Alan. 

Meister făcu semn că nu. 

— Eşti sigur? insistă detectivul 

— Absolut sigur, spuse avocatul, dîndu-şi prea 
tîrziu seama că i se întinsese o cursă. 

— Ciudat! spuse Wembury. Am apăsat pe butonul 
roşu de la intrare şi dacă rostul becului ar fi fost într- 
adevăr cel indicat de d-ta, ar fi trebuit să se aprindă 
din nou. 

Meister mormăi ceva despre fire deranjate şi 
aproape îl împinse afară din cameră. 

Alan nu fu de faţă la întrevederea din arestul 
poliţiei. Il lăsă pe avocat în seama sergentului de pază 
şi se întoarse cu durere în suflet la locuinţa sa din 
strada Blakheath. Nu putea să facă nimic pentru Mary. 
Nici măcar să-i propună pe cineva, vreo femeie care 
să-i ţină de urit. Cum ar fi putut bănui că, chiar în 
momentul în care se frămînta din cauza ei, cineva îi 
ţinea fetei de urit şi acest cineva... era tocmai o 


femeie. 


CAPITOLUL XV 


Multă vreme după ce Johnny Lenley fusese dus la 
închisoare, Mary Lenley rămase ca ameţită, din pricina 
nenorocirii copleşitoare care o lovise. Stătea pe scaun 
cu mîinile împreunate, uitîndu-se la faţa de masă albă, 
pînă cînd începură să o doară ochii. Ar fi vrut să plingă, 
dar nu putea. Din tragedia care se jucase sub acest 
acoperiş, tot ce-i rămăsese, era senzaţia de vis, de gol 
sufletesc; parcă i se scosese inima din piept. 

Johnny hoţ! Nu era posibil; visa. Se va trezi 
curînd, scăpînd de acest coşmar îngrozitor şi va auzi 
vocea fratelui ei, strigînd-o de pe pajişte... Dar nu se 
afla la Lenley-Court, ci într-o casă locuită de oameni 
simpli. Era aşezată pe un scaun incomod, iar Johnny se 
găsea în celula unei închisori. Simţi cum îi îngheaţă 
sîngele de groază. Şi Alan... Cărei fatalităţi se datora 
faptul că tocmai el trebuise să-l prindă pe Johnny? 
Păstra foarte clar în memorie scena care precedase 
arestarea. Fiecare cuvînt rostit de Alan, îi era întipărit 
în minte. A înţeles bine că Wembury riscase totul 
pentru a-i salva fratele. Johnny n-avea decit să tacă, să 
profite de prilejul care i se dăduse, ca să scape de 
perle în cursul nopţii. Atunci n-ar mai fi fost smuls de 
lîngă ea. Dar înfumurarea îi fusese fatală. L-a 
nenorocit. N-avea ce să-i reproşeze lui Alan. Era doar 
adînc miîhnită pentru el, iar amintirea feţei lui obosite o 
durea aproape ca şi nesocotinţa lui Johnny. 

Auzi soneria. Sunase de trei ori, pînă cînd în- 
telese, că e cineva la uşa de la intrare. „Poate Alan”, 
gîndi, şi, ridicîndu-se cu greu, ieşi în coridor ca să 
deschidă. Zări o femeie îmbrăcată într-o manta de 
ploaie, lungă şi neagră; o pălărie, de asemenea 
neagră, îi scotea în evidenţă frumuseţea tenului şi a 
părului. Indată, Mary observă că necunoscuta e plină 
de farmec şi, fără îndoială, aparţinea cercurilor 


distinse. 

— Greşiţi, spuse. 

— D-ta eşti Mary Lenley, nu-i aşa? 

„O americană”, constată Mary, neputind să-şi 
ascundă mirarea. 

— Imi dai voie să-ţi vorbesc, domnişoară? 

Fata îi făcu loc să treacă şi Cora Ann Milton intră 
în cameră, privind în jur. În această privire se simţea o 
nuanţă de dispreţ, dar Mary era prea abătută ca să i-o 
ia în nume de rău. 

— Ai un mare necaz, nu-i aşa? 

Fără să fie rugată, se aşeză lîngă sertarul pe 
jumătate deschis al mesei, scoase o tabacheră 
împodobită cu pietre preţioase, şi-şi aprinse o ţigară. 

— Da, zise Mary, un foarte mare necaz. 

Se mira de unde ştia femeia de necazurile ei şi se 
întreba ce anume o adusese la ea, la o oră atit de 
înaintată. 

— Mi-am imaginat... Am aflat că Wembury l-a 
arestat pe fratele d-tale pentru furtul nestematelor. 
Presupun că le-a găsit şi pe acestea... 

Mary dădu încet din cap. 

— Da, perlele au fost aici. Eu, însă, n-am ştiut. 

Nu cumva femeia aceasta era chiar lady 
Darnleigh în persoană? Atiţia membri ai aristocrației îşi 
aduseseră soțiile din Statele Unite. 

— Numele meu e Milton... Cora Ann Milton, zise 
necunoscuta fără să observe ce impresie îi produsese 
fetei. 

— N-ai auzit niciodată de mine, drăguţo? 

Mary clătină capul. Era obosită sufleteşte şi 
trupeşte şi ar fi dorit să rămînă singură cu durerea ei. 

— Dar de Răzbunător ai auzit? 

Mary ridică repede privirea. 

— Răzbunătorul? Criminalul căutat de poliţie? 

— Căutat de fiecare, puică... 

Cu tot tonul uşuratic, glasul Corei tremura uşor. 


— De mine mai mult decit de oricine... Sînt soţia 
lui! 

Mary sări ca arsă. Era de necrezut! Această fiinţă 
minunată, soţia unui om care se afla veşnic sub 
ameninţarea spînzurătorii. 

— Da, sînt soţia lui. Crezi, poate, că-i ceva cu care 
nu mă pot mîndri? Te înşeli! 

Apoi, fără tranziţie: 

— Lucrezi pentru Meister, nu-i aşa? 

— Da. Dar nu pot înţelege, doamnă... 

— Milton, — o ajută Cora. 

—... Doamnă Milton, care e scopul vizitei d-tale la 
o oră atit de tirzie. 

Cora Ann Milton examină camera cu ochi 
experimentați, care ştiau să  preţuiască, exact, 
lucrurile. 

— Apartamentul d-tale nu este tocmai frumos, 
totuşi este preferabil camerei luxoase a lui Meister. 

Văzind că fata se înroşise închise ochii pe 
jumatate. 

— Ţi-a şi araiul-o! La naiba, individul nu pierde 
timpul... 

— Nu înţeleg ce vrei să spui. 

Mary nu se supăra uşor, dar acum simţea că era 
pe cale să se înfurie. Avea impresia că, fără greşeala 
lui Johnny, această femeie n-ar fi îndrăznit să vină 
niciodată la ea. Parcă din pricina arestării lui, fiinţele 
dubioase se credeau îndreptăţite s-o trateze cu 
familiaritate. 

— Dacă nu înţelegi ce vreau să spun, atunci să 
lăsăm chestia asta, zise femeia cu răceală. Meister ştie 
că m-am reîntors? 

Mary făcu un gest negativ. Doamna Milton stătea 
lîngă masă. şi scoase o batistă din poşetă; în purtarea 
ei era multă stăpînire de sine şi chibzuinţă. 

— Nu cred că-l interesează domiciliul d-tale, 
răspunse Mary obosită. Scuză-mă, doamnă Milton, dar, 


te-aş ruga să nu mă mai reţii. Am primit o lovitură prea 
grea astă seară şi nu mă mai simt în stare să discut 
despre domnul Meister, soţul d-tale, sau altcineva. 

Dar Cora Milton nu se lăsă uşor descurajată, aşa 
că răspunse: 

— Presupun că după rezolvarea acestei afaceri, 
vei lucra pînă tîrziu în biroul lui Meister. Poate vrei să-ţi 
notezi adresa mea? 

— La ce bun... , începu Mary. 

— La ce bun! repetă cealaltă. Deşi trăim într-o eră 
a libertăţii, muzele sînt singurele femei ce ar mai 
putea fi considerate cumsecade. Aş dori să poţi lua 
legătura cu mine, dacă... se întîmplă ceva. A mai fost o 
fată... Presupun însă că n-ai nevoie să fii prevenită. Te- 
aş ruga să nu-i spui scumpului Maurice că soţia 
Răzbunătorului se află aici. 

Mary nici nu-i mai ascultă ultimele cuvinte. Se 
îndreptă spre uşă şi o deschise larg. 

— Asta înseamnă că vrei neapărat să plec, zise 
Cora Ann, cu un suris blajin. Nu ţi-o iau în nume de rău, 
drăguţo. Cred că m-aş purta la fel, dacă vreo femeie s- 
ar oferi să-mi fie înger păzitor. 

— Nu-mi trebuie tutelă. Am prieteni... 

Se opri brusc. Prieteni! In toată Londra, în toată 
Anglia nu era nimeni căruia să i se poată adresa la 
nevoie... în afară de Alan Wembury. Dar Maurice? De 
ce se îndoia de Maurice? În ultimele zile, în relaţiile lor, 
intervenise o uşoară schimbare. Nu mai era sfătuitorul 
către care putea să-şi îndrepte paşii. 

Cora Ann o observă de la uşă. Ochii săi 
pătrunzători, şireţi, îi citeau gîndurile. 

— Wembury acela e un băiat de treabă. Sper că 
nu eşti supărată pe el fiindcă ţi-a înşfăcat fratele. 

Mary făcu un gest obosit. Ajunsese aproape la 
limita răbdării. 

Mult timp după plecarea Corei Ann, fata rămase 
lîngă masă, căutînd să înţeleagă rostul acelei vizite. 


Dacă ar fi urmărit-o pe femeie pînă jos, ar fi descoperit 
poate, cheia enigmei. 

Cora ieşi în strada pustie şi întunecoasă, făcu 
cîţiva paşi, cînd deodată, un om apăru lîngă ea, atit de 
neaşteptat şi de misterios, încît ea se trase înapoi. 

— O, m-ai speriat! spuse respirînd din greu. 

— Ai vorbit cu fata? 

— Da... Arthur (glasul ei răsuna înăbuşit din cauza 
emoţiei), de ce stai aici? Nu-ţi dai seama, nesocotitule, 
ce pericol... 

Il auzi chicotind. 

— Cora Ann, vorbeşti prea mult, spuse el repede. 
Ştii că te-am văzut azi după-amiază? 

— M-ai văzut? Dar unde erai?... , Arthur, după ce 
să te recunosc, cînd te întîlnesc? Am ciudata senzaţie 
că eşti mereu în apropierea mea şi privesc atît de 
insistent la fiecare trecător că, într-o bună zi, mă vor 
aresta pentru purtare necuviincioasă! 

El chicoti din nou. 

— Numai scumpa mea nevastă o să mă 
recunoască, spuse ironic. Ochii iubirii pătrund orice 
deghizare. 

Auzi o exclamaţie de mînie. Lui Arthur Milton îi 
plăcea să o înfurie pe frumoasa sa soţie. 

— Stai că văd eu acum cum arăţi, zise ea. 

Şi deodată se auzi un pocnet uşor, şi o rază albă 
lumină faţa lui Arthur. 

— Eşti nebună, zise el cu asprime, smulgîndu-i 
lanterna din mînă. Dacă mă poţi vedea tu, mă văd şi 
alţii. 

— Sper să le facă multă plăcere, şopti Cora. 

Ea văzuse că faţa soţului ei era acoperită de la 
frunte pînă la bărbie de o bucată de mătase neagră, 
tăiată numai în regiunea ochilor. 

— Ai primit scrisoarea mea? întrebă Milton. 

— Da... vrei să zici codul. Credeam că ziarele nu 
publică anunţuri cifrate. 


El nu răspunse şi în mod mecanic ea băgă mîna în 
poşetă. Plicul dispăruse. 

— Ce s-a întîmplat? întrebă Milton repede. 

lar după ce află începu să se agite. 

— Cora, eşti o zăpăcită! Trebuie să o fi pierdut 
sus, la fata aceea. Du-te şi caut-o! 

Ea urcă în grabă scările şi bătu în uşă. Mary 
deschise fără să şovăie. 

— M-am înapoiat, zise femeia, cu respiraţia 
întretăiată. Am pierdut o scrisoare pe undeva pe aici. 
Abia acum mi-am dat seama. 

Incepură să caute împreună prin toate colţurile, 
ridicînd covoarele şi scuturînd perdelele, dar nici urmă 
de scrisoare. 

— Trebuie s-o fi pierdut în altă parte... 

Femeia părea atît de agitată, încît fetei i se făcu 
milă. 

— Conţinea bani? 

— Bani? Nu, zise Cora Ann îngîndurată. Dacă n-ar 
fi fost decit asta... 

Se uita împrejur buimacă. 

— Ştiu sigur că am avut-o înainte de a veni aici. 

— Poate că ai lăsat-o acasă, zise Mary. 

Dar Cora clătină capul. 

Totuşi, după încă o căutare minuțioasă, începu să 
se îndoiască dacă, într-adevăr, o avusese în poşetă. 

Mary Lenley închise uşa după ea răsuflînd 
uşurată. Se aşeză din nou la masă. Ceaiul era rece şi 
amar. Deschise un mic sertar unde-şi ţinea lingurile şi 
privi cu mirare în jos. Scrisoarea căutată cu atita 
înfrigurare era aici, deasupra linguriţelor şi furculiţelor. 
Pe plic nu scria decît „Cora Ann”. Poate adresa era 
înăuntru. După o clipă de şovăire, scoase din plic un 
carton alb şi pătrat, acoperit cu grupuri de litere şi 
cifre, aproape microscopice. Nu trebuia să fie deosebit 
de pricepută ca să înţeleagă că ţinea în mînă un cod 
cifrat. Dacă ar fi fost mai experimentată în acest 


domeniu şi-ar fi dat seama cu cîtă măiestrie era 
întocmit. 

Puse cartonul înapoi în plic, iar plicul înapoi în 
sertar aşteptind ca femeia să se reîntoarcă. Ce se 
întîmplase era uşor de explicat. Cînd îşi scosese batista 
din poşetă, plicul alunecase în sertarul pe jumătate 
deschis. Pe urmă, printr-o mişcare, îl închisese 
probabil, fără să observe, deoarece aluneca foarte 
uşor. 

Cînd se duse la culcare, Mary luă scrisoarea cu ea 
în dormitor şi o încuie într-unul din sertarele măsuţei ei 
de toaletă, unde îşi păstra cîteva mici giuvaeruri. După 
ce o puse acolo, uită cu desăviîrşire de scrisoare. 


CAPITOLUL XVI 


O lună mai tîrziu, Mary Lenley stătea în sala de 
marmură a Tribunalului, aşteptind, cu mîinile 
împreunate, şi cu o faţă crispată şi îndurerată, sentinţa 
juraţilor. Fusese de faţă la dezbateri şi ascultase o 
parte din mărturii; dar nu putuse îndura imaginea 
fratelui ei pe banca acuzaților. Aştepta afară 
deznodămiîntul dramei. 

Usa sălii de şedinţe se deschise şi apăru Alan 
Wembury. Se apropie de ea. 

— S-a terminat? întrebă Mary cu glas răguşit. 

Wembury clătină din cap 

— În curînd, răspunse liniştit. 

Se vedea clar că tînărul inspector nu prea dor- 
mise, era tras la faţă, cu ochii obosiţi. Arăta copleşit de 
durere. _ 

— Imi pare rău Alan, zise ea, atingindu-i uşor 
mîna. 

Nu lipsi mult ca această atingere să aducă lacrimi 
în ochii lui Alan. 

— Mary, dacă ai şti ce simt... Şi partea cea mai 
oribilă este că mi se face un merit din această 
arestare. leri am primit o scrisoare de felicitare din 
partea directorului poliţiei. 

Ea surise trist. 

Orice tragedie îşi are şi partea ei caraghioasă, în 
acest caz fiind reprezentată prin renumele dobiîndit, 
fără voia lui, de tînărul detectiv. 

Se aşeză lîngă ea, încercînd s-o consoleze şi chiar 
dacă nu era prea îndemiînatic, ba chiar stîngaci am 
putea spune, ea înţelese totuşi buna lui intenţie. Pe 
urmă veni Maurice, elegant ca de obicei, cu jobenul 
mai lucios decît oricînd şi cu ghetele albe ca zăpada. 
Dacă n-ar fi fost expresia lugubră a feţei sale, ai fi 
putut spune că vine de la o nuntă. 


— Judecătorul analizează acuzaţia. N-ai putea d- 
ta, Wembury, să te întorci în sala de şedinţă, pentru a 
ne ţine la curent cu ceea ce se întîmplă? 

Alan ghici dorinţa avocatului de a rămîne singur 
cu Mary. 

— E un tînăr foarte isteţ, spuse Meister urmărin- 
du-l cu privirea. Un ambițios, lipsit de scrupule, dar aşa 
sînt toţi cei de tagma lui. 

— Niciodată nu l-am considerat pe Alan lipsit de 
scrupule, răspunse Mary. 

— Poate am folosit cuvinte prea tari, admise 
nepăsător. La urma urmei, omul trebuia să-şi facă 
datoria. A dovedit o mare iscusinţă, prin felul cum l-a 
atras pe Johnny în cursă. 

— Iscusinţă? Cursă? se încruntă Mary. 

— Despre aceasta nu s-a vorbit la dezbateri. 
Procedeele poliţieneşti rămîn pe cît se poate secrete, 
surise Maurice semnificativ. Dar eu cunosc dedesub- 
turile şi pot să-ţi spun că Wembury era pe urmele lui 
Johnny, încă de cînd s-a comis furtul. A venit chiar la 
Lenley-Court în acest scop. 

— Eşti sigur, Maurice? Credeam... 

— Credeai că a venit să te vadă pe tine şi să-ţi 
primească felicitările pentru promovarea sa? E o 
eroare explicabilă. Draga mea, dacă te gindeşti bine, 
vei vedea că un detectiv e întotdeauna nevoit să-şi 
ascundă adevăratele motive. Totuşi, în caz că l-ai 
acuza de duplicitate, Wembury s-ar arăta desigur 
indignat şi ar tăgădui totul. 

Fata se gîndi o clipă. 

— Nu cred nimic din toate astea. Alan mi-a spus 
că arestarea a fost urmarea unei scrisori anonime, 
primită cu puţin înainte. 

— Sst! îi făcu semn Meister, căci Alan ieşise din 
sala de şedinţă şi se apropia de ei. 

— Cred că va mai dura vreo zece minute. 

Inainte ca Meister s-o poată opri, fata întrebă: 


— Alan, e adevărat oare, că l-ai supravegheat pe 
Johnny un timp îndelungat? 

— Vrei să spui în legătură cu delictul? Nu, eu nu-l 
ştiam vinovat şi nu l-am bănuit, pînă cînd am primit o 
scrisoare de la o persoană, care, prin situaţia ei, era în 
măsură să ştie totul despre furt. 

Vorbind, se uită la Maurice Meister. 

— Dar atunci, cînd ai venit la Lenley-Court? 

— Draga mea, o întrerupse Maurice, de ce pui 
asemenea întrebări indiscrete inspectorului? 

— Pe mine nu mă supără, zise brusc Alan. Am 
mers la Lenley-Court, ca să văd de Miss Lenley şi să-i 
comunic promovarea mea. Sau vrei să susţii că vizita 
mea era în legătură cu furtul? 

— Poate că ţi-am atribuit merite pe care nu le 
aveai, răspunse, încercînd să dea discuţiei un ton 
glumeţ. Dar ca avocat, cunosc rolul acestor scrisori 
misterioase, menite să acopere acţiunile agenţilor 
secreti. 

— Nu este nimic misterios în scrisoarea 
denunţătoare, primită în cazul lui Johnny, în afara 
persoanei care a trimis-o. A fost scrisă pe hîrtie de 
maşină Swinley Bond nr. 14. 

Meister tresări. 

— Am făcut cîteva investigații la papetăriile din 
Deptford şi am descoperit, că această hirtie specială 
nu se găseşte acolo. Provine de la un librar din strada 
Tribunalului, cu o clientelă de avocaţi. Poate doreşti d- 
ta să continui cercetările. 

După aceste cuvinte, se îndepărtă cu un salut. 

— Ce a vrut să zică? întrebă fata îngrijorată. 

— Cine poate ghici vreodată ce vrea să spună un 
ofiţer de poliţie! răspunse Maurice, cu un suris silit. 

Ea rămase mult timp îngîndurată. 

— A dat de înţeles că Johnny a fost trădat de... de 
cineva... 

— De cineva care n-ar locui la Deptford, zise 


Maurice repede. Crede-mă, draga mea, toată această 
poveste neverosimilă nu merită atenţia pe care i-o 
acorzi. Dealtfel, ar fi mai bine ca pe viitor să te fereşti 
de Wembury. 

— De ce? întrebă Mary uitîndu-se ţintă la el. g 

— Sînt multe motive, răspunse avocatul încet. In 
primul rînd, am o clientelă care s-ar uita cam chiorîş la 
mine dacă secretara mea ar fi prietena unui detectiv. 

Citind pe fața fetei efectul produs de vorbele sale, 
urmă repede: 

— Se înţelege că nu mă amestec în prieteniile 
tale. Dar aş vrea să-ţi fiu de folos, Mary. Sînt cîteva 
chestiuni, pe care trebuie să le discutăm după 
terminarea acestei dureroase afaceri. Nu poţi rămîne 
singură la Malpas Mansions. 

— Johnny va fi trimis la închisoare, fără îndoială, 
zise ea tristă. 

Nu mai era momentul să o cruţe. 

— Da, Johnny va fi trimis la închisoare, zise 
Meister. Va trebui să te împaci cu acest gînd. Nu este 
exclus să primească chiar şapte ani Cum? Vrei, deci, 
să rămii singură?... 

— Nu pot locui nicăieri în altă parte decit la 
Malpas Mansions, zise ea. Inţeleg că eşti animat de 
cele mai bune intenţii, Maurice, dar hotărîrea mea este 
definitivă. Dacă vrei să-mi dai o slujbă, voi lucra cu 
plăcere pentru tine. Nu cred că lipsa mea de simţ 
practic mă va ajuta să-mi găsesc de lucru în altă parte, 
şi, în orice caz, nimeni nu-mi va da un salariu ca acela 
pe care mi l-ai oferit tu. Trebuie însă să rămîn la 
Malpas Mansions, pînă la întoarcerea lui Johnny. 

Fură întrerupţi în mod dramatic. Se deschise uşa 
sălii Tribunalului şi apăru Alan Wembury. După ce se 
opri o clipă, uitîndu-se la ea, se apropie încet. 

— Ei bine? întrebă Mary, ţinîndu-şi răsuflarea. 

— Trei ani închisoare, zise Alan. Judecătorul a 
întrebat dacă cineva mai are ceva de declarat în 


legătură cu el. Atunci m-am prezentat încă o dată ca 
martor şi le-am spus ce ştiam. 

— Şi ce ştiai? întrebă Meister. 

Se ridicase în picioare, privindu-l pe detectiv în 
faţă. 

— Ştii că a fost un tip de treabă, pînă cînd l-au 
nenorocit criminalii cu care a avut tangenţă, răspunse 
Alan, printre dinţi. Într-o zi voi pune mîna pe omul care 
l-a nenorocit pe Johnny Lenley şi îl voi aduce în faţa 
aceleiaşi Curți. (Arătă cu mîna spre uşa sălii). Atunci 
mă voi prezenta din nou ca martor, dar nu pentru a 
depune în favoarea acuzatului, ci dimpotrivă, voi 
istorisi judecătorului o poveste care o să-l ducă pe 
denunţătorul lui John Lenley într-o închisoare din care 
nu va mai ieşi niciodată! 


CAPITOLUL XVII 


Pentru Maurice Meister, Răzbunătorul era mort. 
Afirmația că Henry Arthur Milton s-ar găsi în Anglia, îl 
făcea să ridă. Privea totul ca pe o glumă sau poate ca 
pe o legendă dintre cele care se formează în jurul 
marilor criminali. În cursul celor trei luni care au urmat 
de la condamnarea lui Johnny, avocatul a fost prea 
prins de afaceri ca să dea atenţie vreuneia dintre 
aluziile şoptite de faimogşii săi clienţi. 

Scotland Yard, care acţionează numai pe baza 
unor indicii sigure, nu întreprinsese nimic pentru a-l 
preveni, fapt care îi întărise neîncrederea în zvonurile 
care circulau. 

Mary, se prezenta regulat la serviciu şi, în curînd, 
încetă să mai joace doar un rol decorativ, devenind o 
dactilografă destoinică. Uneori se întreba dacă nu ar fi 
de datoria ei să-i comunice lui Maurice că avusese o 
întrevedere cu Cora Ann Milton. Dar, fiindcă nimeni nu 
mai pomenise de Răzbunător, socoti că ar fi mai 
potrivit să ocolească acest subiect. Deşi nu 
întrerupsese complet relaţiile cu Wembury, îl întîlnea, 
totuşi, foarte rar. De două ori îl întîlnise pe stradă, dar 
el o evitase. La început se simţi jignită, însă pe urmă 
îşi dădu seama că ceea ce-l determina pe Alan să 
procedeze astfel se datora tactului înnăscut al 
acestuia. Într-o zi îl întîlni în High Street şi-l opri înainte 
ca el să se poată eschiva. 

— Alan, să ştii că nu mai eşti deloc drăguţ. 

Apoi adăugă maliţioasă. 

— Se spune că nu vrei să mă mai cunoşti din 
cauza relaţiilor mele dubioase. 

El schimbă feţe-feţe, făcînd-o să regrete imediat 
cuvintele rostite. In firea lui se simţea ceva copilăresc. 

— Bineînţeles că n-am crezut niciodată aşa ceva. 
Dar ce purtare! Te fereşti de mine ca de ciumă. 


— Dimpotrivă, îmi închipuiam că sînt delicat, 
răspunse el, spăşit. 

Apoi, luîndu-şi inima în dinţi: 

— Ai ceva veşti de la Johnny? 

— Da, răspunse ea, e voios, şi îşi făureşte planuri 
de viitor. 

Apoi adăugă: 

— Nu vrei să luăm miercuri ceaiul împreună? E 
singura zi cînd plec mai devreme de la serviciu. 

Alan se întoarse la inspectorat deosebit de fericit. 
Bătrînul doctor Lomond, scriind la un raport referitor la 
un conducător de automobil beat, îl privi pe deasupra 
ochelarilor şi-l întrebă în felul său mucalit: 

— Ai moştenit ceva părăluţe? 

— Ceva mult mai bun, îi răspunse Alan cu un 
suris. Am scăpat de o fantomă chinuitoare. 

— Adică te certaseşi cu o fată, iar acum v-aţi 
împăcat. 

Avea darul neliniştitor de a citi gîndurile celor de 
faţă. 

— Nu am nimic împotriva căsătoriei. Dar pentru 
un inspector de poliţie e un lucru cam riscant, continuă 
el. 

— Eu nu mă gîndesc la căsătorie, zise Alan rizînd 

— Atunci mă mir cum de nu ţi-e ruşine, zise 
doctorul aruncîndu-şi mucul de ţigară în foc. 

— Ar trebui să fii bine dispus. Colonelul Walford 
mi-a povestit că ţi-a trimis o scrisoare de mulţumire 
pentru munca depusă în cazul Pridveaux, îi spuse Alan. 

Bătrînul clătină capul. 

— Dragul meu, nu mă mîndresc cu ceea ce am 
făcut. Dar să ştii că am oroare de otrăvitori, iar 
Pridveaux a lucrat cu un sînge rece cum rar am întîlnit. 
Un om straniu, cu un occiput ciudat. Ai observat 
vreodată occiputul proeminent al otrăvitorilor? 

In timp ce vorbea, un individ scund, sărăcăcios 
îmbrăcat, intră în cancelarie. Se apropie de sergent cu 


un rînjet pe obrazul neras. Atitudinea lui era aceea a 
unui om familiarizat cu mediul în care trăieşte. Il salută 
pe sergent cu amabilitate, punînd adeverinţa de 
eliberare pe pupitru. 

— Hackitt! exclamă Wembury. Nici nu ştiam că ai 
fost eliberat. 

li întinse mîna şi rînjetul de pe faţa puşcăriaşului 
se lăţi. 

— Luni mi-au dat drumul, povesti Hackitt. Mă 
angajează Meister. 

— Ce spui! Nu cumva vrei să te faci jurisconsult? 

Ideea îl măguli pe Hackitt. 

— Nu; trebuie să-i văcsuiesc ghetele. O slujbă 
nepotrivită pentru un om cu aptitudinile mele, 
domnule Wembury... Dar ce să faci, cînd poliţia te 
hăituieşte mereu? 

— Prostii, răspunse Alan surizind. Poliţia nu 
hăituieşte pe nimeni. Deci, intri ca valet în casa lui 
Meister? Felicitările mele! 

Sam Hackitt îşi scărpina îngîndurat bărbia nerasă. 

— Se spune că John Lenley ar fi la răcoare, 
domnule Wembury. N-a avut noroc. 

— L-ai cunoscut? 

Sam Hackitt şovăi. 

— Da şi nu. Am fost la el o singură dată pe cînd 
locuia încă la ţară. Era boier mare pe atunci. Insă ştiam 
că-i de-al nostru... Cineva pregătise o lovitură pentru 
amîndoi. Eu nu m-am învoit, fiindcă era prea 
primejdios. Nu-mi place să lucrez cu diletanţi. Sînt 
nepricepuţi şi rişti să fii descoperit. Apoi, domnul care 
a finanţat afacerea îmi pretindea să port puşcă. 
Mulţumesc! 

Alan cunoştea aversiunea  spărgătorilor de 
meserie față de armele de foc. 

— Cine era acel domn, Sam? întrebă Alan, cu 
toate că era sigur că nu va afla nimic de la el. 

Ştia că un hoţ nu-şi trădează patronul, decît silit. 


— Aşa... făcu Sam nehotărit. E cineva care tră- 
ieşte în Sheffield... Băiat drăguţ, Lenley acela... Păcat 
de el! 

Apoi trecu repede la alt subiect. 

— Domnule Wembury, ce-i cu zvonurile despre 
întoarcerea Răzbunătorului la Londra? Am aflat despre 
asta în timp ce mă aflam la Maidstone şi i-am scris 
patronului d-voastră o scrisoare. 

Alan era surprins; Răzbunătorul aparţinea unei 
alte categorii şi cu toate că micii delincvenţi dovedeau 
un mare interes pentru faptele acestui rege al 
crimelor, detectivul nu crezuse că vreunul dintre ei ar 
fi putut avea legături cu el. 

— Am înţeles că s-a înecat, spuse Sam alene. Am 
citit o lungă descriere în ziar. 

— L-ai cunoscut, Sam? 

Celălalt îşi scărpină iarăşi bărbia. 

— Sînt unul dintre puţinii care l-au văzut fără 
deghizare, zise rînjind. Răzbunătorul e un drac de om! 
Cine a mai ştiut vreodată să se deghizeze ca el! 

Sergentul, între timp, trecu nişte amănunte din 
actul de eliberare într-o condică. 

— Poate într-o bună zi o să te chemăm, dacă 
Răzbunătorul îşi va face din nou apariţia. 

— Asta nu mai apare. S-a înecat. Cred în ceea ce 
scriu ziarele. 

Doctorul Lomond îl urmări cu privirea, clătinînd 
neîncrezător din cap. 

— lată un supraoptimist. Şi ce căpăţină. Ai 
observat oare, Wembury, aplatizarea craniului său? 
Zău că mi-ar face plăcere să-l măsor. 


CAPITOLUL XVIII 


Cît de lungi au fost zilele pină în miercurea aceea! 
Fiecare zi părea că are mai mult decît 24 de ore. Alan 
a primit dimineaţa un bileţel de la Mary, în care ea îi 
indica o mică cofetărie din West End ca punct de 
întîlnire. Cu un sfert de oră înaintea orei indicate, el 
ajunsese deja şi o aştepta. In sfîrşit, fata apăru. Era 
foarte nostimă în costumul ei de serj bleu-marin, cu 
obrajii mai îmbujoraţi decît altădată. 

— Sînt o funcţionară conştiincioasă, spuse ea. Am 
fi putut să ne întîlnim la Blackheath, dar mi-a fost 
teamă să nu fiu zărită de vreunul dintre clienţii 
domnului Meister şi bănuită de legături secrete cu 
poliţia, căreia aş putea să-i dezvălui antecedentele lor 
puţin onorabile. 

Alan începu să rîdă. N-o mai văzuse atit de bine 
dispusă din timpul fericitelor zile de la Lenley-Court. 

Cofetăria era aproape goală. Mai era vreo oră 
pînă cînd mulţimea de clienţi să ocupe toate mesele. El 
găsise un colţişor liniştit, unde puteau vorbi 
nestingheriţi. Fata era plină de speranţe pentru viitor. 
Maurice (Alan nu putea suferi s-o audă numindu-l 
astfel pe Meister) voia să-l instaleze pe Johnny la o 
fermă de păsări. Ea socotise deja ziua exactă a 
eliberării lui. 

— Din fiecare an i se reduc trei luni, dacă are o 
purtare ireproşabilă, zise Mary, iar John e foarte 
cuminte. Mi-a scris deunăzi că o să se străduiască să 
obţină această reducere. Ar fi minunat nu-i aşa, Alan? 

El şovăi dacă să-i pună sau nu întrebarea care-l 
chinuia. In cele din urmă se hotărî totuşi. 

— Da, scrie despre tine şi nu te vorbeşte de rău, îl 
linişti Mary. Cred că, după ce va fi liber, îl vei putea 
influenţa în bine. 

li povesti apoi că avea foarte mult de lucru, că 


timpul trecea repede, mai repede chiar decit în- 
drăznise să nădăjduiască. Maurice era bun cu ea. (De 
cîte ori nu revenea la această afirmaţie!). Viaţa la 
Malpas Mansions se scurgea lin. Putuse chiar să 
angajeze o mică servitoare. 

— Mereu vrea să-mi povestească despre groză- 
viile Deptfordului, de parcă viaţa mea n-ar fi ea însăşi 
plină de grozăvii! Eroul favorit al servitoarei mele e 
Răzbunătorul. Ştii ceva despre el? 

Alan dădu din cap. 

— E eroul tuturor oamenilor din Deptford cu 
mentalitatea lor caraghioasă, urmă Mary. li încîntă 
gîndul că cineva duce poliţia de nas. Acum e cumva în 
Anglia? 

Alan făcu un gest negativ. 

— Dacă Răzbunătorul te interesează, pot să-ţi fac 
o comunicare importantă: am făcut cunoştinţă cu 
nevastă-sa. 

El făcu ochii mari. 

— Cora Ann Milton? zise neîncrezător. 

Ea începu să ridă cînd văzu efectul cuvintelor 
sale. li povesti despre vizita pe care i-o făcuse Cora 
Ann, dar dintr-un motiv neînțeles, nu-l informă chiar 
exact despre acea întrevedere. Nu aminti nici măcar în 
treacăt că o sfătuise să se ferească de Meister. Cînd 
ajunse la codul secret, Alan se arătă extrem de 
interesat. 

— De-abia acum mi-am amintit de el! spuse Mary 
plină de căinţă. E în sertarul mesei mele de toaletă şi 
ar trebui să i-l restitui Corei. 

— Un cod... E foarte important. Crezi că ai putea 
să mi-l aduci miine? 

Ea fu de acord. 

— Dar pentru ce te-a vizitat? Spui că era chiar în 
noaptea... în care Johnny a fost arestat... Ai mai văzut- 
o de atunci? 

Mary clătină capul. 


Se plimbară agale prin Green Park şi cinară la un 
mic restaurant în Soho. Alan îi povesti despre marea sa 
antipatie — bărbosul inspector Bliss — şi se înfurie într- 
atit încît o făcu aproape să leşine de ris. Aceasta a fost 
ziua cea importantă din viaţa lui Alan Wemboury şi 
cînd se despărţi de Mary, după ce o ajută să se urce 
într-un tramvai, cu direcţia Sud, i se păru că o parte 
din farmecul vieţii sale plecase împreună cu ea. 

Meister o rugase pe secretara sa să mai treacă pe 
la el în drum spre casă. Insă ea îşi făcuse un principiu, 
acela de a nu lucra acolo după orele nouă seara. Fiind 
mai tîrziu, ajunsă în New Cross, se duse direct acasă. 
În urma insistențelor lui Meister, în apartamentul ei 
fusese instalat un telefon, ceea ce îi era de mare folos. 
Indată ce descuie uşa, auzi telefonul sunînd. Aprinse 
repede lumina şi alergă la aparat. Nu se înşelase... Era 
Meister. 

— Draga mea, unde ai fost? întrebă el prost 
dispus. Te-am aşteptat de la opt. 

Ea aruncă o privire ceasului brățară: pînă la ora 
zece mai era un sfert de oră. 

— |mi pare rău, Maurice, răspunse dar n-am 
promis că voi veni. 

— Ai fost cumva la teatru? întrebă el bănuitor. Nu 
mi-ai spus nimic despre această intenţie. 

— Nu. M-am întîlnit cu cineva. 

— Cu un bărbat? 

Mary Lenley poseda un fond de răbdare nesecat, 
dar acest lung interogatoriu o irita, ceea ce Meister 
trebuia să fi simţit, căci înainte ca ea să poată 
răspunde, el adăugă: 

—  lartă-mi curiozitatea dragă, dar ţin locul 
părintelui tău în timpul lipsei bietului Johnny şi aş dori 
să ştiu... 

— Am cinat cu cineva, îl întrerupse brusc. Regret 
dacă, din cauza mea, ai suferit vreun neajuns, dar nu 
ţi-am promis că voi veni sigur. 


Urmă o pauză. 

— N-ai putea veni acum? 

— E prea tîrziu, Maurice. Dealtfel, ce doreşti să 
mai lucrez? 

Dacă Meister ar fi răspuns imediat, poate că ea l- 
ar fi crezut, dar pauza fu cam prea lungă. 

— Să dactilografiez nişte mărturii! zise Mary 
batjocoritor... Ce idee, la ora asta! Vin miine dimineaţă 
ceva mai devreme. 

— Acel „cineva” n-a fost cumva Alan Wembury? 

Mary găsi momentul foarte potrivit pentru a pune 
receptorul în furcă. 

După ce puse ibricul cu ceai să fiarbă, merse în 
dormitor ca să îmbrace o rochie de casă. Curentul 
provocat de fereastra deschisă îi smulse uşa din mînă. 
Aprinse lumina şi închise, îngîndurată, fereastra. 
Dăduse voie servitoarei să iasă la plimbare, şi fata 
plecase înaintea ei. Cînd a plecat închisese toate 
ferestrele deoarece se înnorase şi se putea să plouă. 
Cine o deschisese oare pe aceasta? Se uită în jurul ei 
înfiorîndu-se. Cineva pătrunsese în cameră: unul din 
sertarele măsuţei de toaletă era spart. Din cite îşi 
dădea seama, nu lipsea nimic. Deodată îşi aminti de 
codul secret... Dispăruse! Dulapul fusese deasemeni 
deschis, rochiile nu atîrnau ca de obicei şi lucrurile din 
sertarul de jos erau răvăşite. De către cine? Nu de un 
spărgător de rînd, căci nu lipsea nimic în afara de 
scrisoare. Se întoarse şi deschise fereastra uitindu-se 
în jos. Se afla la vreo 15 metri deasupra solului. La 
dreapta, era balconul bucătăriei, iar alături un mic 
ascensor, cu ajutorul căruia, gospodinele din Malpas 
Mansions puteau să se aprovizioneze de la negustorii 
din curte. Ascensorul tocmai era jos şi ea putea vedea 
frînghiile lungi de sîrmă vibrînd uşor în vîntul puternic. 
Un om sprinten putea să urce pînă la nivelul balconului 
fără un efort supraomenesc, dar care om, sprinten sau 
nu, riscase să-şi rupă gitul pentru a răscoli bietele ei 


catrafuse şi a pune mîna pe scrisoarea Corei Ann? 

Işi aduse lanterna de buzunar ca să facă un 
control mai amănunţit. Descoperi două urme pe covor. 
Erau atît de bătătoare la ochi încît se miră că nu le 
băgase în seamă, chiar în clipa cînd intrase în 
dormitor. 

Mai făcu o descoperire. Măsuţa de toaletă, pe 
care întotdeauna ţinea periile frumos aranjate, acum 
era în dezordine. Găsi la piciorul patului una din periile 
de haine, care fusese întrebuințată de cineva foarte 
murdar, daci era umedă şi purta urme de noroi. 
Intrusul neînfricat nu se mulţumise numai cu atit: se 
folosise şi de peria ei de păr, după cum dovedeau 
firele de păr gras şi negru. Faptul îi amintea de vremea 
cînd tatăl ei obişnuia să întrebuinţeze prima perie pe 
care o avea la îndemiînă. Cineva cu barbă, o barbă 
neagră, şi-o netezise înaintea oglinzii. Incepu să rîdă 
de ideea aceasta caraghioasă. Dar, curînd, redeveni 
serioasă. 

Auzi soneria şi deschizînd uşa de la intrare îl zări 
pe portarul casei. 

— Mă scuzati domnişoară. A fost cineva în 
apartamentul d-voastră în timp ce nu eraţi acasă? 

— Tocmai mă întrebam şi eu, Jenkins, răspunse 
Mary, invitîndu-l să intre în dormitor, ca să-i arate 
urmele lăsate de vizitator. 

— Toată seara un individ a dat tircoale casei 
noastre, zise portarul, scărpinîndu-se în cap. Avea o 
barbă neagră, ca de ţap. Inainte de a se înnopta, un 
chiriaş l-a zărit în curtea din spate, privind la 
ascensorul bucătăriei. Doamna din apartamentul 
alăturat spune că a bătut mai întîi timp de zece minute 
la uşa d-voastră. Asta a fost în jurul orei opt. Aţi 
observat că vă lipseşte ceva, domnişoară? 

Ea clătină din cap. 

— Nu lipseşte nici un obiect de valoare. 

Cu greu ar fi putut indica adevărata valoarea a 


codului secret. 


CAPITOLUL XIX 


Un om cu barbă! Oare unde auzise despre un 
asemenea om. Deodată îşi aminti de convorbirea pe 
care o avusese cu Alan. Inspectorul Bliss? Părea ceva 
fantastic. 

Luă cartea de telefon şi căută numărul 
circumscripţiei din Flanders Lane. Cînd primi legătura, 
îi răspunse un glas ursuz. Domnul Wembury nu se 
întorsese încă. Fusese plecat toată ziua, dar acum 
trebuia să sosească dintr-o clipă în alta. Ea îi comunică 
numele şi numărul de telefon, accentuînd că e vorba 
de o problemă personală. Peste o oră, auzi sunînd 
telefonul şi recunoscu vocea lui Alan. li explică pe scurt 
cele întîmplate şi auzi o exclamaţie de mirare. 

— Nu cred că e posibil să fi fost persoana la care 
te gîndeşti, zise detectivul. 

Pesemne vorbea dintr-o cameră unde mai erau şi 


alţii de faţă. 
— Dacă nu crezi că e prea tirziu, aş putea veni 
pînă acolo. 


— Vino, te rog, răspunse ea fără şovăire. 

Alan sosi atît de repede încît Mary-ei i s-a părut 
că zburase. 

— Datorez sosirea mea rapidă unui taxi, explică 
detectivul. Nu le întîlneşti prea des în High Street, 
Deptford, dar am avut noroc. 

Venise la dînsa pentru prima dată de la arestarea 
lui Johnny. Pînă şi mobilele, şi aranjamentul lor îi 
trezeau amintiri penibile. Mary se părea că-i ghicise 
starea căci îl conduse direct în camera ei, arătîndu-i 
urmele lăsate de musafirul nepoftit. 

— Bliss? spuse el încruntîndu-se. Oare de ce a 
venit, şi ce a căutat aici? 

— Asta mă întreb şi eu. 

Acum putu şi ea să suridă. Cît de liniştitoare era 


prezenţa lui Alan Wembury. 

— Dacă voia să aibă scrisoarea, urmă Mary, nu 
avea decit să vină să o ceară. 

Alan clătină capul. 

— Ai ceva ce aparţine lui Meister... acte, de 
exemplu? întrebă el deodată. 

Ea făcu un gest negativ. 

— Nişte chei, poate? 

— Da, desigur! îşi aduse ea aminte. Am cheile de 
la uşa de la intrare. Mi le-a dat fiindcă bătrîna lui 
bucătăreasă e cam surdă, iar de obicei mai doarme, 
cînd vin eu la serviciu. 

— Unde le păstrezi? întrebă Alan. 

Ea deschise poşeta. 

— Le iau întotdeauna cu mine. Dealtfel nu înţeleg 
de ce ar avea nevoie domnul Bliss de cheie. Parcă el 
nu se poate duce la domnul Meister, oricînd doreşte? 

Dar Alan găsise o altă urmă. Oare Bliss aflase 
despre vizita Corei Ann? Wembury nu fusese înștiințat 
că Biroul Central voia să lucreze independent; dar 
chiar presupunînd că Bliss îşi propusese să-l prindă el 
însuşi pe Răzbunător, ar fi ales oare un mod atît de 
primejdios de a intra în apartamentul Mary-ei, numai 
ca să verifice nişte bănuieli? De unde ar fi putut el afla 
de scrisoare? 

— Nu există decît un singur om care ar fi putut 
veni după scrisoare şi acela e Răzbunătorul, zise Alan 
cu convingere. 

Lăsase uşa de la intrare deschisă şi înapoindu-se 
în sufragerie îl găsi pe portar în hol. 

— Domnişoară, strigă acesta surescitat, individul 
e iarăşi afară. Ce-ar fi să chemăm un poliţist? 

— Care individ, întrebă Alan repede. Vrei să spui 
omul cu barbă? 

Portarul nu ştia că Alan era detectiv. 

— Da, domnule. Nu credeţi c-ar fi bine să che- 
măm un poliţist? E unul la capătul străzii. 


Fără a mai pierde vremea cu răspunsul, Alan se 
repezi în jos pe scări. In strada întunecoasă zări un om, 
care nu căuta deloc să se ascundă, ci stătea în lumina 
revărsată de felinar. Cînd însă Wembury trecu strada 
ca să ajungă la el, tipul se dădu puţin înapoi. Mary 
avusese dreptate. Era Bliss. 

— Bună seara, domnule Wembury, zise cu ră- 
ceală. 

Alan îşi formulă, fără ocolişuri, acuzaţia. 

— Cineva a intrat, astă seară, prin balcon, în 
apartamentul domnişoarei Lenley şi am motive să cred 
că acela ai fost d-ta, Bliss. 

— Intrat prin spargere în apartamentul 
domnişoarei  Lenley? spuse inspectorul principal 
înveselit. Am eu, oare, mutră de spărgător? 

— Nu ştiu ce mutră ai d-ta, dar ai fost văzut în 
curte, pe înserat, examinînd ascensorul de la bucă- 
tărie. Nu încape îndoială că cel care a pătruns în 
camera domnişoarei Lenley s-a folosit de acest mijloc, 
căţărîndu-se pe frînghiile ascensorului. 

— In cazul acesta, răspunse Bliss, singurul lucru 
care-ţi rămîne de făcut e să mă duci cu d-ta la secţie, 
încheindu-mi proces verbal. Dar vreau să-ţi uşurez 
sarcina, mărturisindu-ţi că, într-adevăr, m-am căţărat 
pe frînghia asta infernală, am intrat în dormitorul 
domnişoarei  Lenley forţind fereastra şi i-am 
percheziţionat apartamentul. Dar n-am găsit ceea ce 
m-aş fi aşteptat să găsesc. Fusese luat de omul care a 
urcat acolo înaintea mea. 

— Aşa explici d-ta lucrurile? întrebă Wembury. 
Adică a mai fost şi altcineva sus? 

— Exact. Dealtfel, e o explicaţie foarte firească, 
chiar dacă nu te mulţumeşte. De-abia după ce am 
văzut pe altcineva căţărindu-se cu ajutorul frînghiei şi 
deschizînd fereastra am făcut şi eu la fel. Era cu puţin 
înainte de a se înnopta. Cei ai casei îţi vor confirma, 
desigur, că am urcat pe scară şi am bătut la uşa 


domnişoarei Lenley. Neprimind nici un răspuns m-am 
hotărît să urmez aceeaşi cale ca şi intrusul 
necunoscut. Acum eşti mulţumit, domnule Wembury? 
Sau poate găseşti că am încălcat îndatoririle unui ofiţer 
de poliţie urmărind un spărgător? 

Alan era nedumerit. Dacă Bliss spunea adevărul, 
atunci acţiunea lui era perfect justificată. Dar nu 
cumva minţea? 

— D-ta ai scotocit prin sertare? 

— Nu. Prietenul nostru ne-a luat-o înainte. Am 
deschis un singur sertar şi găsind un adevărat talmeş- 
balmeş, am tras concluzia că predecesorul meu făcuse 
o percheziţie. Cred că n-a găsit ceea ce căutase, şi că, 
probabil, se va întoarce la noapte. Mai ai ceva de 
întrebat, domnule inspector? 

— Nu, zise Alan scurt. 

— Şi nu ai de gînd să mă arestezi? Bine! Atunci, în 
momentul de faţă, nu mai ai nevoie de prezenţa mea. 

Şi se îndepărtă cu mers liniştit. 

Alan reveni în apartamentul Mary-ei şi îi povesti 
despre convorbirea avută, dar din discreţie profesio- 
nală, nu-i comunică decit în parte părerea sa. 

— Se prea poate să spună adevărul, zise detec- 
tivul. Urmărind un spărgător şi-a făcut numai datoria. 
Dacă minte, nu vom mai afla nimic; însă în caz că 
spune adevărul, va raporta cele întimplate. 

Peste o jumătate de oră, Alan părăsi locuinţa fe- 
tei. Inapoindu-se la secţie, află cu mirare că Bliss 
făcuse, într-adevăr, un raport despre spargere, 
indicînd ora exactă precum şi alte amănunte. Mai 
adăugase că inspectorul Wembury fusese însărcinat cu 
efectuarea investigaţiilor. 

Alan rămase perplex. Dacă declaraţiile lui Bliss 
erau exacte, atunci cine urcase mai întîi cu ajutorul 
frînghiei? Şi care era ţinta pe care o urmărise necu- 
noscutul dacă nu căutarea codului? Răzbunătorul 
trecea astfel din nou pe primul plan, fapt nu tocmai 


liniştitor pentru detectiv. Aici era un mister, care 
rămăsese nedezvăluit pînă în noaptea aceea de groa- 
ză, cînd Răzbunătorul ajunsese la Maurice Meister. 

Mary trebuia să rezolve două probleme, în cel mai 
scurt timp. Amîndouă începeau cu aceleaşi cuvinte: 
„Oare să-i spun lui Maurice... .” Să-i spună lui Maurice 
că-şi dăduse întîlnire cu Alan Wembury?... Să-i 
comunice ceva despre spargere? In orice caz, cea din 
urmă mărturisire era mai uşor de făcut şi spera că-l va 
absorbi pe de-a-ntregul. 

La sosirea ei, Maurice nu coborise încă în birou, 
iar Sam Hackitt, de curînd instalat în casa avocatului, 
ştergea fără entuziasm geamurile. Apăruse cu cîteva 
zile în urmă şi cu tot trecutul lui pătat, omuleţul acesta 
îi devenise destul de simpatic. 

— Bună dimineaţa, domnişoară, zise ducînd mîna 
la o şapcă imaginară. Unchiaşul mai stă încă în pat, 
după cum se vede. 

— Domnul Meister a avut desigur, o noapte rea, 
răspunse Mary. 

— Eu aş mai spune şi altfel, mormăi Sam, storcînd 
pe îndelete cîrpa. 

Mary găsi că e mai prudent să nu-l încurajeze la 
destăinuiri. 

— Ciudată casă, zău! 

Sam bătu cu degetul într-unul din lambriuri. 

— Sună a gol. Seamănă mai degrabă cu o nucă 
găunoasă decit cu o locuinţă onestă. 

Casa fusese clădită pe vremea cînd Petru cel 
Mare trăia încă la Deptford. Mary comunică servitorului 
acest eveniment istoric, dar faptul nu făcu mare 
impresie asupra lui. 

— Nu l-am cunoscut niciodată pe acest Petre... 
Rege, spui d-ta? Asta e una din născocirile lui Meister. 

— E un fapt istoric, Sam, zise Mary cu severitate 
în timp ce ştergea praful de pe maşina de scris. 

— Ce-i aia istorie?... Născociri, minciuni, răspunse 


Hackitt liniştit. Vai, domnişoară, nu-ţi poţi imagina cîte 
cărţi de istorie am citit eu: Hume, Macaulay, 
Gibbsons... Ştii, Gibbsons ăla, care a scris despre 
Roma. 

Mary era uimită. 

— Cum? l-ai citit? 

El dădu din cap. 

— l-am studiat, declară el solemn, atît de solemn 
că fetei îi veni să rîdă. 

— Eşti un învăţat, atunci. Nici nu-mi închipuiam 
că am de a face cu un om atit de cult. 

— Cînd stai toată ziua închis, de bine de rău 
trebuie să faci ceva, zise Sam. 

Mary înţelesese că în timpul întemniţării, cărţile îi 
ţinuseră de urit. 

Poseda noţiuni surpinzătoare despre materiile 
cele mai diferite, pesemne şi acestea agonisite în 
împrejurări similare. De mai multe ori îşi căută de lucru 
la pianul şters de praf şi lustruit, căci în capacul negru, 
chipul lui se reflecta ca într-o oglindă. Instrumentul 
acesta îl fascina pe Sam şi probabil că Meister îi inspira 
mai mult respect prin talentul lui muzical, decît prin 
cunoştinţele sale juridice. Apăsă pe o clapă provocînd 
un sunet pătrunzător, iar apoi se scuză repede. 

— Miine mă duc la Scotland Yard, domnişoară, îl 
auzi spunînd. 

Ea credea că e ceva legat de ultima lui 
condamnare şi nu manifestă decit un interes redus. 

— N-am mai fost niciodată acolo, urmă Sam li- 
niştit, dar îmi închipui că e întocmai ca şi în celelalte 
cancelarii de poliţie: un scaun, o masă, o pereche de 
cătuşe, un sergent şi patruzeci şi cinci de mii de 
mincinoşi sperjuri! 

Apariţia lui Meister întrerupse brusc reflecţiile lui 
Sam. Mary-ei i se păru că Maurice era suferind şi 
obosit. El îl trimise mai întîi pe Hackitt afară cu un glas 
ursuz, apoi se plinse că a dormit rău. 


— Unde ai fost... începu avocatul. 

Ea găsi momentul potrivit să-i povestească 
despre spargere. Nedorind să amintească de Cora Ann, 
nu menţiona nici furtul scrisorii. El ascultă uimit, pînă 
cînd ajunse la convorbirea dintre Alan şi inspectorul 
Bliss. 

— Bliss? Asta-i ciudat! 

Se ridică, închizînd ochii pe jumătate, de parcă ar 
fi privit o lumină puternică. 

— Bliss... Nu l-am văzut de ani de zile. A fost în 
America. Un om capabil... Bliss... Hm! 

— Dar nu e oare extraordinar, că s-a căţărat pe 
frînghie ca să ajungă în apartamentul meu sau că 
altcineva a fost acolo înaintea lui? Ce-şi imaginau ei că 
vor găsi în biata mea locuinţă? 

Maurice clătină capul. 

— Eu nu cred versiunea lui Bliss. El însuşi 
urmărea să găsească ceva în camera d-tale. Povestea 
cu celălalt tip e inventată. 

— Dar ce ar fi putut găsi? insistă Mary. 

Maurice Meister nu era însă pregătit pentru a da o 
explicaţie mulţumitoare. 

Bliss! N-avea ce căuta în Deptford, numai dacă... 

Maurice era intrigat şi îngrijorat, în acelaşi timp. 
Apariţia la Deptford a unui personaj important de la 
Biroul Central, îşi găsea explicaţia numai prin nişte 
evenimente extraordinare. Căută să-şi amintească 
vreo întîmplare recentă ce l-ar fi putut aduce pe acest 
detectiv renumit. Dar un fapt curios, în ultimele trei 
luni infractorii din Deptford avuseseră purtări destul de 
bune. Nici o crimă, nici un furt mai însemnat nu se 
săvirşise. Meister, care era părtaş la mai multe 
nelegiuiri decît o bănuiau chiar şi cei mai înverşunaţi 
duşmani ai săi, ştia că nu se comisese nici un delict 
atit de grav, încît Scotland Yard să-l trimită pe cel mai 
destoinic inspector al său ca să efectueze cercetări 
independente. 


După ce chibzui îndelung, Meister ajunsese la 
concluzia că nu existau motive de îngrijorare. Probabil 
că Biroul Central voise să afle cîte ceva despre noul 
inspector regional şi-l însărcinase pe Bliss să analizeze 
gradul de prietenie a lui Wembury cu cei doi Lenley. 

Meister obişnuia să ia dejunul în biroul său. Şi 
astăzi, ca şi în celelalte zile, în timp ce-şi sorbea 
cafeaua, aruncă a privire indiferentă peste ziare. Viaţa 
lui era atît de zbuciumată încît nu prea avea timp să-şi 
manifeste interesul pentru marile evenimente 
mondiale. Doar o notiță de la capătul unei coloane îi 
atrase atenția: 


REVOLTĂ ÎNTR-O ÎNCHISOARE 
— UN deţinut îl salvează pe director de la o 
moarte sigură — 


Avocatul parcurse în grabă reportajul, dar căută 
zadarnic un nume cunoscut, căci, aşa cum era obiceiul 
în asemenea cazuri, anonimatul era păstrat cu 
strictețe. Intr-o închisoare din provincie se declanşase 
o revoltă. Capii răzvrătiţilor doboriseră un gardian şi 
puseseră mîna pe chei. Directorul închisorii, care se 
găsea întîmplător în sală, ar fi fost omorit dacă unul 
dintre deţinuţi nu l-ar fi apărat cu îndirjire, pînă la 
sosirea gardienilor înarmaţi. Maurice încreţi buzele şi 
zimbi. Avea o părere cît se poate de proastă despre 
criminali. Parcă nici nu ar fi fost fiinţe omeneşti. Care 
avea să fie răsplata deţinutului erou? In orice caz, una 
mai mare decit ar fi meritat. 

Hackitt intră cu o tavă, să strîngă masa. Uitîndu- 
se fără sfială peste umărul stăpînului său, citi întregul 
articol. 

— Directorul ăsta e un om cumsecade. Mă mir 
cum s-au răzvrătit băieţii împotriva lui. Dar paznicii, 
ce-i drept, sînt răi ca nişte fiare. 

Meister îl privi cu răceală. 


— Hackitt, dacă vrei să-ţi păstrezi slujba, să nu 
mai vorbeşti neîntrebat. 

— Imi cer iertare, răspunse Sam imperturbabil, 
dar sînt limbut din fire. 

— Atunci manifestă-ţi, te rog, limbuţia faţă de alte 
persoane, zise Maurice tăios. 

Sam ieşi cu tava. Nu trecu mult timp şi reveni cu 
un plic lunguieţ, de culoare galbenă. Meister i-l smulse 
din mînă, căutînd adresa. Citi inscripţia. „Confidenţial 
şi foarte urgent” şi văzu ştampila de la Scotland Yard. 

— Cine a adus plicul? întrebă avocatul. 

— Un „polip”, zise Sam. 

Maurice îi arătă uşa. 

Aşteptă pînă cînd uşa se închise de tot, apoi 
desfăcu grăbit plicul şi, cu o mînă tremurîndă, scoase 
la lumină scrisoarea. 


Stimate domn, 

Avem onoarea de a vă înştiința că domnul colonel 
Walford, directorul poliției, Biroul Centrul, doreşte să 
vă prezentați la biroul său din Scotland Yard, miine la 
ora unsprezece şi treizeci de minute, dimineața. E 
vorba de o chestiune deosebit de importantă şi domnul 
director e încredinţat că veți face tot ce vă stă în putin- 
tă pentru a vă înfățişa la ora indicată. In cazul în care 
nu aveţi posibilitatea să veniţi, sinteți rugat să-l 
înştiințați imediat, telefonic. 

Primiti vă rog,... 


O chemare de la Scotland Yard! Cea dintii pe care 
Meister o primise vreodată. Oare ce prevestea? 

Se ridică în picioare, deschise un mic bar şi 
scoase o sticlă de coniac. Işi turnă o porţie generoasă, 
dar mîna cu care duse paharul la gură tremura, ceea 
ce-l înfurie. Oare ce ştia Scotland Yard? Ce doreau ei 
să afle? Viitorul său şi libertatea sa atirnau de 
răspunsul la această întrebare. Miine! Tocmai ziua pe 


care şi-o alesese pentru a pune în aplicare anumite 
planuri. Fără a bănui nimic, Scotland Yard prilejuise 
Mary-ei încă o zi de răgaz. 


CAPITOLUL XX 


În urma cererii avocatului, Mary veni a doua zi 
foarte devreme la serviciu şi mare îi fu mirarea 
găsindu-l sculat şi îmbrăcat. El era unul dintre acei 
bărbaţi care dau mare atenţie îmbrăcăminţii, în 
această privinţă fiind aproape un dandy. Dar în casă îi 
plăcea să stea într-un halat verde deschis, pînă cînd, 
sosirea unui client sau nevoia de a se sfătui cu alt 
avocat, îl sileau să-şi schimbe acest veşmînt comod. 

Cînd ea intră în cameră, îl văzu plimbîndu-se de 
colo pînă colo, cu mîinile la spate. Avea înfăţişarea 
unui om care nu a dormit bine; la remarca sa despre 
aceasta, răspunse într-un mod care contrazicea 
aparențele. 

— Ba da, am dormit minunat, îi spuse. 

Vorbea, nervos, întretăiat şi în mod vădit se afla 
sub stăpînirea unei mari emoţii. Tînăra secretară nici 
nu bănuia măcar, că această emoție putea fi provocată 
de teamă. 

— Trebuie să merg la Scotland Yard, dragă Mary, 
şi aş dori să ştiu (aici se sili să-i suridă) dacă eşti 
dispusă să mă însoţeşti. 

Observînd aversiunea exprimată de faţa ei, adău- 
gă repede 

— Nu chiar înăuntru în Yard... Poţi să mă aştepţi 
într-o cofetărie din apropiere sau altundeva, pînă cînd 
ies. 

— Dar pentru ce, Maurice? 

Intrebarea era neaşteptată şi nu era deloc dispus 
să îi răspundă. 

— Dacă nu vrei, poţi să stai acasă, zise Maurice 
tăios. 

Dar numaidecit îşi schimbă tonul: 

— Sînt cîteva probleme, pe care aş dori să le 
discutăm... Aici sînt numele şi adresele mai multor 


persoane, continuă el luînd o hîrtie de pe pupitru. 
Doresc să pui această hirtie în poşeta dumitale. Domnii 
de pe listă, trebuie înştiinţaţi, în caz de... vreau să 
spun, dacă va fi nevoie. 

Nu-i putea mărturisi că petrecuse o noapte de 
groază. Că la mici intervale de timp se trezise din 
visuri urite, acoperit de sudori reci, pentru a cădea 
pradă gîndurilor chinuitoare, care îi înfăţişau ziua de 
mîine, cu toate primejdiile care-l amenințau. 

De asemenea nu-i putea spune că numele trecute 
pe listă fuseseră alese cu atita grijă şi aparţineau unor 
oameni bogaţi, care l-ar fi putut ajuta dacă ar fi ajuns 
într-o situaţie dificilă. Dar dacă i-ar mai fi explicat că 
avea nevoie de prezenţa ei, ca să se distreze înainte 
de întrevederea cu directorul poliţiei şi ca să aibă la 
îndemînă pe cineva care putea fi înştiinţat şi însărcinat 
cu apărarea intereselor sale în caz de nevoie, atunci ar 
fi fost într-adevăr sincer. 

— Nu ştiu de ce au nevoie de mine la Scotland 
Yard zise el, încercînd să pară indiferent. Presupun 
însă că e vorba de o chestiune în legătură cu unul din 
clienţii mei. 

— Trimit des după d-ta? întrebă Mary fără să 
bănuiască nimic 

Maurice o fulgeră cu privirea. 

— Nu, n-am fost încă niciodată acolo. E ceva cu 
totul neobişnuit. Nu ştiu să fi trimis vreodată după 
vreun alt avocat. 

— Mi-am închipuit. Alan spune că Scotland Yard 
cheamă pe cineva numai cînd vrea să-l tragă de limbă, 
sau să-l înhaţe. 

Meister se răsti la ea: 

— Fii, te rog, atît de bună încît să mă scuteşti de 
trivialităţile prietenului tău, detectivul. „Să-l tragă de 
limbă”... ce expresie! Desigur că m-au chemat fiindcă 
am apărat vreun mişel, despre care doresc să mai 
primească unele informaţii. Cine ştie, poate că omul 


intenţiona să mă fure! 

Subiectul era atît de delicat, încît Mary se feri să-l 
mai atingă. Maurice nu poseda un automobil propriu, 
iar maşinile pe care şi le-ar fi putut procura de la 
garajele din cartier nu erau destul de elegante. 
Telefonase, deci, unui garaj din West End şi i se 
trimisese o maşină Rolls Royce, nouă şi luxoasă, care 
stîrni admiraţia locuitorilor din Flanders Lane. Aceştia 
stăteau în stradă, privind cu jind cum avocatul şi 
secretara sa urcau în maşină. Nervozitatea lui Meister 
creştea pe măsură ce se apropiau de ţintă. O întrebă 
pe Mary de vreo zece ori dacă nu uitase sau nu 
pierduse lista prietenilor influenţi. La un moment dat, 
văzîndu-l cufundat într-o tăcere posomorită, Mary 
încercă să-i vorbească despre reportajul din ziar. 

— Revolta din închisoare? întrebă el distrat. Nu... 
Adică da, am citit. De ce te interesează? 

— E închisoarea, unde Johnny îşi ispăşeşte 
pedeapsa, răspunse Mary. Sînt cam îngrijorată. E un 
băiat impulsiv şi mi-e teamă să nu fi făcut vreo prostie. 
Nu există, oare, posibilitatea să aflăm dacă a luat şi el 
parte la revoltă? 

Meister se arătă dintr-o dată interesat. 

— Cum, Johnny e acolo? Uitasem de tot. Desigur, 
dragă, putem afla ceea ce doreşti. 

Continuă să mediteze asupra acestui subiect, iar 
cînd trecură podul Westminster zise: 

—  Nădăjduiesc că Johnny nu e implicat. Ar 
însemna pierderea notelor de bună purtare şi deci a 
reducerii pedepsei. 

Ea nu terminase încă de analizat această obser- 
vaţie neplăcută, cînd maşina ajunse pe malul Tamisei, 
şi se opri la mică distanţă de intrarea în Scotland Yard. 

— Preferi să mă aştepţi în maşină? 

— Cam cit va dura? 

Maurice ar fi dat o mare sumă de bani, dacă ci- 
neva i-ar fi putut răspunde cu o oarecare exactitate la 


această întrebare. 

— Nu ştiu. Autorităţile lucrează încet. Poţi să faci, 
dealtfel, cum doreşti. 

In timp ce vorbea, văzu un om coborînd sprinten 
din tramvai, traversînd apoi strada pe îndelete, pentru 
a se îndrepta către intrarea Biroului Central. 

— Hackitt? zise Meister surprins. Nu mi-a spus că 
vine şi el, cu toate că mi-a servit dejunul cu o jumătate 
de oră înaintea sosirii tale. 

Meister părea cuprins de nelinişte şi Mary nu 
pricepea cum era posibil ca o întîmplare atit de 
neînsemnată să producă asupra lui un asemenea 
efect. 

— Bine... Nu-i nimic... 

Cu un salut, avocatul se îndepărtă fără să-i mai 
arunce vreo privire. 

Se opri înaintea porţii, cum s-ar opri o fiară săl- 
batică înaintea unei capcane. Ce ştia Hackitt despre 
el? Ce putea destăinui acest om? Nu-l angajase ca să- 
şi facă o pomană cu el, ci dimpotrivă, fiindcă se 
mulţumise cu un salariu mic. Dar poate că Hackitt era 
un agent secret, trimis să-l spioneze, scotocindu-i 
hîrtiile, dezgropîndu-i tainele, dînd pe faţă misterele 
pivniţelor zăvorite şi ale podurilor închise cu drugi de 
fier. 

Încleştîndu-şi dinţii, cobori panta uşoară şi intră în 
Scotland Yard. 


CAPITOLUL XXI 


Mary vru mai întîi să citească un ziar, dar paginile 
tipărite nu puteau rezista concurenţei pe care le-o 
făcea viaţa însăşi: tramvaiele zgomotoase pline cu 
pasageri, procesiunea  nesfirşită a vehiculelor 
străbătind frumosul pod, priveliştea Londrei, vizibilă 
prin parbrizul din faţă. 

Fata se întrebă dacă Alan n-ar putea avea 
întîmplător treabă la Biroul Central. Tocmai îşi spunea 
că acest lucru era prea puţin probabil, cînd el îşi făcu 
apariţia. Trecu cu paşi mari pe lîngă Rolls Royce. 
Deîndată ce-l zări, sări din maşină şi-l strigă. 

— Mary? Ce te aduce aici? Sau poate ai venit cu 
Meister? 

— Ştiai că a fost chemat? 

— Desigur, zise Alan. 

— E vorba de ceva important? Maurice mi s-a 
părut cam îngrijorat. 

Wembury ar fi putut să-i spună că această 
îngrijorare era floare la ureche faţă de aceea pe care 
urma să o resimtă după vizita la Scotland Yard. 

— Nu l-aţi adus cumva şi pe Hackitt cu maşina? 
întrebă Alan cu un suris. 

Ea făcu un gest negativ. 

— Nu. Maurice nici nu ştia măcar că şi Hackitt a 
fost chemat... Părea cam contrariat cînd l-a văzut aici. 
Dar cine este femeia asta, Alan? 

Un mic şi foarte frumos cupeu se apropiase fără 
zgomot, oprindu-se înaintea Rolls-ului chiar în faţa 
porţii. Şoferul sări jos, deschise uşa lustruită şi o 
doamnă tînără apăru, aruncînd o privire asupra fațadei 
clădirii. Apoi trecu cu pas domol pe sub poartă. Cu 
toate că era o oră destul de matinală şi multă lume pe 
stradă, ţinea o ţigară aprinsă între degetele 
înmănuşate. Răspîndea în jur un parfum oriental 


extrem de rafinat. 

— E „şic”, nu-i aşa? Şi o veche cunoştinţă a ta. 

— Nu cumva doamna Milton! spuse fata cu ne- 
disimulată uimire. 

— Ba chiar ea în persoană. Trebuie să alerg după 
ea şi s-o conduc într-o încăpere mai retrasă. 

Pentru o clipă îi luă mîna într-a lui, privind-o în 
ochi. 

— Ştii unde mă găseşti, Mary, nu-i aşa? zise Alan 
încet. 

Şi, înainte ca ea să poată răspunde la această 
întrebare enigmatică, Alan dispăruse. In urma ordinului 
unui sergent, şoferul Mary-ei fu nevoit să mute maşina 
ceva mai departe de intrare. Din acest punct, ea putea 
cuprinde cu privirea întreaga clădire. Nu părea să 
adăpostească o poliţie atît de celebră ca Scotland- 
Yardul. Ar fi putut fi sediul unei importante societăţi de 
asigurare sau poate un edificiu guvernamental, clădit 
de un arhitect cu o înclinaţie foarte pronunţată pentru 
stilul gotic. Ce se întîmpla, oare, în spatele acelor 
ferestre? Nu cumva se desfăşura acolo o dramă? Se 
gîndi la Johnny, cutremurîndu-se. Trecutul lui, semnele 
lui particulare erau înregistrate undeva în această 
clădire, unde erau păstrate şi amprentele lui digitale. 
Johnny, un număr într-un registru... Ce gînd deprimant! 
Li se dădeau, oare, numere şi la închisoare? Parcă 
citise despre aşa ceva. 

Dintr-o dată simţi o privire aţintită asupra sa şi 
întorcînd capul, întîlni doi ochi albaştri care clipeau 
veseli sub nişte sprincene stufoase şi cărunte. 
Aparţineau unui om înalt, puţin adus de spate, purtînd 
un costum de stofă groasă şi o pălărie grotească de 
fetru maro. Fără îndoială că dorea să-i vorbeaseă. Ea 
deschise uşa automobilului şi cobori. 

— D-ta eşti domnişoara Lenley, mi se pare? 
Numele meu e Lomond. 

— O, da, doctorul Lomond! Mi s-a părut că vă 


recunosc. 

— Dar, domnişoară dragă, nici nu m-ai văzut pînă 
azi! 

— Alan... domnul Wembury, spune că aveţi 
înfăţişarea tipică a unui doctor. 

Bătrînul rîse pe înfundate, vădit amuzat de aceas- 
tă observaţie. 

— D-ta nu eşti curioasă; altfel, m-ai fi întrebat de 
unde te cunosc eu. (Apoi, privind spre Scotland Yard). 
Un loc jalnic şi sinistru, domnişoară dragă. Sper că n-ai 
fost citată să te prezinţi aici, zise, vădit preocupat. 

In timp ce vorbea, îşi scotocea buzunarele, pînă 
cînd găsi o tabacheră de argint şi începu să îşi 
răsucească o ţigară. 

— M-au luat de la studiile mele, ca să examinez o 
biată creatură. 

Mary luă cuvintele în sensul lor real. Credea că 
fusese chemat spre a identifica o persoană ucisă sau 
înecată şi aversiunea resimţită i se putea citi pe faţă. 

— Trăieşte, zise doctorul rizînd, şi nu e deloc 
neatrăgătoare. 

Apoi îi întinse mîna: 

— Aş dori să te văd mai des. Poate vin odată în 
vizită la d-ta şi atunci, vom sta puţin de vorbă. 

— Mi-ar face plăcere, domnule doctor, spuse ea 
sincer. 

II găsea simpatic pe bătrîn. Surisul lui avea ceva 
voios şi tineresc, care-ţi mergea drept la inimă. Il 
urmări cu privirea în timp ce se îndepărta cu pasul său 
greoi, tot răsucindu-şi ţigara. Cine era biata creatură? 
Inţelesese că era desigur vorba de un interogatoriu, 
căci Alan îi povestise despre abilitatea lui în cazul 
otrăvitorului Pridveaux. Deodată îi veni o idee: Cora 
Ann Milton! Mary îl compătimi pe doctor. Unui om atit 
de blind, de drăguţ, desigur că nu-i era prea uşor să-i 
vină Corei Ann Milton de hac! 


CAPITOLUL XXII 


Mary nu observă cînd inspectorul Bliss intră grăbit 
la Scotland Yard. Abia găsi de cuviinţă să răspundă la 
salutul sergentului de serviciu, înainte de a se îndrepta 
prin coridorul boltit spre biroul şefului poliţiei. Bliss era 
subţirel, cu chipul palid, împodobit de o barbă neagră, 
iar subalternii se temeau de dînsul din cauza 
străşniciei sale; dealtfel, el nu punea nici un preţ pe 
afecțiunea lor. 

— Asta-i domnul Bliss, zise un funcţionar de 
poliţie, către altul mai tînăr. Fereşte-te de el. A fost 
destul de rău înainte de a pleca în America, dar de 
cînd s-a întors e şi mai nesuferit! 

Maurice Meister, stînd pe o bancă tare în sala de 
acteptare, îl zări prin uşa deschisă şi se încruntă. 
Mersul acestui om îi părea cunoscut. 

Sam Hackitt, fost deţinut, care se învirtea prin 
coridor în tovărăşia unui detectiv mai mărunt, îşi 
scărpină îngîndurat nasul, întrebîndu-se unde dracu' 
mai văzuse mutra asta. 

Bliss intră în biroul şefului poliţiei, închizînd uşa 
cu zgomot. Wembury, care privise distrat pe fereastră, 
se întoarse şi îl salută. La fiecare nouă întîlnire, 
inspectorul principal Bliss îi devenea tot mai antipatic. 

Bărbosul se îndreaptă spre biroul din mijlocul 
camerei, ridică o hirtie şi o citi bombănind. Intră un 
poliţist şi îi înmînă o scrisoare. După ce citi adresa de 
pe plic o aruncă pe birou. Intorcînd capul, întrebă 
enervat: 

— Oare de ce ia directorul poliţiei acest interoga- 
toriu? Asta nu-i o problemă administrativă. Lucrurile s- 
au schimbat mult în lipsa mea. 

— Domnul şef al Scotland Yard-ului, s-a ocupat 
personal de acest caz, zise Alan, dar fiind mereu 
suferind, l-a transferat colonelului Walford. 


— Şi de ce tocmai lui? mirii Bliss. Ştie cam tot 
atita despre cazul acesta, cît talpa ghetelor mele. 

Alan îşi păstră sîngele rece. Ştia că îl va întîlni pe 
Bliss şi-şi propusese să-i mai pună cîteva întrebări în 
legătură cu vizita sa misterioasă la Malpas Mansions, 
dar celălalt nu părea deloc dispus să discute. 

— E un caz foarte important, zise Alan. Dacă 
Răzbunătorul e într-adevăr la Londra şi pare aproape 
sigur... 

Bliss zîmbi dispreţuitor. 

— Răzbunătorul! 

Apoi, aducîndu-şi aminte: 

— Cine-i omul care a scris din închisoarea 
Maidstone? 

— Un anume Hackitt. L-a cunoscut pe 
Răzbunător. 

Bliss rise. 

— Hackitt! D-ta îţi imaginezi că Hackitt ştie ceva 
despre el? Dar încrezători aţi mai devenit la Scotland 
Yard! spuse ironic. 

Intreaga lui atitudine era botjocoritoare, de parcă 
ar fi vrut să-l sfideze pe Wembury. 

— Susţine că l-ar recunoaşte. 

— Prostii! zise Bliss. Nu vezi că-i un truc de 
palavragiu? Ar spune orice, numai să stîrnească 
senzaţie. 

— Doctorul Lomond crede... , începu Alan. 

Dar fu oprit de Bliss, care se răsti la el: 

— Nu vreau să ştiu ce crede un medic de poliţie! 
Individul acela e de o nemaipomenită obrăznicie. A 
vrut să mă înveţe propria mea meserie. 

Alan afla pentru prima dată despre conflictul 
dintre bătrînul medic şi detectivul arţăgos. Incercă să 
protesteze: 

— Lomond e un om destoinic! 

Bliss răsfoia o carte găsită pe birou. 

— Aşa pretinde el însuşi în această carte, care, se 


vede, ţi-l impune d-tale. Am fost doi ani în America, 
adevăratul sălaş al acestor neghiobii antropologice, şi 
am întîlnit nebuni care ştiau mai mult decît Lomond. 
Presupunind că Hackitt îl cunoaşte într-adevăr pe 
Răzbunător, cine altul l-ar mai putea identifica? 

— Dumneata. După cîte ştiu, ai încercat să-l 
arestezi după cazul Attaman. 

Bliss îl privi în ochi. N 

— Eu? Niciodată nu l-am văzut pe acest tîlhar. In 
ziua în care eram cît pe ce să-l înhaţ, mă aflam în 
spatele său. Tocmai pusesem mîna pe el, cînd... trosc! 
am fost culcat la pămînt cu un cuţit vîrît de patru coţi 
în mire. Cine, oare, l-a văzut? 

— Meister, poate, zise Alan. 

Celalalt se încruntă. 

— Meister! Va avea el vreodată prilejul să 
vorbească? lată ce aş vrea să ştiu! 

Era a doua surpriză pentru Wembury în acea 
dimineaţă. 

— Dar, de ce nu? 

Inspectorul Blis ocoli răspunsul. 

— Fac pariu că Meister nu l-a văzut sub adevărata 
lui înfăţişare. Răzbunătorul e foarte iscusit. Nimeni nu 
i-o poate contesta. Imi pare rău că a trebuit să 
părăsesc Washingtonul. Ce viaţă tihnită duceam acolo. 

— Nu pari tocmai mulţumit aici, zise celălalt cu un 
zîmbet. 

— Pe d-ta, desigur, te lăsau acolo, răspunse Bliss 
muşcător. De mine au avut nevoie la Scotland Yard. 

Cu toate că ar fi avut motive să se supere, lui 
Wembury îi veni să rîdă. 

— Manierele d-tale îmi plac, dar nu-ți pot suferi 
modestia. Şi, totuşi, se pare că între noi nu e o 
deosebire prea mare. N-am observat ca răufăcătorii să 
se simtă descurajaţi din pricina întoarcerii d-tale! 

Bliss tocmai se pregătea să-i dea un răspuns 
sarcastic, cînd intră colonelul Walford. Cei doi detectivi 


luară o atitudine marţială. 

— Imi pare rău, domnilor, că m-am lăsat aşteptat, 
zise directorul voios. Bună dimineaţa, Bliss. 

— Bună dimineaţa, domnule director. 

— Aveţi o scrisoare, anunţă Wembury. 

— Da, mirii Bliss enervat. Domnul director o vede 
şi fără să i-o spui... 

— Omul care v-a scris din Maidstone, e aici, 
raportă Alan. 

— A, Hackitt? 

— Credeţi cumva că-l cunoaşte pe Răzbunător? 
întrebă Bliss, zimbind cu dispreţ. 

— Ca să fiu sincer, nu! Totuşi, e din Deptford. Ar fi 
deci posibil să spună adevărul. Ordonă să fie adus 
înăuntru, Wembury. Eu mă duc să-l anunţ pe domnul 
şef al Scotland Yard-ului, că încep interogatoriul. 

_— Hackitt! făcu Bliss după ieşirea superiorului. Ei 
aş! Il cunosc. Acum vreo cinci, şase ani, l-am milostivit 
cu optsprezece luni pentru furt cu efracţie. Un 
mincinos din naştere. 

Peste două minute, în urma unui ordin telefonic, 
„Mincinosul din naştere” îşi făcu apariţia. 

Samuel Cuthbert Hackitt avea acea neobişnuită 
îndrăzneală a adevăratului londonez. Cu toată 
ciudăţenia mediului, el nu arătă nici o urmă de sfială. 
Se vedea bine că ameninţarea vagă a Scotland Yard- 
ului nu-l îngrozea deloc. 

Alan Wembury îl primi cu un suris. 

— Hallo, domnule Wembury! strigă Sam vesel. 
Păreţi voios şi sănătos. 

Aruncă o privire bănuitoare către celălalt de- 
tectiv. 

— Îţi aminteşti de domnul Bliss? 

— Bliss? (Sam se încruntă). Sînteţi puţin schim- 
bat. De unde aţi luat barba asta? 

— Ţine-ţi gura aia afurisită! răcni Bliss. 

Sam răspunse rînjind: 


— De data asta vă recunosc! 

— Aminteşte-ţi Hackitt, unde te afli, îl admonestă 
Wembury. 

Fostul deţinut lăsă să i se vadă din nou dinţii albi. 

— Ştiu unde mă aflu, domnule inspector. La 
Scotland Yard. Văd că nu-i tocmai cine ştie ce. Unde-i 
pianul, mă rog? Meister are unul! Şi flori... mamă 
dragă!... de îţi ride inima. 

Dacă ar fi putut să-l ucidă din priviri, atunci ochii 
lui Bliss l-ar fi expediat îndată pe lumea cealaltă. Ce-ar 
fi vrut să mai spună inspectorul, se poate numai bănui, 
căci în clipa aceea se înapoie colonelul Walford. 

— Bună dimineaţa, domnule director, spuse Sam 
binevoitor. Frumoase belele aveţi pe aici. Numai hoţii 
şi crime! 

Colonelul Walford zîmbi imperceptibil. 

— Hackitt, am primit o scrisoare de la d-ta, pe 
cînd te aflai încă în închisoare. 

Şi deschizîind un dosar, scoase o coală de hirtie 
albastră şi citi: 


— „Domnule director! Sper că aceste rînduri vă 
găsesc în deplină sănătate, atit pe dumreavoastră, cît 
şi pe ceilalți dragi prieteni de la Scotland Yard... ” 


— Nu puteam să ştiu că Bliss s-a reîntors, îl 
întrerupse Sam. 

— Aci relatezi foarte multe despre Răzbunător, 
care s-a înecat în Australia, urmă colonelul. „Dragă 
domnule director! Acum, cînd e pe lumea cealaltă, aş 
putea să vă spun multe despre el, căci l-am văzut 
odată, chiar dacă numai pentru o clipă, şi îi cunoşteam 
locuința”. Spui adevărul? 

— Da, domnule director. Am locuit în aceeaşi 
casă cu el. 

— Atunci trebuie să ştii cum arată. 

— Cum arăta, îl corectă Sam. A murit. 


Colonelul Walford făcu un gest negativ. Hackitt 
căscă gura şi culoarea feţei sale se schimbă. 

— N-a murit? Răzbunătorul trăieşte? Bună ziua, 
domnilor, vă mulţumesc. 

Şi se pregăti să plece. 

— Ce ştii despre el? 

— Nimic! zise Hackitt cu tărie. Vreau să vă spun 
adevărul fără ascunzişuri: una e să dai de gol pe un 
Răzbunător mort şi cu totul alta să-l pîrăşti cînd e încă 
în viaţă. Pe cuvintul meu!... Ştiu ceva despre el... nu 
tocmai mult, dar ceva. De ce? Fiindcă de-abia am ieşit 
din puşcărie şi Meister mi-a dat o slujbă. Vreau să 
trăiesc în pace cu toată lumea, fără neplăceri din nici o 
parte. 

— Nu fi prost, Hackitt, zise directorul. Dacă ne 
ajuţi, te vom ajuta şi noi. 

Obrazul lui Sam se strimbă într-un rîs batjocoritor. 

— Mă veţi putea învia, după ce voi muri? Nu-l 
pîrăsc pe Răzbunător. Nu mă leg de el! 

— Credinţa mea e că nu ştii nimic, se amestecă 
Bliss. 

— Puțin îmi pasă de credinţa d-tale, mormăi Sam. 

— Atunci haide, dă-i drumul dacă ştii ceva! De ce 
te temi? întrebă Bliss. 

— De ceea ce te temi şi d-ta! Nu a lipsit mult să 
te trimită pe lumea cealaltă. Aha! Acum nu mai rîzi! 
Imi pare rău, dar am venit aici în urma unei 
neînţelegeri, cum se zice. Cu bine, domnilor. 

Şi se pregăti să plece. 

— Stai, aşteaptă! strigă Bliss. 

— Lasă-l, zise directorul. 

Şi-l concedie pe Hackitt cu un gest. 

— Nu l-a văzut în viaţa lui pe Răzbunător, spuse 
Bliss, după plecarea acestuia. 

Walford îl privi dezaprobator. 

— Nu-ţi împărtăşesc părerea. Toată atitudinea lui 
dovedeşte contrariul... Meister a venit? 


— Da, domnule director, e în sala de aşteptare, 
răspunse Alan. 


CAPITOLUL XXIII 


Peste cîteva clipe îşi făcu apariţia Maurice Meis- 
ter, politicos ca întotdeauna, dar cam încurcat. Cînd 
intră, îşi examină, ca din întîmplare, ceasul, apoi se 
uită de la unul la altul. 

— Cred, zise, că trebuie să fie o greşeală. Trebuia 
să vorbesc cu domnul şef al Scotland Yard-ului. 

— Da, dar din păcate e suferind. Eu îi ţin locul, îi 
răspunse Walford. 

— Am fost citat pentru ora unsprezece şi jumă- 
tate; acum (îşi consultă ceasul) e douăsprezece şi 
patruzeci şi nouă de minute. Trebuie să apăr pe cineva 
la Curtea Greenwich, Dumnezeu ştie cum o să-i 
meargă bietului om, dacă nu voi fi de faţă. 

— Imi pare rău că ai fost nevoit să aştepţi, zise 
colonelul cu răceală. la loc, te rog. 

Meister aşeză pălăria şi bastonul pe birou, 
pironindu-şi privirile asupra lui Bliss. 

— D-ta îmi pari cunoscut. 

— Mă numesc Bliss, răspunse detectivul. 

O clipă se priviră, dar privirea inspectorului era 
prea provocatoare, astfel încît Maurice întoarse capul. 

— Se pare că mă înşel... n-am avut încă plăcerea. 

Meister se aşeză ceremonios pe un scaun de lîngă 
birou, scoţîndu-şi mănuşile. 

— Nu-i, oare, ceva neobişnuit, ca un avocat de la 
Înalta Curte de Justiţie să fie citat la Scotland Yard? 
întrebă Meister. 

Directorul poliției se rezemă de  speteaza 
scaunului: venise el de hac unor oameni mai isteţi 
decît Maurice Meister. 

— Domnule Meister, îţi voi vorbi fără ocolişuri, 
fiindcă pentru asta te-am adus aici. 

Avocatul se încruntă. 

— „Adus” nu-i un cuvînt frumos domnule Walford. 


— Colonel Walford, îl corectă Alan. 

Directorul luă un carnet şi citi cîteva rînduri. 

— Domnule Meister, d-ta eşti un avocat cu o 
clientelă numeroasă la Deptford... Nu există un singur 
hoţ, din sudul Londrei, care să nu-l cunoască pe 
domnul Meister din Flanders Lane. Eşti renumit atît ca 
apărător în cazuri disperate, cît şi ca... filantrop. 

Meister înclină din nou capul, ca şi cînd i s-ar fi 
făcut un compliment. 

— Un om comite o spargere şi fuge cu bunurile 
furate. Mai tîrziu e arestat. Nu se găseşte însă nimic 
asupra lui... Pare a fi lefter. Totuşi, d-ta nu numai că-l 
aperi personal şi angajezi avocaţi renumiţi, dar în 
timpul întemniţării întreţii şi familia deţinutului. 

— Din omenie, numai din omenie! Se poate oare, 
să fiu eu... să fiu bănuit, numai şi numai fiindcă... îi 
ajut pe aceşti nenorociţi? Nu vreau ca soțiile şi bieţii 
copilaşi să sufere de pe urma greşelii susţinătorului lor, 
îl asigură Meister cu candoare. 

Bliss părăsi odaia. Avocatul se întrebă, îngrijorat, 
de ce. 

— O, desigur, nici nu mă îndoiesc, răspunse 
colonelul, rece. Dealtfel, domnule Meister, nu te-am 
adus aici pentru a te întreba de proveniența banilor pe 
care îi „distribui” săptăminal. Nici n-am intenţia să-ţi 
spun că cineva a cărui profesie îl face să vină în 
contact cu un deţinut, află ascunzişul banilor sau al 
bogățiilor furate şi serveşte acestuia ca om de 
legătură. 

— Mă bucur, că n-aţi susţinut asta, domnule 
colonel. 

Meister îşi recăpătase stăpînirea de sine şi vorbea 
măsurat ca de obicei. Era în primejdie... Primejdie de 
moarte. Trebuia să-şi păstreze sîngele rece. 

— Să lăsăm asta. Banii vin de undeva, domnule 
Meister. Nu sînt curios. Citeodată nu-i ajutaţi pe clienţi 
cu mijloace băneşti, ci le daţi lor sau rudelor o slujbă. 


— Îi ajut cum pot, îl lămuri Meister. 

Colonelul îl privi cu atenţie. 

— Cînd un deţinut are o soră frumoasă, d-ta 
găseşti nimerit s-o angajezi. 

— Da. 

— Fratele ei a fost trimis la închisoare pe trei ani 
în urma unei informaţii, furnizate de... d-ta! 

Maurice ridică din umeri. j 

— Mi-am făcut numai datoria. In alte privințe pot 
greşi, dar datoriile cetăţeneşti mi le îndeplinesc cu 
sfinţenie. 

— Acum doi ani, spuse Walford încet, actuala d- 
tale angajată a avut o predecesoare. Fata aceea s-a 
sinucis. (Se opri, aşteptind parcă un răspuns). M-ai 
înţeles? 

Maurice dădu, suspinînd, din cap. f 

— Da. V-am înțeles. Un caz foarte trist. In viaţa 
mea nu am fost mai impresionat ca atunci. Nici nu 
vreau să mă gîndesc la întîmplarea aceea nenorocită. 

— Fata se numea Gwenda Milton. Era sora lui 
Arthur Milton, cunoscut sub numele de „Răzbunătorul”. 

Walford rosti acele cuvinte într-un fel ciudat. 
Avocatul îl privi neliniştit. 

— Criminalul cel mai iscusit pe care l-am înre- 
gistrat, dar şi cel mai primejdios. 

Pe fața palidă a avocatului apărură două pete 
reşii. 

— Şi niciodată prins, domnule colonel... Nicio- 
dată! spuse Meister aproape strigîind. Cu toate că 
poliţia ştia că el trebuia să treacă prin Paris — se 
cunoştea chiar şi ora exactă — totuşi a reuşit să se 
strecoare. Cei mai destoinici detectivi englezi şi 
australieni la un loc n-au reuşit să-l prindă. 

işi stăpîni glasul, redevenind din nou omul 
cumpănit şi politicos. N 

— Nu vreau să spun nimic împotriva poliţiei. În 
calitate de contribuabil, sînt mîndru de ea. Dar faptul 


că l-a lăsat pe Răzbunător să scape, asta n-a fost 
tocmai o dovadă de iscusinţă. Nu pot spune acelaşi 
lucru despre d-voastră, deoarece lucraţi de puţină 
vreme aici. 

Directorul se făcu că nu observă aluzia obraznică 
la recenta sa numire în funcţie. 

— Admit că ar fi trebuit să fie prins, răspunse 
Walford liniştit, dar nu despre asta e vorba. 
Răzbunătorul şi-a lăsat sora sub ocrotirea d-tale. Nu 
ştiu dacă ţi-a încredinţat şi bani, dar pe sora lui ţi-a 
încredinţat-o fără îndoială. 

— Am tratat-o bine, protestă Meister. Cu ce sînt 
eu vinovat de moartea ei? Am aruncat-o eu în apă? Mă 
neîndreptăţiţi, domnule colonel. 

— De ce şi-a curmat zilele? întrebă Walford sever. 

— De unde vreţi să ştiu? Nici măcar n-am visat că 
ar putea avea vreun necaz. Dumnezeu mi-e martor! 

Colonelul îl opri cu un gest. 

— Şi, pregătiseşi totul pentru primirea ei într-o 
maternitate, zise colonelul cu tiîlc. 

Meister se îngălbeni. 

— Asta-i o minciună! 

— N-a ieşit la iveală cu ocazia instrucției jude- 
cătoreşti. Nimeni nu cunoaşte acest amănunt în afară 
de Scotland Yard şi... de Henry Arthur Milton! 

Maurice Meister zimbi. 

— De unde să-l ştie?... E mort. A murit în Aus- 
tralia. 

După o clipă de tăcere, Walford spuse: 

— Răzbunătorul trăieşte... E aici! 

Meister se ridică în picioare. Era palid ca un 
cadavru. 


CAPITOLUL XXIV 


Maurice Meister îl privi cu ochi îngroziţi pe 
Walford. 

— Răzbunătorul, aici! Vorbiţi serios? 

— Îți repet că trăieşte şi... e aici, spuse colonelul. 

— Nu se poate! N-ar îndrăzni să se înapoieze cînd 
asupra capului său planează moartea. Răzbunătorul! 
Vreţi să băgaţi spaima în mine... Ha! Ha! (Se sili el să 
ridă). E o glumă de-a d-voastră, domnule colonel. 

— E aici... Am trimis după d-ta ca să te previn. 

— De ce să mă preveniţi? întrebă Meister. Nu l- 
am văzut în viaţa mea. Nu ştiu nici măcar ce ochi are. 
O cunoşteam pe fata aceea, cu care stătea... O 
americancă. Unde-i individa? Acolo unde e ea, este şi 
el. 

— Ea se află la Londra. Chiar aici în această 
clădire. 

Meister holbă ochii. 

— Aici? El n-ar îndrăzni să vină în sediul poliţiei! 
Dacă ştiţi că-i la Londra, de ce nu-l prindeţi? Omul 
acela e nebun. Oare nu-i menirea voastră să ocrotiţi 
cetăţenii... să mă ocrotiţi pe mine? Nu-l puteţi aresta? 
Nu-i puteţi spune că nu sînt vinovat cu nimic, că m-am 
purtat ca un părinte cu sora lui? Wembury, ştii că nu-s 
vinovat de moartea acelei fete. 

Se întoarse spre Alan. 

— Nu ştiu nimic despre asta, răspunse detectivul 
cu răceală. Singurul lucru pe care îl ştiu e că, dacă 
Mary-ei i se întîmplă ceva, voi... 

— Nu mă ameninţa! zbieră Meister. 

— Aş vrea să ştiu ce găsesc femeile la d-ta, Meis- 
ter. Ai o reputaţie cît se poate de proastă! 

Buzele avocatului tremurau. 

— Minciuni peste minciuni! Cît de curat ai fi, 
aceste lepădături te stropesc cu noroi. Fireşte, femeile 


au jucat un rol în viaţa mea. Mie-mi place să trăiesc. 
Nu sînt un pustnic. Răzbunătorul! (încerca să 
zimbească). Cineva şi-a bătut joc de d-voastră! Credeţi 
că n-aş fi aflat ceva? Nici măcar o pasăre nu se mişcă 
în Deptford fără ca eu s-o ştiu. Cine l-a văzut? 

— Eşti avertizat, spuse Walford grav, apăsînd pe 
un buton. Începînd de astăzi, casa d-tale se va afla sub 
supravegherea noastră. Pune-ţi gratii la ferestre. Nu 
primi pe nimeni după ce s-a înnoptat şi nu părăsi 
niciodată locuinţa în timpul nopţii fără escorta 
poliţienească. 

In clipa aceea intră inspectorul Bliss. 

— Oh, Bliss... Cred că va fi nevoie să ne inte- 
resăm puţin de domnul Meister... Ţi-l încredinţez. 
Veghează asupra lui ca un părinte. 

Ochii negri ai detectivului îl cercetau pe avocat 
cînd acesta se ridică în picioare. 

— În ziua în care îl veţi prinde pe Răzbunător, dau 
o mie de lire sterline pentru orfelinatul poliţiei, zise 
Meister. 

— N-avem nevoie de banii d-tale. Cred că asta-i 
tot. Eu nu am dreptul să judec pe nimeni. Dar jocul pe 
care-l joci e plin de primejdii. Datorită profesiunii d- 
tale, te bucuri de avantaje pe care nu le au alţi 
tăinuitori. 

Pentru avocat, acesta era cel mai nesuferit 
cuvînt. 

— Tăinuitor! Dar d-voastră nu vă daţi seama de 
ceea ce spuneţi. 

— Ba da! Perfect! Bună ziua. 

Meister îşi luă jobenul şi se îndreptă spre uşă. 

— Veţi regreta acest cuvînt, domnule colonel. În 
ceea ce mă priveşte, judecata d-voastră pripită nu mă 
atinge (Consultă ceasul). Unu fără cinci... 

Uitase de baston. Bliss îl luă de pe birou şi ob- 
servă că minerul se mişcă. Il răsuci şi scoase un şiş 
lung de oţel. 


— Poftim spada-baston, domnule Meister. Văd că 
te aperi destul de bine, zise inspectorul cu un rînjet 
diabolic. 

Meister îi aruncă o privire duşmănoasă şi părăsi 
încăperea. 

Nici nu-şi dădu bine seama că ieşise din cabinetul 
şefului poliţiei. Străbătu coridorul ca într-un vis. Nu era 
posibil... Răzbunătorul se afla la Londra! Zvonurile de 
care îşi bătuse joc erau deci adevărate. Se întîimplase o 
minune care-l îngrozea. Henry Arthur Milton era aici, în 
acest oraş mare, putind fi oricine... Se surprinse 
iscodind toate chipurile întîlnite de la Yard pînă la 
automobil. 

— S-a întîmplat ceva, Maurice? întrebă Mary 
îngrijorată, ieşindu-i înainte. 

— Nu, nimic... De ce? Oare ce putea să se 
întîmple? 

Glasul lui suna răguşit, străin, şi ochii, deveniți 
sticloşi priveau ciudat. Şi în timp ce vorbea, întorcea 
capul în toate părţile. Cine era omul care venea spre 
el, învîrtind nepăsător bastonul? N-ar putea fi 
Răzbunătorul? lar acest bătrîn vînzător ambulant 
murdar, nepieptănat, purtînd pe braţ o ladă cu chib- 
rituri şi nasturi... iată o deghizare pe placul 
Răzbunătorului. Bliss? Unde-l mai văzuse pe Bliss? 
Glasul lui îi păruse deasemenea ciudat. In zadar se 
chinuia să-şi amintească. Pînă şi şoferul fu supus unui 
examen amănunţit: era un om voinic, cu buza 
superioară proeminentă şi nasul cîrn. Nu putea fi 
Răzbunătorul... 

— Ce ţi s-a întîmplat, Maurice? 

Îi aruncă o privire absentă. 

— Oh, Mary! zise. Da, trebuie să plecăm acasă, 
fireşte. 

Se îndreptă şovăitor spre maşină şi căzu pe 
pernă, cu un geamăt. 

— Vrei să ne înapoiem la Deptford, Maurice? 


— Da, da, la Deptford. 

Mary dădu instrucţiuni şoferului, apoi intră în 
maşină. 

— A fost ceva groaznic, Maurice? 

— Nu, dragă (se ridică brusc). Groaznic?... Nu, o 
minciună, atita tot. Au încercat să mă sperie! Să-l 
sperie pe Maurice Meister! 

Izbucni într-un rîs forţat. 

— Şi-au imaginat că voi fi uimit. Ştii cine sînt 
aceşti directori de poliţie?... Nişte foşti ofiţeri căpătuiţi, 
care trebuie să dea impresie că pricep ceva, pentru a 
nu-şi pierde slujba. 

Chipul lui căpătă o expresie nouă. 

— Bliss a fost acolo... Omul despre care mi-ai 
vorbit. Nu ştiu unde să-l aşez... Wembury nu ţi-a 
povestit ceva despre el? 

— Nu, Maurice, nu ştiu decit ceea ce ţi-am spus. 

— Bliss! mormăi el. In viaţa mea n-am văzut 
detectiv cu barbă. Altădată or fi purtat ei bărbi, ca şi 
contemporanii lor, dar astăzi, cînd toată lumea se 
rade, mai ales americanii de la care vine... Pe Hackitt l- 
ai văzut? 

— A ieşit acum vreo zece minute şi a urcat într-un 
tramvai. 

El oftă adînc. 

— Aş fi dorit să-l văd, să aflu ce l-au întrebat. 
Fireşte, acum ştiu că l-au adus aci pentru cu totul 
altceva... Sînt vicleni oamenii aceştia: nu ştii niciodată 
precis ce au de gînd. 

Işi căută cutiuţa de aur în buzunar, iar Mary se 
făcu că nu-l vede. Ea ghicise demult natura stimu- 
lentului luat de Maurice la intervale mici; în ultimul 
timp, el nu-şi mai ascundea slăbiciunea. Inspiră un praf 
alb, lucios, apoi îşi şterse obrazul cu batista şi peste 
cîteva secunde, îşi recapătă siguranţa obişnuită. 

Mary se mirase adesea de eficacitatea acestui 
medicament, nebănuind că, pe măsură ce trecea 


timpul, el trebuia să mărească doza, pentru ca, într-o 
zi, să devină robul umil al acestui praf alb, lucios, pe 
care astăzi îl socotea încă slugă merită. 

— Wembury m-a ameninţat... Pe legea mea! 

Tonul său se schimbase; redevenise îngîmfat. 

— Un funcţionăraş de poliţie, un mercenar mi- 
zerabil, şi-a permis să mă amenințe pe mine, avocat la 
înalta Curte de Justiţie! 

— Cum se poate, Maurice? Alan te-a ameninţat? 

El răspunse solemn că da şi era cît pe ce să-i co- 
munice şi natura amenințării cînd, dintr-o dată se 
răzgîndi. Nu dorea să aducă vorba despre Gwenda 
Milton. 

— Nu i-am acordat nici un fel de atenţie. Cu 
timpul, înveţi cum să te porţi cu asemenea indivizi... 
Dar voiam să-ţi spun, Mary, că m-am informat şi am 
aflat că Johnny n-a luat parte la revoltă. 

Ea primi vestea cu atita bucurie, că nici măcar o 
clipă nu-i puse autenticitatea la îndoială. Mary ignora 
faptul că Scotland Yard-ul ştia tot atît de puţin despre 
ceea ce se întîmplase în închisoare, cît şi Ministerul 
agriculturii, sau „Pescăriile Statului”. Dar cînd se afla 
sub  înrîurirea cocainei, Maurice minţea pentru 
plăcerea de a minţi: era un simptom al viciului. 

— Nu, n-a fost deloc amestecat. Capul răzvrătiți- 
lor e unul pe nume... Am uitat cum îl cheamă, dar n- 
are importanţă, şi, draga mea, am meditat asupra 
acelei spargeri de la locuinţa ta. Nu poţi să rămii la 
Malpas Mansions. Nu-ţi dau voie. Dacă ţi s-ar întîmpla 
ceva, Johnny nu mi-ar ierta-o niciodată. 

— Dar unde să merg, Maurice? 

El zîmbi. 

— Vino să locuieşti în casa mea. Mă voi îngriji să 
se aranjeze odaia cea bună, să se verifice dacă lămpile 
funcţionează. Poţi să-ţi iei o servitoare. 

Mary clătină capul. 

— Nu se poate, spuse ea liniştit. Nu sînt deloc 


îngrijorată din cauza spargerii, ci am convingerea că 
nimeni n-a vrut să-mi facă vreun rău. Rămîn la Malpas 
Mansions, iar în cazul în care mă voi simţi singură 
acolo, mă mut în altă parte. 

— Dar, dragă Mary, spuse el mustrător. 

— Sînt ferm hotărită, Maurice. 

El păru că se resemnează. 

— Cum doreşti. Se înţelege că nu ţi-aş propune să 
te muţi în casa unui holtei fără a-mi adapta gospodăria 
noilor împrejurări. Dar dacă nu vrei să-mi onorezi 
„coliba” cu prezenţa ta, fă cum crezi. 

Cînd se apropiară de New Cross, Meister se trezi 
un moment din reveria în care se cufundase şi în- 
trebă : 

— Oare cine o fi acum pe scaunul de tortură? 

Mary pricepu destul de greu înţelesul acestor 
cuvinte. 

— Vrei să zici la Scotland Yard? 

— Aş da mult, spuse încet avocatul, să ştiu exact 
ce se întîmplă în camera C 2 în acest moment, şi cine 
e biata fiinţă care stă înaintea inchizitorilor. 


CAPITOLUL XXV 


Doctorul Lomond nu putea fi caracterizat ca o 
biată fiinţă şi nici voiosul director de poliţie ca un 
inchizitor. Colonelul Walford avea multe de comunicat 
şi bătrînul doctor îl asculta, răsucind una din 
nenumăratele sale ţigări. Nu părea să acorde prea 
mare interes celor ce i se povesteau. 

Lomond era dotat cu multe însuşiri plăcute şi 
avea umorul rasei. Vioi şi ager la minte, el poseda 
acea siguranţă de sine şi încredere, caracteristice 
omului stăpîn pe situaţie. Putea să-şi permită chiar 
luxul de a-şi bate joc de el însuşi, şi de ştiinţa lui. 
Atitudinea sa faţă de director era respectuoasă din 
cauză că acesta se afla de mult în serviciul Scotland 
Yard-ului. Altfel îl considera ca pe un egal. Se opri la 
uşă. 

— Vă deranjez cumva? întrebă el. 

— Poftiţi, domnule doctor, zise directorul zîimbind. 

— Bietul Pridveaux, spuse Lomond, clătinînd 
mîhnit capul. Zău că mă mustră conştiinţa că am trimis 
pe cineva la spînzurătoare, tocmai într-un fund de 
mahala. Este cu totul altceva să mori în respectabila 
New-Gate, iar „onoarea” de a fi spînzurat la Tyburn îţi 
dă o valoare istorică. Păcat că ştiu atita despre 
criminologie! Aţi observat, domnule director, ce fel de 
urechi are Wembury? 

Şi descrise aceste „anexe” ale tînărului inspector, 
care era vădit jenat. A 

— Tipică ureche de criminal! lmpreună cu fălcile 
proeminente, ne indică un ucigaş fioros. Ai comis 
cumva vreo crimă? 

— Pînă acum nu, mormăi Alan. 

Lomond termină într-un tîrziu răsucirea ţigării şi 
directorul, care aşteptase răbdător terminarea acestei 
operaţii, spuse: 


— Aş vrea să vă vorbesc, domnule doctor. 

— Despre o femeie? întrebă Lomond fără să-şi 
ridice ochii. 

— Cum dracu' ai ghicit? întrebă Wembury mirat. 

— N-am ghicit deloc; ştiam. Vezi, d-ta eşti un 
aparat de emisie, ca cea mai mare parte dintre 
oameni, iar eu am o antenă foarte sensibilă. E vorba 
de telepatie. Un rest de animalitate, rămas în mine. 

Bliss îl privea batjocoritor. 

— Animalitate? spuse el Pînă acum ştiam că 
telepatia e un apanaj al intelectului. Aşa cel puţin se 
pretinde în America. 

— Americanii pretind multe lucruri, în care nici 
măcar ei nu cred. Telepatia nu-i decit un instinct 
animalic, finisat de rațiune. Dar să ne întoarcem la 
doamna... Ce-i cu ea? 

— Aş dori să aflaţi de la dînsa cîte ceva despre 
soţul ei, zise Walford. 

Medicul clipi şiret din ochi. 

— Sînt convins că n-o să aflăm mare lucru! Ce 
ştiu nevestele despre soţii lor? 

— Nu sînt sigur că-i chiar soţul ei, răspunse Bliss. 

Bătrînul rînji: 

— Ah! Dacă-i vorba de soţul altei femei, s-ar 
putea să ştie ceva despre el. Aşa da! Cum o cheamă? 

Directorul se întoarse spre Wembury: 

— Care-i numele ei adevărat? 

— Cora Ann Milton... născută Barford. 

Lomond ridică deodată privirea. 

— Barford... Cora Ann? Uite o coincidenţă! 

— Ce coincidentă? 

— Am auzit multe despre o Cora Ann în urmă cu 
cîteva luni, zise doctorul aprinzîndu-şi ţigara. 

— Cred că de mine n-aveţi nevoie, domnule 
director, spuse Bliss. Eu am o treabă serioasă. 

Şi se îndreptă spre uşă. 

— Doctore, iată un caz inventat parcă anume 


pentru d-voastră. Un om cu calităţile d-voastră ar 
trebui să-l prindă pe criminal într-o săptămînă. 

— Asta-i numai un fel de a spune, răspunse 
medicul, fumîndu-şi liniştit ţigara. 

Chicoteala lui îl urmări pe Bliss pînă pe coridor. Şi 
acum Lomond urma să audă raportul poliţiei despre 
Răzbunător. Walford deschise un dosar. 

— Povestea acestui om e foarte ciudată şi ca 
antropolog, o să vă intereseze. Mai întîi, n-a fost prins 
niciodată. E un asasin. Dar, după cîte ştim, n-a profitat 
băneşte niciodată de pe urma vreuneia dintre crimele 
de care îl socotim vinovat. Ştim aproape cu 
certitudine, că în timpul războiului, a făcut parte, ca 
ofiţer, din corpul de Aviaţie... Un om foarte rezervat, 
care s-a împrietenit cu un singur camarad. Pe baza 
unei învinuiri nefondate, acesta a fost împuşcat mai 
tîrziu pentru laşitate, din ordinul colonelului său, 
Chafferis-Wisman. La trei luni după sfîrşitul războiului, 
Chafferis-Wisman a fost ucis. Bănuiam, ba sîntem chiar 
siguri, că aici a fost mîna Răzbunătorului, care a 
dispărut imediat după încheierea armistiţiului... fără a- 
şi lua măcar gratificaţia cuvenită. 

— Desigur că n-a fost scoţian, îl întrerupse 
Lomond. 

— A refuzat „Meritul militar” şi toate decoraţiile 
care i-au fost oferite, urmă Walford. N-a fost fotografiat 
niciodată cu vreun grup al regimentului său. Nu 
posedăm decît un desen, schiţat de către un steward 
pe bordul unui vapor care făcea curse regulate între 
Seattle şi Vancouver. Pe această navă, Milton s-a 
căsătorit. 

— Căsătorit? 

— La bord era o fată, care fugise de justiţia ame- 
ricană. Impuşcase un individ care o insultase într-un 
local de dans, rău famat, din Seattle. Probabil că i-a 
destăinuit lui Milton că urma să fie arestată la sosirea 
lor la Vancouver, iar el l-a convins pe un preot, aflat pe 


vapor, să-i cunune. Astfel, ea a devenit supusă 
britanică, ocolind deci legea extrădării. A fost o faptă 
nebunească, ă la Don Quijotte. 

Lomond clipi din ochi. 

— Ah, atunci trebuie să fie negreşit un scoţian. E 
un om îngrozitor, nu-i aşa? 

— Dacă populaţia ar şti că el se află în Anglia, am 
avea mari neplăceri, răspunse colonelul. Aproape sigur 
că Milton l-a omorît pe bătrînul Oberzohn, fondatorul 
unei agenţii sud americane de natură foarte dubioasă. 
L-a ucis pe Attaman, cămătarul. Meister, dealtfel, se 
afla în locuinţa respectivă cînd a fost săvirşită crima. 
Ucigaşul procedează metodic, de fiecare dată. Cînd a 
fost nevoit să părăsească ţara, după cazul Attaman, i-a 
încredinţat-o pe sora sa lui Meister. 

— Nu avea de unde să ştie că avocatul ne dădea 
informaţii despre mişcările lui. Şi Meister, bestial cum 
este... (directorul ridică din umeri). 

— Răzbunătorul e la curent? întrebă Lomond, 
apropiindu-şi scaunul de pupitru. Continuati, începe să 
devină interesant. 

— Ştim că acum opt luni era în Australia. După 
informaţiile noastre el se afla acum în Anglia. Şi, dacă 
într-adevăr e aşa, atunci singurul scop al întoarcerii 
sale nu poate fi decît acela de a se răfui cu Meister, în 
stilul său ciudat. Meister a fost avocatul lui... a fost 
văzut deseori, în societatea Gwendei Milton. 

— Spuneaţi că aveţi un portret... 

Directorul îi întinse o schiţă, făcută cu creionul, 
iar doctorul îngăimă: 

— Dar glumiţi... cum se poate... pe acest om îl 
cunosc! 

— Cum? întrebă Walford neîncrezător. 

— li cunosc barba mică şi ciudată, faţa amărită şi 
ochii destul de frumoşi... 

— II cunoaşteţi... nu se poate! îngăimă Wembury. 

— Nu spun că-l cunosc, dar l-am întîlnit undeva. 


Lomond clătină capul. 

— Da. L-am întîlnit la Port Said, acum vreo opt 
luni. Mă oprisem acolo, la înapoierea din Bombay, şi 
descinsesem la un hotel. Cînd am aflat că un sărman 
european zace bolnav într-un han murdar din cartierul 
indigenilor, m-am dus să-l văd... Asemenea fiinţe, care 
trăiesc în promiscuitate cu indigenii, mă interesează 
întotdeauna; am găsit un om grav bolnav. De fapt 
bănuiam că avea să se curețe (Bătu uşurel în portret). 
Era domnul acesta. 

— Sînteţi sigur? întrebă Walford. 

— Un om de ştiinţă nu e niciodată sigur de nimic. 
Debarcase de pe un vapor australian. 

— Asta-i omul nostru! strigă Wembury. 

— S-a însănătoşit? 

— Nu ştiu, răspunse Lomond. Cînd am fost la el, 
aiura. Repeta mereu un nume: „Cora Ann”. L-am văzut 
de două ori. La a treia vizită făcută, bătrîna femeie 
care patrona hanul, mi-a comunicat că a dispărut în 
cursul nopţii. Dumnezeu ştie ce i s-a întîmplat. Ar 
putea oare să fi fost Răzbunătorul? Nu e cu putinţă! 

Directorul privi din nou schiţa. 

— Eu cred totuşi că da. Impresia mea este că n-a 
murit. Aţi putea să ne ajutaţi, domnule doctor. Dacă 
ştie cineva unde se găseşte Răzbunătorul, apoi aceea 
nu poate fi decît nevastă-sa, doamna Milton... 

— Cora Ann? Da? 

— Domnule doctor, am fost foarte impresionat de 
felul cum l-aţi interogat pe Pridveaux. Aş dori să faceţi 
o încercare identică cu această femeie. Cheam-o aici, 
domnule inspector. 

După ieşirea lui Wembury, colonelul scoase din 
dosar un alt document. 

— Aici sînt însemnate mişcările ei, atît cît le-am 
putut verifica. Acum trei săptămîni s-a reîntors în ţară 
cu un paşaport britanic. Locuieşte la hotelul Marlton. 

Lomond îşi potrivi ochelarii şi studie documentul. 


— A venit prin Genova... cu un paşaport britanic, 
spuneţi. E într-adevăr căsătorită? 

— Da, fără îndoială. S-au căsătorit pe vapor, dar 
n-au stat decît o săptămînă împreună. 

— O săptămînă? Oh, atunci s-ar putea să-l mai 
iubească, observă Lomond cinic. Dacă prietenul meu 
egiptean e Răzbunătorul, cunosc o mulţime de lucruri 
despre această femeie. A fost cam vorbăreţ în delirul 
lui şi încetul cu încetul îmi revin în minte multe chestii 
rostite de el. Acum lăsaţi-mă o clipă să mă gîndesc! 
Cora Ann... 

Deodată se întoarse: 

— Orhidee!... Am găsit! 


CAPITOLUL XXVI 


În momentul acela fu introdusă Cora Ann. Purta 
un costum foarte elefant, de culoare deschisă. Ţinînd 
ţigara în degetele înmănuşate, se uită o clipă la cei 
prezenţi. 

— Bună dimineaţa, doamnă Milton, spuse direc- 
torul, ridicîndu-se în picioare. V-am poftit aici fiindcă 
prietenul meu ar dori să stea puţin de vorbă cu 
dumneavoastră. 

Cora aproape că nici nu-l luă în seamă pe bătrînul 
doctor. Pentru moment, atenţia ei era concentrată 
asupra figurii milităroase a colonelului. 

— Ce bine-mi pare! răspunse ea cu glas tărăgă- 
nat, îmi place la nebunie să stau la taifas cu cineva. 

I se adresă cu un surîs lui Wembury. 

— In momentul de faţă care e cel mai frumos 
spectacol la Londra? La New-York mergeam des la 
teatru, dar a trecut atîta vreme de atunci! 

— Cel mai frumos spectacol, doamnă Milton, zise 
Lomond, e Scotland Yard! Melodramă fără muzică, cu 
d-ta în rolul principal. 

Pentru prima dată îi dărui o privire. 

— Vai, ce nostim! Şi cine-i partenerul meu? 

— În clipa de faţă eu, răspunse scoţianul. Nu 
locuieşti de mult la Londra, doamnă Milton... Asta-i 
numele d-tale, nu-i aşa? 

Ei aprobă cu privirea. 

— Ai fost plecată departe? 

— Desigur... departe de tot! spuse ea încet. 

Glasul medicului deveni foarte blînd. 

— Şi cum l-ai lăsat pe soţul d-tale? 

Ea nu mai zîmbi. 

— Spune-mi, te rog, domnule Wembury, cine-i 
omul acesta? 

— Doctorul Lomond, medic de poliţie, circum- 


scripţia „R”. j 

Răspunsul o linişti. In tonul cu care răspunse era 
ceva glumet. 

— Pe soțul meu, nu l-am văzut de ani de zile, 
domnule doctor şi n-o să-l mai revăd niciodată. Bietul 
Arthur s-a înecat în portul Sidney. Credeam că toată 
lumea o ştie din ziare. 

Privind la tînăra femeie împopoţonată, buzele 
doctorului se încreţiră. 

— Aşa? Am şi observat că eşti în rochie de doliu. 

Cora se simţi cam încurcată. Siguranţa începu să 
o părăsească. 

— Nu-mi place să conversez pe acest ton. 

— E singurul ton de care dispun... „răspunse 
Lomond. Doamnă Milton (urmă el cu un surîs), pentru 
a reveni la un subiect foarte dureros... 

— Dacă pe d-ta te doare, n-ai decit să-l eviţi. 

— Soţul d-tale a părăsit această ţară acum trei 
ani, în mod precipitat. (Se întoarse spre Wembury). 
Sau poate patru?... Cînd l-ai văzut ultima oară? o 
întrebă. 

Cora Ann îşi păstră sîngele rece. Nu răspunse, 
iată un om care merita toată atenţia. Indemînatic, 
şiret, cu nişte ochi care trădau multă ştiinţă. 

— D-ta ai ajuns la Sidney, la trei luni după sosirea 
lui, urmă Lomond, consultîind hiîrtia ce i-o înmînase 
Walford. Ai descins la hotelul Portului, înscriindu-te sub 
numele de doamna Jackson şi ai locuit în camera nr. 
36. Cîtă vreme ai locuit acolo ai comunicat cu soţul d- 
tale. 

Cora zimbi. Răspunse cu mult sarcasm: 

— Vai, ce deştept eşti! Camera nr. 36 şi cite şi 
mai cîte. Ca un copoi autentic! 

Apoi adăugă serios: 

— Afirm că nu l-am văzut niciodată. 

Dar Lomond nu se dădu aşa de uşor bătut. 

— Nu l-ai văzut niciodată... fie! Ţi-a telefonat 


atunci l-ai cerut o întîlnire sau poate nu? Nu sînt chiar 
sigur. 

Se opri, dar Cora rămase tăcută. 

— Nu vrei să-mi spui? S-a temut că cineva ar 
putea să-ţi pîndească mişcările... aşa că ai fi pus poliţia 
pe urmele lui. 

— Teamă? repetă ea dispreţuitor De unde dracu 
ai scos acest cuvint! Nimic nu i-ar putea insufla frică lui 
Arthur Milton. Dar a murit! 

— Şi nu mai trebuie să se teamă de nimic... dacă 
a fost un protestant scoţian, spuse Lomond ironic. Hai 
să-l readucem acum la viaţă, da? (pocni din degete). 

— Scoală-te, Henry Arthur Milton, care ai părăsit 
Melbourne pe vaporul Themistocles la aniversarea 
nunţii tale... împreună cu altă femeie. 

Pînă în acea clipă, Cora Ann rămăsese rece, dar la 
pomenirea numelui vaporului ciuli urechile, iar cînd 
auzi ultimele cuvinte, sări în picioare, turbată de miînie. 

— Minciună! Niciodată n-a existat altă femeie 
pentru el. 

Redobîndindu-şi cumpătul, zise rizînd: 

— Ascultă, domnule! Gluma d-tale a fost cam 
vulgară! Nu merita să mă emoţionez! Repet, nu ştiu 
nimic. Nu puteţi să vă atingeţi de mine... Nu mă puteţi 
sili să răspund la nici o întrebare. Cunosc legea. ŞI 
acum plec. 

Se îndreptă spre uşă. Wembury puse mîna pe 
clanţă, gata să i-o deschidă. 

— Bună ziua, doamnă Milton, zise Lomond. 

Apoi pe un ton nevinovat: 

— Doamna Milton, nu-i aşa? 

La aceste cuvinte ea se întoarse brusc. 

— Ce vrei să insinuezi d-ta cu asta? 

— Credeam c-ar putea fi vorba despre una din 
acele căsătorii improvizate, atît de frecvente în înalta 
societate, opină Lomond. 

Ea se apropie încet de el 


— Poţi fi un doctor fără pereche, dar în cazul de 
faţă diagnoza d-tale e greşită! 

— Ce spui! Chiar cununată în toată regula? făcu 
Lomond sceptic. 

Ea dădu din cap 

— Mai întîi de către un preot pe vapor, iar pe 
urmă, pentru orice eventualitate, la biserica Sf. Pavel, 
Deptford. Deptford îmi e un fel de patrie adoptivă. În 
afară de mormiînt, nu cunosc nici un alt loc unde mi-ar 
displăcea să mă aflu, chiar moartă fiind. La noi acasă 
se vorbeşte despre Limehouse şi Whitechapel... dar 
astea-s orase-grădină în comparaţie cu pomenita 
sucursală a iadului. Totuşi, am fost cununată acolo de 
un preot autentic. Nimic improvizat, decit poate 
trusoul meu. 

— Aşa? Cununată? (glasul bărbatului mai trăda 
oarecare îndoială). Mincinoşii şi bărbaţii căsătoriţi au o 
memorie foarte scurtă... A uitat să-ţi trimită orhideele 
d-tale favorite. 

Cora Ann se înfurie din nou. Minia ei izvora din 
teama pe care i-o inspira din ce în ce mai mult 
bătrînul. 

— Ce vrei să spui cu asta? îl întrebă pentru a 
doua oară. 

— Avea obiceiul să-ţi trimită orhidee la aniver- 
sarea nunţii d-tale, răspunse Lomond încet, privind-o 
neîncetat în ochi. Chiar şi cînd se ascundea în 
Australia, în alt oraş decît d-ta — spre a nu fi 
descoperit — ţi-a trimis florile. Dar anul acesta, nu. Îmi 
imaginez că a uitat. Sau poate o fi dat o altă 
întrebuințare orhideelor? 

Cora se apropie şi mai mult de doctor. În miînia ei 
începu să vorbească aproape incoerent: 

— Crezi?... Aşa? Nu mă mir că un om ca d-ta 
rosteşte asemenea vorbe! Dar te înşeli amarnic! Altă 
femeie! Nici o clipă măcar nu s-a gîndit Arthur la 
altcineva în afară de mine... Singurul lucru ce l-a durut 


era că nu putem fi împreună. A înfruntat orice 
primejdie numai ca să mă vadă! Probabil că l-am 
întîlnit în Collins Street, dar nu l-am recunoscut... Şi-a 
riscat viaţa pentru a mă vedea! 

— Şi cîştigul a fost la înălţimea mizei! El era deci 
la Melbourne, cînd şi d-ta te aflai acolo şi nu ţi-a trimis 
orhideele. 

Ea făcu un gest care-i trăda nervozitatea. 

— Orhidee! Ce nevoie am eu de orhidee? Cînd nu 
le-am primit am înţeles... 

— Că el a părăsit Australia, completă Lomond. 
lată de ce ai plecat în asemenea grabă. Incep să cred 
că eşti îndrăgostită de el! 

— Da? întrebă ea rîzînd. Aşa mi se pare şi mie. 

Cora îşi luă poşeta de pe birou. 

— Cred c-am terminat. 

Şi, salutîndu-l pe colonel, făcu un pas spre uşă. 

— Sau intenţionaţi cumva să mă opriţi? 

—  Sînteţi liberă să plecaţi cînd doriţi, zise 
Walford. 

— Foarte bine! răspunse Cora Ann, făcînd o mică 
plecăciune. Bună ziua, domnilor. 

Dar glasul odios al inchizitorului o opri: 

— Dragostea e oarbă. L-ai întîlnit şi nu l-ai re- 
cunoscut! Vrei să ne faci să credem că era destul de 
bine deghizat încît a îndrăznit să se plimbe pe Collins 
Street la lumina zilei?... Oh, nu, Cora Ann nu vei izbuti 
să ne convingi. 

De data aceasta ea îşi pierdu aproape de tot cum- 
pătul şi tremurînd de mînie, îi strigă: 

— Pe Collins Street? El s-ar plimba şi pe Regent 
Street la lumina zilei sau a lunii. Dacă i-ar trece numai 
prin minte, ar veni chiar aici la Scotland Yard... în 
vizuina leului, fără să i se întîimple nimic. Da, el ar fi în 
stare să comită o asemenea nebunie. Aţi păzi toate 
intrările, iar el ar intra şi ar ieşi după pofta inimii sale! 
Rizi... rizi... poţi să rizi cît vrei... dar el ar fi în stare... ar 


fi în stare... 

Bliss intrase în cameră şi Cora probabil îl zărise, 
căci Alan Wembury, care nu-i urmărise privirea, o văzu 
deodată făcîndu-se palidă ca o moartă şi, înainte ca ea 
să leşine, o prinse în braţe. 


CAPITOLUL XXVII 


Nici o femeie nu e atît de sfintă sau atit de naivă, 
în zilele noastre, încît să nu recunoască viciul, atunci 
cînd vine în contact cu el, prin forţa împrejurărilor. În 
privinţa lui Maurice Meister, Mary Lenley trecuse prin 
toate stadiile înţelegerii; începuse prin a avea în el o 
încredere totală — reminiscență din copilărie —, dar în 
urma unei serii de întîmplări, în aparenţă mărunte, 
ajunsese să-l vadă aşa cum era el în realitate şi nu 
cum şi-l închipuise în entuziasmul ei naiv. Insă, 
cunoscîndu-i adevărata faţă, judecata ei continua să 
rămînă limpede. Nu fu cuprinsă nici de groază, nici de 
mîhnire, cînd înţelese ce se întîimplase de fapt cu 
Gwenda Milton. Nimeni nu-i vorbire deschis despre 
biata fată. Fusese nevoită să se lămurească singură, 
adunînd date de la diferite persoane prea puţin 
dispuse s-o ajute să vadă realitatea. Apoi, permisese 
imaginaţiei sale să completeze golurile. 

Curios lucru, dar niciodată nu se consideră ame- 
ninţată de Maurice. Fuseseră atit de multă vreme buni 
prieteni, încît nu presupunea nici măcar pentru o clipă 
că el ar putea fi cuprins de tulburare la vederea ei. 
Cînd el îi puse la dispoziţie camera cea frumoasă de la 
primul etaj, ea nu văzu în aceasta decit un act de 
gentileţe din partea lui şi împotrivirea ei se datora în 
mare parte dragostei ei pentru independenţă şi 
aversiunii împotriva unei ospitalităţi, care, odată 
primită, putea deveni supărătoare şi cu timpul chiar 
nesuferită. lar în spatele tuturor acestor motive se mai 
ascundea şi teama instinctivă a femeii de a se îndatora 
prea mult unui bărbat. 

La două zile după vizita la Scotland Yard, cînd 
veni dimineaţa la serviciu, găsi casa plină de lucrători, 
ocupați să potrivească o nouă cercevea la fereastra 
cea mare a biroului. 


— Punem gratii la ferestre, domnişoară, îi explică 
unul din lucrători. Sper că nu vom face prea mult 
zgomot. 

Mary zimbi. 

— In cel mai rău caz, am să lucrez în altă cameră. 

De ce gratii? Cartierul era destul de rău famat, 
dar niciodată domnul Meister nu primise vizita vreunui 
musafir nepoftit, adică a vreunui spărgător. Dealtfel 
după cît putuse ea vedea, nu prea era ceva de furat în 
afară de argintăria foarte fină. Hackitt vorbea mereu 
despre acele obiecte de preţ. Evident, îl fascinau. 

— De fiecare dată cînd lustruiesc această cană 
pentru lapte, mi se face frică de nouă luni de în- 
chisoare, i se plînsese el. 

Dar cînd îi pomeni de închisoare, o făcu să-şi re- 
amintească de Scotland Yard. 

— Da, domnişoară, zise Sam, am vorbit cu direc- 
torul poliţiei. E de necrezut că aceşti „polipi” nu pot 
descoperi nimic, fără ajutorul nostru! 

— Ce au vrut să afle de la d-ta, Hackitt? 

— Vezi, domnişoară, răspunse Sam şovăind, era 
ceva în legătură cu un prieten de-al meu, un domn pe 
care l-am cunoscut cîndva... 

Nu voise nici în ruptul capului să-i spună mai 
mult. Faptul îi dădea de gîndit Mary-ei. Cu cel dintii 
prilej, ea îl întrebă pe Maurice Meister ce puteau 
însemna cuvintele fostului puşcăriaş, dar nici avocatul 
nu se arăta mai comunicativ. 

— Draga mea, ar fi bine dacă ai vorbi cît mai 
puţin cu Hackitt, zise Maurice. E un mincinos, complet 
lipsit de scrupule, care ar spune orice, numai să poată 
speria lumea. Ai ceva ştiri de la Johnny? 

Ea răspunse că nu. Ar fi trebuit să primească o 
scrisoare chiar în dimineaţa aceea, dar spre marea ei 
decepţie, scrisoarea nu sosise. 

— De ce pui aceste gratii, Maurice? 

— Ca să-i ţin pe răufăcători afară. Prefer să intre 


pe uşă. 

Această glumă o făcu să rîdă. Tonul şi purtarea lui 
dovedeau că recursese iarăşi la vechiul său „sti- 
mulent”. 

— Noaptea, casa mi se pare îngrozitor de pustie, 
urmă avocatul. Iţi închipui, Mary, cît de singur sînt? 

— Şi ce ar fi dacă ai ieşi mai des? propuse ea. 

— In momentul de faţă e tocmai ceea ce n-aş 
vrea să fac... Ar fi cu totul altceva, dacă aş avea pe 
cineva care să-mi ţină de urit. Dragă Mary, nu vreau să 
fac fasoane, şi-ţi spun mai bine pe şleau că ţi-aş fi 
recunoscător dacă ai petrece, din cînd în cînd, o seară 
cu mine. 

Probabil prevăzuse răspunsul care urmă. 

— Imi pare rău, Maurice, dar asta nu se poate. 
Ştiu că, după tot ce ai făcut pentru mine îţi datorez 
recunoştinţă, dar trebuie să înţelegi că nu se poate. 

Meister o privea pe sub pleoapele pe jumătate 
lăsate şi era vădit că nu socotea refuzul ei definitiv. 

— Nu vrei să cinezi într-o seară cu mine? |ţi voi 
cînta cea mai frumoasă sonată scrisă vreodată! M-am 
săturat să-mi cînt numai mie. 

Mary nu vedea în invitaţia lui nici un motiv serios 
ca să-l refuze. Incepu să şovăie. 

— Bine, o să mă gîndesc, promise ea. 

In după amiaza acelei zile, Meister se ocupa de 
cazul unui domn, care fusese arestat, deoarece 
conducea, în stare de ebrietate, un automobil. În timp 
ce Mary se pregătea de plecare, avocatul se înapoie în 
grabă de la vizita făcută clientului. 

— Mai aşteaptă puţin, Mary, Vreau să-i scriu 
doctorului Lomond cîteva rînduri referitoare la acest 
biet deţinut. Lomond, bătrînul scoţian l-a declarat beat 
şi doresc să fie de faţă, cînd medicul de casă îl va 
examina pe arestat. 

li dictă scrisoarea şi, cînd ea i-o prezentă la 
semnat, Meister întrebă: 


— Oare prin cine aş putea să-i trimit această 
scrisoare? 

Şi, uitîndu-se la secretară: 

— Vrei să fii atit de bună să i-o predai? Treci prin 
apropierea casei lui, căci stă în Shardeloes Road. 

— Bineînţeles, răspunse Mary, zimbind. Imi place 
să-l revăd pe bunul doctor. 

— Să-l revezi? Dar de unde îl cunoşti? întrebă 
uimit avocatul. 

Ea îi povesti despre scurta convorbire avută cu 
Lomond în faţa Scotland Yard-ului. Meister o ascultă 
indispus. 

— Asta e un mare pişicher, zise avocatul 
îngîndurat. Are mai multă minte decit toţi ceilalţi de la 
Scotland Yard la un loc. Zimbeşte-i drăguţ, Mary. Aş 
vrea să-l scap pe nefericitul meu client de o învinuire 
gravă. E un agent de schimb foarte bogat, care 
trăieşte la Blackheath. 

Pe drum, Mary se întrebă ce înrîurire putea avea 
surîsul ei asupra diagnozei făcută de bătrînul doctor. 
Işi dădea seama că Lomond nu putea fi influenţat cu 
asemenea trucuri. Apartamentul medicului se găsea 
într-o căsuță  mohorită situată într-o  străduţă 
întunecoasă. Gazda, care părea să-l fi luat sub 
ocrotirea ei, îi spuse tinerei secretare: 

— De abia a venit acasă, domnişoară, şi nu cred 
că o să vă primească. 

Dar Mary insistă, îşi spuse numele şi femeia se 
înapoie numaideciît pentru a o pofti în salon. Acolo îl 
găsi pe doctor, aşezat într-un jilţ incomod, cu o carte 
deschisă pe genunchi. Ochelarii îi alunecaseră pe vîrful 
nasului. 

— Ei bine, dragă, zise Lomond, închizînd cartea şi 
ridicîndu-se încetişor, în picioare. Ce s-a întîmplat? 

Ea îi înmînă scrisoarea şi, în timp ce o citea, 
doctorul rosti cu jumătate de glas o serie de 
comentarii ce nu păreau destinate urechilor Mary-ei. 


— Ah... de la Meister... ticălosul făţarnic... despre 
betiv... mi-am închipuit. Beat a fost şi beat a rămas, şi 
toate autorităţile medicale din Harley Street nu vor 
putea susţine că a fost treaz... Foarte bine, foarte bine! 

Indoi scrisoarea şi o băgă în buzunar, uitîndu-se 
cu bunăvoință pe deasupra ochelarilor la Mary. 

— Vasăzică, te-a făcut mesageră? De ce nu ocupi 
loc, domnişoară? 

— Mulţumesc, domnule doctor, dar trebuie să mă 
duc acasă. 

— Aşa. Să ştii că eşti o fată cuminte dacă rămii 
acasă, adică în propria d-tale locuinţă. 

Fără să-şi dea seama, ea începu să-i povestească 
despre spargerea care avusese loc la domiciliul ei. 

— Inspectorul Bliss? întrebă Lomond îngîndurat. 
Da, da, am auzit despre această întîmplare. Alan 
Wembury mi-a comunicat-o. Vezi, ăsta-i un băiat 
drăguţ. (O privi şiret). Probabil te întrebi ce naiba a 
căutat Bliss în locuinţa d-tale. Ei bine, nici eu nu ştiu cu 
siguranţă. Dar sînt un bun psiholog. Presupun, deci, că 
nădăjduia să găsească acolo ceva de care avea 
neapărată nevoie. Intr-un asemenea caz, un detectiv 
se expune fără şovăire. Ai observat vreo lipsă? 

— Nimic, în afară de o scrisoare care nu-mi 
aparţinea. Fusese pierdută la mine de către doamna 
Milton. Pe urmă, cînd am găsit-o, am încuiat-o într-un 
sertar. Asta-i tot ce mi-a dispărut. 

Lomond îşi frecă bărbia nerasă. 

— De unde să ştie Bliss despre scrisoare? Şi dacă 
ştia, ar fi riscat, oare, să-şi rupă gitul, pentru atît de 
puţin? lată un mister care-ţi aparţine, domnişoară 
dragă. 

El o conduse pînă în stradă şi se opri în faţa uşii 
de la intrare ca s-o salute încă o dată cu mîna. De sub 
mustaţa căruntă îi atîrna eterna ţigară. 


CAPITOLUL XXVIII 


De la vizita la Scotland Yard, cu Maurice Meister 
se petrecuse o schimbare neplăcută; se apucase de 
băut. Sticla cu coniac era aproape nelipsită de pe 
masa lui. Dimineaţa părea bătrîn şi suferind. Făcu ceea 
ce nu făcuse niciodată: imediat după dejun se aşeză 
pentru ore întregi la pian, zăpăcind-o complet pe Mary. 
Totuşi cînta  desăvirşit, ca un adevărat artist. 
Cîteodată, tînăra fată avea impresia că Meister cu cît 
era mai ameţit, cu atît cînta mai bine. Privirea lui era 
aţintită în gol şi ai fi zis că nu aude şi nu vede ce se 
petrece în jurul său. Hackitt intră în cameră şi-l 
observă cu un rînjet dispreţuitor. li vorbea chiar din 
cînd în cînd, dar era convins că Meister, nu-l auzea; 
gîndurile lui rătăceau cine ştie unde... Pînă şi Mary 
trebuia să aştepte cu resemnare clipa cînd, în sfîrşit, 
putea obţine de la el un răspuns inteligibil. 

Avocatul se speria din orice. La cel mai mic 
zgomot sărea în sus. O ciocănitură neaşteptată în uşă 
băga spaima în el. Hackitt, care dormea în casă, 
povestea fel de fel de lucruri ciudate, întîmplate în 
cursul nopţii. Odată găsise masa avocatului plină cu 
sticle de coniac; în afară de una singură, toate fu- 
seseră golite! 

Trecuseră două zile de cînd lucrătorii terminaseră 
cu aşezarea gratiilor la locuinţa lui Meister. Alan 
Wembury aştepta moţăind, aducerea la biroul din 
Flanders Lane a unui răufăcător, cu a cărui arestare îi 
însărcinase pe oamenii săi, cînd auzi deodată telefonul 
sunînd. 

— Pentru d-voastră, domnule inspector, anunţă 
sergentul de serviciu. 

Alan alungă somnul şi luă receptorul din mîna 
sergentului. Recunoscu glasul lui Hackitt, care părea 
foarte tulburat. 


—... Nu ştiu ce are. Dar de la ora trei dimineaţa 
aici e un adevărat balamuc. N-aţi putea aduce cu d- 
voastră un medic care să-l examineze? 

— Ce s-a întîmplat cu el? intrebă Alan. 

Omul înfricoşat de la celălalt capăt al firului nu 
voia să emită o părere. 

— Nu ştiu... S-a închis în dormitor şi urlă ca un 
nebun. 

— Vin, spuse Alan, şi închise telefonul, fiindcă îşi 
făcuse apariţia doctorul Lomond. 

Venea de la arestul poliţiei, unde fusese chemat 
pentru un caz de delir. Prezenţa lui la această oră era 
providenţială. In cîteva cuvinte, Alan îi comunică cele 
relatate de Hackitt. 

— Cauza poate fi alcoolul, dar cred că mai de- 
grabă e vorba de un stupefiant, spuse Lomond, 
punîndu-şi încetişor mănuşile. 

— Te însoțesc, Wembury. Poate astfel vom evita 
să se amestece justiţia. 

Dar Alan se şi îndepărtase, aşa că doctorul trebui 
să alerge ca să-l ajungă. 

Peste un sfert de oră, Wembury apăsa pe butonul 
de la poarta vopsită în negru a locuinţei avocatului. 
Hackitt îi deschise imediat. Era în cămaşă şi izmene, 
clănţănea din dinţi, iar pe faţă i se putea citi o adincă 
îngrijorare. 

— Ce fel de glumă-i asta, Sam? întrebă Wembury 
sever. Telefonezi la secţie, după medicul poliţiei! De ce 
n-ai trimis după doctorul lui? 

Hackitt găsi întrebarea neroadă, dar nu-şi ex- 
primă această părere. 

— Nu ştiam cine-i doctorul lui! Şi scotea nişte 
ţipete de parcă ar fi fost pus la frigare... Ce era să fac? 

— Mă duc sus să-l văd, zise Lomond. Unde-i 
dormitorul lui? 

Sam se îndreptă spre o uşă, şi deschizind-o, 
spuse: 


— Pe aici, domnule doctor. 

Lomond începu să urce şi sunetul paşilor săi 
devenea din ce în ce mai slab. 

— Ţi-a fost frică să nu fi bănuit dacă dădea ortul 
popii? întrebă Wembury. Vezi Hackitt ce înseamnă să 
ai o reputaţie proastă? 

Alan ridică o tavă de argint de pe masă: argin- 
tăria lui Meister era surprinzător de frumoasă. Sam 
privea foarte atent. 

— E grea, nu-i aşa? zise el cu un interes profe- 
sional. Asta s-ar vinde bine. Cam cît aş căpăta pe ea? 

— Trei ani, sau aşa ceva, răspunse Alan sec. 

Hackitt închise ochii dezamăgit. Deodată îşi 
aminti că avea ceva de comunicat. 

— Domnule Wembury, ce caută Bliss în 
circumscripţia d-voastră? 

— Bliss? Eşti sigur, Sam? 

— li cunosc prea bine mutra ca să mă înşel, zise 
Sam. S-a învirtit tot timpul pe aici de cînd am fost 
angajat de Meister. 

— Dar de ce? 

— Nu ştiu, mărturisi fostul puşcăriaş. leri l-am 
găsit sus la etaj. 

— Pe domnul Bliss? 

A spune că Wembury era surprins însemna să-i 
descrii starea sufletească într-un chip foarte atenuat. 

— L-am întrebat: „Ce faceţi d-voastră, aici sus?” 
rosti Sam cu emfază. 

Wembury clătină capul. 

— Minti! 

— Bine, replică Sam scîrbit. D-voastră ţineţi unul 
la celălalt. 

Pe scară se auziră paşi şi peste o clipă intră 
doctorul. 

— li e mai bine, domnule doctor? întrebă 
Wembury. E 

— Lui Meister? Desigur. Asta e un băiat zdravăn. 


Face parte dintr-o bună şi foarte veche familie 
englezească. Meisterii au venit o dată cu... Wilhelm 
Cuceritorul... numai că acest Cuceritor a pierdut 
războiul. 

Lomond mirosi carafa de pe masă şi Wembury îl 
privi semnificativ. 

— lată otrava care îl ucide, spuse el. 

Lomond mirosi din nou sticla. i 

— Nu-i deloc otravă, e whisky scoțian! In tot cazul 
cea mai plăcută otravă pe care o cunosc. Nu! (Luă o 
priză dintr-o cutie imaginară). Cocaină, Wembury... 
lată ce-l dă gata pe Meister. 

Se uită împrejur. 

— E ciudat biroul ăsta, Wembury! 

— Da, răspunse Wembury grav şi aici trebuie să 
se fi petrecut multe lucruri ciudate. S-au pus gratii la 
ferestre? 

Sam, căruia-i adresase ultimele cuvinte, dădu din 
cap. 

— Da, domnule inspector. Dar pentru ce trebuiau 
gratii? 

— Ca să nu poată intra Răzbunătorul. 

Sam holbă ochii. 

— Răzbunătorul! îngăimă. Aşa! Adio slujbă! Mă 
miram eu de ce-i trebuiau gratii şi de ce îmi cerea să 
dorm aici în casă. 

— Ţi-e teamă de Răzbunător? întrebă Lomond cu 
interes. 

— Nu fi prost, Hackitt, interveni Alan. Toată lumea 
tremură şi se fereşte de Răzbunător. 

— Nici pentru o sută de mii de lire sterline n-aş 
mai sta noaptea aici, spuse Sam cu aprindere. 

— Cam multe parale pentru un serviciu dubios! 
făcu doctorul ironic. Te rog să ne laşi un minut singuri, 
Hackitt. 

Inchise chiar el uşa după omuleţul furios. 

— Haide, să-l vezi pe Meister, zise Lomond. 


Şi Wembury îl urmă pe doctor sus pe scară. 

— Trăieşte, constată acesta din pragul uşii. 

Meister stătea întins pe patul răscolit, respirînd 
greu. Obrazul îi era roşu ca focul şi ţinea plapuma de 
mătase cu mîinile încleştate. 

„Un sfîrşit trivial la ceea ce promitea să devină o 
mare tragedie”, gîndi Alan 

Dar dintr-o dată simţi cum i se strînge inima. 

Işi dădea seama că, de fapt, ceea ce părea un 
sfîrşit, era abia începutul unei drame în care avea să 
fie implicat nu numai Maurice Meister, ci şi Mary 
Lenley, prietena lui din copilărie. Alan se vedea nevoit 
să admită că Mary îi devenise mult mai dragă decit 
îndrăznea să-şi mărturisească. 


CAPITOLUL XXIX 


De cîteva ori, în cursul muncii obositoare care 
urmă, Wembury auzi paşii tainici ai lui Hackitt pe 
scară, ba odată constată că dispăruse. Cînd inspec- 
torul cobori era aproape şapte. Sam, servitor con- 
ştiincios, în şortul verde de abă, folosind o găleată de 
apă şi o bucată de piele, freca sîrguincios geamurile, 
oarecum stînjenit de gratii. 

— Îi e mai bine? întrebă Hackitt. 

Alan nu răspunse. Stătea înaintea uşii miste- 
rioase, acea uşă zăvorită care nu se deschidea nicio- 
dată şi care părea că nu duce nicăieri. 

— Ce-i în spatele acestei uşi? 

Sam Hackitt clătină capul. Aceeaşi întrebare şi-o 
pusese de multe ori şi el, făgăduindu-şi plăcerea unei 
inspecții amănunțite, cu cel dintii prilej ce i-ar permite 
să lucreze nestingherit. 

— Nu ştiu; n-am văzut-o niciodată deschisă. Poate 
că-şi ţine banii acolo. Omul ăsta trebuie să aibă mi- 
lioane, domnule Wembury. 

Alan împinse zăvoarele înapoi şi încercă din nou 
uşa. Era încuiată. 

— Ştii unde ţine cheia? 

Sam şovăi Era stăpinit de dorinţa firească a 
hoţului de a părea prost. 

— Da, zise în sfîrşit 

Curiozitatea, speranţa că va afla taina, învinseră 
intenţia de a se arăta nevinovat şi neştiutor. 

— E deasupra căminului. O ştiu din întîmplare 
fiindcă... 

— Fiindcă ai încercat-o, adăugă Alan. 

Dar din violenţa cu care Sam protestase, deduse 
că acesta nu apucase să pună în practică lovitura 
plănuită. Alan se îndreptă spre uşa care ducea în 
dormitor şi ascultă. | se păru că-l aude pe Meister 


vorbind. Această veghe, în aşteptarea întoarcerii 
doctorului Lomond, începea să-l obosească. Ştia, 
dealtfel, că nu era necesar să mai rămînă acolo. Nu 
voia să şi-o mărturisească, dar, de fapt o aştepta pe 
Mary Lenley. 

Era puţin îngrijorat din pricina doctorului. Acest 
detectiv amator pasionat părea să fi fost prins în mreje 
de către Cora Ann. De două ori îi văzuse împreună şi-l 
mustrase pe Lomond. 

— E o femeie primejdioasă, doctore. 

— Şi eu sînt un bărbat grozav de primejdios, 
răspunsese Lomond. Imi place... Mi-e milă de biata 
micuță. lată viciul meu capital: mila faţă de femei. 

— Bagă de seamă să nu-ți fie într-o bună zi milă 
de propria-ţi persoană! zisese Alan grav. 

Doctorul chicotise. 

— Ce-i asta?... Un „Aviz către tineri”? 

Cînd medicul poliţiei reveni, Wembury aştepta 
încă în faţa casei. 

— Mă duc să-l văd pe bietul băieţaş, zise Lomond 
sarcastic. Aştepţi pe cineva? 

— Da... nu. Aştept pe unul din oamenii mei, 
răspunse Alan, spre marea veselie a doctorului. 

In sfîrşit reuşise să-l facă pe un inspector de po- 
liţie să roşească... 

Pe Meister îl găsi dormitînd şi cobori din nou, 
pentru a examina încă o dată camera care slujea 
avocatului în acelaşi timp şi de salon şi de birou. 

Sam veni şi el, urmărind inspecția doctorului cu 
viu interes. 

— L-am văzut pe Wembury stînd afară, povesti 
Sam cu familiaritatea oamenilor de soiul său. Desigur, 
vrea s-o vadă pe domnişoara Lenley. 

Doctorul se uită la el. 

— Cine-i domnişoara Lenley? Sora deţinutului? 

— Da, domnule... „Johnny Lenley a căpătat trei 
anişori pentru şterpelirea unui colier de perle. 


Lomond merse la pian. 

— Cine cîntă? Ea? 

— Nu, domnule doctor... dumnealui. 

— Meister? făcu Lomond încruntîndu-se. Ah, da, 
am auzit. 

— Cînd e ametit tare, explică Sam. Atunci e orb şi 
surd. Uneori, cînd îl ascult, simt cum mă furnică. 

— Meloman? Asta-i rău. 

— Ba cîntă bine, îl asigură Sam. Mi-ar plăcea şi 
mie niţică muzică, dar bucăţile pe care le cîntă 
dumnealui.. (Imită oribil o Nocturnă de Chopin). Zău, 
îmi vine să fug, nu alta! 

Clopotul de la intrare sună şi fostul puşcăriaş 
părăsi camera. Doctorul, aşezat pe scăunelul de la 
pian, cu mîinile în buzunar, îşi continuă inspecția. Deo- 
dată văzu un lucru ciudat. Deasupra uşii, ascuns în 
arhitravă, se aprinse un bec roşu. Era un semnal!... De 
la cine? Şi ce prevestea? Lumina se stinse din nou. 
Lomond se apropie în vîrful picioarelor şi ascultă. Nu se 
auzea nimic. 

In clipa aceea, Hackitt se înapoie cu un teanc de 
scrisori 

— Poştaşul... , începu. 

Dar deodată văzu expresia de pe faţa doctorului. 

— Hackitt, întrebă acesta încet, cine mai stă în 
casa, în afară de d-ta şi Meister? 

Fostul puşcăriaş îl privi bănuitor. 

— Nimeni, bucătăreasa e bolnavă 

— Cine-i aduce dejunul? 

— Eu. Un pesmet şi un tirbuşon. 

Lomond se uită spre tavan. 

— Ce e acolo sus? 

— Cămara cu vechituri. 

Neliniştea lui Sam crescu. 

— Ce s-a întîmplat, domnule doctor? 

— Credeam... Nu-i nimic. 

— Poate doriţi să vedeţi camera? 


Lomond făcu un gest afirmativ şi-l urmă sus pe 
scară. Trecură pe lîngă dormitorul avocatului şi 
ajunseră la o încăpere prăfuită, plină cu mobile vechi. 

Wembury şi Mary Lenley intrară în biroul-salon la 
puţin timp după ieşirea doctorului. 

— O să-mi strici reputaţia, Alan, zise ea, zimbind. 
N-ar trebui să-ţi spun Alan cînd eşti aici în calitate 
oficială, ci domnule inspector, nu-i aşa? 

— Mi-ar părea rău dacă mi-ai spune altfel decît 
Alan. Dar ca să fiu sincer, Mary, îmi vine într-adevăr 
greu, cînd îmi rosteşti numele. Nu uita că am fost 
învăţat să-ţi spun domnişoară Mary şi să stau cu 
pălăria în mînă înaintea tatălui d-tale. 

Mary oftă. 

— Nu-i ciudat? 

— Da, foarte. 

O privi cum îşi scotea mantoul şi pălăria. 

—- Dacă lumea ar citi asta într-o carte, ar zice că 
nu e adevărat. Lenley-i de la Lenley-Court şi Wembury- 
i din căsuţa grădinarului. 

Mary-ei îi veni să ridă. 

— Nu fi prost. Doamne, ce de scrisori! 

Una singură o interesa: era scrisă cu creion, de 
mîna lui Maurice Meister. După cum părea, cuprinsul o 
interesa atît de mult, încît uită complet de prezenţa lui 
Alan Wembury. El văzu, cu inima strînsă, că fata se 
îmbujorase la faţă şi că ochii îi sclipeau. Nu putea şti 
că Meister îşi reînnoise prin acea misivă invitaţia la 
supeu şi că Mary roşise de mînie. 

— Mary, zise el pentru a doua oară, mă asculţi? 

Ea îşi ridică privirea de pe scrisoare. 

— Da. 

Cum să o prevină? Toată dimineaţa îşi frămîntase 
creierii cu dezlegarea acestei probleme, deosebit de 
importantă pentru el. 

— Te simţi bine aici? întrebă Alan jenat. 

— Ce vrei să spui? 


— Vreau să zic... Ei bine, Meister nu se bucură de 
o reputaţie prea bună. John ştie că lucrezi la el? 

Mary clătină din cap şi faţa i se întunecă. 

— Nu... Nu voiam să-l necăjesc. Johnny e uneori 
atit de ciudat, chiar cînd scrie. 

Alan suspină adînc. 

— Mary, d-ta ştii unde poţi să mă găseşti? 

— Da, Alan, mi-ai vorbit despre asta, răspunse ea 
mirată. 

— Ei bine, niciodată nu poţi să ştii ce greutăţi şi 
neplăceri s-ar putea ivi. Aş vrea... aş dori... în cazul în 
care s-ar întîmpla ceva neplăcut... 

Incepuse să vorbească cu totul incoerent. 

— Neplăcut? 

Oare a înţeles? se întrebă Mary. Gîndul acesta o 
înspăimînta. 

— Şi dacă ai să fii în... primejdie, urmă Alan 
disperat, ştii ce vreau să zic... Adică, dacă cineva... 
cum să mă exprim... dacă cineva te-ar incomoda, aş 
dori să vii la mine. Da? 

Buzele ei tremurau. 

— Alan, ştii că devii sentimental? 

— Îmi pare rău. 

El se pregătea să iasă, dar cînd ajunse la uşă, 
Mary îl strigă: 

— Eşti un băiat drăguţ, zise ea duios. 

— Nu, sînt un mare măgar, răspunse Alan aspru, 
trîntind uşa. 

Mary rămase îngîndurată lîngă masă. Avea vagă 
senzaţie că se petreceau nişte lucruri ciudate, că în 
spatele bunăvoinţei aparente a lui Meister se ascundea 
ceva murdar şi sinistru. Dacă Johnny ar fi fost liber... şi- 
ar fi dat viaţa pentru ea. 


CAPITOLUL XXX 


Spre casa lui Meister ducea un drum de care ştiau 
numai trei oameni. Dintre aceştia, unul era mort. Cel 
puţin aşa nădăjduia Maurice. Al doilea se afla cu 
siguranţă în închisoare. Căci Johnny  Lenley 
descoperise într-o zi taina avocatului. Terenul, care-i 
aparţinea lui Meister, se întindea cîndva pînă îa malul 
apei. Chiar şi acum, o mică magazie dărăpănată, se 
afla pe un maidan acoperit cu bălării, proprietatea lui 
Meister, deşi un adevărat haos îl despărţeau de casa 
din Flanders Lane. 

În dimineaţa aceea, un tînăr mergea de-a lungul 
canalului; se opri peste drum de fabrică şi, uitîndu-se 
în jur, ca să se convingă că nu era observat, descuie 
poarta scorojită şi păşi pe terenul acoperit cu bălării. 
Intr-un colţ al acestuia se afla o căsuţă, cu aspectul 
unei magazii. Cheia cu care descuiase poarta 
exterioară, se potrivea şi la uşa căsuţei. Străinul intră 
şi, încuind-o cu grijă, începu să coboare o scară 
întortocheată, construită cu cîţiva ani în urmă. 

La capătul de jos al scării era un pasaj zidit cu 
cărămizi, prin care un om scund putea trece fără 
greutate. Străinul, însă, fiind înalt, fu nevoit să se 
aplece. Nu ardea nici o lumină şi tînărul scoase o 
lampă de buzunar, ca să poată înainta. Pavajul era 
curat, deoarece fusese măturat nu de mult, chiar de 
mîna avocatului. Meister socotea că foarte curînd o 
musafiră drăgălaşă va veni pe această cale, ca să nu 
fie văzută de detectivii care-i păzeau casa. El însuşi 
arătase  Mary-ei pasajul, care n-avea nimic din 
grozăviile atribuite de obicei unor asemenea drumuri 
subterane. 

Necunoscutul păşi înainte, luminîndu-şi calea. 
După vreo trei minute, ajunse la o cotitură. Trebui să 
apuce spre stînga ca să dea de un beci, de unde ducea 


în sus o scară acoperită cu un covor. Tînărul urcă 
treptele încet şi cu băgare de seamă. La jumătatea 
drumului simţi că o treaptă cedează şi zîmbi maliţios. 
Ştia că, printr-un mecanism tainic, un bec de alarmă 
se aprinsese în odaia lui Meister. Se întreba cine se 
găsea în momentul de faţă la avocat şi dacă prin acel 
semnal nu-l pusese cumva pe Meister în încurcătură. 
Ajunse înaintea unui lambriu şi ascultă. Reuşi să 
deosebească două voci: a lui Meister şi a Mary-ei 
Lenley. Se încruntă Mary aicii Crezuse că renunţase la 
post. Apropiindu-şi urechea de lambriu, tînărul ascultă. 

—... draga mea, spunea Meister, eşti delicioasă, 
adorabilă. Cînd degetele d-tale ating uşor clapele 
maşinii de scris, mi se pare că văd un fluture zburînd 
din floare în floare... 

— Nu vorbi prostii, Maurice, zise Mary. 

Meister trebuie să se fi aşezat la pian căci se 
auziră nişte acorduri suave. Apoi iarăşi glasul Mary-ei 
şi un zgomot de parcă se dădea o mică luptă. 

Meister o prinsese de umeri, voind s-o tragă spre 
el, cînd deodată zări o mînă apărînd între uşă şi 
lambriu. 

Cu un țipăt de spaimă, avocatul fugi din cameră, 
lăsînd-o singură pe fată. 

Ea rămase încremenită. Văzu cu groază mîna 
înaintînd de-a lungul zidului, pînă cînd lambriul se dădu 
la o parte şi un tînăr intră în cameră. 

— Johnny! 

În clipa următoare Mary Lenley plîngea în braţele 
fratelui ei. 


CAPITOLUL XXXI 


Era Johnny Lenley! 

— Dragul meu... De ce nu mi-ai spus că te 
întorci?... Ce surpriză minunată! Inchipuie-ţi că ţi-am 
scris chiar azi dimineaţă! exclamă ea emoţionată. 

O îndepărtă uşor, privind-o drept în faţă. 

— Mary, ce cauţi aici în biroul lui Meister? 

Vorbea liniştit, dar era în glasul său ceva ce o 
făcu să se înfioare. 

— Sînt secretara lui, răspunse Mary. Ştii bine că 
m-a angajat înainte de... de plecarea ta. 

incepu să-i mîngiie obrazul. 

— Cît mă bucur că te văd! Vreau să mă uit bine la 
tine. Sărăcuţule, ai avut mult de îndurat? 

Lui Hackitt, care intrase tiptil şi urmărea cu viu 
interes înduioşătoarea scenă, ultima ei întrebare i se 
păru cu totul de prisos. 

— Nu chiar aşa de mult, răspunse Johnny ne- 
păsător. 

Apoi adăugă 

— De ce ai continuat să lucrezi pentru el? l-am 
lăsat lui Maurice bani pentru tine spunîndu-i că nu 
vreau să mai fii în slujba lui. A fost ultimul lucru pe 
care i l-am spus la Old Bailey. 

Hackitt plescăi enervat din limbă: 

— l-ai lăsat bani lui Meister? Eşti nebun! 

Dar Lenley nu-l auzi. 

— Nu ţi-a dat banii? 

Pe faţă i se putea citi mînia crescîndă. 

— Nu, Johnny... Nici nu ştiam despre o astfel de 
sumă. 

Fratele ei dădu din cap. 

— Inţeleg acum. 

— Nu cumva eşti supărat pe mine, Johnny? în- 
trebă Mary cu lacrimi în ochi. Vezi, nici nu-mi vine să 


cred că te afli aici în carne şi oase. Credeam că o să 
mai dureze mult pînă cînd te vei înapoia. 

— Pedeapsa mi-a fost iertată, zise Lenley. Un 
deţinut, pe jumătate nebun, l-a atacat pe directorul 
închisorii şi eu l-am salvat. Nu mă aşteptam decit la o 
reducere cu cîteva zile a pedepsei, însă directorul mi-a 
şi comunicat că aveam să fiu eliberat înainte de 
termen. 

Figura lui Hackitt trăda iarăşi disperare. Johnny 
Lenley nu se purtase niciodată ca un adevărat 
profesionist, şi acum mărturisea, fără pic de ruşine, că 
salvase viaţa unuia dintre duşmanii săi fireşti! 

Fata puse miinile pe umerii fratelui ei şi-l privi în 
ochi. 

— Acum s a terminat cu viaţa asta oribilă, nu-i 
aşa Johnny? întrebă ea cu glas reţinut. Ne ducem 
undeva la ţară. Am vorbit cu Maurice despre asta. Vrea 
să te ajute să mergi pe drumul cel bun de acum 
înainte. Johnny, n-ai fi avut parte de această teribilă 
condamnare, dacă l-ai fi ascultat pe el. 

Johnny Lenley îşi muşcă buzele. 

— Meister ţi-a spus asta, nu-i aşa? întrebă el în- 
cet. Mary eşti îndrăgostită de el? 

Fata protestă vehement, însă Johnny interpretă 
greşit indignarea ei. 

— Îl iubeşti? 

— A fost bun cu mine, răspunde Mary cu răceală. 

Făcu un efort ca să-şi amintească de ceva favo- 
rabil avocatului. 

— Dar în ce fel a fost el bun cu tine? 

Văzînd-o întristată, o prinse de umeri, scuturînd-o 
uşor. Figura lui aspră se îmblinzi şi ochii săi verzi, luară 
iarăşi vechea expresie de grijă părintească, care-i 
fusese atit de dragă Mary-ei. 

— In orice caz, de acum înainte n-ai să mai fii 
funcţionara lui. 

— Atunci trebuie să mă apuc numaidecit de lucru. 


Ea ridea, dar nu din toată inima. 

— Stai cuminte, Johnny, pînă ce vine Maurice... 
dacă vrei să vorbeşti cu el. Mi se pare că l-ai speriat. 

El o urmări cu privirea cum se întorcea la maşina 
de scris, apoi îl zări pe Hackitt şi-l salută. 

— Sam, cum stau lucrurile? 

Hackitt ridică umerii. 

— Sînt abia de cîteva zile aici. D-ta, care cunoşti 
viaţa, ai văzut vreodată un tigru binevoitor cu un 
iepure? Asta-i tot ce ştiu. 

Lenley dădu din cap. 

— Am înţeles. 

Venise direct la avocat, spre a clarifica nişte da- 
torii vechi, şi să pună capăt unei „colaborări” care 
devenise păgubitoare. lar mai apoi, Londra, duhoarea 
şi murdăria străzii Flanders nu aveau să-l mai revadă; 
avea să găsească destule ogoare, unde să muncească 
fără supravegherea unor gardieni înarmaţi, cu dulcea 
certitudine că la sfîrşitul zilei îl aşteptau odihna şi 
desfătarea. 

Stătea acum lîngă uşă, vorbind cu Sam şi punîn- 
du-i fel de fel de întrebări. Spre ce tindea să devină 
„bDunăvoinţa” lui Meister era evident. Deodată avocatul 
se înapoie. N-avea ochi decît pentru fată, pentru 
degetele ei, care zburau sprinten de pe o clapă pe alta. 
Veni la ea şi-i puse miinile pe umeri. 

— lartă-mă, dragă! Sînt grozav de nervos şi-mi 
imaginez fel de fel de lucruri ciudate. 

— Maurice! 

Avocatul se întoarse brusc, schimbînd feţe-feţe. 

—  Dumneata! strigă el răguşit. Ai ieşit?... 
Credeam... 

Johnny Lenley zîmbi dispreţuitor. 

— Am ieşit cam cu doi ani, prea devreme, nu-i 
aşa? Imi pare rău că te dezamăgesc, dar cîteodată se 
mai întîmplă minuni, pînă şi în închisoare... iar eu sînt 
rezultatul unei astfel de minuni. 


Cu un efort uriaş, avocatul îşi redobîndi calmul şi 
obişnuita-i seninătate. 

— Dragul meu, (întinse o mînă tremurîndă, dar 
Lenley se prefăcu că nu o vede), ia loc, te rog! Ce 
intimplare uimitoare! Aşadar, d-ta ai umblat la 
lambriu... Hackitt, dă-i domnului Lenley ceva de băut... 
caută în bufet... Vai, ce surpriză plăcută! 

Hackitt servi băutura, dar Johnny o respinse. 

— Am ceva de verbit cu d-ta, Maurice. 

Mary, căreia-i aruncă o privire semnificativă, se 
ridică şi părăsi camera. 

— Cum ai obţinut eliberarea? întrebă umplîndu-şi 
paharul cu whisky. 

— Restul pedepsei mi-a fost iertat, zise Lenley 
scurt. Credeam că ai citit despre asta în ziare. 

Avocatul se încruntă. 

— Oh! D-ta ai fost acela care l-ai salvat pe di- 
rector? Imi amintesc acum... Te felicit pentru bravura 
d-tale! 

Încerca să rămînă stăpîn pe situaţie. Mai veniseră 
şi alţii la el să-i facă scandal, dar potopul lor de 
ameninţări nu-l tulburase cîtuşi de puţin. 

— De ce ai lăsat-o pe Mary să mai lucreze pentru 
d-ta? 

Meister dădu din umeri. 

— Fiindcă, dragul meu, nu pot să-mi permit luxul 
de a fi caritabil, răspunse el blind. 

— Ţi-am lăsat aproape 400 de lire sterline, insistă 
Lenley cu severitate, banii din primele mele furturi. 

— Ai fost bine apărat, nu-i aşa? 

— Ştiu la cît s-a ridicat onorariul, spue Lenley 
liniştit. După ce l-ai plătit, tot mai rămîneau peste două 
sute de lire. De ce nu le-ai dat Mary-ei? 

Avocatul se aşeză din nou, aprinzîndu-şi o ţigară 
şi lăsînd chibritul să-i frigă aproape degetele. 

— Bine, o să-ţi explic. Mi-a fost teamă pentru ea. 
Îmi eşti drag, Johnny. Interesul meu pentru d-ta şi 


familia d-tale a fost întotdeauna foarte mare. Şi mi-am 
spus că nu-i tocmai recomandabil pentru o fată să stea 
singură şi inactivă. Dîndu-i de lucru, ţinîndu-i gîndurile 
ocupate, eram încredinţat că vă fac amîndurora un 
serviciu. Mă înţelegi, nu-i aşa? Am o afecţiune 
părintească pentru această copilă. 

Dar întîlnind privirea sfidătoare a lui John, Meister 
lăsă ochii în jos. 

— Stăpîneşte-ţi ghearele părinteşti cînd vorbeşti 
cu ea, Maurice! 

Cuvintele erau tăioase, ca o lamă ascuţită. 

— Dragul meu, protestă avocatul. 

— Ascultă! urmă Lenley. Te cunosc destul de 
bine, în primul rînd personal, dar şi datorită reputației 
de care te bucuri! Ştiu ce înseamnă „afecțiunea 
părintească” despre care vorbeşti. Dacă s-a întîmplat 
cu sora mea ceva ca în cazul Gwendei Milton, să ştii că 
voi străbate cu plăcere drumul acela, în zori... ! 

Meister ridică încet capul 

— Ei? făcu el răguşit. Care drum? 

— De la celulă la spînzurătoare, spuse Lenley Şi 
cu dragă inimă îmi voi băga capul în ştreang, după ce- 
am să-ţi fac de petrecanie. Cred că m-ai înţeles! 


CAPITOLUL XXXII 


Avocatul se ridică încet. I s-ar fi putut imputa 
multe, dar nu şi laşitatea în faţa unei primejdii 
iminente. 

— Vei străbate, cu plăcere, drumul acela, în zori, 
nu-i aşa? repetă el batjocoritor. Ce mod pitoresc de a 
te exprima! Numai că n-o să faci drumul din pricina 
mea. Eu voi citi reportajul despre spînzurarea ta, stînd 
comod în patul meu. 

Se îndreptă spre pian, unde se aşeză, lăsîndu-şi 
degetele să alunece pe clape. Jalnica şi duioasa me- 
lodie „Mort d'une Cosaque” răsună tînguitoare. Era 
bucata favorită a avocatului. 

— Asemenea reportaje le citesc întotdeauna în 
pat, urmă el cîntînd la pian şi vorbind în acelaşi timp. 
Mă calmează. Te duci cîteodată la cinema, Johnny? 
Acolo, în film, ai vedea că osînditul petrece ultima 
noapte fără să poată dormi şi lasă dejunul aproape 
neatins. Cu paşi hotăriţi, păşeşte spre eşafod, fără a 
mai face vreo declaraţie. Ce mizerabil sfîrşit al unei 
vieţi, începută atît de promiţător. Dealtfel, spînzuraţii 
au o înfăţişare foarte urită. 

— Incă o dată, Maurice, dacă se întîmplă ceva cu 
Mary, te trimit pe lumea cealaltă, înainte să te ajungă 
braţul Răzbunătorului. 

Glasul lui Johnny vibra de emoție. 

— Răzbunătorul! Mă vezi pe mine? Trăiesc, sînt 
liber... iar el unde-i? In fundul apelor din portul Sidney. 
Sau, poate, se ascunde în vreun orăşel chinuit de o 
căldură sufocantă... sau într-o pădure seculară, hăituit 
ca o fiară. 

Un om stătea la fereastră, în spatele gratiilor, şi 
privea atent înăuntru. Faţa lui bărboasă se vedea clar. 

— Răzbunătorul e la Londra şi o ştii, zise Lenley. 
Dar cît de aproape e de d-ta, asta numai Dumnezeu o 


ştie! 

Ca şi cum l-ar fi auzit, necunoscutul de la fereas- 
tră se retrase brusc. Maurice Meister însă nici nu se 
gîndea la Răzbunător. Muzica îl îmbăta şi-l fermeca. 

— Spune-mi dacă bucata asta nu-i divină! şopti 
el. Există oare o femeie pe lume, în stare să înalțe 
astfel inima şi mintea unui bărbat?... O femeie care să 
preţuiască cît una din aceste sublime melodii? 

— Oare, cînd trăia Gwenda Milton, vorbeai tot 
aşa? mormăi Johnny. 

— La naiba cu Gwenda Milton şi cu fratele ei mort 
sau viu, cum o fi! zbieră Meister. Nu vreau să mai aud 
de ea. 

Luă paharul de whisky de pe capacul pianului 
unde-l pusese şi-l goli dintr-o dată. 

— Crezi, poate, că am remuşcări din pricina ei? 
Deloc! Cum nu simt remuşcări din pricina d-tale sau a 
oricărei alte creaturi nevolnice şi plîngăreţe cu sufletul 
îmbibat de milă de sine. Da, dragul meu, aici e buba: 
ţi-e milă de d-ta însuţi! lţi deplîngi propria soartă. 
Crema vanităţii d-tale s-a înăcrit! 

Deodată schimbă tonul. 

— Ah! De ce mă plictiseşti! De ce eşti atit de 
banal? Dar nu vreau să mă cert cu d-ta, Johnny. 
Spune-mi mai bine în ce scop ai venit. 

Drept răspuns, vizitatorul scoase un pacheţel din 
buzunar şi-l deschise pe masă. lnăuntru, învelită în 
vată, era o brățară de aur, împodobită cu pietre 
preţioase. 

— Nu ştiu exact cît îmi datorezi, dar cu asta o să 
se mărească suma. 

Meister luă brăţara şi o duse la lumină. 

— Oh! iat-o! Mă miram eu ce devenise! 

— A rămas în păstrare la un prieten şi, în drum 
spre d-ta, m-am abătut pe la el s-o ridic. E tot ce am 
dobîndit în schimbul celor trei ani, zise Johnny cu 
amărăciune. Trei furturi şi numai de la unul m-am ales 


cu ceva! 

Avocatul îl privea îngîndurat. 

— Te gîndeşti la o a doua „afacere”, cea din 
Camden-Crescent? 

— Nu mai vreau să vorbesc despre asta, răspunse 
Johnny  nerăbdător. S-a terminat. Puşcăria m-a 
vindecat. Dealtfel, în afacerea Camden-Crescent, omul 
pe care mi l-ai dat ca ajutor a fugit cu prada. Cel puţin 
aşa mi-ai spus. 

In clipa aceea un plan luă naştere în mintea lui 
Meister. 

— Te-am minţit... , zise el încet. 

Apoi pe un ton confidenţial: 

— Prietenul nostru n-a luat nimic cu el. 

— Cum? 

— A ascuns totul. Mi-a comunicat aceasta înainte 
de a fugi cu ajutorul meu în Africa de Sud. Totul se 
găseşte într-o casă nelocuită din Camden-Crescent. Nu 
ţi-am povestit nimic pînă acum, fiindcă n-am vrut să te 
mai amestec după încurcătura cu furtul bijuteriilor 
lady-ei Darnleigh. Se înţelege că aş fi găsit pe cineva 
ca să ridice „marfa”, dar n-am avut încredere în 
nimeni. 

Pe faţa lui Lenley se putea citi nehotărtrea. 
Colţurile gurii i se lăsară în jos. 

— Lasă giuvaerurile acolo unde se află, răspunse 
el fără convingere. 

Meister rise. Pentru prima dată în ziua aceea 
ridea sincer. 

— Eşti un prost, zise el dispreţuitor. Pedeapsa ți- 
ai primit-o şi, oare, ce ai cîştigat în schimb? Asta! (li 
arătă brăţara). Dacă îţi dau douăzeci de lire pe ea, mă 
despoi pe mine însumi. Dar în dosul acelui rezervor de 
apă, e marfă bună, în valoare de opt mii de lire. N-ai 
decit s-o ridici de acolo... Şi e a d-tale. 

Apoi, pe un ton mai persuasiv: 

— La urma-urmelor, Johnny, ai plătit-o destul de 


scump. 

— Pe legea mea, răspunse celălalt printre dinţi. 
Am plătit-o cu vîrf şi îndesat! 

Meister chibzui repede. In cîteva clipe elaboră 
planuri, apoi le elimină pe rînd, pînă ce găsi soluţia cea 
mai practică. 

— Dă lovitura în noaptea asta, propuse el. 

Lenley şovăi iarăşi. 

— O să mă mai gindesc. Dacă vrei cumva să mă 
atragi într-o cursă... 

Meister rise din nou: 

— Dragul meu, vreau numai să-ţi fac un serviciu 
şi prin d-ta, surorii d-tale. 

— Care-i numărul casei? L-am uitat. 

Meister ştia numărul: el nu uita nimic. 

— Cincizeci şi şapte. Aşteaptă să-ţi dau cele 
douăzeci de lire pentru brățară. 

Deschise biroul şi scoase o casetă. 

— Ca să mai ai ceva bani pentru moment. 

Lenley era încă nehotărit şi avocatul îşi dădu bine 
seama de asta. 

— Dacă mă duc acolo, vreau valoarea integrală a 
bijuteriilor, altfel, îmi caut alt tăinuitor. 

Era cuvîntul care-l înfuria cel mai mult pe Meister. 

— Tăinuitor? Nu-mi spune aşa, Johnny! 

— Eşti prea sensibil! 

— Asta-i răsplata pentru ajutorul pe care vi-l dau, 
cînd ar trebui să vă denunţ pe toţi. (Glasul avocatului 
tremura). Vrei să-ţi cauţi alt tăinuitor, nu-i aşa? lată 
cele douăzeci de lire. 

Aruncă banii pe masă şi Lenley, după ce Îi 
numără, îi băgă în buzunar. j 

— Vasăzică, pleci la ţară? li iei şi surioara? Ţi-e 
frică de puterea mea de seducţie? 

— Mi-ar displăcea grozav să fiu spîrzurat din 
pricina ta, răspunse Johnny ridicîndu-se în picioare. 

— Ai prefera să fie spînzurat Răzbunătorul? Crezi 


că o să vină înapoi, cînd ştie ce-l aşteaptă? În orice 
caz, nu mi-e teamă de nimic pe lume. 

Se întoarse brusc. Uşa care ducea la dormitorul 
său se deschisese. Era doctorul Lomond. Hackitt îl 
lăsase în cămara cu vechituri şi uitase cu totul de el. 
Doctorul voia să intre în cameră, dar văzîndu-l pe tînăr 
ezită. 

— Cer iertare. Am întrerupt cumva o consultaţie? 

-— Poftim, intraţi domnule doctor. E... un prie- 
ten... de-al meu, domnul Lenley. 

Spre surprinderea avocatului, Lomond dădu din 
cap. 

— Ah, da. Tocmai am stat puţin de vorbă cu sora 
d-tale. Mi se pare că te-ai întors astăzi de la ţară, nu-i 
aşa? 

— M-am întors de la închisoare, dacă la aceasta 
faceţi aluzie, zise John cu grosolănie şi dădu să plece. 

Nu pusese încă bine mîna pe clanţă, că Hackitt 
apăru palid ca un cadavru. 

— Şefule! 

Se apropie înfricoşat de Meister şi îi şopti: 

— Cineva vrea să vă vorbească. 

— Mie? Cine? 

— Nu mi s-a indicat un nume, îngăimă Sam. 
Persoana mi-a cerut să spun că vine din partea Răzbu- 
nătorului. 

Meister se trase brusc înapoi. 

— Răzbunătorul! spuse doctorul Lomond energic. 
Să vină sus! 

— Domnule doctor! 

Dar Lomond îi făcu semn să tacă. 

— Ştiu foarte bine ce fac, zise el. 

— Domnule doctor! Ai înnebunit? Dacă cumva... 

— Lasă că e bine, răspunse Lomond, cu privirea 
aţintită spre uşă. 


CAPITOLUL XXXIII 


Deodată se deschise uşa şi înaintea palidului 
Maurice apăru o doamnă zveltă, îmbrăcată după 
ultima modă şi cu un zîmbet maliţios pe buze. 

— Cora Ann! exclamă Meister răguşit. 

— Chiar eu în persoană! V-am virit frica în oase, 
domnilor? întrebă ea, înclinînd uşor capul. Salut, 
domnule doctor! 

— Salut, mică încurcă-lume. Mi-ai pricinuit 
palpitaţii. 

— Cum? Te-ai speriat şi d-ta? zise ea ironic. Vreau 
să-ţi vorbesc Meister. 

Faţa acestuia era încă galbenă, dar reuşise să 
învingă panica pe care i-o pricinuise nomele 
Răzbunătorului 

— Îți stau la dispoziţie, draga mea. Johnny! (se 
uită ţintă la el) Dacă ai nevoie de ceva, ştii cui să te 
adresezi. 

Lenley înţelese şi părăsi camera, nu fără a mai 
arunca o privire vizitatoarei, surprins de frumuseţea ei 
neobişnuită. 

— Marş afară! ţipă Maurice la Hackitt, de parcă 
acesta ar fi fost un cîine. 

Dar omuleţul îşi păstră calmul: 

— Nu-mi vorbi aşa, domnule Meister... Să ştii că 
nu mai stau la d-ta: îmi dau „dimisia”. 

— Poţi să te duce la dracu, mirii Maurice. 

— Şi data viitoare cînd mă vor prinde, îmi iau alt 
avocat, zise tare Sam. 

— Şi data viitoare cînd te vor prinde vei căpăta 
şapte ani, fu replica. 

— Chiar pentru asta vreau să-mi schimb avocatul. 

Maurice îi aruncă o privire furioasă. 

— Cunosc un om care se credea deştept. Mi-a 
cerut să-l apăr. 


— Atunci n-a fost deştept. 

— Decit să-l apăr mai bine l-aş vedea mort. 

— Mai bine mort, decît să am un astfel de 
apărător! zise Hackitt. 

Lomond şi Cora Ann erau numai urechi. 

— lată cu ce te alegi, cînd ajuţi asemenea 
lepădături! mormăi Meister după plecarea servitorului 
îndărătnic. 

Dorea în mod vădit să fie lăsat singur cu doamna, 
iar doctorul Lomond, care avea motive puternice să 
mai cerceteze casa, îşi aminti că, chipurile, îşi lăsase la 
etaj trusa cu instrumente şi îi părăsi cu acest pretext. 
Maurice aşteptă ca uşa să se închidă şi după bătrîn, 
apoi spuse cu glas dulce. 

— Dragă Cora Ann, eşti mai frumoasă decit 
oricînd! Şi unde-i scumpul d-tale soţ? 

— Din faptul că mai trăieşti, deduci desigur că e 
mort, nu-i aşa? 

El rise. 

— Vai, cît de spirituală eşti! Ţi-a trebuit mult timp 
pentru a găsi această frază? 

Ea se uită de jur împrejur. 

— Un adevărat cuib al dragostei! 

Se întoarse aprigă către avocat: 

— Spre marea mea părere de rău, n-am cunos- 
cut-o niciodată pe Gwenda Milton! Dacă Arthur s-ar fi 
încrezut atît în mine, cît s-a încrezut în d-ta! În drum 
spre Australia am aflat despre sinuciderea ei şi m-am 
înapoiat de la Napoli cu avionul. 

— De ce nu mi-ai telegrafiat? Dacă ştiam... 

— Meister... eşti un mincinos mizerabil! 

Ea merse la uşa prin care ieşise doctorul, o 
deschise şi ascultă. Apoi reveni la Meister, care-şi 
aprinsese o ţigară. 

— Ascultă... acest scoţian greoi se va înapoia într- 
o clipă (Cobori glasul pînă cînd deveni o şoaptă 
stăruitoare). De ce nu pleci peste graniţă... undeva 


departe, unde să nu poţi fi găsit... schimbînducţi 
numele? Eşti bogat... poţi să renunţi la... acest cartier 
mizerabil. 

Maurice zimbi din nou. 

— Crezi că înfricoşindu-mă ai să mă faci să 
părăsesc Anglia? 

— Să te sperii pe d-ta! 

Era atîta dispreţ în glasul ei, încît orice alt om s-ar 
fi simţit jignit. 

— E ca şi cum ai zice: intenţionezi să înnegreşti 
un harap Meister, să ştii că Răzbunătorul o să te 
răpună! lată de ce mă tem... Noaptea stau trează în 
pat şi-mi frămînt mintea... e groaznic... groaznic... ! 

— Drăguţa mea (Meister încercă să-i mîngiie 
obrazul, dar Cora se trase brusc înapoi), nu fi în- 
grijorată din pricina mea. 

— Din pricina d-tale? Dacă ar trebui să ridic 
numai un deget ca să te scap de iad şi tot n-aş face-o! 
Pleacă din ţară!... Pe Arthur vreau să-l scap, nu pe d- 
ta! Pleacă... dă-i o şansă! 

Maurice triumfa. 

— Vai, ce ingenios! Nu îndrăzneşte să vină 
personal şi te-a trimis pe d-ta în Anglia ca să mă 
convingi să plec de aici. 

Cora se încruntă. 

— Dacă vei fi ucis... , să ştii că vei fi ucis, aici! 
Chiar în această cameră unde ai sfişiat inima surorii 
lui! Smintitule! 

El clătină capul. 

— Nu chiar atît de smintit, draga mea, încît să mă 
las atras într-o cursă! Presupunind că acest om 
trăieşte într-adevăr, la Londra sînt în siguranţă... în 
Argentina m-ar aştepta. Şi dacă m-aş duce în Australia, 
m-ar aştepta şi acolo, şi dacă aş debarca la Cape- 
Town... 

Ea tocmai se pregătea să spună ceva, cînd auzi 
uşa deschizîndu-se. Era „greoiul scoţian” şi, oricare ar 


fi fost avertismentul pe care ar fi dorit să-l dea 
avocatului, fu nevoită să renunţe. 

— Ai terminat convorbirea, Cora Ann? întrebă 
Lomond. 

Cu toată îngrijorarea ei, îi veni să ridă. 

— la ascultă, doctore, numai cei mai buni prieteni 
îmi spun Cora Ann, protestă tînăra femeie. 

— Sînt cel mai bun prieten pe care l-ai avut 
vreodată, răspunse doctorul. 

Meister era cu totul de acord. 

— Ea nu-şi cunoaşte prietenii. Aş dori ca d-ta s-o 
convingi de acest adevăr. 

Atît doctorul Lomond. cît şi Cora Ann nu-i acor- 
dară nici o atenţie. Meister avu neplăcuta senzaţie că a 
devenit un intrus în propria lui casă, iar ivirea Mary-ei 
Lenley îi oferi un pretext pentru a se retrage în biroul 
său particular, de unde putea auzi totul fără să fie 
văzut. 

— Mă bucur întotdeauna cînd te întîlnesc, Cora 
Ann, zise doctorul. 

Ea rise. 

— Zău, eşti amuzant! 

— Am readus zimbetul pe chipul văduvei, spuse 
Lomond grav. 

Ea îi aruncă o privire semnificativă. 

— Ascultă! Nu mai pomeni de văduvie! Uneori aş 
dori să fiu într-adevăr văduvă... Nu, asta nu... dar ca 
Arthur şi cu mine să nu ne fi întîlnit niciodată. 

— A fost un om atit de rău, acel Arthur? întrebă el 
compătimitor. 

— Dimpotrivă, era cel mai bun om din lume! 
Numai că bărbaţii de felul său, n-ar trebui să se 
căsătorească. 

— Toţi bărbaţii fac parte din această categorie, 
făcu Lomond. 

Aruncă o privire precaută în direcţia unde-l ştia 
pe Meister şi apoi întrebă: 


— L-ai iubit mult pe soţul tău? 

Ea dădu din umeri. 

— Ei... nu ştiu. 

— Nu ştii? Scumpa mea copilă, eşti destul de 
mare pentru a şti unde-ţi este sufletul. 

— De cele mai multe ori la gură, zise ea. 

El clătină din cap. 

— Drace! Şi cu toate astea l-ai urmat în Australia? 

— Desigur. Dar o asemenea lună de miere lasă 
prea mult de dorit. Nu-i nevoie să fii medic ca să-ţi dai 
seama de asta. 

El se aplecă spre ea. 

— De ce nu te desparţi de el, Cora Ann? Sufletul ţi 
se va stinge dacă e mereu la gură. 

— Să-l uit... ? 

Lomond făcu un gest afirmativ. 

— Crezi că doreşte să fie uitat de mine? 

— Nu ştiu, răspunse Lomond. Dar merită oare un 
bărbat suferinţele îndurate de d-ta pentru el? Mai 
devreme sau mai tîrziu va fi prins. Braţul lung al legii îl 
va apuca şi piciorul ei îl va arunca în închisoare. 

— Haida-de! 

Ea aruncă o privire spre Meister, care stătea lîngă 
Mary Lenley şi apoi zise grav: 

— Uite, doctore, ca s-o ştii... Răzbunătorul meu e 
în primejdie, dar nu mă tem de poliţie. Vrei să-ţi spun 
ceva? 

— Este destinat oare urechilor mele? 

— Nu mă sinchisesc de asta! răspunse ea sarcas- 
tic Vreau să fiu sinceră cu d-ta, doctore. Am un fel de 
presimţire că nu există decît un singur om pe lume 
care va putea să-l prindă vreodată pe Arthur Milton... 
şi acest om eşti d-ta! 


CAPITOLUL XXXIV 


Lomond o privi în ochi 

— Eşti ţicnită! zise el. 

— Dar de ce? 

— O femeie tînără şi frumoasă ca d-ta... să se 
lipească de o umbră... să-şi piardă cei mai minunaţi ani 
din viaţă... 

— Vorbă să fie... 

— Ba ştii bine că-i aşa! Duci o viaţă cîineacă! Poţi 
dormi bine? 

— Să dorm! (ea ridică braţele cu disperare) să 
dorm!... N 

— Tocmai. Intr-un an sistemul d-tale nervos va fi 
complet zdruncinat. Crezi, oare, că merită? 

— Ce urmăreşti cu aceste cuvinte? spuse Cora 
Ann gifiiind. Ce scopuri ai? 

— Bine, îţi voi spune. Dar să nu te superi. 

Ea îl privi stăruitor. 

— N-ar fi o idee bună să pleci de aici şi să-l uiţi pe 
Răzbunător? Izgoneşte-l din mintea d-tale. Găseste-ţi 
alt interes, zise Lomond rizînd. 

Apoi, continuă: 

— Vorbele mele îţi displac, desigur. Dar mă gîn- 
desc numai la d-ta. Mă gindesc la orele lungi, cînd stai 
şi aştepţi, cu sufletul la gură, să se întîmple ceva... 

Ea se ridică brusc în picioare. 

— Ascultă! Aici e o drăcie la mijloc. 

— Iţi jur... 

— Ba da... ba da! zise ea furioasă. Eşti bărbat... 
ştiu cum sînteţi voi bărbaţii. Şi acum vezi: m-am băgat 
în văpaia iadului şi stau neclintită! 

Cora îşi luă poşeta de pe masă. 

— Te-am prevenit, zise Lomond cu o umbră de 
tristeţe în glas. 

— Mulţumesc. Cînd Arthur Milton va spune: „M- 


am săturat de tine... mi-e scîrbă de tine... Pleacă de 
aici!”, atunci mă voi duce. Pe drumul meu... nu pe al d- 
tale... M-ai prevenit? Da, la fel s-a întîmplat şi cu 
Gwenda Milton! Mulţumesc! 

Înainte ca el să poată răspunde, ea părăsi ca- 
mera. 

Meister îi observase tot timpul şi acum se apropie 
încet de doctor. 

— Ai scos-o din sărite. 

— Da, recunoscu Lomond, luîndu-şi pălăria şi 
instrumentele. _ 

— Femeile sînt foarte ciudate, spuse Meister. Imi 
vine să cred că ţine la d-ta. 

— Crezi? făcu Lomond distrat. Ar consimţi, oare, 
să meargă odată la restaurant cu mine? 

— Ce minunat ar fi dacă te-ar iubi îndeajuns ca 
să-ţi mai povestească şi altele despre Răzbunător, 
opina Meister şiret. 

— Tocmai la asta mă gîndeam şi eu! Crezi că e 
vreo nădejde? 

Maurice zîmbi. Evident că vanitatea omenească 
nu cunoştea limita de vîrstă. 

— Parcă poţi prevedea vreodată ce va face o 
femeie îndrăgostită! 

Doctorul Lomond nu mai răspunse. Părăsi 
camera, numărînd nişte piese de argint. 

Maurice se dezmeticise complet între timp. 
Johnny reprezenta o primejdie serioasă... II ameninţase 
şi un tînăr smintit ca el avea să treacă de la vorbe la 
fapte, doar dacă... Va comite, oare, nebunia să meargă 
la noapte în Camden-Crescent? De la Johnny gîndurile 
îi zburară la Mary. Patima sa pentru această fată 
crescuse cu rapiditatea unei plante tropicale. Acum, 
cînd era cît pe ce să-i fie răpită, simţea că nu mai 
putea renunţa la ea. Se aşeză la pian şi fata intră la 
primele sunete ale melodiei „Liebestraum”. 

Meister nici nu-i remarcase prezenţa şi numai 


glasul fetei îl readuse la realitate. 

— Maurice... 

Se uită la ea, fără să o vadă. 

— Maurice! 

Muzica încetă. 

—  Inţelegi că nu mai pot rămîne aici după 
întoarcerea lui Johnny, nu-i aşa? 

— Prostii, draga mea. 

Glasul lui avea acea nuanţă părintească, pe care 
el ştia s-o adopte cu atita efect. 

— Johnny e grozav de bănuitor, zise fata. 

El rise. 

— Bănuitor! Aş dori să aibă un motiv real ca să 
mă bănuiască! 

Mary aştepta, nehotărită. 

— Ştii că nu mai pot lucra pentru tine, îi spuse ea 
în sfîrşit. 

Maurice se ridică şi, venind lîngă dînsa, îi puse 
mîinile pe umeri. 

— Nu fi proastă. Oare sînt un lepros şi trebuie să 
mă eviţi? Ce absurditate! 

— Johnny nu mi-ar ierta-o niciodată. 

— Johnny, Johnny! spuse el, aprinzîindu-se de 
mînie. Nu poţi să te laşi condusă de Johnny, cu pers- 
pectiva pe care o are de a-şi petrece jumătate din 
viaţă în închisoare. 

Mary tresări. 

— Trebuie să vedem lucrurile aşa cum sînt ele în 
realitate, nu cum le-am dori noi să fie, urmă Maurice. 
Johnny e, într-adevăr, un iresponsabil. Nu ştii, draga 
mea, nu ştii. M-am străduit să-ţi ascund unele lucruri şi 
mi-a fost destul de greu. 

— Să-mi ascunzi unele lucruri... ce fel de lucruri? 

Faţa Mary-ei se acoperise de o paloare adîncă. 

— Ei bine (şovăirea lui era bine jucată), ce crezi 
că a făcut acest descreierat... tocmai înainte de a fi 
prins? Am fost cel mai bun amic al lui şi totuşi... ei 


bine, a iscălit în numele meu un cec de patru sute de 
lire. 

Ea se uită îngrozită la el. 

— Falsificare! 

— Numele nu are nici o importanţă. 

Meister scoase un portofel din buzunarul halatului 
şi îi arătă un cec. 

— lată cecul. Nu ştiu de ce îl păstrez, nici ce 
trebuie să fac cu Johnny. 

Ea încercă să citească numele pe fişia lunguiaţă, 
dar el avu grijă să-l ascundă. In realitate, era un cec 
primit cu poşta de dimineaţă şi povestea cu falsificarea 
o inventase, sub inspiraţia momentului. Maurice 
Meister datora mult unor asemenea „inspiraţii”. 

— Nu poţi să distrugi cecul? întrebă ea tremurînd. 

— Da... cred c-aş putea. (Şovăirea lui era o 
capodoperă a artei dramatice). Dar Johnny e atit de 
setos de răzbunare. Drept pază trebuie să păstrez 
această hirtie, drept garanţie pentru integritatea mea. 

Vîrî cecul în buzunar. 

— Se înţelege că nu mă voi folosi niciodată de ea, 
zise el cu nonşalanţă. 

Apoi cu tandrete: 

— Doresc să-ţi vorbesc despre Johnny şi despre 
alte lucruri. Acum, cînd mereu vine şi pleacă cineva, cu 
toţi aceşti poliţişti care stau la pîndă, nu se poate. Vino 
la cină, pe drumul pe care ţi l-am arătat. 

— Ştii că nu pot, Maurice, răspunse ea. Doar nu 
vrei ca lumea să vorbească despre mine, ca altădată 
despre... Gwenda Milton. 

Avocatul sări în sus, cu faţa crispată de miînie. 

— Pentru Dumnezeu! Nu voi scăpa oare niciodată 
de acest spectru? Gwenda Milton a fost o imbecilă care 
n-a avut destulă minte ca să trăiască. Foarte bine... 
dacă nu vrei să vii, poţi să stai acasă. De ce să-mi bat 
eu capul pentru Johnny? De ce? 

Ea fu îngrozită de această violenţă năpraznică 


— Oh, Maurice, eşti lipsit de judecată. Dacă într- 
adevăr doreşti... 

— Nu-mi pasă deloc dacă vii sau nu, mormăi el. 
Crezi că n-ai nevoie de mine? Poftim, încearcă să te 
descurci singură. N-am să cad în genunchi înaintea ta 
sau a unei alte femei. Du-te la ţară... Johnny însă, nu 
va merge cu tine, asta ţi-o garantez! 

Ea îi prinse braţul, înnebunită de teama pe care i- 
o inspira ameninţarea lui ascunsă. 

— Maurice, voi face tot ce doreşti... o ştii bine. 

El o privi ciudat. 

— Vino la unsprezece, zise el. Şi, dacă-ţi trebuie 
un ocrotitor, adu-l pe Răzbunător. 

De abia terminase de vorbit, cînd se auziră trei 
ciocănituri în uşă. Maurice se dădu înapoi, ducîndu-şi 
mîna tremurîndă la gură. 

— Cine-i acolo? întrebă el răguşit. 

Glasul profund al unui bărbat răspunse: 

— Vreau să-ţi vorbesc, Meister. 

Meister se duse la uşă şi o deschise brusc. Figura 
sinistră a inspectorului Bliss apăru. 

— Ce... ce faci d-ta aici? îngăimă avocatul. 

Blis zimbi cam acru. 

— Te apăr de Răzbunător. Te păzesc ca un 
părinte, răspunse el aspru. 

Apoi îşi îndreptă privirea spre fată. 

— Nu crezi, oare, domnişoară, că ai avea şi d-ta 
nevoie de apărare? 

— Nu mă tem de Răzbunător, zise Mary. N-are de 
ce să se atingă de mine. 

Bliss zîmbi pieziş. 

— Nu mă gindesc la Răzbunător, spuse el pri- 
vindu-l ameninţător pe Maurice Meister. 


CAPITOLUL XXXV 


Întoarcerea neaşteptată a lui John Lenley încur- 
case socotelile lui Maurice Meister. Dacă altădată 
dezaprobase purtarea tînărului, acum îl ura de-a 
binelea. Tocmai cînd visurile sale erau pe cale să se 
realizeze, cînd cucerirea Mary-ei Lenley părea atit de 
sigură, cînd chiar teama de Răzbunător se diminuase, 
trebuise să apară acest tînăr, cu care sperase să nu se 
întîlnească decit peste cîţiva ani. John devenise mai 
matur în închisoare. Intrase acolo lipsit de curaj şi de 
voinţă, şi se întorsese îndirjit şi primejdios, gata de 
orice... , dacă-i afla intenţiile. Deocamdată nu avea 
nimic de aflat. Meister rînji. Deocamdată... 

In raporturile sale cu alţi bărbaţi, Maurice Meister 
nu era un laş; avea toate însuşirile persoanelor din 
categoria sa socială. Nu ezita să înfrunte primejdiile, 
chiar şi primejdia de moarte. Ar fi fost în stare să-l 
sfideze pe Johnny, dacă acesta i-ar fi descoperit planul 
mişelesc, doar dacă ar fi putut conta cu siguranţă pe 
Mary. Totuşi cînd vedea o uşă deschizîndu-se încet, 
parcă mişcată de o mînă nevăzută, se simţea cuprins 
de spaimă. 

De cînd aflase că Răzbunătorul trăia, îşi recăpă- 
tase, oarecum, calmul. Acum avea de-a face cu un om 
în carne şi oase, împotriva căruia putea lupta punîndu- 
şi mintea la contribuţie. 

În după-amiaza acelei zile, rămînînd singuri, el 
intră în camera unde lucra Mary, şi, aşezindu-se în 
spatele ei, îi puse mîinile pe umeri. Simţi o împotrivire 
din partea ei, fapt care-l amuză. 

— Ai uitat ce mi-ai făgăduit azi-dimineaţă? întrebă 
el. 

Ea se smuci dintr-o dată şi se întoarse, privindu-l 
în ochi. 

— Maurice, povestea cu cecul e adevărată? Nu m- 


ai minţit cumva? 

El dădu din cap 

— Sîntem singuri acum, nimeni nu ne aude, zise 
fata. Am putea vorbi nestînjeniţi... E necesar să mai vin 
şi seara? 

— Absolut necesar, răspunse Maurice rece, căci 
după cum ştii, se mai află încă trei persoane în casă în 
afară de noi. Dar pentru Dumnezeu, Mary, dă-ţi seama 
de adevărata situaţie! Trebuie să mă apăr de Johnny, 
— un tînăr iresponsabil şi îngîmfat — şi mă tem grozav 
de... (era cît pe ce să spună „nebun”, dar se răzgîndi) 
tinerii cu un temperament atît de ciudat. 

Observă că fata tremura şi faptul că reuşise s-o 
tulbure, fie doar înspăimîntînd-o, îi provoca plăcere. 

Cît de naive erau femeile şi cît de încrezătoare. 
De mult încetase să se mai mire de acest lucru. 
Credulitatea, dealtfel, era o slăbiciune omenească, 
care pe el nu-l caracteriza. 

— Dar, Maurice, acum avem cel mai bun prilej. 
Nimeni nu ne va întrerupe... Cu clienţii tăi stai ore 
întregi de vorbă! Spune-mi totul despre cec şi cum a 
ajuns Johnny să-l falsifice. Vreau neapărat să ştiu. 

— Ce copilă eşti, Mary. Cum poţi să-ţi închipui că 
aş putea fi acum dispus să vorbesc despre Johnny şi să 
făuresc planuri pentru d-ta? Ţine-ţi făgăduiala, draga 
mea! 

Ea îl privi drept în faţă. 

— Maurice, am să-ţi vorbesc deschis. N 

Oare ce voia să spună? se întrebă el intrigat. In 
glasul ei era o hotărîre, un curaj pe care nu i-l 
cunoscuse pînă atunci. Semăna atît de puțin cu ființa 
îngrozită din dimineața aceea, încît el rămase o clipă 
uimit. 

— Doreşti într-adevăr să vin în noaptea asta 
numai... ca să vorbim despre cecul falsificat de 
Johnny? 

Intrebarea aceasta, atît de directă, îl găsi cu totul 


nepregătit şi, la început, nu ştiu ce să răspundă. 

— Da, desigur, zise în cele din urmă. Nu numai 
despre falsificare, dar mai sînt şi alte chestiuni, care 
trebuie lămurite Mary. Dacă vrei într-adevăr să te duci 
la ţară, e nevoie să chibzuim asupra mijloacelor. Nu 
poţi să zbori pur şi simplu în Devonshire, sau unde 
doreşti să te duci, de la o zi la alta. Imi voi procura 
nişte liste de la unul din... de la un misit de case, pe 
care-l reprezint. Le putem cerceta împreună... 

— Maurice, e adevărat ceea ce-mi spui? Vreau să 
ştiu. Nu mai sînt o copilă: trebuie să-mi spui. 

Niciodată nu-i păruse mai fermecătoare decit în 
această clipă de provocare. 

— Mary, începu Meister, îmi eşti foarte dragă... 

— Asta înseamnă... că mă iubeşti? întrebarea era 
pusă cu atita sînge rece, incit îi tăie lui Meister 
respiraţia. 

— Mă iubeşti atît de mult, încît vrei să mă iei de 
soţie? insistă fata. 

— Desigur, îngînă el, îmi eşti foarte dragă. Dar 
căsătoria e una din prostiile pe care am ştiut să le evit 
pînă acum. Căci la ce se reduce toată această neroadă 
ceremonie? La cîteva cuvinte mormăite de un slujitor 
plătit al bisericii... 

— Atunci nu mă vrei de soţie, răspunse ea liniştit. 
Te-am înţeles bine? 

— Desigur, dacă doreşti... , începu el grabnic. 

— Nu te iubesc şi nu vreau să mă mărit cu d-ta. 
Dar spune-mi: ce vrei în realitate de la mine? 

Stătea lîngă el şi, în clipa următoare, i se zbătea 
în braţe. 

— Pe tine te vreau! gifii el. Mary, în lumea în- 
treagă nu există altă femeie ca tine... Te ador... 

Adunîndu-şi puterile, ea reuşi să se smulgă din 
braţele lui şi să-l ţină la oarecare distanţă. 

— Aşa! zise ea cu respiraţia întretăiată. Deci ți- 
am ghicit bine intenţiile! Maurice, nu voi veni în seara 


asta la d-ta. 

Meister nu răspunse nimic. Era complet sleit de 
puteri în urma izbucnirii pătimaşe de adineaori. Putu 
numai s-o privească cu nişte ochi care ardeau. 

— Vreau să te am lîngă mine în noaptea asta, zise 
în sfîrşit cu glasul stins. Ai fost sinceră cu mine. Voi fi şi 
eu, la rîndul meu, sincer cu tine. Te doresc. Vreau să te 
fac fericită. Vreau să te scap de zbuciumul şi teama 
ce-ţi întunecă viaţa. Vreau să te scot din locuinţa 
aceea mizerabilă. Ştii care-i situaţia fratelui tău: a fost 
eliberat înainte de termen. Mai are de ispăşit doi ani şi 
cinci luni. Dacă-l învinuiesc de fals, capătă şapte ani şi 
pe deasupra şi restul din prima condamnare. Nouă ani 
şi jumătate... Vei fi în vîrstă de treizeci de ani în 
momentul în care îl vei revedea. 

O văzu clătinîndu-se şi, crezind că va leşina, o 
apucă de braţe, dar ea se desprinse din mîinile lui. 

— Asta schimbă situaţia, nu-i aşa? 

Citi consimţămiîntul pe faţa ei extrem de palidă. 

— Nu există, oare, altă cale, Maurice? întrebă ea 
încet. Nu aş putea să-ţi fac nici un serviciu? Aş lucra 
pentru d-ta ca menajeră, ca slugă... ţi-aş fi cea mai 
bună prietenă, cea mai credincioasă auxiliară în orice 
împrejurare. 

Meister zimbi. 

— Devii patetică, draga mea, ceea ce e stupid. 
Atitea mofturi din pricina unui supeu, a unui flirt 
nevinovat! 

Mary îl privi drept în ochi. 

— Dacă i-ai spune lui Johnny, ar veni aici şi ar 
deveni şi mai patetic. lar eu aş telefona poliţiei... Şi s- 
ar isprăvi cu Johnny. M-ai înţeles? 

Ea dădu încet din cap. 


CAPITOLUL XXXVI 


La ora cinci seara, Meister îi spuse Mary-ei că 
poate să se întoarcă acasă. O durea capul. Nu făcuse 
nici o treabă în toată după-amiaza aceea, fiindcă 
scrisorile îi păreau nişte pete negre, şterse şi 
indescifrabile, care-i dansau înaintea ochilor. Vizita 
nocturnă nu mai fu pomenită şi Mary ieşi în strada 
întunecoasă. Deptford era acoperit cu o ceaţă deasă. 

Dacă ar merge la Alan? Ideea se ivise numai spre 
a fi respinsă. Nimeni altul n-o putea ajuta: trebuia să 
găsească ea însăşi o cale de scăpare. Dacă Johnny ar fi 
fost acasă, poate că i-ar fi povestit totul, sau fratele ei 
ar fi ghicit, văzînd-o atît de miîhnită, că i se întîmplase 
ceva neplăcut. 

Dar Johnny era plecat în oraş. Lăsase un bileţel pe 
masă, prin care o înştiinţa că se duce să se întîlnească 
cu un agricultor, indicînd şi numele acestuia. Mary îşi 
aminti că, pe vremuri, fusese vecinul lor. Şi cît de 
dureros era pentru ea să-şi spună că toate pregătirile 
lui Johnny ar fi fost zadarnice dacă... 

Se înfioră. Nu îndrăznea să se gindească la nici 
una din cele două perspective. Ambele o îngrozeau. 

Cînd ajunse acasă slujnica îi anunţă vizita unui 
domn. 

— Nu primesc pe nimeni. Cine-i? 

— Nu ştiu, domnişoară. E un om cu barbă. 

Mary alergă în antreu. 

— Nu mă cunoşti, probabil. Mă numesc Bliss, îi 
zise vizitatorul. j 

Inima fetei se strînse. In ce scop venea acest om 
de la Scotland Yard? Nu cumva îl chemase Maurice 
într-un acces de mînie? 

— Poftiţi înăuntru! N 

El intră, cu ţigara în gură. Işi scoase domol pă- 
lăria. Pînă şi acest mic tribut de respect îl plătea 


evident, numai silit. 

— Dacă nu mă înşel, fratele d-tale a fost eliberat 
ieri din închisoare... sau poate numai azi? 

— leri, răspunse Mary. A venit azi dimineaţă... 

Spre mirarea ei detectivul nu mai pomeni de 
Johnny, ci scoase din buzunar un ziar din ziua aceea şi- 
| desfăcu, arătîndu-i o coloană de pe prima pagină. Ea 
citi anunţul pe care el îl indica cu degetul: Xsz. LEeA4T. 
QQ579. 

LL4I8 TS. A79Bf. 

— Ce înseamnă asta? întrebă Mary. 

— E tocmai ceea ce vreau să aflu, răspunse Bliss, 
privind-o ţintă cu ochii săi negri. E o comunicare făcută 
de Răzbunător nevestei sale, sau de nevasta lui către 
el, iar totul este redactat pe baza unui cifru adică a 
unui alfabet convenţional, ce a fost uitat de curînd în 
locuinţa d-tale. Arată-mi, te rog, acest cifru. 

— Imi pare rău, domnule Bliss, dar a fost furat, 
crede-mă chiar de... 

— De mine? 

Buzele sale se strimbară într-un zîmbet crunt. 

— Deci nu ai crezut povestea fantastică despre 
omul pe care l-aş fi văzut urcîndu-se pe frînghie şi al 
cărui drum l-aş fi urmat şi eu? Domnişoară Lenley, eu 
am motive să cred că alfabetul convenţional despre 
care am pomenit n-a ieşit din locuinţa d-tale şi că ştii 
unde se află. 

Cu toate că vorbele sale erau jignitoare, Mary 
avea impresia că Bliss o pune numai la încercare. 
Toată atitudinea lui era aceea a unui om care doreşte 
să fie convins. 

— Alfabetul respectiv nu e aici, răspunse ea li- 
niştit. A dispărut cu prilejul spargerii. 

Nu-şi putu da seama dacă ciudata lui privire 
dovedea uşurare sau îndoială. 

— Trebuie să te cred pe cuvînt, zise detectivul 
băgîndu-şi ziarul în buzunar. Dacă spui adevărul, 


atunci nimeni nu mai posedă cifrul acesta în afară de 
Răzbunător şi nevasta lui. 

Mary era cam încurcată. 

— Se înţelege, spuse ea, doar dacă omul pe care 
l-ai văzut d-ta căţărindu-se pe frînghie... 

— După părerea mea, omul acela a fost chiar 
Răzbunătorul. 

Şi, în timp ce vorbea, Bliss o privea cercetător. 

— Ţi-e frică de Răzbunător, domnişoară Lenley? 

Cu tot necazul ce-i apăsa inima, Mary zîmbi. 

— Deloc. V-am spus-o astăzi, dealtfel. De ce să- 
mi fie frică de el? Nu i-am făcut nici un rău, şi, după 
cîte ştiu, el nu e în stare să facă vreun rău unei femei. 

— Mă bucur că ai o părere atît de bună despre 
acest mişel, spuse Bliss, ceva mai puţin posomorit. În 
ce mă priveşte, nu ţi-o împărtăşesc. Cum ţi se pare 
Meister? A 

Fiecare îi punea aceeaşi întrebare. incepea s-o 
plictisească. Se pare că Bliss îşi dădu seama de 
aceasta, căci fără a-i mai aştepta răspunsul, urmă 
repede: 

— Ai face bine să veghezi asupra fratelui d-tale, 
domnişoară Lenley. E un tînăr cam smintit. 

— Aşa spune şi Maurice Meister, rosti Mary fără 
să vrea. 

N — Da? (Răspunsul îl amuza vădit). Am terminat. 
Imi pare rău că te-am deranjat. 

Ajuns la uşă, mai întoarse o dată capul spre Mary. 

— Băiat drăguţ, Wembury! Cam vioi, cam aprig, 
dar totuşi drăguţ. 

Nici de data aceasta, nu-i aşteptă răspunsul. leşi 
trăgînd uşa după el. 

Mary avea de făcut nişte cumpărături. Magazinele 
erau deschise pînă la şapte şi ea nu era liberă decit 
seara. Işi făcu o listă cu bunătăţile ce-i plăceau lui 
Johnny, hotărită să alunge orice gînd cu privire la 
tristele evenimente care ar fi putut să-i strice 


socotelile. 

Cu un coşuleţ pe braţ merse în High Street, 
Levisham şi după o oră de cumpărături se pregăti să 
se înapoieze cît mai grabnic la Malpas Mansions, cînd 
observă un domn înalt păşind înaintea ei. Purta un 
pardesiu cenuşiu şi ea recunoscu numaidecit mersul 
greoi şi spatele încovoiat al doctorului. Mary voi să 
treacă repede pe lîngă el, dar în clipa cînd îl ajunse, 
Lomond o opri fără să întoarcă măcar capul spre ea. 

— Foarte nostim să vezi o copilă cu un coşuleţ, 
dar ouăle pe care le-ai cumpărat nu-s chiar aşa de 
proaspete. 

Spusele lui o uimiră. De cînd discutase cu Maurice 
zîmbi pentru prima oară. 

— Nu ştiam că sînt sub supraveghere poliție- 
nească. 

— Ciudat, dar cei mai mulţi nu-şi dau seama, 
răspunse el pe un ton sec. Te-am observat în ma- 
gazin... Fetiţo, ai o fire prea încrezătoare. Aceste ouă 
proaspete sînt de pe vremea lui Papură-Vodă. 

Văzînd chipul ei jalnic la lumina unui felinar, con- 
tinuă chicotind: 

— Să ştii domnişoară Lenley că eu sînt observator 
de mîna întîi. Observ ouă şi cranii, fălci, nasuri, ochi şi 
detectivi. Te-a necăjit mult domnul IBliss? Sau a venit 
numai să te vadă? 

— D-voastră ştiţi că Bliss a fost la mine? întrebă 
ea surprinsă 

Bătrînul dădu din cap. 

— S-a învirtit toată după-amiaza pe aici. Cînd am 
ajuns în Malpas Mansions, am trecut întîmplător pe 
acolo şi l-am salutat. Dar e un tip morocănos şi fără 
nici un pic de omenie în el. 

— Şi pe cine observați în momentul de faţă? în- 
trebă ea maliţios. 

Spre uimirea ei, doctorul arăta cu degetul înain- 
tea lor. 


— Uite-l! 

— Domnul Bliss? 

Ea se uită în direcţia indicată şi, la lumina unui 
felinar, zări silueta zveltă a inspectorului principal. 

— Mă interesează, recunoscu Lomond. Are ceva 
misterios şi lucrurile misterioare sînt foarte atrăgătoa- 
re pentru un om bătrîn, simplu şi prozaic ca mine. 

Şi, în timp ce doctorul îşi continuă urmărirea, 
Mary ajunse la Malpas Mensions în acelaşi timp cu 
Johnny. Era foarte bine dispus şi glumea pe seama 
cumpărăturilor ei, prevestindu-şi o gravă indigestie. 
Mary nu-l văzuse de mult atît de voios. Apoi, el rosti 
nişte cuvinte care o făcură să se bucure din toată 
inima. 

— Wembury acela nu-i un băiat chiar atît de rău. 
Ceea ce-mi aduce aminte că trebuie să mă prezint la 
Flanders Lane pentru înregistrare. 

— Eşti eliberat înainte de termen, nu-i aşa, 
Johnny, întrebă Mary îngrijorată. Dacă s-ar întîmpla 
ceva... vreau să spun dacă ai face din nou prostii, ai 
avea de ispăşit întreaga pedeapsă? 

— Dacă aş face iarăşi prostii? răspunse el tăios. 
Ce vrei să spui cu asta? 

Apoi cu un aer de indiferenţă. 

— Prostiile le spui tu, Mary. Eu sînt pe cale de a 
duce o viaţă cît se poate de onestă. 

— Dar presupunînd că... 

— Atunci se înţelege că s-ar adăuga restul primei 
mele pedepse la cea nouă. Dar, deoarece nu-i deloc 
probabil că voi face ceea ce tu numeşti prostii, n-ai 
nevoie să-ţi baţi capul. Presupun că ai isprăvit cu 
Meister pentru azi? Intr-o săptămînă sau două sper că 
vei termina cu el definitiv. Nu-mi place deloc să lucrezi 
acolo, Mary. 

— Ştiu, Johnny, însă... 

— Da, da, înţeleg. Nu te-ai dus cumva şi seara la 
birou? 


Ea putu răspunde cu un „Nu” sincer. 

— Imi pare bine. Vezi, să nu te duci la el decît în 
orele de serviciu. 

Johnny îşi aprinse o ţigară şi, fumînd, îşi tot for- 
mula minciuna pe care trebuia să i-o spună. 

— Se poate să mă întorc tîrziu în seara asta. Un 
cunoscut m-a rugat să iau cina cu el în West End. Mă 
scuzi, nu-i aşa? 

Ea dădu din cap. 

— Cam la ce oră te vei înapoia? 

El se gîndi puţin, înainte de a răspunde. 

— În nici un caz înainte de miezul nopţii... 
probabil ceva mai tîrziu. 

— Poate că şi eu voi întîrzia, îngăimă Mary. Sînt 
invitată... la o serată. 

Se va lăsa oare înşelat? Aparent da, căci nu părea 
să pună la îndoială existenţa seratei. 

— Caută să petreci cît mai bine, surioară dragă, 
spuse el scoţindu-şi haina şi îndreptîndu-se spre 
dormitorul său. Tare mi-e teamă că nu va semăna cu 
minunatele serate de la Lenley-Court. Dar lasă numai 
să ajungem odată la ferma noastră. Vom merge la 
vînătoare şi vom ţine un cal, doi... 

Intrase acum în dormitor, aşa că ea nu mai află 
ce planuri îşi mai făcea el. 

Johnny plecă în jurul orei opt şi Mary se instală 
într-un fotoliu, aşteptîind să treacă vremea. Oare cum 
avea să se sfirşească această zi? Şi ce ar fi spus Alan 
dacă ar fi ştiut? Alan, pentru care ea era ceva sacru, 
ceva cu totul deosebit. Inchise ochii ca pentru a izgoni 
o viziune oribilă. Viaţa nu avea să mai fie niciodată 
ceea ce fusese pînă acum. La fel gindise şi în ziua cînd 
Johnny fusese dus la închisoare, cînd, cu inima 
zdrobită, ea coborise treptele largi de la Old Bailey, 
văzîndu-şi viitorul distrus. Dar, urmărind goana 
minutarului spre ora fatală, îşi dădea seama că abia 
acum avea să sosească clipa supremei încercări. 


CAPITOLUL XXXVII 


Ceaţa care acoperea Deptford-ul se întinsese pînă 
departe. La o oră după convorbirea dintre Johnny şi 
Mary, un automobil puternic, cu două locuri, trecu 
vijiind prin negura ce învăluia cîmpia între Hatfield şi 
Welwyn, părăsi şoseaua şi apucind pe un drum 
gloduros, îl urmă pînă ce conducătorul maşinii zări 
înălțîndu-se înaintea lui marea construcţie a unui 
hangar părăsit. Pe vremea războiului aici se afla un 
aerodrom, dar mai tîrziu edificiul fusese vîndut şi 
revîindut de atitea ori, încît lista foştilor proprietari 
căpătase o lungime considerabilă. 

Oprind maşina, şoferul stinse luminile şi, sărind 
jos, se îndreptă spre hangar. Auzi lătratul unui cîine şi 
un glas bărbătesc strigînd: 

— D-voastră, domnule colonel? 

Automobilistul răspunse afirmativ. 

— Totul e gata. Aeroplanul d-voastră se află în 
cea mai bună stare, dar nu veţi putea zbura în noaptea 
asta la Paris din pricina ceţii. Mai devreme am avut o 
convorbire telefonică cu aerodromul din Cambridge. 
Unul din piloţii lor a constatat că ceața se ridică pînă la 
două mii de picioare înălţime şi se întinde peste tot 
Canalul Mînecii. 

— Minunat, răspunse voios acela care-şi zicea 
„Colonel Dane”. Zburatul prin ceaţă e specialitatea 
mea. 

Proprietarul terenului mormăi ceva despre gusturi 
diferite şi o luă înainte cu un felinar aprins în mînă. Cu 
o mişcare, împinse uşa hangarului. La lumina 
tremurătoare a felinarului apăru elicea şi o parte din 
corpul unui aeroplan. 

— E o splendoare, domnule colonel, zise omul cu 
admiraţie. Cînd aveţi de gînd să vă întoarceţi? 

— Peste o săptămînă, răspunse celălalt. 


Gulerul pardesiului îi era ridicat ascunzindu-i 
aproape în întregime chipul. Nu i se zăreau decit ochii 
ageri, dar şi aceştia umbriţi de borurile largi ale unei 
pălării de fetru moale, care-i acoperea capul. 

— Da, e o splendoare, repetă omul. Toată după- 
amiaza am verificat aparatul d-voastră. 

Proprietarul lucrase pe vremuri ca mecanic în 
Corpul de aviaţie, iar acum ţinea hangarul în arendă, 
locuind în căsuţa de alături. Se întîmpla să fie, 
momentan, cel mai bine retribuit mecanic de aero- 
plane din toată Anglia. 

— Poliţia a fost azi pe aici, zise el. Au inspectat 
pretutindeni, şi-au vîrit nasul peste tot şi au vrut să 
ştie cine-i proprietarul aeroplanului... Le-am spus că d- 
voastră sînteţi un fost ofiţer de aviaţie şi aveţi intenţia 
să organizaţi zboruri de plăcere cu pasageri. M-am 
întrebat şi eu adesea cu ce vă ocupați. 

Celălalt rise uşor. 

— Eu în locul d-tale, Green, nu mi-aş bate capul, 
murmură. Eşti plătit ca să te gîndeşti doar la motoare, 
carburatoare şi altele de felul acesta. 

— Se înţelege că am făcut diferite presupuneri, 
urmă Green imperturbabil. Astfel, mi-am zis că pro- 
babil transportaţi stupefiante peste Canal. Chiar dacă 
ar fi aşa, mie nu-mi pasă. 

Apoi schimbă brusc subiectul. 

— Aţi auzit de Răzbunător, domnule colonel? 
Scrie despre el în ziarul din seara aceasta. 

— Răzbunător? Cine naiba mai e şi ăsta 

— Unul care se deghizează. De ani de zile îl 
urmăreşte poliţia. 

Green citea întotdeauna cu cel mai mare interes 
toate ştirile poliţieneşti şi le cunoştea aproape pe 
dinafară. Ar fi putut să indice data condamnării şi 
executării oricărui criminal din ultimii 20 de ani. 
Adăugă: 

— Se spune că ar fi făcut parte din Corpul de 


aviaţie. 

— N-am auzit niciodată de el, replică colonelul. 
Aşteaptă-mă afară, Green! 

Intră în şopron şi cu ajutorul unei lămpi de 
buzunar, examină aeroplanul aşezat cu faţa spre 
cîmpul neted. 

— Terenul e în regulă? N-aş vrea să se întîmple 
ceva în ultimul moment. 

— Fiţi liniştit, domnule colonel. L-am netezit eu 
însumi şi nu lasă nimic de dorit, răspunse Green, 
mulţumit de sine. 

— Bine! 

„Colonelul Dane” scoase un pachet de bancnote 
din buzunar, numără douăsprezece şi le dădu 
mecanicului său. 

— Deoarece eşti atît de curios, prietene, am să-ţi 
spun ceva: sper să fug în această noapte cu o 
doamnă... asta pare romantic, nu-i aşa? 

— E soţia cuiva? întrebă Green, mirosind un 
scandal 

— Da, e soţia cuiva, confirmă grav colonelul. 
Dacă am puţin noroc, voi fi aici azi sau miine noapte la 
două. Cu cît va fi mai deasă ceața, cu atit va fi mai 
bine. După cum ţi-am spus, voi fi însoţit de o doamnă. 
Am să renunţ la bagaje ca să pot lua cît mai multă 
benzină cu mine. 

— Unde zburaţi, domnule colonel? 

Răzbunătorul rise din nou. Totul părea să-l 
înveselească în noaptea asta. 

— In Franţa, Belgia sau Norvegia, pe Coasta de 
Nord a Africii, sau pe Coasta de Sud a Irlandei... cine 
ştie? Nu pot să-ţi spun cînd mă voi înapoia, dar la 
plecare îţi voi lăsa mai mulţi bani decît cheltuieşti tu 
într-un an. Dacă nu mă reîntorc după zece zile, poţi 
închiria altcuiva hangarul. Te sfătuiesc să-ţi ţii gura şi 
sper că ne vom mai vedea şi cu alt prilej. 

Se înapoie pe dibuite la automobil, iar Green, cu 


curiozitatea oamenilor de soiul său, se strădui în zadar 
să-i zărească faţa. Niciodată nu reuşise să-şi vadă 
patronul care, după ce-l angajase noaptea, venea 
numai pe întuneric la el, alegîndu-şi parcă intenţionat 
condiţii atmosferice care-i permiteau să poarte o 
manta de ploaie şi un guler înalt. 

Green avea mereu impresia că stăpînul său 
poartă barbă şi chiar şi mai tîrziu depuse mărturie în 
acest sens. 

— Fiindcă vorbim de Răzbunător... , începu 
Green, escortîndu-l pe colonel la maşină. 

— Poate d-ta, eu nu, îl întrerupse celălalt tăios, 
urcîndu-se în maşină. Şi te-aş sfătui să-mi urmezi pilda, 
Green. Nu ştiu nimic spre el decît că-i un om 
primejdios pentru cei care pălăvrăgesc pe socoteala 
lui. Ocupă-te de aeroplane, Green! Sînt mai puţin 
ucigătoare. 

Peste cîteva clipe, automobilul dispăruse în noap- 
te şi ceaţă. 


CAPITOLUL XXXVIII 


Pe lîngă necazurile datorate unei poliţii vigilente, 
Sam Hackitt mai avea şi altele. Aşa, de pildă, exista o 
doamnă, pe care, într-o clipă de rătăcire, o dusese la 
altar... un act veşnic regretat pe urmă. Doamna 
Hackitt era o femeie gălăgioasă şi agresivă, care-i 
purta sîmbetele. Pricina nu trebuie căutată în in- 
fracţiunile comise de el, ci în anumite slăbiciuni care-l 
făceau să-şi neglijeze căminul: adică o colecţie de 
mobile mucegăite într-o odăiţă murdară din Church- 
Street. 

Sam era indolent, ca cei mai mulţi dintre pungaşi. 
Blajin din fire, îi era mereu teamă de nevastă. După 
eliberarea sa din închisoare, o ocolise cu grijă. Dar 
vestea înapoierii sale ajunsese în sfirşit şi la ea şi 
urmară două scene: una în faţa casei lui Meister, iar 
cealaltă în High Street, Deptford, cînd femeia îl urmări 
cu furie de-a lungul străzii, explicînd publicului în 
amănunţime firea, năravurile şi păcatele unui anume 
Sam Hackitt. 

Odată liber, Sam merse în direcţia vest. Într-o 
mare vitrină din Cockspur Street, zări nişte prospecte 
colorate, care descriau în chipul cel mai real viaţa 
minunată din livezile apusene ale Canadei; şi cu toate 
că pînă atunci omuleţul nu se simţise niciodată atras 
de agriculutră, în clipa aceea deveni unul din pionierii 
ei cei mai înfierbîntaţi. 

Dacă vrei să ajungi în Canada îţi trebuiesc bani, 
de asemenea nu poţi achiziţiona terenuri fără bănet. 
Sam Hackitt începu să studieze problema transportului 
şi a mijloacelor de subzistență cu multă atenţie şi 
sînge rece. Din economiile sale îşi putea cumpăra 
numai biletul, ceea ce făcu, în taină se înţelege, 
împlinind grabnic şi formalităţile necesare. Apoi 
decretă că totul fiind îngăduit la război şi în dragoste, 


iar relaţiile sale cu Meister fiind veşnic încordate, 
conştiinţa sa nu avea să sufere din pricina cîtorva 
suveniruri „negociabile” luate cu el. 

Ceea ce dorea cu mai multă ardoare era caseta 
neagră, de metal, pe care Meister o ţinea de obicei în 
al doilea sertar al biroului său. Acolo se afla numerarul 
şi avocatul avea, în general, sume mari la dispoziţie, 
căci aşa cereau ciudatele sale afaceri. In ultimele două 
zile, Sam nu avuse prilejul nici să se uite măcar la 
casetă. Cum în ciuda neprevăzutei sale concedieri, 
Meister îi permisese totuşi să rămînă pînă la sfîrşitul 
săptămînii — momentul critic venise. 

Hackitt nu avea nimic împotriva Mary-ei Lenley, 
dar cînd încercă pentru a şasea oară în ziua aceea să 
intre în cameră ca să scoată repede caseta cu pricina 
şi o găsi pe fată ocupată să-şi acopere maşina de scris 
înainte de a merge acasă, o mînie surdă se trezi în el. 

— Ne părăseşti, Hackitt? 

Sam gîndi că ar putea-o părăsi şi mai repede, 
dacă ar binevoi să-i dea prilejul mult aşteptat. 

— Da, domnişoară. Nu-l mai pot suferi pe Meister. 
D-ta te bucuri desigur că ţi s-a înapoiat fratele. 

— Foarte mult. Mergem la ţară. 

— Ca să vă ocupați de agricultură? întrebă Sam, 
viu interesat. 

Ea oftă. 

— Mă tem că nu ne vom dovedi prea pricepuţi. 

— Şi eu vreau să mă fac agricultor, răspunse 
Sam. Am învăţat cum se cultivă pămîntul, atunci cînd 
am fot închis la Dartmoor. 

— Vei lucra în Anglia? întrebă Mary surprinsă. 

Sam tuşi. 

— Nu ştiu încă sigur, domnişoară, dar m-am 
gîndit că mai bine ar fi să mă duc în străinătate, acolo 
unde se întind cîmpii nemărginite. 

— Sam, mi se pare că ai fost la cinema, presu- 
puse Mary. 


Fostul puşcăriaş rînji. 

— Vezi, domnişoară, aici nu-i bine pentru cine 
doreşte să scape de poliţie. O să plec în străinătate şi 
voi începe o viaţă nouă. 

Ea îi aruncă o privire ciudată. 

— De ce te uiţi necontenit la biroul lui Meister? Ai 
ceva cu el? 

— Nu, nu, răspunse Sam repede, m-am gîndit 
numai că ar trebui să-l lustruiesc puţin miine di- 
mineaţă. Vezi, domnişoară (se apropie de ea şi-şi 
cobori glasul), d-ta îl cunoşti pe Meister de ani de zile, 
nu-i aşa? 

Ea dădu din cap. 

— Sînt totuşi sigur că nu ştii nimic despre el decit 
că-i un avocat şmecher. Crede-mă, ar fi bine să mai ai 
aici încă o domnişoară, ca ajutoare. Asta-i poate 
ultimul sfat pe care ţi-l dau. 

Ea se uită mişcată la dînsul: cuvintele lui dove- 
deau că îi este prieten. 

— Nu-i destul de lucru pentru două persoane, 
spuse Mary. 

El zîmbi şiret. 

— Ba da, domnişoară. D-ta te istoveşti muncind 
prea mult. Lucrează mai încetişor. 

— Mi se pare că n-ar fi tocmai cinstit, răspunse 
Mary. 

Pentru Sam, însă, acest argument nu avea prea 
mare valoare. 

— Cinstit sau nu... cel puțin ar fi sigur! răspunse 
el clipind din ochi. Te rog, nu te supăra, domnişoară, 
dar eu dacă aş avea o soră, aş ţine-o cît mai departe 
de casa lui Meister. 

Văzînd că ea se simte jignită, îşi ceru scuze şi ieşi 
repede. 

Nu rămînea, deci, decît o singură cale pentru 
Sam: gratiile de fier care apărau ferestrele puteau fi o 
piedică serioasă pentru un hoţ de rînd, dar Sam îşi 


cunoştea  meşteşugul. Dealtfel, dimineaţa cînd 
curăţase geamurile, introdusese în încuietoare un 
aparat, neprevăzut de fabricantul obloanelor cu gratii. 
Dacă Alan Wembury le-ar fi examinat cu atenţie, ar fi 
observat o bucată de sîrmă la capătul unuia din drugi. 
lar dacă ar fi urmărit sîrma pînă la capăt, ar fi 
descoperit că ea pătrundea în aşa fel în încuietoare, 
încît cineva care stătea afară n-avea decit să 
desfăşoare sîrma şi să tragă cu putere pentru ca 
broasca să cedeze. Era un truc ingenios, de care Sam 
era mîndru pe drept cuvînt. 

In seara aceea, după plecarea lui Alan Wembury, 
Sam se ghemuli în spatele casei. Nu era tocmai plăcut, 
căci ceața alterna cu o ploaie măruntă care-l udă cu 
totul, făcîndu-l să clănţăne de frig. Il auzi pe Meister 
plimbîndu-se de colo pînă colo prin cameră. Apoi 
deosebi ţăcănitul cuţitului pe farfurie. Deodată Sam 
rosti o înjurătură: Meister se aşezase la pian... poate 
pentru ore întregi! Dar se părea că astăzi nu era 
dispus, căci muzica încetă. Sam auzi scîrțiitul unui 
scaun şi, după citva timp, respiraţia regulată a 
avocatului. Evident că acesta adormise. Fostul 
puşcăriaş nu mai aşteptă. Trase repede de sîrmă şi 
oblonul cu gratii cedă. Apoi împinse geamul în sus; 
avusese grijă să ungă bine cerceveaua, astfel că nu 
produse nici un zgomot. 

Meister stătea la pian cu ochii larg deschişi, ceea 
ce nu era tocmai plăcut. Fără să piardă vremea, Sam 
trecu în vîrful picioarelor în cealaltă parte a camerei şi 
stinse lumina. 

Focul în cămin ardea înăbuşit, dar Hackitt era 
renumit pentru felul cum ştia să lucreze în întuneric. 
Găsi sertarul pe dibuite, introduse în broască o mică 
unealtă, ce o avea la el şi trase. Sertarul se deschise şi 
el băgă mîna înăuntru. Găsi îndată caseta, dar mai 
erau şi alte comori în cameră. Un mic dulăpior situat 
lîngă dulap conţinea nişte argintărie foarte veche, şi de 


mare preţ. Sam luă o geantă, aflată la îndemînă, şi o 
umplu pînă la refuz cu acele obiecte de valoare. Voia 
s-o şteargă cu prada şi se afla tocmai în apropierea 
uşii misterioase cînd auzi un fel de pocnet slab. Stătu 
nemişcat, cu simţurile încordate. 

Poate nu fusese decit un tăciune căzut pe jăratic. 

Înaintă tiptil, cu mîna întinsă: gestul instinctiv al 
acelora care se mişcă în întuneric. Acum se afla chiar 
în faţa uşii misterioase, cînd deodată simţi că o mînă 
rece îl prinde de încheietură. 

Incleştîndu-şi dinţii, îşi reţinu un țipăt, apoi, cu o 
mişcare bruscă, se eliberă. De văzut nu vedea nimic, 
auzea însă o respiraţie agitată. Se repezi la fereastră şi 
într-o clipă fu afară. Cuprins de frica morţii, traversă 
curtea într-o goană nebună. 

Nu exista decît o singură explicaţie pentru mîna 
aceea glacială. Răzbunătorul venise să se răfuiască cu 
Meister! 


CAPITOLUL XXXIX 


În seara aceea, Meister îl rugase insistent pe Alan 
Wembury să treacă pe la dînsul. Deşi era încă de- 
vreme, Mary plecase acasă în schimb, avocatul îşi făcu 
apariţia, îmbrăcat în obişnuitul său halat. 

Era atît de posomorit şi de nervos, încît Alan avu 
impresia că acesta îl chemase numai ca să-şi calmeze 
nervii. 

Dar se înşela. 

— lmi pare rău că a trebuit să te deranjez, 
domnule inspector. 

Pentru prima dată în viaţă, Meister nu ştia cum să 
continue. 

Alan aştepta. 

— Ei, iată... Am de îndeplinit o datorie 
neplăcută... foarte neplăcută chiar. Şi ca să fiu sincer: 
mi-o îndeplinesc cu scîrbă. 

Nici de data ata Alan nu zise nimic, ca să-l 
încurajeze să se destăinuiască. Şi Meister avea atit de 
mare nevoie de încurajare! 

— E vorba de ceva referitor la Johnny. D-ta pricepi 
situaţia mea, domnule inspector? Ştii cum mi-a vorbit 
directorul poliţiei? Sînt bănuit pe nedrept, e adevărat, 
dar totuşi Scotland Yard-ul mă bănuieşte. 

Ce urma să spună acum? se întrebă Alan. Tonul 
lui Meister se deosebea atît de mult de cel obişnuit, 
încît uimirea detectivului era explicabilă. 

— Nu pot risca să mă expun pe mine însumi, 
continuă avocatul. Cu cîteva săptămîni în urmă, poate 
că aş fi riscat de dragul Mary-ei... „al domnişoarei 
Lenley. Dar acum nu mai îndrăznesc, pur şi simplu. 
Cînd aflu despre o infracţiune plănuită sau pe cale de a 
fi înfăptuită, sînt silit să înştiinţez numaidecit poliţia. 

Alan pricepu în sfîrşit. Totuşi, continuă să tacă. 

Maurice se plimba nervos de colo pînă colo prin 


cameră. Simţea rivalitatea şi disprețul celui căruia i se 
adresa. Wembury ştia evident că Meister minte, că 
trădarea lui era bine chibzuită şi pregătită. 

— D-ta înţelegi? întrebă Meister iarăşi. 

— Ei bine? făcu Alan dezgustat de această 
introducere. Ce fel de infracţiune vrea să comită 
Lenley? 

Meister răsuflă uşurat. 

— D-ta ştii probabil că furtul perlelor lady-ei 
Darnleigh n-a fost singurul comis de Johnny. Spargerea 
la domnişoara Bolter, de acum un an şi ceva, a comis- 
o tot el. lţi aminteşti de acest caz? 

Wembury făcu un gest afirmativ. Domnişoara 
respectivă era o persoană excentrică, foarte bogată. 
Poseda o casă la marginea Greenwich-ului, un ade- 
vărat depozit de giuvaeruri vechi. Nişte spărgători 
pătrunseseră acolo şi luaseră nestemate în valoare de 
opt mii de lire sterline. 

— Aşa? Lenley n-a fost străin de această afacere? 
Şi denunţul d-tale se referă la acea spargere? întrebă 
Alan. 

— Nu-i un denunţ, replică Maurice grăbit. Îţi co- 
munic numai ceea ce cred că e adevărat, îţi dau o 
informaţie pe care d-ta vei putea s-o verifici. Giu- 
vaerurile se mai află şi astăzi ascunse în locul de unde 
au fost furate... D-ta îţi aminteşti, probabil, că 
spărgătorii fuseseră tulburaţi tocmai cînd comiteau 
nelegiuita faptă. 

— Desigur, replică Alan. Dar nu ştiu unde vrei să 
ajungi. 

Meister privi împrejur şi, coborîndu-şi glasul, zise: 

— John a lăsat să se înţeleagă că în această 
noapte se va duce la Camden-Crescent, ca să pună 
mîna pe giuvaeruri! A împrumutat cheia de la casa 
vecină, care din întîmplare este proprietatea mea şi e 
nelocuită. Cred că obiectele furate se află ascunse pe 
acoperişul casei cu nr. 57. V-aş propune să puneţi astă 


noapte pe cineva de pază acolo... o simplă propunere, 
fireşte. 

— Am înţeles, zise Alan încet. 

— Să nu crezi cumva că vreau să-i fac lui Johnny 
vreun rău: mai degrabă aş lăsa să mi se taie mîna 
dreaptă. Dar trebuie să-mi fac datoria... şi apoi, eu 
însumi sînt suspectat. 

Alan se înapoie la circumscripţia din Flanders 
Lane cu inima strînsă. Nu putea face nimic. Meister 
avea să înştiinţeze poliţia despre informaţiile furnizate. 
A-| preveni pe Johnny Lenley ar fi însemnat prăpăd... 
dezonoare... probabil chiar o destituire ruşinoasă. 

Ordonă deci unui detectiv să se posteze pe 
acoperişul casei din Camden-Crescent. 

Peste o oră primi un raport în legătură cu 
aceasta. Stătea îngindurat lîngă foc, cînd sună 
telefonul. Sergentul luă telefonul în mînă. 

— Alo! (se uită în mod mecanic la ceas spre a 
putea înregistra momentul exact al convorbirii). Ce s-a 
întîmplat? 

Acoperi receptorul cu mîna. 

— Paznicul de noapte din Cleavers ne relatează 
că a văzut un om pe un acoperiş din Camden-Cres- 
cent. 

Alan se gîndi o clipă. 

— Da, desigur. Spune-i să fie fără grijă: e unul din 
oamenii mei. 

— Pe un acoperiş din Camden-Crescent? întrebă 
sergentul, căruia nu-i venea să creadă. 

Alan dădu din cap şi celălalt îşi reluă convorbirea 
telefonică. 

— Fii liniştit, băiete: e unul de-ai noştri... Ce? 
Mătură coşul?... Da, îi lăsăm totdeauna pe poliţişti să 
măture coşuri noaptea. 

Închise telefonul. 

— Ce face acolo sus? 

— Priveşte în jur, răspunse Alan cu indiferenţă. 


În seara aceea oamenii săi mai căutau un delinc- 
vent. Sam Hackitt dispăruse din casa lui Meister şi 
femeia arţăgoasă care îi purta numele fusese adusă cu 
puţin mai înainte la secţie sub învinuirea de agresiune 
şi lovire. Era vorba de eterna poveste: o femeie mai 
tînără cucerise inima fluşturatecă a necredinciosului 
Sam. In furia ei, doamna Hackitt făcu destăinuiri 
preţioase. Planurile lui Sam fuseseră date la iveală şi 
doi dintre oamenii lui Wembury erau acum în căutarea 
„agricultorului canadian.” 

Doctorul Lomond spusese odată că poliţia e ne- 
îndurătoare cu micii delincvenţi şi cu totul nesimţitoare 
faţă de suferințele ce decurg pentru ei din 
descoperirea infracţiunii. Alan se întrebă dacă nu 
cumva devenise şi el nesimţitor. Se îndoia. Poate că 
poliţiştii nici nu sînt nesimţitori. Ei se aseamănă mai 
degrabă cu doctorii, care au două personalităţi, una 
din ele putîndu-se degaja complet de orice simţămînt 
de compătimire. 

Dar iată că, cel care-i inspirase toate aceste re- 
flecţii apăru, făcînd să-i tresalte inima: Johnny Lenley 
intră şi se îndreptă, salutînd, spre sergent. 

— Am venit pentru înregistrare. 

Scoase nişte hirtii din buzunar şi le depuse pe 
birou. 

— Numele meu e Lenley. Sînt un deţinut eliberat 
înainte de termen. 

Deodată îl zări pe Wembury şi-i întinse mîna. 

— Am auzit de eliberarea d-tale, Lenley. Felici- 
tările mele! 

Şi, în timp ce vorbea, avea mereu înaintea ochilor 
săi imaginea acelui apărător al legii, care aştepta 
ghemuit pe acoperişul din Camden-Crescent. Trebui 
să-şi încleşteze dinţii ca să-şi reţină avertismentul ce-i 
tot venea pe buze. 

— Da, am fost eliberat ieri, spuse Johnny. 

— Sora d-tale s-a bucurat mult cînd te-a revăzut, 


nu-i aşa? 

— Da, răspunse Lenley scurt. 

Nu părea dispus să vorbească despre Mary. 

— AŞ dori să-ţi găsesc o ocupaţie, Johnny, zise 
Alan disperat. Cred că aş putea. 

John Lenley zîmbi cu amărăciune. 

— Societatea de ajutorare a deţinuţilor? Mulţu- 
mesc! Sau poate te giîndeşti la „Armata Salvării”. 
Sortatul hîrtiei cu 2 pence pentru 50 de kilograme? 
Dacă sînt gata să muncesc, Wembury, asta nu în- 
seamnă că voi consimţi să fac o muncă de salahor. N- 
am nevoie de ajutorul nimănui. Vreau să fiu lăsat să 
fac ce cred eu. Nu-mi lipseşte iniţiativa. 

Urmă o tăcere, întreruptă numai de scîrţiilul pe- 
niţei, cu care sergentul îşi făcea înregistrările. 

— Unde mergi astă-seară? întrebă Alan. 

Tînărul trebuia prevenit cu orice preţ. 

Detectivul se gîndea la Mary Lenley, care îl aş- 
tepta acasă pe fratele ei. Teama că arestarea lui 
Johnny putea fi privită de ea ca o trădare, aproape îl 
înnebunea. 

John Lenley îl privi bănuitor. 

— Mă duc spre West. Dar de ce întrebi?. 

Nepăsarea lui Alan era prost jucată. 

— Fără nici un motiv special. 

Apoi către sergent. 

— Cam cit e de aici pînă la Camden-Crescent? 

Văzu mirarea lui Johnny. Il privea drept în ochi. 

— Nici zece minute pe jos, răspunse sergentul. 

— Foarte aproape, nu-i aşa? zise Alan către ex- 
deţinut. In numai zece minute ajungi de la Camden- 
Crescent la secţie! 

Johnny nu răspunse nimic. 

— Şi eu aveam de gînd să mă plimb puţin în 
direcţia West-End. Ce-ar fi dacă am merge împreună? 
Sînt cîteva lucruri pe care aş vrea să le discut cu d-ta. 

Johnny îl privea bănuitor pe Alan... 


— Nu se poate, răspunse el liniştit, trebuie să mă 
întîlnesc cu un prieten. 

Alan puse mîna pe o carte şi întoarse încet foile. 
Spuse, fără a ridica ochii: 

— Îți dai oare bine seama pe cine vei întîlni?... 
Altădată erai un fel de atlet, Lenley, un alergător dacă 
nu mă înşel. Mi se pare chiar că ai luat mai multe 
premii. 

— Da, răspunse Johnny surprins, am cîştigat vreo 
două cupe. 

— Dacă aş fi în locul d-tale, urmă Alan fără să 
privească, aş alerga ca un disperat şi nu m-aş opri pînă 
n-aş ajunge acasă. 

— Oare de ce? întrebă sergentul intrigat. 

— Ar mai cîştiga poate o cupă, sau ar obţine o 
diplomă... cine ştie? 

Johnny îi întoarse spatele lui Alan şi dădu ser- 
gentului o informaţie în legătură cu eliberarea sa. Apoi 
se pregăti să plece, dar în clipa cînd ajunse la uşă, 
Wembury îi zise: 

— Bună seara, Lenley, pentru cazul că nu ne 
revedem. 

Johnny se întoarse brusc. 

j — D-ta presupui că o să ne revedem? întrebă el. 
Incă astă seară? 

— Da, aşa cred. 

Vorbele sale erau chibzuite. N-ar fi putut spune 
mai mult, fără a-şi nesocoti datoria. Dar Johnny dădu 
numai din umeri şi plecă, lăsîndu-l pe Wembury foarte 
îngrijorat. 

— Ce nebuni sînt oamenii aceştia! zise el în sfîrşit. 

— Cu atît mai bine! replică sergentul. Dacă n-ar fi 
nebuni nu i-am mai prinde niciodată! 

Wembury ar fi plecat numaidecit, dacă nu şi-ar fi 
dat întîlnire la secţie cu doctorul Lomond. Dorea să nu 
fie de faţă cînd inevitabilul se va produce. Căci dacă 
Johnny Lenley nu renunţa în ultimul moment la planul 


său, atunci el avea să fie adus în curînd la secţie. 
Părea totuşi aproape de necrezut să nu fi înţeles 


aluziile, sau, înţelegîndu-le, să nu fi luat avertismentul 
în seamă. 


CAPITOLUL XL 


Tocmai intrase doctorul Lomond înjurînd vremea 
urîtă, cînd se auziră nişte paşi apăsaţi pe coridor. Uşa 
se deschise şi Meister apăru, cu pardesiul descheiat, 
jobenul împins pe ceafă şi o ţigară în gură, ceea ce nu 
prea obişnuia. Trecerea bruscă de la întunecimea 
străzii la lumina puternică din circumscripție îl orbi 
pentru moment. Işi pironi cîtva timp ochii pe doctor. 

— Omul medicinei şi omul legii! zise el în sfîrşit, 
bătîndu-se în piept. Dragă doctore asta-i aproape o 
întîlnire istorică... 

Se întoarse spre Alan. 

— L-au adus? Nu l-aş fi crezut în stare să comită o 
astfel de nebunie. Dar e mai bine să stea la răcoare, 
dragă domnule Wembury; crede-mă, e mult mai bine! 

— Pentru asta ai venit? N-aveai decit să telefonezi 
fără a te mai deranja, în persoană, răspunse Alan grav. 

Faţa avocatului căpătă deodată o cu totul altă ex- 
presie şi, cu glas răguşit, zise: 

— Nu, n-am venit pentru asta. 

Se uită peste umăr. Polițistul de la uşă se apro- 
piase de sergent, şoptindu-i ceva la ureche. Pînă şi 
medicul părea că urmăreşte această scenă cu interes. 

— Hackitt a şters-o şi m-a lăsat singur... afurisit 
fricos ce e! Singur în toată casa! se vaită Meister. 
Fiecare sunet ce l-am auzit, scîrțiitul scaunului cînd mă 
mişcăm, căderea unui tăciune, zgilţiitul ferestrelor... 
toate m-au enervat grozav. 

Din întunericul de afară se desprinse o figură. Nu 
fu zărită de nimeni, dar mai ales de cei trei oameni 
care vorbeau lîngă pupitrul sergentului. Era inspectorul 
Bliss; aruncă repede o privire înăuntru, apoi dispăru ca 
o nălucă. Poliţistului i se păru că văzuse pe cineva şi 
alergă la uşă. Sergentul şi medicul îl urmară, dar mai 
pe îndelete. 


— Fiecare zgomot mă înspăimiîntă, domnule 
Wem-bury. Am senzaţia că mă aflu în mîinile ursitei. 

Glasul lui Meister semăna cu un plinset răguşit. 

— Parcă undeva aproape, chiar aici în cameră, 
mă pîndeşte moartea! O, Doamne, Doamne! E groaz- 
Nic... 

Deodată se clătină şi ar fi căzut jos dacă Alan nu 
l-ar fi susţinut. Noroc că doctorul era acolo. Il aşezară 
pe un scaun, iar sergentul Carter scotoci prin sertarele 
biroului, pînă cînd găsi un flacon cu săruri volatile, care 
slujise în mai multe rînduri unor femei care leşinaseră 
acolo. Căci la secţie se desfăşurau adesea scene 
dramatice. 

— Ce are? 

— Urmările cocainei, răspunse Lomond. Du-l în 
camera domnului inspector Carter. Peste cîteva minute 
îşi va reveni. 

II urmări cu privirea, clătinînd încet din cap. Apoi 
se întoarse la uşa care dădea spre coridor şi ieşi 
uitîndu-se în stradă şi căutînd să pătrundă cu privirea 
prin întunecimea compactă. 

— Ce s-a întîmplat, doctore? întreba Alan. 

— lată-l din nou! răspunse Lomond, arătînd cu 
degetul spre stradă. 

— El? Care el? 

— Ne tot observă biroul chiar din clipa cînd 
Meister a intrat aici, zise Lomond, înapoindu-se în 
cancelarie şi trăgîndu-şi un scaun lîngă foc. 

— Cine-i observatorul acesta misterios? întrebă 
Wembury zîmbind. 

— Nu ştiu! Mi s-a părut însă că-i Bliss, spuse 
Lomond, răsucind o ţigară. Nu mă poate suferi... fără 
să ştiu de ce. 

— Cunoşti d-ta pe cineva, pe care-l poate suferi... 
în afară de Bliss? mormăi Wembury. 

— Azi după-amiază la club, am auzit ceva foarte 
ciudat despre dînsul, zise Lomond încet. Un medic 


care-l cunoştea de la Washington afirma că l-ar fi văzut 
într-un spital din Brooklyn, la secţia de boli nervoase. 

— Cînd? 

— Tocmai asta-i partea absurdă. Medicul pretinde 
că l-a zărit acum două săptămîni. 

Wembury zîmbi. 

— De luni de zile se află din nou în Anglia. 

— ÎI cunoşti bine pe Bliss? 

— Nu, nu chiar aşa de bine, admise Wembury. L- 
am cunoscut numai după înapoierea lui din America. Il 
văzusem doar o dată sau de două ori. E un poliţist mult 
mai vechi decît mine Promovarea mea a fost cam 
rapidă... 

Un om intră în cancelarie şi merse direct la pu- 
pitrul sergentului. Era inspectorul Bliss. 

— Da-mi un revolver, zise el scurt. 

— Ce doriţi? făcu Carter uimit. 

— Dă-mi un rovolver, repetă celălalt mai tare. 

Wembury chicoti maliţios. 

— E în regulă, Carter. Inspectorul principal Bliss 
de la Scotland Yard doreşte un revolver. La ce-ţi 
trebuie, domnule Bliss? Vrei poate să vînezi guzgani? 

Bliss zîmbi cu dispreţ 

— Da, dar nu trebuie să-ţi fie frică. Dealtfel, ce te 
priveşte pe d-ta? 

— Mă priveşte chiar foarte mult, zise Wembury 
liniştit. Aici e circumscripţia mea. 

Sergentul scoase arma din sertar. Luînd-o, Bliss 
spuse: 

— Ai poate ceva împotrivă? 

— Nicidecum, răspunse Wembury. 

Dar, văzînd că celălalt se îndreaptă spre uşă, îl 
atenţionă: 

— Eu în locul d-tale aş atesta primirea. Pari a fi 
uitat regulamentul. 

Bliss se înapoie cu o înjurătură. 

— Am fost plecat din această ţară afurisită, pre- 


cum ştii. 

Ochii doctorului clipeau. 

— Bună seara, domnule Bliss. 

Acesta părea că abia acum îşi dă seama de pre- 
zenţa medicului. 

—... Seara, profesore. L-ai prins pe Răzbunător? 

— Incă nu, răspunse Lomond zîimbind. 

— Aşa! Mai scrie încă o carte şi poate că-l prinzi 
atunci! 

— Vai, ce spiritual! răspunse Lomond pe un ton 
sec. Nu l-am prins pe Răzbunător, dar cred că aş putea 
pune mîna pe el. 

Bliss îl privea bănuitor. 

— Crezi? Ţi-ai format vreo părere? 

— Mi-am format chiar o convingere, o foarte 
adîncă convingere, răspunse Lomond misterios. 

— Ascultă-mă pe mine şi lasă afacerea asta pe 
seama oamenilor de specialitate. Arthur Milton e un 
om primejdios. Ai mai văzut-o pe nevastă-sa în ultimul 
timp? 

— Nu; poate d-ta? 

— Nici eu. Nu ştiu nici măcar cu cine trăieşte. 
Medicul se încruntă. 

— Aducţi, te rog, aminte că vorbeşti de o foarte 
bună prietenă de-a mea! 

Inspectorul Bliss îşi îngădui neobişnutul lux al 
unei chicoteli. 

— Oh, te-a cucerit şi pe d-ta! Dar mulţi se mai 
zbat în mrejele ei! 

— N-ai auzit riciodată că există femei care ar 
putea avea un prieten dezinteresat? întrebi Lomond. 

— Oh, desigur, în fiecare clipă se naşte cîte o 
asemenea femeie, veni răspunsul batjocoritor. 

Citind dezaprobarea în ochii lui Wembury, Bliss îi 
spuse acestuia: 

— Şi d-ta eşti un fel de Werther sentimental, mi 
se pare, domnule Wembury? 


— Da, asta-i slăbiciunea mea, răspunse celălalt. 

— Lenley aia... lucrează la biroul lui Meister, nu-i 
aşa? 

Wembuy zîmbi dispreţuitor. 

— Ai reuşit să descoperi şi asta? Se vede că eşti 
un detectiv de mîna întîi! 

Dar Bliss rămase nepăsător. 

— Aud că ai fi amorezat de ea. Foarte romantic! 
Fiica moşierului şi copoiul îndrăgostit. 

— D-ta ai fost vreodată îndrăgostit, domnule 
Bliss? 

— Eu? Ferească Dumnezeu! Nici o femeie nu va 
reuşi să facă o marionetă din mine. 

— Ca să te perfecţioneze într-atit, ar trebui să fie 
o femeie foarte iscusită. Dar spune-mi, te rog, ce faci 
aici în cartier? 

— Ceea ce ar trebui să faci d-ta! răspunse Bliss 
tăios. 

Şi ieşi, trîntind uşa. 


CAPITOLUL XLI 


Carter se miră. 

— Ciudat, că inspectorul nu cunoaşte regulamen- 
tul secţiilor. 

— Domnul Bliss e ciudat în toate privinţele, re- 
plică Alan mînios. Bliss (deliciu). Aş vrea să ştiu cărei 
cauze datorează acest nume. 

Lomond se apropie de uşa camerei inspectorului, 
unde Meister zăcea sub paza şi îngrijirea unui poliţist. 
Era pe cale să-şi vină în fire. După înapoierea 
medicului, un sergent intră şi îi şopti ceva lui Wembury 
la ureche. 

— O doamnă care vrea să-mi vorbească? Cum o 
cheamă? 

— Cora Ann Milton, zise Lomond, dovedind iarăşi 
surprinzătorul său instinct. Viitoarea mea logodnică! 

Cora Ann intră sfidătoare şi cu un aer de nepă- 
sare. 

— Doctore, ce s-a întîmplat cu carnetul d-tale de 
însemnări? 

Alan privi bănuitor la bătrînul medic, văzînd că 
acesta ia mîna femeii între mîinile lui. 

— Dar ce e cu d-ta, Cora Ann? Eşti cam nervoasă! 

Ea dădu, supărată din cap. 

— Niciodată nu-l aştept pe un bărbat mai mult de 
o oră. 

Wembury asculta cu mirare. 

— Vai! Te invitasem la dineu! făcu doctorul. Vezi, 
am avut ceva treabă aici, ceea ce m-a făcut să uit de 
întîlnire. 

Cora Ann se uită împrejur, vădit scîrbită. 

— Nu măr mir. Dacă aş avea eu treabă într-un 
asemenea loc, aş uita de Dumnezeu şi de toţi sfinţii 
săi. Asta-i o secţie? E tocmai imaginea pe care mi-o 
făcusem despre iad, numai că o credeam mai lumi- 


noasă. 

Se uită la Wembury. 

— Unde-i costumul d-tale de bal mascat? Văd că 
toţi ceilalţi poartă uniformă. 

— O păstrez pentru petreceri. 

Ea se înfioră. 

— Of... Nu-ţi vine oare să fugi? Cum poţi să 
trăieşti aici? Mi se pare că numai un om care nu-i în 
toate minţile poate fi de acord sa ducă o astfel de 
viaţă! 

— Vezi ca d-ta să rămii în toate minţile, zise Lo- 
mond. Ochii d-tale privesc în gol! 

— O fi golul stomacului meu. N-am mîncat nimic 
de la prînz încoace. 

Lomond fu cuprins de remuşcări. 

— Biată micuță! De ce n-ai mîncat singură? 

— Prefer să iau masa sub controlul unui medic. 

— Nu ştiu, dacă aceasta constituie întotdeauna o 
siguranţă, o necăiji el. 

— Crezi, poate, că te-aş otrăvi? 

— Ai putea să-mi otrăveşti mintea. 

Wembury asculta tot timpul cu o surprindere 
crescîndă. Ce urmărea doctorul Lomond? De ce se 
împrietenise cu această femeie? 

— Nu ţi-e oare milă de o sărmană femeiuşcă is- 
terică? întrebă ea. 

In glasul ei era disperare, ca şi cum ar fi făcut o 
ultimă încercare să împiedice... ce? Alan nu se putea 
dumiri. 

— Desigur, Cora Ann, dar... , spuse Lomond. 

— Dar! Dar! îl ironiză ea. Eşti „darnic” mi se pare. 
N-ai plătit d-ta, însă, consumaţia. 

Lomond rise. 

— lată un argument remarcabil în favoarea di- 
neului. Dar, din păcate, am treabă. 

Intr-o clipă faţa ei se schimbă. 

— Treabă! 


Rise batjocoritor şi, dînd din umeri, se îndreptă cu 
paşi obosiţi spre uşă. 

— Ştiu ce fel de treabă ai. Vrei să-l duci pe Arthur 
Milton la spînzurătoare. lată treaba d-tale. 

— Şi unde te duci acum, fetiţo? întrebă doctorul 
îngrijorat. 

Ea îl privi în faţă, zimbind cu amărăciune. 

— E prea tîrziu pentru dineu. Mă duc să iau su- 
peul şi în acelaşi timp o lecţie de muzică. Am un 
prieten care cîntă minunat la pian. 

Lomond merse la uşă şi o urmări cu privirea, pînă 
ce dispăru în ceaţă. 

— Ultimele ei vorbe au sunat ca o ameninţare, 
zise el. 

Alan nu răspunse imediat. 

— Aş fi dorit, spuse în sfîrşit pe un ton grav, să nu 
faci curte soţiei Răzbunătorului. 

— Ce vrei să spui cu asta? 

— Vreau să zic că întrevăd acum posibilitatea a 
două tragedii, în locul uneia singure. 

Carter, care fusese în camera unde se afla 
Meister, se înapoie la biroul său. 

— Cum se simte acum? 

— Mai bine, domnule inspector, răspunse ser- 
gentul. 

Trap, trap, trap! 

Urechea ageră a lui Alan deosebi sunetul paşilor 
măsuraţi, ritmul caracteristic al arestaţilor. Oftă adînc, 
văzîndu-l pe John Lenley intrînd, cu mîna prinsă ca-n 
cleşte de către un poliţist în civil. Fu dus direct în biroul 
sergentului. 

— Sînt detectivul Bell, zise polițistul. Astă-seară 
am stat pe acoperişul casei cu nr. 57, în Camden- 
Crescent şi am văzut un individ ieşind printr-un 
chepeng din podul casei cu nr. 55. L-am văzut apoi 
căutînd ceva în dosul cisternei de la 57 şi l-am arestat, 
îl învinovăţesc de a se fi introdus într-o proprietate 


particulară ca să comită o spargere. 

Lenley privea în jos. Părea că nu-l interesează 
nimic din cele ce se petreceau în jurul său. Dar deo- 
dată, ridicînd ochii, întîlni privirea lui Wembury şi, 
salutîndu-l, îi zise încet: 

— Mulţumesc, Wembury, zise. Dacă aş fi avut 
măcar atita minte cîtă are un iepure, n-aş fi aici. 

Carter îşi înmuie peniţa în cerneală. 

— Numele d-tale? întrebă el în mod mecanic. 

— John Lenley. 

Se auzea numai scîrţiitul peniţei. 

— Domiciliul? 

— Fără domiciliu. 

— Ce ocupaţie? 

— Sînt un deţinut eliberat înainte de termen. 

Sergentul puse peniţa jos. 

— Percheziţionează.-l. 

Johnny ridică braţele şi detectivul Bell îi băgă 
mîna în toate buzunarele, depunînd tot ce găsea pe 
birou. 

— Cine m-a denunţat, Wembury? 

Alan clătină capul. 

— Ştii că nu trebuie să-mi pui această întrebare. 

Apoi atrase, printr-un gest, atenţia arestatului 
asupra faptului că, în momentul de faţă, sergetul re- 
prezintă pentru dînsul suprema autoritate. 

— Poţi da vreo explicaţie asupra prezenţei d-tale 
pe acoperişul n-rului 57 din Camden-Crescent? întrebă 
Carter. 

John Lenley tuşi uşor. 

— Am căutat ceva ce trebuia să fie ascuns în spa- 
tele cisternei. Dar n-am găsit nimic. Asta e tot. Cine m- 
a denunţat? Nu e nevoie să mi-o spuneţi, deoarece 
ştiu. Ocroteşte-mi sora, Wembury. Va avea nevoie de 
ocrotire şi mă încred mai degrabă în tine, decit în 
oricare alt bărbat... 

Din păcate, Meister îşi alese tocmai această clipă 


pentru a-şi face din nou apariţia. Holbă ochii la Johnny 
Lenley, care-i zîmbi, spunînd încet: 

— Salutare, Maurice! 

Avocatul rămase buimac. 

— Dar... dar... ce-i asta, Johnny? îngăimă. Nu 
cumva ai făcut iarăşi o poznă? (Ridică mîinile într-un 
gest de disperare) Ce nenorocire! Dragul meu, miine 
dimineaţă voi fi la tribunal ca să te apăr. 

Se îndreptă cu paşi şovăitori spre biroul sergen- 
tului. 

— Dă-i orice fel de mîncare vrea. Cheltuiala mă 
priveşte pe mine, zise Meister cu glas tare. 

— Meister! strigă Johnny tăios. „Marfa” nu se afla 
în spatele cisternei! 

Faţa lui Meister exprimă cea mai adîncă surprin- 
dere. 

— „Marfa” din dosul cisternei? repetă. Ce fel de 
marfă? Nu ştiu despre ce vorbeşti, dragul meu. 

Lenley dădu din cap, zîmbind cu amărăciune. 

— Am fost eliberat prea devreme. Era să-ţi răs- 
torn planurile, nu-i aşa? Porcule! 

Şi, înainte ca Wembury să-şi dea seama de ceea 
ce se întîmplă, Johnny îl şi înhăţase de git pe avocat. 
Peste o clipă, patru oameni se luptau pe podea. 

In timpul încăierării, uşa circumscripţiei se des- 
chise şi apăru inspectorul Bliss. Aruncă o singură 
privire asupra grupului. Apoi, cu un salt, fu între cei doi 
beligeranţi. 

Reuşi să-l îndepărteze pe Johnny şi, uitîndu-se la 
Meister, care zăcea fără putere pe jos, întrebă: 

— E rănit? 

Clocotind de mînie, Johnny gîffi: 

— Regret din toată inima că nu l-am ucis. 

Bliss îşi pironi ochii săi crunţi asupra arestatului: 

— Prea eşti din cale-afară de egoist Lenley, zise. 


CAPITOLUL XLII 


Cînd Alan Wembury plecă de la circumscripție, 
era stăpiînit de un singur gînd şi anume de unul foarte 
chinuitor. Mary trebuia înştiinţată. Din nou avea să fie, 
fără voia lui, un aducător de veşti rele. 

Ceaţa se ridica din Tamisa şi în unele locuri era 
atit de deasă, încît Alan fu nevoit să se orienteze 
dibuind de-a lungul pereţilor. Dintr-o cauză oarecare 
aerul era ceva mai limpede pe poviîrnişul din High 
Road Levisham. Alan, fiind şi el numai om, blestema 
ceața, îl blestema pe John Lenley pentru nebunia lui, 
dar mai ales cînd se gîndea la Maurice Meister, îi 
venea foarte greu să-şi stăpinească miînia. Josnica 
trădare era prea neomenoasă. 

Wembury urcă scările de piatră de la Malpas 
Mansions şi ciocăni la uşa apartamentului Mary-ei. Nu 
primi nici un răspuns. Bătu din nou. Acum auzi o uşă 
interioară deschizîndu-se şi, pe cînd cheia se răsucea 
în broască, un glas întrebă: 

— Tu eşti Johnny? Credeam că ai cheia. 

— Nu, dragă, eu sînt. 

— Alan! 

Mary se trase înapoi, ducînd mîna la inimă. 

— S-a întîmplat ceva? 

El închise uşa fără să răspundă şi o urmă în ca- 
meră. 

— S-a întîmplat iar ceva? întrebă Mary din nou... 
Cu Johnny? 

El dădu din cap. Fata căzu pe un scaun şi-şi aco- 
peri ochii cu mîna. 

— E... arestat? şopti ea. 

— Da, zise Alan. 

— Pentru fals în acte? 

— Fals în acte! făcu Alan surprins. Nu ştiu ce vrei 
să spui draga mea. 


Mary îşi întoarse chipul palid şi nenorocit spre el. 

— Nu din cauza falsificării? întrebă ea uimită. 

Deodată îşi dădu seama de nesocotinţa ei. 

— Vei uita ce te-am întrebat, Alan? 

— Desigur că voi uita, Mary dragă. Nu ştiu nimic 
despre vreo falsificare. Johnny a fost arestat pentru că 
a pătruns într-o proprietate particulară. 

— Pentru spargere... o, Doamne! 

— Incă nu ştiu nici eu, cum anume s-au petrecut 
lucrurile. Aş dori, dar n-am dreptul să-ţi spun ceea ce 
presupun. Totuşi, o voi face, chiar cu riscul de a fi dat 
afară din slujbă. 

li puse uşor mîna pe umăr. 

— Curaj, dragă Mary. Totul trebuie să se lămu- 
rească. Nu înţeleg de ce Johnny a fost atît de smintit, 
căci eu făcusem tot ce mi-a stat în putinţă ca să-l 
previn. Cred, dealtfel, că situaţia lui nu e chiar atît de 
disperată. După ce plec de aici, mai trec pe la Meister 
şi pe urmă mă duc la un prieten de-al meu, avocat, cu 
care mă voi sfătui. Dacă cel puţin Johnny nu l-ar fi 
atacat pe Meister! 

li povesti scena ce se desfăşurare la secţie. Mary 
se îngrozi. 

— L-a lovit pe Maurice! Oh, dar e smintit! Maurice 
îl are la mînă... 

Se opri brusc. 

Ochii ageri ai detectivului îi scrutară faţa. 

— Spune mai departe, zise el. Maurice îl are la 
mînă... 

Dar fiindcă ea tăcea, o întrebă: 

— Te gîndeşti la falsificare? 

Ea îl privi dojenitor. 

— Alan, ai promis... 

— N-am promis nimic, răspunse el zimbind. Dar 
pot să te asigur de un lucru: orice ai spune, o spui lui 
Alan Wembury, omul, nu lui Alan Wembury, agentul de 
poliţie. Mary, dragă, simt că ceva te apasă... Nu vrei să 


mi te destăinuieşti? Nu vrei să te ajut? 

— Nu pot, nu pot! Vezi, totul e pierdut acum. 
Maurice are o fire răzbunătoare. Niciodată nu-l va ierta 
pe Johnny. Şi voia să fie atit de drăguţ cu el... să ne 
procure o mică fermă, undeva la ţară... 

Alan era cît pe ce să-i vorbească despre trădarea 
lui Meister, dar disciplina rigidă a atitor ani triumfă. 
Prima şi ultima lege a poliţiei criminale e să nu-l 
denunţi pe denunţător. 

— Nu înţeleg ce a căutat Johnny în casa aceea. E 
drept, că a povestit ceva despre nişte valori furate cu 
altă ocazie şi care trebuiau să fie ascunse în dosul unei 
cisterne. Dar se înţelege că nu se afla nimic acolo. 

Fata stătea cu capul rezemat în miini şi ochii 
închişi. Lui Alan i se păru că va leşina. li şi trecu repede 
braţul pe după umeri. 

— Mary, n-aş putea să te ajut? întrebă el cu un 
glas ce sună răguşit. 

Respira cu greutate. 

— Indiferent dacă mă priveşti, urmă el, ca pe fiul 
vechiului d-tale slujitor, ca pe inspectorul de poliţie 
Wembury, sau numai ca pe acel Alan... care te 
iubeşte! 

Ea stătu nemişcată. Nu făcu nici o încercare să-i 
îndepărteze braţul. 

— Ti-am mărturisit în sfîrşit adevărul şi nu-mi 
pare rău. Te-am iubit întotdeauna, încă de cînd erai 
fetiţă mică. Acum, Mary, cred că ai putea să-mi spui 
totul. Nu-i aşa, draga mea? 

Dar deodată ea sări în picioare: ochii ei exprimau 
o spaimă teribilă şi părea năpădită de gînduri oribile. 

— Nu, nu pot! zise ea, vorbind aproape incoerent. 
Nu mă atinge, Alan... Nu sînt vrednică de d-ta... Am 
crezut că nu-i nevoie să mă duc, dar acum ştiu că 
trebuie neapărat... pentru Johnny. 

— Să te duci unde? insistă Alan. 

Ea nu răspunse. Dar pe urmă, cu o mişcare 


impulsivă, întinse mîinile şi-l apucă de braţ. 

— Alan, ştiu că mă iubeşti... şi mă bucur... mă 
bucur! Înţelegi ce înseamnă asta, nu-i aşa? O femeie n- 
ar vorbi astfel, dacă... n-ar avea şi ea aceleaşi 
sentimente. E însă datoria mea să-l scap pe Johnny. 

— Nu vrei să-mi spui despre ce e vorba? 

Ea făcut un gest negativ. 

— Nu pot. Vezi, asta-i una din acele încercări prin 
care trebuie să trec singură. 

Alan nu se dădu însă bătut. 

— E ceva cu privire la Meister? întrebă el. El te 
ameninţă? 

Mary clătină mîhnită capul. 

— Nu vreau să vorbesc despre asta. Alan... ce aş 
putea face pentru Johnny? E într-adevăr vorba de o 
acuzaţie gravă... adică, îl vor osîndi? Sau crezi că 
Maurice ar putea să-l scape? 

Pentru moment, perspectivele lui Johnny nu-l 
preocupau pe tînărul detectiv. Nu putea să se gîn- 
dească la altcineva decit la biata fată singuratică, 
nenorocită şi zdrobită de o soartă nemiloasă. O luă în 
braţe, sărutînd-o pe buzele-i reci. 

— Nu, nu, Alan, te rog! rosti Mary. 

Şi, dîndu-şi seama că fata n-avea nici o putere să 
i se opună, se îndepărtă de ea. Apoi, se îndreptă spre 
uşă, tremurînd de furie ca varga. 

— Mă duc să lămuresc cîteva taine... în legătură 
cu John... şi cu alte persoane, zise Alan printre dinţi. Te 
rog să rămii aici, ca să ştiu unde să te găsesc. Peste un 
ceas mă reîntorc. 

Ghicindu-i vag intenţia, Mary îl chemă înapoi, dar 
el era deja departe. 

Cînd Alan, după o luptă înverşunată cu ceața, 
ajunge în sfîrşit pe Flanders Lane, casa lui Meister era 
cufundată în întuneric. Polițistul de la poartă nu putu 
să raporteze altceva decit că auzise nişte sunete de 
pian venind din camerele de sus. 


Avea cheia de la poarta neagră şi de la intrare. Îi 
descuie lui Alan, lăsîndu-l să intre în casă. Pe cînd urca 
scările, îl întîmpinară sunetele unui Scherzo. Incercă 
uşa salonului, dar constatind că e încuiată, ciocăni cu 
putere în ea. 

— Cine-i acolo? întrebă glasul răguşit al avoca- 
tului. 

— Wembury. Deschide! răspunse Alan 
nerăbdător. 

Il auzi pe Meister morrnăind în timp ce străbătea 
camera. Deodată uşa se deschise. Detectivul intră. Nici 
o lumină în cameră, în afară de veioza de pe pian. 

— Ei bine, cum încearcă ticălosul acela de băiat 
să se dezvinovăţească? întrebă Maurice. 

Băuse mult şi, în odaie, plutea un miros de alcool. 
Pe obraz, acolo unde-l lovise Johnny, avea o mare pată 
roşie. 

Fără să fie poftit, Alan aprinse lumina. Avocatul îl 
privi clipind din ochi. 

— Nu vreau lumină. Cine te-a pus pe d-ta să 
aprinzi toate luminile? strigă el înfuriat. 

— Vreau să te văd! răspunse Wembury. Şi mai 
ales vreau ca d-ta să mă vezi pe mine! 

Maurice holbă ochii. 

— Aşa, zise în sfîrşit, ai vrut să mă vezi? Se pare 
că ai pus stăpiînire pe casa mea, domnule Wembury. 
Intri şi ieşi cînd vrei. Aprinzi şi stingi luminile după 
pofta inimii. Sper că vei binevoi cel puţin să-mi explici 
această purtare. 

— Am venit să te întreb ceva despre o falsificare. 

Il văzu pe Maurice tresărind. 

— O falsificare? Ce vrei să spui cu asta? 

— Ştii pefect de bine ce vreau să spun, replică 
Alan cu asprime. E vorba de falsificarea despre care i- 
ai povestit Mary-ei Lenley. j 

Avocatul se dezmetici din beţie. Il privi mirat. 

— Zău, nu ştiu nici acum despre ce vorbeşti! 


Maurice Meister nu era prost. Dacă Mary i-ar fi 
povestit într-adevăr detectivului despre afacerea ce- 
cului falsificat, îşi zise el, atunci acest măgar gălăgios 
nu i-ar pune astfel de întrebări. Aflase, desigur, ceva, 
ghicise o parte din cele întîmplate... Care parte? Acest 
punct trebuia lămurit. 

— Dragul meu, urmă avocatul cu un ton uşor de 
conversaţie, vii aici în puterea nopţii şi mă întrebi 
despre falsificări. Ţi-ai închipuit oare, că, după toate 
cele întîmplate în seara asta, voi fi încă dispus să 
discut şi să dau informaţii? Am avut de-a face cu atitea 
falsificări în viaţa mea, că nu pot şti la care anume faci 
aluzie. 

Fără ca să-şi dea seama, privirea-i rătăci spre 
mijlocul camerei, oprindu-se la o măsuţă rotundă, 
acoperită cu o pînza albă şi subţire. Alan o observase, 
întrebîndu-se ce ascundea oare pinza. Cina lui Meister? 
Sau poate... Numai o clipă îngădui atenţiei sale să fie 
astfel distrasă. 

— Domnule Meister, d-ta ai ameninţat-o pe Mary 
Lenley. Vreau să ştiu cu ce. l-ai cerut un lucru, pe care 
ea nu doreşte să-l facă. Nu ştiu exact ce anume, dar îl 
pot ghici. Te previn... 

— Ca agent de poliţie? întrebă Meister batjoco- 
ritor. 

— Nu, ca om, zise Alan repede. Nu există, poate, 
nici un mijloc legal pentru a preîntîmpina, sau a 
pedepsi fapta urită pe care o plănuieşti. Să ştii, însă, 
că dacă i se întîmplă Mary-ei Lenley ceva, o vei regreta 
amarnic. 

Avocatul închise ochii pe jumătate. 

— Asta-i o ameninţare cu violenţă, dacă nu mă 
înşel, zise el. 

Glasul îi tremura, cu tot efortul de a părea nepă- 
sător. 

— Oamenii ameninţaţi au o viaţă lungă, domnule 
inspector. În cursul vieţii mele am fost mereu ame- 


ninţat, fără ca să fi avut de suferit. Răzbunătorul mă 
ameninţă, Johnny mă ameninţă, d-ta mă ameninţi... 
Ameninţările îmi priesc! 

Ochii lui Alan exprimau miînia care-l stăpînea. 

— Domnule Meister, zise el încet, îţi dai seama, 
cît de aproape îţi este moartea? 

Avocatul se uită cu gura căscată la tînăr. 

— Poate că nu vei muri nici de mîna mea, nici de 
aceea a Răzbunătorului sau a lui Johnny Lenley. Dar 
dacă nu mă înşel în privinţa faptei mişeleşti pe care 
vrei s-o comiţi în noaptea asta şi, în cazul că îţi duci 
pînă la capăt planul, să fii sigur, Maurice Meister, că de 
nu va reuşi să te nimicească Răzbunătorul, eu voi şti 
să te nimicesc! 

Meister îşi pironi ochii pe detectiv, silindu-se să 
suridă... 

— Pe legea mea, eşti îndrăgostit de Mary Lenley, 
zise el chicotind. Asta-i cea mai bună glumă ce am 
auzit-o de ani de zile. 

Coborînd scările, Alan fu urmărit încă de acel 
răspuns şi ecoul lui îi răsună în urechi pe întreaga 
Flanders Lane. 

Mai avea de făcut o vizită — unui avocat care-i 
era prieten şi locuia la Greenwich. Rezultatul acestei 
convorbiri fu cît se poate de mulţumitor. 


CAPITOLUL XLIII 


Cînd Alan Wembury ajunse la circumscripție, se 
uită mai întîi la ceasul de pe perete. Lipsise două ore. 

— Domnul Bliss a mai dat pe aici? întrebă el. 

— Da, domnule inspector, însă numai pentu 
cîteva clipe. A cerut să vorbească cu un arestat, zise 
Carter. 

Alan ciuli urechile. 

— Cu care arestat? întrebă el. 

— Cu tînărul Lenley. l-am dat cheia. 

De ce se interesa de Johnny, acest om de la 
centru? se miră Wembury. 

— Cam cit a stat? 

— Vreo cinci minute. 

Alan îşi scutură lîngă cămin pălăria muiată de 
ploaie. 

— Ceva comunicări? 

— Nu, domnule inspector. Unul din beţivii noştri 
ne-a dat de lucru. A trebuit să telefonez doctorului 
Lomond... E acum la dînsul. Dar ce voiam să spun... aţi 
văzut asta printre hiîrtiile lui Lenley? Am observat-o 
numai după plecarea d-voastră. 

Luă o foaie de pe birou şi o înmînă superiorului 
său. Acesta citi. 

— Scrisul lui Meister! exclamă Alan. 

— Da, domnule inspector, confirmă sergentul, şi 
casa cu numărul 57 e proprietatea lui. Nu ştiu în ce 
măsură va schimba asta situaţia lui John Lenley. 

Alan răsuflă uşurat. Işi reaminti ceea ce-i spusese 
prietenul său, avocatul. 

— Slavă Domnului! Hiîrtia aceasta îl salvează pe 
John! Lucrurile s-au petrecut exact cum îmi închi- 
puisem! Cred că Meister era beat cînd a scris aceste 
rînduri... e prima lui imprudenţă. 

— Ce spune legea într-un astfel de caz? 


Wembury nu era jurisconsult, dar cînd descoperi 
că arestarea se făcuse pe proprietatea lui Meister, 
întrezări o portiţă de scăpare. Johnny Lenley se dusese 
acolo invitat de Meister, proprietarul imobilului. Nu 
putea fi vorba deci de spargere. 

— S-a găsit şi o cheie? 

— Da, domnule inspector. Uite-o! Poartă numele 
lui Meister pe etichetă. 

— Foarte bine! Şi totuşi, mă bucur că Lenley e 
arestat. Căci, dacă am citit vreodată în ochii cuiva 
intenţia de a ucide, apoi desigur, asta a fost în ai lui, 
acum citeva ore. 

Carter riscă să pună o întrebare, care-l chinuise 
toată seara. 

— Lenley nu-i cumva Răzbunătorul? 

Alan rise cu poftă. 

— Nu fi prost, Carter! Cum ai putut să-ţi imaginezi 
aşa ceva? 

Deodată, se auzi strigat pe nume şi-l văzu pe 
doctorul Lomond venind în grabă pe coridorul ce ducea 
la arest. 

— Ce s-a întîmplat? întrebă Alan repede. 

— In care celulă l-ai băgat pe Lenley? 

— La numărul opt, răspunse Carter. 

— Uşa e larg deschisă... celula e goală! 

Carter se repezi afară. Alan apucă receptorul. 

— Ai să vezi, Lomond, că-i vine de hac lui Meister. 

Sergentul se înapoie gifiind: 

— Lenley a fugit!... zise el. Uşa celulei e deschisă 
şi cea care ducea în curte de asemenea! 

— Să vină doi oameni de-ai mei, porunci Wem- 
feury repede. 

Chiar în acel moment căpătă legătura telefonică 
cerută. 

— Scotland Yard?... Dă-mi-l, te rog, pe ofiţerul de 
gardă... Inspector Wembury la aparat. Noteazăcţi 
următoarele pentru a fi transmise la toate secţiile: 


Prindeţi-l şi arestaţi-l pe John Lenley, fugit astă noapte 
de la Flanders Lane, unde se afla în stare de arest. Are 
27 ani, statura înaltă, este oacheş şi poartă o haină 
de... 

— Serj albastru închis, completă Carter. 

— E un deţinut eliberat înainte de termen, 
continuă Wembury. Te rog să transmiţi cele comuni- 
cate mai departe. Mulţumesc! 

Cum puse jos receptorul, intră un detectiv: 

— la-ţi bicicleta şi înştiinţează toate patrulele de 
fuga lui Lenley. Ştii cum să-l descrii. 

lar celui de al doilea, abia sosit, îi spuse: 

— Du-te la Malpas Mansions, Lenley locuieşte 
acolo, cu sora sa. Să nu o alarmezi cumva pe 
domnişoara! Dacă-l găseşti, adu-l încoace. 

După plecarea detectivilor, Alan se plimbă de colo 
pînă colo prin cameră. lată o nouă primejdie pentru 
Meister! 

Doctorul Lomond se pregătea de plecare 
strîngîndu-şi instrumentele. 

— Cum dracu a reuşit să fugă! exclamă Wembury 
în sfîrşit. 

— Am părerea mea personală în această privinţă 
zise Lomond. Cum îi dai inspectorului Bliss prilejul să 
se apropie de un arestat, aceluia nu-i mai e greu să 
fugă. 

Şi, după rostirea acestor cuvinte enigmatice, doc- 
torul plecă. 

Trebui să aştepte la capătul de sus al scărilor 
pentru a-l lăsa pe Hackitt să intre. Fostul puşcăriaş nu 
venea de bunăvoie, ci însoţit de un detectiv în civil şi 
de un sergent de stradă. Alan auzi un scîncet foarte 
cunoscut şi privi peste umăr. 

— Bună seara, domnule Wembury. Vedeţi d-voas- 
tră ce mi-au făcut? De ce îi lăsaţi să mă hăituiască? 
întrebă Sam cu glas tremurător. 

— Ce s-a întîmplat? spuse Alan ursuz. 


Nu se găsea deloc într-o dispoziţie potrivită ca să 
asculte detaliile unor furtişaguri mărunte. 

— L-am zărit pe individul ăsta pe Deptford 
Broadway, raportă detectivul, şi l-am întrebat ce are în 
geantă. N-a vrut să o deschidă şi a încercat să fugă. 
Atunci l-am arestat. 

— Minciuni, făcu Sam indignat. Omule, nu vezi că 
sînt martori pe aici? Spune adevărul, căci altfel te faci 
vinovat de sperjur. Ştiţi, domnule Wembury, ce i-am 
zis? Dacă vrei geanta, na-ţi-o! 

— Taci din gură, Hackitt, zise Wembury. Ce are în 
geantă? 

— Tocmai voiam să vă vorbesc despre geanta 
asta, interveni Sam repede Ca să fiu sincer, adevărul 
este că am găsit-o. Era rezemată de un zid. Şi mi-am 
spus: Ce naiba să fie oare în ea... Da, chiar aşa. 

— Şi ce a spus geanta? întrebă Carter sceptic. 

Geanta „spunea” multe lucruri acuzatoare. Mai 
întîi, dădu la iveală caseta cu numerarul. Sam nu 
avusese timp să o arunce. Sergentul o deschise şi 
scoase din ea un teanc respectabil de bancnote, pu- 
nîndu-l pe birou. 

— Caseta lui Meister! strigă Sam uimit şi îngrozit. 
Ei, cum dracu a ajuns aici. lată o problemă pentru d- 
voastră, domnule Wembury! Asta merită să fie notat în 
memoriile d-voastră, cînd le veţi scrie pentru ziarele de 
duminică: „Descoperirea stranie şi misterioasă a unei 
casete cu numerar”. 

— Nu-i nimic misterios în toate astea, răspunse 
Wembury. Mai e ceva? 

Sergentul scoase din geantă şi obiectele de 
argint, adică noi dovezi împotriva arestatului. 

— Cînd omul n-are noroc! zise Sam filozofic. Mi-aţi 
stricat cea mai frumoasă lună de miere ce mi-a suris 
vreodată! lată ce aţi făcut, domnule Wembury. Cine m- 
a denunţat? 

— Numele? întrebă Carter cu un ton convenţional. 


— Samuel Cuthbert Hackitt... cu h. 

Sam strîimbă din nas. 

— Adresa? 

— Palatul Regal, răspunse el sarcastic. 

— Fără adresă. Care a fost ultima d-tale ocupaţie? 

— Fată în casă! Domnule Wembury, ştiţi cît mi-a 
dat ticălosul acela de Meister după ce am muncit 
pentru el patru zile? Trei poli! Asta-i curată exploatare! 
Pentru nimic în lume n-aş mai intra în casa aceea 
afurisită... în care umblă stafiile... 

Sună telefonul şi Carter răspunse. 

— Stafii? făcu Wembury mirat. 

— Eram în salonul lui Meister şi tocmai voiam s-o 
şterg cu lucruşoarele astea cînd deodată simţii că mă 
atinge o mînă rece! Rece... ca gheaţa! Și lipicioasă... 

Carter acoperi receptorul cu mîna: 

— E Atkins, domnule inspector. Omul care pă- 
zeşte casa lui Meister. Spune că, deşi bate în poartă, 
nu-i răspunde nimeni. Meister e înăuntru, dar uşa-i 
încuiată. 

Alan merse repede la aparat. 

— Aici inspectorul Wembury. D-ta păzeşti casa, 
Atkins? Nu te poţi face auzit?... Nu poţi obţine nici un 
fel de răspuns? Vezi lumină la vreuna din ferestre?... 
Eşti absolut sigur că-i acasă? 

Carter observă cum Alan se schimbă la faţă. 

— Cum? Răzbunătorul a fost văzut la Deptford? 
Vin numaidecit. 

Închise telefonul. 

— Nu ştiu în ce măsură mîna aceea rece a fost 
sau nu produsul imaginaţiei tale aprinse, Hackitt, dar 
pentru orice eventualitate, vii cu noi la Meister. Băieți, 
duceţi-l acolo! 

Cu toate protestele-i zgomotoase, Hackitt fu ne- 
voit să se supună poruncii. 

Rămas singur cu sergentul, Wembury scoase un 
revolver din buzunar, trase piedica şi, luîndu-şi pălăria, 


se îndreptă repede spre uşă. 

— Noroc, domnule inspector! zise Carter. 

Alan îşi mărturisi că avea, într-adevăr, nevoie de 
tot norocul ce i se putea oferi. 


CAPITOLUL XLIV 


Automobilul nu le putea fi de nici un folos; ceața 
fiind atît de deasă, erau siliţi să se orienteze, mergînd 
pe dibuite de-a lungul zidurilor şi al gardurilor. Avură 
însă norocul să-l ajungă pe doctor şi Alan îşi asigură 
imediat preţioasele lui servicii. Drumul lor trecea prin 
partea cea mai rău famată a uliţei Flanders, o regiune 
unde patrulele merg cîte două! 

Lampa de buzunar a inspectorului nu producea 
decît un fel de pată galbenă în ceaţă, aşa că folosirea 
ei era aproape zadarnică. 

— D-ta eşti doctore? întrebă Alan. 

Şi-l auzi bombănind: 

— Ce loc afurisit! Unde mă aflu? 

— Pe uliţa Flanders! răspunse Alan. 

Nu terminase de vorbit, cînd de undeva din apro- 
piere, se auziră nişte chicote. 

— Cine ride aşa? întrebă Lomond. 

— Stai, opreşte-te! strigă Alan. Mai încolo strada 
trebuie să fie desfundată. Nu vezi lumina aceea roşie? 

| se părea, într-adevăr, că zăreşte înaintea lor o 
licărire roşiatică. 

— Lumina asta am văzut-o toată seara, răspunse 
Lomond. Zici că strada ar fi desfundată? 

Prin ceaţă se auzea un glas răguşit. 

— Ala o să-l prindă pe Răzbunător! 

Din toate părţile se ridicară nişte rîsete înfundate. 

— Cine ride aşa? întrebă, iar Lomond. 

— Te afli în Flanders Lane, replică Alan. Căreia i 
se mai spune şi ladul cel mic. 

Doctorul cobori glasul. 

— Nu văd pe nimeni. 

— Ei stau pe treptele caselor şi ne observă, 
răspunse Alan încet. 

— O noapte ca pentru Răzbunător! 


Dintr-una din mizerabilele locuinţe ieşeau sune- 
tele unui gramofon răguşit. Mai întîi tare, apoi înăbuşit, 
ca şi cum s-ar fi închis o uşă. 

Dintr-o altă direcţie venea un glas de muiere: 

— Uite-l acolo pe doctorul de muşte! Ala o să-l 
prindă pe Răzbunător! 

— Cum naiba de ei ne pot vedea? întrebă Lomond 
uimit. 

Alan se cutremură. 

— Au ochi ca ai guzganilor. Ascultă numai: parcă 
foşnesc cînd se mişcă. O! 

Cineva îl atinsese pe umăr. 

— Se distrează pe seama noastră. Oare aşa o să 
fie tot drumul? 

Înaintea lor licări o lumină roşie, apoi încă una. 

Văzură un bătrîn murdar aplecîndu-se asupra 
unor cărbuni aprinşi. O clipă, omul acela îşi ridică faţa 
slută şi Lomond făcu un pas înapoi. 

— Cine eşti d-ta? îl întrebă. 

— Sînt paznicul de noapte. Un loc groaznic, 
această Flanders Lane. Din cînd în cînd cineva scoate 
un țipăt înfiorător. Dacă d-voastră aţi auzi ceea ce aud 
eu, v-ar îngheţa sîngele în vine. 

Glasul său era profund... venea parcă din mor- 
mînt. 

— Doamna aia, s-a învirtit tot timpul pe aici, zise 
el. 

— Care doamnă? întrebă Wembury. 

— Mai întîi am crezut că-i o stafie... pe aici vezi 
stafii... şi le şi auzi. 

Dintr-una din casele ascunse în ceaţă, cineva 
scoase un țipăt înspăimîntător. 

— Aşa e pe aici, spuse posomorit bătrînul paznic. 
Zbiară adesea: „Săriţi că mă omoară!”... Trăiesc în 
beciurile lor ca fiarele în vizuină. Unii nu ies niciodată 
la lumina zilei. Acolo jos se nasc şi acolo mor. 

In clipa aceea, Lomond simţi că cineva îi atinge 


braţul. 

— Unde eşti Wembury? întrebă el. 

— Pentru Dumnezeu... nu te duce mai departe! 
şopti, spre uimirea lui, un glas de femeie. 

— Cora Ann! 

— Cu cine vorbeşti? întrebă Alan, întorcînd capul. 

— Acolo-i moartea... moartea, spuse Cora încet şi 
stăruitor. Vreau să te salvez. Inapoi, înapoi! 

— Vrei să-mi bagi frica în oase? făcu Lomond cu 
ton de dojană. Cora Ann! 

Peste o secundă ea se îndepărtă Chiar în mo- 
mentul acela ceața se rări şi ei putură observa felinarul 
de la casa avocatului. 

Atkins aştepta sub copertina de sticlă de la intra- 
re. Nu se întimplase nimic nou. 

— N-am vrut să forţez uşa înainte de sosirea d- 
voastră. In afară de pian nu se aude nici un sunet. Am 
făcut ocolul clădirii şi am văzut că în salon este lumină. 

Alan intră repede în casă, urmat de Hackitt cu 
cătuşe la miini şi de detectivul care-l păzea, ariergarda 
formînd-o Atkins şi doctorul Lomond. 

După ce urca scările, Wembury ciocăni la uşă, 
fără a primi însă vreun răspuns. Atunci bătu cu pumnul 
în tăblie, strigînd numele avocatului. Totul fu însă, 
zadarnic. 

— Unde-i menajera? întrebă Alan. 

— In camera ei, domnule inspector. Cel puţin 
acolo se afla în urmă cu cîteva ore. Dar e surdă. 

— Surdă complet, se pare, zise Wembury. 

— Daţi-mi o cheie oarecare... şi veţi vedea că 
descui, spuse Hackitt. 

Aşteptară cu nerăbdare, pe cînd el meşterea la 
broască. Nu se lăudase degeaba: peste cîteva clipe 
limba broaştei sări înapoi din scoabă şi uşa se des- 
chise. 

Numai veioza de pe pian ardea, aruncînd o 
lumină vagă, spectrală, peste chipul galben al 


avocatului. Meister era în ţinută de seară. Şedea cu 
braţele rezemate de pian şi pe chipul său livid se citea 
groaza. 

— Ptiu! făcu Alan, ştergindu-şi sudoarea de pe 
frunte. Văd pentru prima dată un om în halul ăsta. 

Zadarnic îl scutură pe avocat, acesta rămase 
complet insensibil. 

— Slavă Domnului! spuse cineva mai în fund. 

Era glasul tremurător al lui Hackitt. 

— Niciodată nu mi-aş fi închipuit că mă voi bucura 
văzînd că „pasărea asta” mai este în viaţă! 

Alan privea candelabrul care atîrna prins de ta- 
van. 

— Aprindeţi luminile, zise el. Şi vezi, dacă poţi să-l 
trezeşti, doctore. 

— Eu, în locul d-voastră, i-aş frige puţin urechile, 
opina Sam. 

Dar Alan îi porunci să tacă şi atunci Hackitt 
întrebă miînios: 

— N-are omul voie să-şi arate simţămintele? Unde 
scrie că şi asta-i oprit?... V-am spus-o, domnule 
Wembury: Meister e ameţit de cocaină! L-am mai 
văzut aşa şi altă dată. 

— Hackitt, unde te aflai cînd ai simţit mîna? în- 
trebă Alan. Scoateţi-i cătuşele! 

După ce acest ordin fu îndeplinit, Hackitt se 
îndreptă spre un loc situat cam în dreptul uşii. Între 
aceasta şi o mică sofa se găsea o măsuţă pregătită 
pentru cină. Wembury o observase chiar în clipa cînd 
intrase în cameră şi se bucurase deoarece aceasta 
însemna că Mary nu venise. 

— Stăteam aici, zise Hackitt. Mîna a apărut din 
partea aceea. 

Arătă spre uşa misterioasă şi Wembury o văzu 
zăvorită şi încuiată, iar cheia atîrna pe perete la locul 
obişnuit. Nimeni nu putea să intre în cameră fără 
ajutorul lui Meister. 


Apoi îşi îndreptă atenţia spre fereastră. Perdelele 
de stambă erau trase complet şi Hackitt băgă imediat 
de seamă. Ştia că, atunci cînd fugise le lăsase trase 
numai pe jumătate. 

— Cineva a fost pe aici, afirmă el cu tărie. Lăsa- 
sem obloanele cu gratii deschise şi sînt sigur că 
Meister nu s-a mişcat din loc. 

Uşa care ducea la biroul lui Meister era încuiată. 

De ademenea şi a doua uşă, aceea de la 
dormitorul avocatului. Alan se uită din nou la zăvoare 
şi se convinse că nu fuseseră atinse în seara aceea. 
Odaia era plină de praf. De luni de zile covorul nu 
fusese scuturat şi fiecare pas stîrnea un mic nor de 
praf. Alan îşi umezi degetul, atinse măciulia clanţei şi 
văzu nişte pete mărunte pe deget, care dovedeau că 
nimeni nu intrase pe uşa aceea. 

Atkins stătea lîngă avocatul adormit, scuturîndu-l 
uşor, încurajat de nişte sforăituri prea puţin plăcute: 
altceva nu reuşise să obţină de la el. Wembury se afla 
lîngă masa aranjată privind-o îngîndurat. 

— Aştepta pe cineva, spuse Lomond şiret. 

— Aşa pare, zise Alan. 

— Desigur, o femeie! replică doctorul. 

— De ce tocmai o femeie? întrebă Wembury, fu- 
rios. 

Doctorul se aplecă şi luă de pe masă o cupă de 
argint, plină cu bomboane. 

— Nu cred că avocatul mănîncă praline, observă 
el maliţios. 

Wembury rise enervat. 

— D-ta eşti pe cale să devii detectiv. Meister are 
gusturi... ciudate. 

De sub un şerveţel, Lomond scoase o cutiuţă pă- 
trată de marochin. O deschise. Pe un fond de catifea 
străluceau nişte diamante. 

— Aparține el oare acelei categorii de bărbaţi 
care dăruiesc asemenea obiecte unor prieteni... ciu- 


daţi? 

— Nu ştiu, răspunse Wembury scurt şi pe un ton 
aproape grosolan. 

— Priviţi, vă rog! şopti Hackitt. 

Meister începea să se mişte. Întorcea necontenit 
capul dintr-o parte într-alta. Deodată îşi dădu seama 
că nu e singur. 

— Ei, voi de acolo! bilbii el. Daţi-mi ceva de băut! 

intinse mîna după o sticlă imaginară. 

— Sînt de părere, Meister, că pentru astăzi ai tras 
destul la măsea şi pe nas. Stăpineşte-te şi întăreşte-ţi 
curajul: sînt aducătorul unei veşti proaste. 

Meister holba ochii; era încă ameţit. 

— Cit e ceasul? întrebă el, încet. 

— Douăsprezece şi jumătate, noaptea. 

Răspunsul îl dezmetici puţin. 

— Douăsprezece şi jumătate? 

Făcînd un efort, se ridică în picioare. 

— A venit? întrebă el ţinîndu-se de masă. 

— Cine? întrebă Wembury, rece şi chibzuit. 

Meister clătină capul, care-l durea îngrozitor. 

— A spus că o să vină, îngăimă el. Mi-a făgăduit, 
solemn... La douăsprezece. Dacă ea crede cumva că 
poate să-şi bată joc de mine... 

— Cine-i „ea”? întrebă Wembury. 

Dar avocatul rînji ca un prost. 

— N-o cunoşti, răspunse el. 

— Trebuia să-ţi ţină de urit? insistă Wembury. 

— Ai ghicit... Dă-mi ceva de băut! 

Era încă ametit şi abia îşi dădea seama de ceea 
ce se petrece în jurul său. Deodată îl zări pe Hackitt. 

— Te-ai înapoiat? Acum nu mai am nevoie de 
tine! Cară-te! i 

— Auziți ce spune? întrebă Sam repede. Işi re- 
trage plîngerea! 

— Ai pierdut caseta cu bani? întrebă Wembury. 

— Ce? Pierdut... ? 


Meister se îndreptă cu paşi şovăitori spre sertar 
şi-l deschise. 

— Nu mai e aici! strigă el răguşit. Tu ai luat-o? 
(Degetul său arătător îl indică pe Sam). Hoţ mizerabil! 

— Păstrează-ţi calmul, zise Wembury, susţinîndu-l 
(căci era să cadă). Vezi, că l-am prins pe Hackitt. Miine 
dimineaţă poţi să-ţi formulezi acuzaţia. 

— Să-mi fure caseta cu bani! scîncea avocatul în 
mînia-i de om beat. Să muşte mîna care l-a hrănit! 

Buzele lui Hackitt se încreţiră dispreţuitor: 

— Imi place ideea d-tale despre hrană: cartofi cu 
sos şi sos cu cartofi! 

Dar Meister nici nu-l asculta. 

— Dă-mi ceva de băut. 

Wembury îl apucă de braţ. A 

— Ascultă: Răzbunătorul e la Deptford. lţi dai 
seama ce înseamnă asta? 

Dar parcă vorbea cu un butuc. 

— Foarte bine, zise Meister cu ifose de beţiv. 

Incerca să se uite la ceas. 

— Ştergeţi-o! aştept o bună prietenă, care trebuie 
să sosească imediat. 

— Prietena d-ale are puţine şanse să vină. Toate 
uşile-s încuiate, în afară de aceea pe care o păzeşte 
Atkins şi ele vor rămîne încuiate. 

Meister mormăi ceva, făcu un pas şi ar fi căzut 
jos, dacă Wembury nu l-ar fi susţinut, aşezindu-l pe un 
scaun. 

— Răzbunătorul! (Meister îşi rezemă capul în 
miîini). Va trebui să fie prea iscusit ca să mă prindă pe 
mine. Astăzi nu sînt în stare să gîndesc, dar miine o să- 
ţi spun unde poţi pune mîna pe el. D-ta eşti un detectiv 
destoinic, Wembury (rînji prosteşte). Hai să mai bem 
niţel. 

Abia terminase, cînd două din cele trei becuri ale 
candelabrului se stinseră. 

— Cine a făcut asta? întrebă Wembury, 


întorcîndu-se brusc. A atins cineva comutatorul? 

— Nu, domnule inspector, răspunse Atkins, care 
stătea lîngă uşă. Numai eu aş fi putut să-l ating. 

In clipa cînd stingerea luminilor atrăsese atenţia 
tuturor, Hackitt se afla lîngă fereastră examinînd 
perdelele. 

— Vino în partea asta a camerei, stai prea aproa- 
pe de fereastră, zise Wembury. 

— Tocmai mă miram cine a tras perdelele, dom- 
nule Wembury, răspunse Hackitt tulburat. Aş jura că n- 
a făcut-o Meister. Dormea cînd l-am părăsit şi d- 
voastră n-aţi putut căpăta nici un răspuns de la el prin 
telefon, nu-i aşa? 

Apucă perdeaua şi o trase la o parte. Lipit de 
geam, zări un chip palid şi bărbos, care pieri 
numaidecit în noapte. 

Hackitt scoase un strigăt de groază şi Alan alergă 
la fereastră. 

— Cine a fost? 

— Nu ştiu, îngăimă Sam. Cineva! 

— Şi eu am văzut pe cineva, spuse Atkins. 

Primejdia se apropiase. Wembury se înfioră. 

— Prindeţi-l băieţi, zise el. 

Abia sfirşi ultimul cuvînt, cînd toate luminile din 
cameră se stinseră. 

— Nu vă mişcaţi, staţi pe loc! şopti Alan. Ai atins 
cumva butonul, Atkins? 

— Nu, domnule inspector. 

— L-a atins vreunul din voi? 

Răspunseră toţi în cor: Nu. 

Deasupra uşii zăvorite se aprinse becul roşu. 
Cineva intrase în cameră! 

— Atkins, stai lîngă Meister... Caută de-a lungul 
mesei, pînă ce-l găseşti. Staţi nemişcaţi cu toţii! 

Persoana care intrase se afla acum în mijlocul ca- 
merei. Alan auzea o respiraţie agitată şi zgomotul de 
paşi. Aşteptă. Deodată zări o lumină, sau, mai 


degrabă, un mic cerc luminos pe uşa casei de bani. 
Peste o clipă dispăru. 

Provenea de la o lampă de buzunar şi cineva 
meşterea la casa de bani. Alan nu se mişcă, cu toate 
că, din locul unde se afla, putea tăia instrusului retra- 
gerea. 

În sfîrşit înaintă tiptil, cu amîndouă mîinile întinse, 
ascultînd încordat. Pe neaşteptate prinse pe cineva, 
dar fu cît pe-aici să-i de-a drumul, atît de mare-i fu 
groaza şi uimirea. 

O femeie! Ea se apăra cu disperare. 

— Cine eşti d-ta? întrebă el cu voce înăbuşită. 

— Lasă-mă! şopti un glas, pe care emoţia.-l 
schimbase, făcîndu-l de nerecunoscut. 

— Am nevoie de d-ta, zise el. 

Dar genunchiul lui se izbi de ceva ascuţit şi tare. 
Era colţul patului, şi din pricina durerii resimţite el lăsă 
să-i scape prada. Ea fugi numaidecit. Alan întinse din 
nou mîinile, dar nu mai prinse nimic. 

În clipa aceea răsună un glas profund, amenin- 
ţător: 

— Meister... am venit... ca să te... 

Cineva tuşi... O tuse chinuitoare. 

— Faceţi lumină! strigă Wembury, care auzi o uşă 
închizîndu-se brusc. 

— Aprindeţi un chibrit. N-are nici unul dintre voi o 
lampă de buzunar? 

Cînd se făcu lumină se uitară uimiţi unul la altul. 
Nu erau în cameră decit aceia care fuseseră acolo cînd 
se stinseseră becurile, iar uşa era încuiată, zăvorită şi 
neatinsă, cheia atîrna la locul obişnuit! 

Privirea lui Alan rătăci de-a lungul zidului, şi fu 
atrasă de o privelişte care-i îngheţă sîngele. 

Ţintuit de perete, cu şişul propriului său baston, 
se afla Maurice Meister!... Şi era mort!... 

De undeva, de afară, răsună un hohot de ris, con- 
tinuu şi răguşit, ca după o glumă bună. Ascultară cu 


toţii înmărmuriţi şi chiar chipul doctorului Lomond 
deveni ceva mai palid. 


CAPITOLUL XLV 


Trecuse o oră de cînd trupul neînsufleţit al avo- 
catului fusese îndepărtat. Doctorul Lomond îşi luă 
cîteva notițe. Era liniştea întruchipată. Şi totuşi, de mai 
multe ori, în ultima jumătate de oră, auzise un zgomot 
ciudat, care fusese, desigur, făcut de mişcările unui 
om. 

— Mă duc să-l văd pe domnul Wembury, zise el 
către polițistul care aştepta. Imi las geanta aici. 

— Domnul Wembury a spus că se va întoarce, 
domnule doctor. Trebuie să vină numaidecit, răspunse 
Harrap. Sergentul o să percheziţioneze toată casa. 
Desigur, se vor descoperi lucruri ciudate. In ce mă 
priveşte pe mine, adăugă el, aş dori să fiu însărcinat 
cu examinarea cămării, a beciului de vin, sau a locului 
unde-şi ţinea defunctul berea. 

Lomond auzi din nou un zgomot. Merse spre uşa 
care ducea în dormitorul lui Meister şi, spre sur- 
prinderea sa, deschizînd-o, dădu de Wembury care 
tocmai cobora scările. 

— Trei drumuri duc la casa asta. Pînă acum am 
descoperit două, zise Alan. 

In clipa aceea intră şi Atkins, care cercetase 
cîteva din încăperile de jos. 

— Ai terminat? întrebă Wembury. 

— Da, domnule inspector. 

Meister a fost un tăinuitor în toată regula. 

Alan dădu încet din cap. 

— Da, ştiu. Inlocuitorul d-tale a sosit? 

— Da, domnule inspector. 

— Bine, atunci poţi să pleci. Noapte bună, Atkins. 

Lomond îl privi pe Wembury mai de aproape. 
Aşteptă să plece omul, apoi îşi trase un scaun şi se 
aşeză. 

— Wembury, amice, pari a fi mîhnit... nu cumva 


din pricina domnişoarei Lenley? 

— Da... vin chiar de la dînsa. 

— Şi se înţelege că ea a fost persoana care a 
intrat tocmai în clipa fatală. 

Alan se uita ţintă la doctor. 

— Lomond, voi risca să-ţi spun ceva şi, dealtfel, 
nu văd motivul pentru care n-aş face-o, căci 
întîmplarea respectivă schimbă totul în ce priveşte 
cazul Răzbunătorului. Ceea ce s-a petrecut în noaptea 
asta, poate să însemne distrugerea carierei mele; 
totuşi, puţin îmi pasă. Da, persoana aceea a fost Mary 
Lenley! 

Doctorul dădu grav din cap 

— Mi-am închipuit, zise el. 

— A venit ca să capete un cec falsificat, după 
spusele lui Meister, de către tînărul Lenley: o născocire 
drăcească a avocatului. 

— Cum a putut să pătrundă în cameră? întrebă 
Lomond. 

— N-a vrut să-mi spună. E complet doborită. l-am 
arestat iarăşi fratele şi, deşi sînt încredinţat că de data 
asta va scăpa fără pedeapsă, ea nu poate crede şi îşi 
face inimă rea. 

— Biata copilă! Totuşi, dragul meu... lucrurile se 
vor termina cu bine, zise Lomond căscînd. 

— Eşti un optimist, doctore! 

— Da. Niciodată nu-mi pierd curajul. L-aţi prins 
deci pe Johnny Lenley. Atunci hohotul acela pe care l- 
am auzit... 

Wembury clătină capul. 

— Nu trebuie pus pe seama lui Lenley. Dealtfel, n- 
a fost nimic misterios în acest ris: era al unui locuitor al 
cartierului care se întorcea acasă, beat ca de obicei. 
Sergentul postat afară l-a văzut şi l-a auzit. 

— Parcă ar fi răsunat aci, în cameră, răspunse 
Lomond, cutremurîndu-se. Ei, bine, opera Răzbună- 
torului este acum înfăptuită. Nu mai e nici o primejdie 


pentru nimeni. 

— Întotdeauna există destule primejdii... începu 
Wembury... 

Dar se opri, ridică brusc capul şi ascultă. De data 
aceasta zgomotul era foarte distinct. 

— Ce a fost asta? Ai zice că cineva umblă prin 
casă, spuse Lomond. Am auzit şi mai înainte sunetele 
astea. 

Alan se ridică în picioare. 

— Nu-i nimeni aici în afară de omul nostru. 
Sergent! 

Harrap intră. 

— Doriţi ceva, domnule inspector? 

— E careva de-ai noştri sus? 

— După cite ştiu, nu. 

Wembury merse la uşă şi, deschizînd-o strigă: 

— Cine-i acolo? 

Nu primi nici un răspuns. 

— Aşteaptă, te rog, aici. Mă duc sus să văd. 

Rămase destul de mult. La înapoiere, faţa-i era 
palidă şi trasă. 

— E în regulă, poţi să te duci la postul tău, zise el 
către sergent. 

— După ce omul ieşi, Wembury adăugă: 

— Una din ferestrele de sus era deschisă... tre- 
buie să fi intrat vreo pisică. 

Lomond îşi pironi ochii pe chipul detectivului. 

— Pari îngrozit. Ce s-a întîmplat? întrebă el. 

— Mă cuprinde groaza, într-adevăr, recunoscu 
Wembury. Aici miroase a moarte. 

Dar răspunsul nu-l mulţumi pe şiretul Lomond. 

— Wembury... ai văzut sus ceva, sau pe cineva, 
declară el categoric. 

— Eşti ghicitor de gînduri? întrebă Alan, cu glasul 
puţin schimbat. i 

— Într-un fel da, răspunse celălalt încet. În clipa 
de față te gîndeşti la inspectorul principal Bliss! 


Wembury rămase ca trăznit. Fu scutit să 
răspundă, deoarece în momentul acela auzi o 
ciocănitură în uşă şi sergentul intră. 

— Domnule inspector, zise, mi s-a comunicat 
acum că un om a fost văzut sărind peste zid. 

— Oh... e mult de atunci? întrebă Alan, fără să se 
mişte din loc. 

— Cam vreo cinci minute, domnule inspector. 

— Credeam că era vorba de o pisică, zise Lomond 
sarcastic. Dar Alan nu-i răspunse. 

— Cum se face că nu l-ai văzut? 

— S-a întîmplat cînd mă aflam aici, zise Harrap. 
Mă scuzaţi, domnule inspector, dar nu mai sînt de 
gardă. 

Wembury spuse enervat: 

— Bine, bine. Poţi să pleci! 

După ce omul ieşi cei doi tăcură încă mult timp. 

— Care e părerea d-tale despre această escala- 
dare? întrebă Lomond în sfîrşit. 

— De! Ştiu eu?... O fi fost vreun reporter! Oamenii 
ăştia ar sta şi în mormînt, numai să afle ceva. 

larăşi se auzi zgomot de paşi: cineva se mişca 
tiptil în camera de sus. 

— Asta nu-i o pisică, Wembury. 

Nervii lui Alan Wembury ajunseseră într-o stare 
de plins. 

— La naiba cu pisica! spuse el. Nu ştiu ce e şi nici 
nu vreau să ştiu! Doctore, m-am săturat de cazul ăsta. 

— Şi eu, răspunse Lomond. Mă duc acasă să mă 
culc. (Se sculă oftînd). Veghile astea tîrzii or să mă dea 
gata... 

— Bea ceva, înainte de a pleca. 

Cu o mînă tremurîndă, Alan turnă whisky într-un 
pahar. 

Nici unul din ei nu-l zări pe inspectorul Bliss la 
fereastră, nici nu auzi oblonul cu gratii care se 
deschise fără zgomot în clipa cînd omul de la Scotland 


Yard intră în cameră. 

— Ştii, doctore, spuse Alan, eu nu-l urăsc pe 
Răzbunător atît cît s-ar cuveni. 

Lomond aştepta cu paharul în mînă. 

— Nu există oameni răi de tot, în afară de 
Meister, cum nu există nici oameni buni de tot. 

— Vreau să-ţi spun ceva, Lomond, urmă Alan în- 
cet... Eu îl cunosc pe Răzbunător. 

— İl cunoşti într-adevăr? 

— Da; chiar bine. 

Apoi cu înverşunare: 

— Şi mă bucur din toată inima că l-a ucis pe 
Meister. 

Bliss urmărea scena din firidă, ascuns înapoia 
perdelei, cu ochii aţintiţi asupra celor doi bărbaţi. 

— De ce? Şi-a atins ţinta cu privire la Mary? 

— Nu, slavă Domnului! Dar ea îşi datorează 
salvarea numai unor împrejurări fericite. Lomond... aş 
putea să-ţi spun cine-i Răzbunătorul. 

leşind din umbra perdelelor, Bliss se îndreptă 
spre Lomond, cu revolverul în mînă: 

— Zici că ai putea să mi-o spui? întrebă doctorul. 
Ei, bine, cine-i atunci Răzbunătorul? 

O mînă se întinse, smulgîndu-i pălăria. 

— Dumneata! strigă Bliss. Henry Arthur Milton, 
eşti arestat! 

Lomond sări în picioare. 

— Cum dracu... ? 

Nu mai era medicul cărunt, ci un om în floarea 
vîrstei, frumos şi bine făcut. 

— Stai! 

Alan cu greu îşi recunoscu propriul său glas. 

— Percheziţionează-l, spuse Bliss. 

Şi Alan scoase pardesiul „medicului”. 

Răzbunătorul chicotea. 

— Aşa, Bliss? Se vede că nu îndrăzneşti s-o faci d- 
ta! Eşti doar omul care pretinde că a fost înjunghiat de 


mine cu prilejul unei încercări de arestare. 

— Precum s-a şi întîmplat, zise Bliss. 

— Minciună! Niciodată nu port cuţit la mine, o ştii 
prea bine. 

Bliss îşi arătă dinţii într-un rînjet de triumf. 

— Ştiu doar atît că te am, o, Răzbunătorule! Nu- 
mai asta contează. Ai venit din Port Said, nu-i aşa? Ai 
îngrijit acolo un bolnav? Cînd am văzut-o pe femeia ta 
speriindu-se atît de tare în ziua aceea la Scotland Yard, 
mi-am închipuit că te ştie bănuit de mine. 

Henry Arthur Milton zîmbi dispreţuitor. 

— Crede ce vrei şi simte-te încîntat. Dar femeia 
aceea — care, din întîmplare, îmi e soţie — s-a speriat 
nu fiindcă te-a văzut pe d-ta, ci fiindcă m-a recunoscut 
pe mine! 

— Trucul de la Port Said îmi place. Ai cunoscut 
acolo un bolnav — un oarecare doctor Lomond — un 
cocainoman, dispărut de ani de zile şi decăzut total, 
pînă la nivelul indigenilor. Cînd a murit, i-ai luat 
numele şi hîrtiile. 

— Dar l-am îngrijit mai întîi... şi i-am plătit 
înmormîntarea, adăugă Milton. 

— Ai încercat să arunci bănuiala asupra mea... 
auzi tupeu! D-ta l-a ajutat pe Lenley să fugă din arest. 

Răzbunătorul plecă, zîmbind, capul. 

— Mea culpa. Este lucrul cel mai bun pe care l-am 
făcut vreodată. 

— Iscusit, într-adevăr! admise Bliss. De ce n-aş 
recunoaşte-o. Şi cînd mă gîndesc cum ţi-ai procurat 
postul de medic al poliţiei gudurîndu-te pe lîngă 
ministrul cu care te-ai întîlnit pe vapor. 

Răzbunătorul tresări. 

— Ce cuvint dezgustător. Zii mai bine că l-am mă- 
gulit! Da, am fost norocos în ceea ce priveşte obţi- 
nerea postului... Dealtfel făcusem patru ani de me- 
dicină în tinereţea mea... la Edinburgh. lţi pun in- 
formaţia asta la dispoziţie. 


Bliss nu mai putea de bucurie. 

— Oricum, te-am prins! Şi te învinuiesc de 
asasinat cu premeditare, săvirşit asupra lui Maurice 
Meister. 

De data aceasta, Alan îşi părăsi rolul de simplu 
spectator. 

— Ascultă Bliss... , începu el. 

— Eu mă ocup acum de acest caz, Wembury, îl 
întrerupse Bliss pe un ton aspru. Cînd voi dori să-ţi 
cunosc părerea, ţi-o voi cere. Dar cine să fie ăsta? 

Se auziră nişte paşi uşori şi grăbiţi pe scară. O 
clipă mai tîrziu, Cora Ann se arunca în braţele soţului 
ei. 

— Arthur! Arthur! 

— Bine, bine, doamnă Milton! Ajunge, strigă Bliss. 

— Ţi-am spus-o... ţi-am spus-o... oh, Arthur! se 
jelui ea plîngînd. 

Bliss încercă s-o îndepărteze. 

— Destul! 

— O clipă numai, zise Răzbunătorul. 

Apoi, către tînăra femeie: 

— Cora Ann, n-ai uitat cumva? 

Ea clătină capul. 

— Mi-ai făgăduit ceva: îţi aduci aminte? 

— Da... Arthur, răspunse ea. 

Bliss redeveni numaidecit bănuitor. Trase femeia 
cu forţa la o parte. 

— Ce vrea să spună? Stai acolo şi nu te 
amesteca. 

Ea îşi întoarse chipul palid spre el. 

— Vrei să-l iei şi să-l închizi, strigă ea cu dispe- 
rare, ca pe un animal sălbatic... după drugi de fier... ca 
pe o fiară... ca pe ceva ce nu-i omenesc. lată ceea ce 
vrei să faci! Să-l distrugi... să-l îngropi de viu! Şi-ţi 
închipui că voi îngădui; că voi sta nepăsătoare, cu 
braţele încrucişate, privind la toate, fără a încerca 
măcar să-l scap! 


— Nu-l poţi scăpa de spînzurătoare, fu răspunsul 
brutal. 

— Aşa! Am să-ţi arăt eu că pot! 

Bliss zări mai tîrziu arma şi, pînă să i-o poată 
smulge din miini, ea trase. Răzbunătorul se prăbuşi pe 
un jilţ. 

— Monstru ce eşti!... îi strigă Bliss femeii. 

Wembury îi sări în ajutor, reuşind să pună mîna 
pe revolver. In clipa aceea, Răzbunătorul se ridică 
sprinten din jilţul unde stătuse nemişcat şi în aparenţă, 
mort. Alergă spre uşă, ieşi şi o încuie pe dinafară. 

— Vai de mine! A fugit! urlă Bliss, examinînd iute 
revolverul. Cartuşe oarbe. După el! 

Wembury se repezi la uşă. Era încuiată. Cora 
ridea. 

— Sparge tăblia uşii! strigă Bliss. Cheia e de 
cealaltă parte. 

Apoi către tînăra femeie: 

— Rizi... , am să-ţi dau eu motive de ris! 

Cu o lovitură sfărimă uşa şi, peste cîteva clipe, 
Wembury cobori grăbit scările. 

— Te crezi şiret, domnule Bliss, spuse Cora cu un 
glas strident şi triumfător. Dar nu eşti decit o jucărie în 
mîna Răzbunătorului! 

— Aşa ţi se pare, mormăi Bliss printre dinţi. 

Apoi îl strigă pe sergentul care era de gardă jos în 
vestibul. 

— Pe Arthur îl aştepta afară o maşină, jubilă Cora, 
şi o nouă deghizare păstrată în cămăruţa de la parter. 
Şi un aeroplan la zece mile depărtare... Lui nu-i e frică 
să zboare prin ceaţă. 

— Dar pe d-ta, cuconiţă, te-am prins! răcni Bliss, 
şi acolo unde eşti d-ta va fi şi el. II cunosc pe 
Răzbunător. Sergent! 

Un poliţist se ivi în uşă. 

— Sînt inspectorul Bliss de la Scotland Yard. Dacă 
ţi-e dragă uniforma pe care o porţi, păzeşte-o pe 


doamna asta ca pe ochii din cap! 

Se repezi afară, oprindu-se numai ca să încuie 
uşa. Cora alergă după el, dar Bliss luase cheia 
întorcîndu-se, ea îl văzu pe sergent deschizînd lambriul 
de lîngă uşă. Apoi, cu iuţeala fulgerului, casca şi 
pelerina zburară la pămînt şi Cora fu strînsă în braţele 
acelui om extraordinar, care era soţul ei. 

— Pe aici, Cora, zise el arătînd spre lambriu. La 
via amorosa! 

O sărută, ajutînd-o să treacă prin deschizătură. 
Numaidecit trapa se închise după ei. Nimeni nu-l mai 
zări pe Răzbunător în noaptea aceea, sau în vreuna din 
multele nopţi care urmară. 

